(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΝΘ΄

Τρίτη, 22 Ιουλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Κ. Βελόπουλου, σελ.   
3. Ειδική Ημερήσια Διάταξη: Συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με το τραγικό δυστύχημα που έλαβε χώρα στις 28-02-2023 στην περιοχή Ευαγγελισμός Τεμπών Λάρισας για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργό Υποδομών και Μεταφορών, του αδικήματος της παράβασης καθήκοντος, 259 του Ποινικού Κώδικα, και, ειδικότερα, της κατά το χρονικό διάστημα από τον Σεπτέμβριο 2021 έως και τις 28-02-2023 κατά παράβαση του άρθρου 40 παράγραφος 3 του ν. 4974 του 2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία Οργανισμός Σιδηροδρόμων Ελλάδας ΑΕ και, σύμφωνα με τα διαλαμβανόμενα στην πρόταση, περί αποδοχής ή μη της πρότασης για την άσκηση δίωξης κατά του ως άνω πρώην Υπουργού, και λήψη απόφασης με μυστική ψηφοφορία επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επ. του Κανονισμού της Βουλής και του ν. 3126/2003 «Ποινική Ευθύνη των Υπουργών», σελ.   
4. Ονομαστική μυστική ψηφοφορία επί της Ειδικής Ημερήσιας Διάταξης, σελ.   
5. Επιστολικές ψήφοι επί της ονομαστικής μυστικής ψηφοφορίας (σφραγισμένες επιστολές), σελ.   
6. Ανακοινώνεται ότι κατόπιν του αποτελέσματος της διεξαχθείσης μυστικής ψηφοφορίας η Ολομέλεια της Βουλής αποφασίζει την άσκηση ποινικής δίωξης κατά του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως για το χρονικό διάστημα από τον Σεπτέμβριο 2021 έως και τις 28-2-2023, για την ακόλουθη αξιόποινη πράξη: Παράβαση καθήκοντος, άρθρο 259 Ποινικού Κώδικα, σελ.   
7. Ανακοινώνεται ότι ο Πρόεδρος της Βουλής θα απευθύνει επιστολή προς τον Υπουργό Δικαιοσύνης κ. Γεώργιο Φλωρίδη για να αποστείλει κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν τα νόμιμα προσόντα, προκειμένου σε προσεχή συνεδρίαση της Ολομέλειας να αναδειχθούν διά κληρώσεως τα πέντε τακτικά και τα τρία αναπληρωματικά μέλη του Δικαστικού Συμβουλίου, καθώς και ο ασκών καθήκοντα εισαγγελέα με τον αναπληρωτή του, σελ.   
8. Κατάθεση του διανεμηθέντος πορίσματος της Ειδικής Κοινοβουλευτικής Επιτροπής, σελ.   
9. Ανακοινώνεται από τον Πρόεδρο της Βουλής ότι με απόφασή του τα πρακτικά της ομιλίας της Προέδρου της Πλεύσης Ελευθερίας παραπέμπονται στην Επιτροπή Δεοντολογίας , σελ.   
10. Αναφορά στην υπόθεση του ΟΠΕΚΕΠΕ, σελ.   
11. Επί προσωπικού θέματος, σελ.   
12. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
 Ανακοίνωση του δελτίου επικαίρων ερωτήσεων Τετάρτης 23 Ιουλίου 2025, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν στις 29.7.2025 σχέδιο νόμου «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας ‘ Τροποποιήσεις σχετικά με τη δημοσίευση διαθηκών Τροποποιήσεις στο ρυθμιστικό πλαίσιο των ανακοπών και της αναγκαστικής εκτέλεσης με σκοπό την επιτάχυνση της εκδίκασης ‘ Λοιπές διατάξεις αρμοδιότητας του Υπουργείου Δικαιοσύνης», σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΑΜΥΡΑΣ Γ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΟΥΛΗΣ Χ. , σελ.   
 ΔΕΛΗΚΑΡΗ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΛΕΤΣΗΣ Σ. , σελ.   
 ΚΕΦΑΛΑ Γ. , σελ.   
 ΚΕΦΑΛΟΓΙΑΝΝΗΣ Κ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΓΑΣ Ι. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΣΙΜΟΠΟΥΛΟΣ Ε. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΑΡΙΤΣΗΣ Α. , σελ.

Β. Επί της αναφοράς στην υπόθεση του ΟΠΕΚΕΠΕ:

ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΟΥΛΗΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΑΡΑΚΗΣ Π. , σελ.   
 ΝΑΤΣΙΟΣ Δ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
  
Γ. Επί προσωπικού θέματος:  
  
 ΓΕΡΟΒΑΣΙΛΗ Ό. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΛΕΤΣΗΣ Σ. , σελ.   
 ΚΕΦΑΛΟΓΙΑΝΝΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΓΑΣ Ι. , σελ.   
 ΣΙΜΟΠΟΥΛΟΣ Ε. , σελ.   
  
Δ. Επί διαδικαστικού θέματος:

ΑΠΟΣΤΟΛΑΚΗ Ε. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΖΑΜΙΑΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΡΑΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΛΑΚΙΩΤΑΚΗΣ Ι. , σελ.   
 ΧΑΡΙΤΣΗΣ Α. , σελ.   
  
Ε. ΠΑΡΕΜΒΑΣΕΙΣ:

ΚΑΚΛΑΜΑΝΗΣ Ν. , σελ.   
 ΚΤΙΣΤΑΚΗΣ Ε. , σελ.   
 ΜΑΡΚΟΠΟΥΛΟΣ Δ. , σελ.   
 ΜΟΥΛΚΙΩΤΗΣ Γ. , σελ.   
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΘ΄

Τρίτη 22 Ιουλίου 2025

Αθήνα, σήμερα στις 22 Ιουλίου, ημέρα Τρίτη και ώρα 9.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σχετικά με το «τραγικό δυστύχημα, που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργό Υποδομών και Μεταφορών του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία “Οργανισμός Σιδηροδρόμων Ελλάδος ΑΕ”» και σύμφωνα με τα διαλαμβανόμενα στην πρόταση», περί αποδοχής ή μη της πρότασης για την άσκηση δίωξης κατά του ως άνω πρώην Υπουργού, και λήψη απόφασης με μυστική ψηφοφορία, επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επ. του Κανονισμού της Βουλής και του ν.3126/2003 «Ποινική Ευθύνη των Υπουργών», όπως ισχύουν.

Η συζήτηση του πορίσματος θα διεξαχθεί σύμφωνα με την παράγραφο 3 του άρθρου 86 του Συντάγματος και με το άρθρο 157 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης, θα είναι γενική και θα αναφέρεται στην παραδοχή ή μη της πρότασης για την άσκηση δίωξης.

Ειδικότερα, ως προς τη διαδικασία της συζητήσεως και όπως είχαμε αποφασίσει κατά τη συζήτηση της παρούσας πρότασης σύστασης στη συνεδρίαση της 18ης Ιουλίου 2025, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, στον οποίο θα εκπροσωπηθούν ισαρίθμως οι οκτώ Κοινοβουλευτικές Ομάδες και ένας από τους ανεξάρτητους Βουλευτές, με χρόνο ομιλίας για τον κάθε ομιλητή δέκα λεπτά, χωρίς δικαίωμα δευτερολογίας.

Ο δεύτερος κύκλος κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής θα απαρτίζεται από δεκαπέντε Βουλευτές, συγκεκριμένα, έξι Βουλευτές της Κοινοβουλευτικής Ομάδας της Νέας Δημοκρατίας, δύο Βουλευτές της Κοινοβουλευτικής Ομάδας ΠΑΣΟΚ - Κινήματος Αλλαγής, έναν Βουλευτή της Κοινοβουλευτικής Ομάδας του ΣΥΡΙΖΑ - Προοδευτικής Συμμαχίας, έναν Βουλευτή από την Κοινοβουλευτική Ομάδα του Κομμουνιστικού Κόμματος Ελλάδας, έναν Βουλευτή από την Κοινοβουλευτική Ομάδα της Ελληνικής Λύσης - Κυριάκος Βελόπουλος, μία Βουλευτή από την Κοινοβουλευτική Ομάδα της Νέας Αριστεράς, έναν Βουλευτή από την Κοινοβουλευτική Ομάδα του Δημοκρατικού Πατριωτικού Κινήματος - ΝΙΚΗ, μία Βουλευτή από την Κοινοβουλευτική Ομάδα της Πλεύσης Ελευθερίας – Ζωή Κωνσταντοπούλου και έναν ανεξάρτητο Βουλευτή, με χρόνο ομιλίας για τον κάθε ομιλητή πέντε λεπτά, χωρίς δικαίωμα δευτερολογίας, κατά τον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές. Τα ονόματα και η σειρά των ανεξάρτητων Βουλευτών, που θα λάβουν τον λόγο κατά τη σημερινή διαδικασία καθορίστηκαν κατόπιν κληρώσεως, η οποία διενεργήθηκε στις 21-07-2025 μεταξύ όσων είχαν εκδηλώσει την επιθυμία να μιλήσουν. Η αρμόδια υπηρεσία έχει καταρτίσει τον ενιαίο κατάλογο που τηρείται κατ’ αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπόλοιπων Κοινοβουλευτικών Ομάδων μέχρι δεκαπέντε λεπτά, όπως ορίζεται από το άρθρο 97 του Κανονισμού της Βουλής.

Οι Υπουργοί και Αναπληρωτές Υπουργοί, εφόσον επιθυμούν, μπορούν να μιλήσουν για δέκα λεπτά της ώρας. Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές, για δώδεκα, έξι και τρία λεπτά, εκτός εάν έχει προηγηθεί ομιλία του Προέδρου της Κοινοβουλευτικής τους Ομάδας, οπότε θα περιοριστούν στον χρόνο της δευτερολογίας και της τριτολογίας.

Οι Πρόεδροι των Κοινοβουλευτικών Ομάδων, οι Υπουργοί, καθώς και οι Κοινοβουλευτικοί Εκπρόσωποι, σύμφωνα με την από 17 Ιουλίου 2025 απόφαση της Διάσκεψης των Προέδρων και την κοινοβουλευτική πρακτική, έχουν δικαίωμα να παρεμβαίνουν ενδιαμέσως των αγορεύσεων των ομιλητών του καταλόγου μέχρι τρεις φορές, χωρίς καμία εξαίρεση.

Σύμφωνα με το άρθρο 157 παράγραφος 2 του Κανονισμού της Βουλής, κατά τη διάρκεια της συζήτησης η Βουλή μπορεί να καλέσει εκείνον κατά του οποίου στρέφεται η πρόταση άσκησης δίωξης και αν ακόμη δεν είναι μέλος της Κυβέρνησης, Υφυπουργός ή Βουλευτής, να εμφανιστεί ενώπιόν της και να ακουστεί. Το δεύτερο εδάφιο της παραγράφου 6 του άρθρου 155 εφαρμόζεται αναλόγως, δηλαδή, σε κάθε περίπτωση το πρόσωπο αυτό έχει δικαίωμα να υποβάλει στη Βουλή έγγραφο υπόμνημα που καταχωρίζεται στα Πρακτικά.

Το πρόσωπο κατά του οποίου στρέφεται η πρόταση όποτε το επιθυμεί, προτείνω να μιλήσει για τριάντα λεπτά.

Το Σώμα συμφωνεί;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Φαντάζομαι ότι θέλετε τον λόγο επί της διαδικασίας, κυρία Πρόεδρε.

Η κυρία Κωνσταντοπούλου έχει τον λόγο επί της διαδικασίας και έχουν ζητήσει τον λόγο και από τον ΣΥΡΙΖΑ.

Παρακαλώ, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Πλεύση Ελευθερίας καταγγέλλει τη διαδικασία την οποία ακολουθείτε. Η Βουλή αυτή τη στιγμή δεν έχει καν απαρτία για να ξεκινήσει η συνεδρίαση. Γνωρίζετε ότι χρειάζονται εβδομήντα πέντε Βουλευτές για να υπάρχει απαρτία έναρξης της συνεδρίασης και αυτή τη στιγμή στα έδρανα της Νέας Δημοκρατίας είναι μόλις δέκα Βουλευτές. Στη Βουλή συνολικά είναι λιγότεροι από εβδομήντα πέντε Βουλευτές και δεν πληρούνται καν οι όροι για την έναρξη της συνεδρίασης.

Αυτό το οποίο επιδιώκει η Νέα Δημοκρατία, η Κυβέρνηση και ο κ. Μητσοτάκης, ο οποίος είναι άφαντος για άλλη μία φορά, είναι σε μία άδεια Βουλή, από την οποία επιδιώκετε να εξοβελίσετε και την Αντιπολίτευση -πολλά κόμματα της αντιπολίτευσης αποχώρησαν και στην προηγούμενη διαδικασία και στην επιτροπή-, μόνοι σας να επικυρώνετε τη συγκάλυψη του εαυτού σας.

Είστε βουτηγμένοι στα σκάνδαλα, βουτηγμένοι στην παρανομία, στην κακουργηματική δράση. Δεν ορρωδείτε προ ουδενός. Τα χέρια σας είναι βαμμένα με το αίμα των νεκρών παιδιών και των νεκρών ανθρώπων στα Τέμπη. Και νομίζετε, επειδή σας καλύπτουν όσοι δεν μιλάνε και επειδή καλύπτετε εσείς τους εαυτούς σας, ότι η ιστορία θα γραφτεί μέσα στη σιωπή.

Εμείς είμαστε εδώ για να πούμε, πρώτον, ότι δεν θα αξιοποιήσουμε, ούτε και θα αποχωρήσουμε, ούτε θα σας διευκολύνουμε, ούτε θα αποσυρθούμε, ούτε θα απόσχουμε, αλλά μέχρι τέλους θα σας καλούμε σε λογοδοσία. Θα καταθέσουμε και ένσταση αντισυνταγματικότητας της διαδικασίας που ακολουθείτε, που είναι μια αξιόποινη διαδικασία συγκάλυψης.

Την περασμένη εβδομάδα μόνοι σας πάλι καλύψατε τους εαυτούς σας και τους δεκατέσσερις Βουλευτές της Νέας Δημοκρατίας, που με τον ίδιο τρόπο, με την ίδια αξιόποινη κακουργηματική μεθοδολογία, με το ίδιο modus operandi που ακολουθούν οι εγκληματικές οργανώσεις, κουκούλωσαν τις ποινικές ευθύνες της Κυβέρνησής σας, του κ. Μητσοτάκη, του κ. Τριαντόπουλου και ψήφισαν τη μη διενέργεια προανακριτικής διερεύνησης. Και θα έπρεπε βεβαίως να διωχθούν και όλοι όσοι στην Ολομέλεια ψήφισαν το κουκούλωμα των ευθυνών.

Θα ήθελα να είμαι πάρα πολύ σαφής, κύριοι, για να το γνωρίζετε. Η ψήφος που δίνετε σε αυτήν την διαδικασία, δηλαδή η ψήφος παρεμπόδισης της διερεύνησης, δεν είναι ψήφος προστατευόμενη από το Σύνταγμα. Είναι ψήφος αξιόποινη, είναι ψευδεπίγραφη ψήφος, όπως ψευδεπίγραφο είναι αυτό εδώ το γονατογράφημα που αποκαλέσατε προκλητικά «Πόρισμα της Ειδικής Κοινοβουλευτικής Επιτροπής προς διενέργεια Προκαταρκτικής Εξέτασης». Ποιας επιτροπής; Ποιας επιτροπής; Ποια επιτροπή συνεδρίασε και εξήγαγε πόρισμα; Καμία! Ποια επιτροπή κάλεσε έστω μισό μάρτυρα; Καμία! Ποια επιτροπή εξέτασε ένα έγγραφο; Καμία! Ακόμα και η δικογραφία απεκρύβη. Η Βουλευτής μας μέλος της επιτροπής τη ζήτησε, ζήτησε να έχει πρόσβαση στη δικογραφία και της το αρνηθήκατε σιωπηρώς. Ποιοι; Η Πλειοψηφία; Ποιοι; Εσείς της Νέας Δημοκρατίας που καταχράστε το μπόνους των πενήντα εδρών, που με μία ψευδεπίγραφη πλειοψηφία που δεν την έχετε πια μέσα στην κοινωνία, θέλετε να κουκουλώσετε τα πάντα και ποντάρετε στο ότι ο λαός θα κουραστεί και στοιχηματίζετε ότι θα εξουθενώσετε τους πολίτες και επενδύετε στην παραίτηση, στην απελπισία, στην απόσυρση.

Λοιπόν, εμείς σας έχουμε νέα. Ούτε αποσυρόμαστε ούτε παραιτούμαστε ούτε θα αφήσουμε ο λαός να αποκαρδιωθεί και να παραιτηθεί βλέποντας έναν προς έναν και μία προς μία τους βουτηγμένους στα σκάνδαλα παρακολουθήσεων, Τεμπών, ΟΠΕΚΕΠΕ και έχει ο Θεός, γιατί όπου δείτε χρήμα γυαλίζει το μάτι σας και πέφτετε με τα μούτρα.

Δεν θα σας αφήσουμε, κύριοι, ούτε εσάς, κύριε που προεδρεύετε, ούτε εσάς, κύριοι που κουκουλώνετε. Δεν θα σας αφήσουμε να συγκαλύψετε τις ποινικές ευθύνες για την αφαίρεση της ζωής πενήντα επτά ανθρώπων, δεν θα αφήσουμε τα χαμόγελα ικανοποίησης του κ. Καραμανλή. Πού ’ν’ τος άραγε; Πού είναι; Κοιμάται; Πίνει καφέ; Πού είναι; Δεν θα αφήσουμε αυτά να επικρατήσουν.

Καλούμε τον κ. Μητσοτάκη να προσέλθει στη Βουλή και να αναλάβει την ευθύνη αυτού που ζητάει από τους Βουλευτές του να κάνουν, διότι ο ηγέτης βγαίνει μπροστά και αν έχει τα κότσια ο κ. Μητσοτάκης, να έλθει εδώ να αναλάβει την ευθύνη αυτού που σας ζητάει να κάνετε, κύριοι, να ξεπλύνετε δηλαδή και τον Καραμανλή και τον Μητσοτάκη και τον Τριαντόπουλο και τον Πλεύρη και τον Γεωργιάδη και κάθε ενεχόμενο και εμπλεκόμενο. Να έλθει εδώ και να υποστηρίξει αυτά που σας ζητάει να κάνετε, την ώρα που η κοινωνία όχι απλώς δεν σας ανέχεται άλλο, αλλά αντιδρά και αντιδρά με τον πιο μαζικό τρόπο και το ξέρετε.

Καλούμε τον κ. Καραμανλή να έλθει επίσης…

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οφείλει να είναι εδώ παρών και όχι να πηγαίνει στις Σέρρες και να κομπάζει σε συνεντεύξεις Τύπου ότι μεσολάβησε ως τοπικός Βουλευτής για να πάρουν λεφτά οι Σέρρες με το πρόγραμμα Leader.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, κύριε Γεωργαντά, για το πρόγραμμα Leader κι εσείς, πιστεύω.

Καλούμε εσάς, τους Βουλευτές της Νέας Δημοκρατίας, να απόσχετε από άλλη μία αξιόποινη πράξη. Το έχετε κάνει πολλές φορές. Δεν συγχωρείται…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ. Επί της διαδικασίας ζητήσατε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι, ολοκληρώνω.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε, σας παρακαλώ, τους τσαμπουκάδες!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κι εσείς μην απειλείτε τους Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε τους τσαμπουκάδες!

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορεί το Προεδρείο να επιτρέψει μπροστά του να απειλούνται οι Βουλευτές για την ψήφο που θα δώσουν στη συνέχεια! Επί της διαδικασίας ζητήσατε τον λόγο. Παρακαλώ, τοποθετηθείτε και ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον αισθάνεστε εσείς απειλούμενος, κύριε Γεωργαντά. Ήσασταν…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κωνσταντοπούλου, παρακαλώ! Να τελειώνει λίγο αυτό το πανηγυράκι! Παρακαλώ, τοποθετηθείτε επί της διαδικασίας. Να πάμε στην ουσία. Έχουν και άλλοι να τοποθετηθούν και να πουν πράγματα που πρέπει να ακούσουμε. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε υπόλογος για τον ΟΠΕΚΕΠΕ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Αυτό που είμαι ή δεν είμαι θα το δούμε όταν πρέπει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε υπόλογος!

**ΠΡΟΕΔΡΕΥΩΝ (Γεώργιος Γεωργαντάς):** Ξέρετε πολύ καλά ότι αυτό που λέτε είναι τελείως αβάσιμο, αλλά πέστε το. Αν νομίζετε ότι μ’ αυτόν τον τρόπο θα επηρεάσετε το Προεδρείο από το να κάνει τη δουλειά του, σας πληροφορώ ότι απατάστε. Τίποτε άλλο δεν έχω να πω!

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μη φωνάζετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε υπόλογος για τον ΟΠΕΚΕΠΕ και γι’ αυτό αντιδράτε έτσι…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κωνσταντοπούλου, θα μιλήσετε επί της διαδικασίας; Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε υπόλογος για τον ΟΠΕΚΕΠΕ…

**ΠΡΟΕΔΡΕΥΩΝ (Γεώργιος Γεωργαντάς):** Θα μιλήσετε επί της διαδικασίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως, μιλάω όταν σταματήσετε να με διακόπτετε. Είστε υπόλογος για τον ΟΠΕΚΕΠΕ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, επί της διαδικασίας θέλω να μιλήσετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήσετε να με διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Όταν θα έλθει η ώρα για τον ΟΠΕΚΕΠΕ, θα πούμε ό,τι θέλετε να πούμε. Δεν έχω κανένα πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε να με διακόπτετε!

**ΠΡΟΕΔΡΕΥΩΝ (Γεώργιος Γεωργαντάς):** Θα τα πούμε όπως πρέπει να τα πούμε και θα τοποθετηθούμε τότε. Παρακαλώ, όμως, τώρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα έπρεπε καν να προεδρεύετε. Θα έπρεπε να είχατε παραιτηθεί.

**ΠΡΟΕΔΡΕΥΩΝ (Γεώργιος Γεωργαντάς):** Κάντε μου πρόταση μομφής, κυρία Κωνσταντοπούλου. Έχετε δικαίωμα. Κάντε μια πρόταση μομφής, να δούμε και την Αντιπολίτευση τι θα πει συνολικά. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς, κύριε Γεωργαντά, δεν θα το βουλώσουμε επειδή εσείς φασίζετε!

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορεί να μιλάτε το 50% του συνολικού χρόνου του Κοινοβουλίου! Παρακαλώ! Αυτό να το συμφωνήσουμε μπορούμε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την προηγούμενη φορά που κάνατε αυτούς τους τραμπουκισμούς, ο Υπουργός σας κ. Κυρανάκης από τα δεκαοκτώ λεπτά που είχε μίλησε σαράντα οκτώ, αλλά εσείς αυτούς τους τραμπουκισμούς τούς επιφυλάσσετε στις γυναίκες και σε εμένα ως γυναίκα Αρχηγό και αυτό δείχνει ποιοι είστε!

**ΠΡΟΕΔΡΕΥΩΝ (Γεώργιος Γεωργαντάς):** Με εμένα Προεδρεύοντα πέστε πότε έχει συμβεί αυτό! Ποτέ και παρακαλώ να το παρατηρήσετε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την προηγούμενη εβδομάδα!

**ΠΡΟΕΔΡΕΥΩΝ (Γεώργιος Γεωργαντάς):** Σας δόθηκαν πέντε λεπτά επί της διαδικασίας. Μετά τα επτά άρχισαν οι παρατηρήσεις μου. Σας παρακαλώ, μια φράση, να ολοκληρώσουμε επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι παρατηρήσεις σας άρχισαν επειδή θίγεστε για τον ΟΠΕΚΕΠΕ και για τα Τέμπη.

Συνεχίζω, λοιπόν, και τοποθετούμαι ως εξής: Κύριοι, ακούστε. Εγώ έχω δει πολλούς όρθιους να χειροκροτούν τον Σαμαρά, τον Βενιζέλο, τον Τσίπρα, τον Παπαδήμο, τον Γιωργάκη Παπανδρέου και ούτω καθεξής. Ξέρετε πού είναι όλοι αυτοί σήμερα;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκεί που θα πάτε κι εσείς, κύριοι!

(Θόρυβος στην Αίθουσα)

Εδώ μέσα να είστε βέβαιοι ότι στο τέλος θα μπουν άνθρωποι που θα τιμάνε την ψήφο των πολιτών και δεν θα τρώνε το δημόσιο χρήμα.

(Θόρυβος στην Αίθουσα)

Η Πλεύση Ελευθερίας, λοιπόν, πρώτον, αντιλέγει στη διαδικασία. Αυτά που ανακοινώσατε δεν είναι απόφαση Διάσκεψης και η απόφαση…

**ΠΡΟΕΔΡΕΥΩΝ (Γεώργιος Γεωργαντάς):** Ήταν κατά πλειοψηφία απόφαση Διάσκεψης!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη μου απαντάτε! Αφήστε με να τοποθετηθώ!

**ΠΡΟΕΔΡΕΥΩΝ (Γεώργιος Γεωργαντάς):** Μα, είναι κατά πλειοψηφία απόφαση της Διάσκεψης! Συγγνώμη!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε σε μεγάλο πανικό.

**ΠΡΟΕΔΡΕΥΩΝ (Γεώργιος Γεωργαντάς):** Καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε σε μεγάλο πανικό. Είστε σε μεγάλο πανικό και σας βλέπει όλος ο κόσμος.

**ΠΡΟΕΔΡΕΥΩΝ (Γεώργιος Γεωργαντάς):** Αυτήν την αίσθηση έχετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω αυτήν την πεποίθηση. Ακόμα και τη συζήτηση για τον ΟΠΕΚΕΠΕ, αν μπορούσατε να την πάτε και Δεκαπενταύγουστο, θα το κάνατε.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Απολαμβάνω τη διαδικασία. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργαντά, υπάρχει και ένας Μαρκόπουλος που πέρναγε καλά στην εξεταστική για τα Τέμπη, αφού τα απολαμβάνετε!

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, κυρία Κωνσταντοπούλου, ολοκληρώσατε! Ευχαριστώ.

Ο κ. Γιαννούλης έχει τον λόγο επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ολοκλήρωσα!

**ΠΡΟΕΔΡΕΥΩΝ (Γεώργιος Γεωργαντάς):** Όχι, ολοκληρώσατε! Δεν αποφασίζετε εσείς πότε ολοκληρώνετε. Παρακαλώ! Επί της διαδικασίας είναι συγκεκριμένες οι τοποθετήσεις. Είπατε τις ενστάσεις σας, καταχωρίστηκαν, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω ολοκληρώσει και με διακόπτετε, αφαιρώντας τον λόγο από Αρχηγό…

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Όταν υβρίζετε τους συναδέλφους σάς διακόπτω και όταν απευθύνεστε σ’ αυτούς, που δεν πρέπει να το κάνετε, κατά τον Κανονισμό! Σας παρακαλώ! Σας δόθηκε επαρκέστατος χρόνος για ένα ζήτημα επί της διαδικασίας σε μια οργανωμένη συζήτηση, όπως είναι η σημερινή. Μία φράση μόνο και παρακαλώ, το εννοώ! Μία φράση!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με προκαλείτε. Σας είπα ποια είναι η φράση: Είστε φασίστες!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πάρα πολύ.

Ο κ. Γιαννούλης έχει τον λόγο επί της διαδικασίας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα προσπεράσω ό,τι μπορεί να θεωρηθεί ως αιχμή για τη στάση οποιουδήποτε σε αυτή την Αίθουσα, αλλά θέλω να επαναλάβω για μία ακόμη φορά ότι ο ΣΥΡΙΖΑ - Προοδευτική Συμμαχία θα παραμείνει συνεπής σε αυτό που ξεκίνησε από τον Σεπτέμβρη του περασμένου έτους. Όταν όλες οι υπόλοιπες πτέρυγες αγνοούσαν την ύπαρξη των φακέλων και των στοιχείων εδώ στη Βουλή, παραμείναμε συνεπείς μέχρι τέλους στην προσπάθεια επιτέλους να ανακτήσει και η κοινοβουλευτική διαδικασία και το Κοινοβούλιο την εμπιστοσύνη που χρειάζεται για να αποτελεί σύμμαχο και συνοδοιπόρο των πολιτών.

Όμως, λυπάμαι -και απευθύνομαι στους συναδέλφους της Πλειοψηφίας- που οι σειρήνες που προέρχονται από το Μέγαρο Μαξίμου, τον φυσικό και ηθικό αυτουργό όλων των σκανδάλων που ταλανίζουν τη χώρα από το 2019, από τον Κυριάκο Μητσοτάκη, οι Βουλευτές της Συμπολίτευσης για μια ακόμη φορά μεταξύ της ευθύνης και της ιδιοτέλειας, δυστυχώς επιλέγουν την ιδιοτέλεια.

Εδώ να κάνω μια παρένθεση: Ξέρει κανείς από εσάς να ενημερώσει τη Βουλή, το Σώμα, τον ελληνικό λαό, ποια είναι η τύχη και η πορεία στο φυσικό δικαστή -που με πομπώδη τρόπο παρουσιάζετε ως επίτευγμα διαφάνειας και λογοδοσίας- πού βρίσκεται η υπόθεση Τριαντόπουλου; Στο πουθενά. Διότι υποτιμήσατε τη σοβαρότητα και την αξιοπιστία του κοινοβουλευτικού Σώματος να μπορεί να ανταπεξέλθει στα ανακριτικά καθήκοντα που του αποδίδει το Σύνταγμα, το οποίο παραβιάζετε, για να έχουμε αυτό: Σήμερα για την υπόθεση Τριαντόπουλου σιωπή. Αυτό θα συμβεί και για τον Καραμανλή. Τον χειροκροτούσατε με κίνδυνο υπεραιμάτωσης των χεριών σας, όταν έλεγε ότι δεν θα χρησιμοποιήσει τη Βουλή ως εργαλείο για να αποφύγει κάποια ευθύνη. Και ω του θαύματος, αυτό γίνεται!

Βγαίνετε δεξιά κι αριστερά, διακόπτοντας αντισυνταγματικά και πέρα από τον Κανονισμό της Βουλής ή μετατρέποντας την προανακριτική με το Σώμα των Βουλευτών ως ανεξάρτητες μονάδες ευθύνης και συνέπειας στο Σύνταγμα και τους νόμους. Τους θέτετε στο περιθώριο. Επιλέγετε την αντισυνταγματική, διά του Δικαστικού Συμβουλίου, αρχική συγκάλυψη και το πέσιμο στα μαλακά, ενός ανθρώπου που λέτε το εξής οξύμωρο, πολιτικά διπολικό σχεδόν: Είναι αθώοι, είναι αθώοι! Όμως, εμείς για να δείξουμε ότι δεν φοβόμαστε τίποτα, τους θέλουμε στην προανακριτική. Με τι κατηγορίες; Ό,τι ελαφρύτερο υπάρχει. Να σε κάψω Γιάννη να σε αλείψω μέλι.

Και όταν έρχονται τα δύσκολα -γιατί από το 2019 ζούμε αλυσιδωτές σκανδαλώδεις πολιτικές πρακτικές που ενισχύουν ένα δόγμα που για πολλά χρόνια σας έδωσε τη δυνατότητα να έχετε την εξουσία, το «δούλεψε για να φας και κλέψε για να ζήσεις». Αυτό αφορά και αυτούς που μπήκαν φτωχοί στην πολιτική και βγήκαν πλούσιοι. Και είναι πολλοί από εδώ μέσα. Δεν ξέρω αν έχουν παρατσούκλια, έχουν όμως πολιτική ιστορία.

Όπως λοιπόν και στην περίπτωση του Τριαντόπουλου, δεν κάνουμε έκκληση. Είναι ευθύνη να επανέλθουμε σε μια συνταγματική κανονικότητα που δεν θα συνεδριάζει προανακριτική οπερέτα, με ένα κείμενο μιάμισης σελίδας και χωρίς να υπηρετεί τις επιταγές του Συντάγματος να διερευνάται η αλήθεια για το θάνατο πενήντα επτά ανθρώπων. Και ακόμα χειρότερα όταν έρχονται τα δύσκολα -εδώ είναι τα εγκλήματα κατά της ζωής και η διερεύνηση πολιτικών και ποινικών ευθυνών, κυρίως ποινικών- διερεύνηση.

Εμείς δεν θέλουμε αρένα, δεν θέλουμε το αίμα κανενός ούτε σπεύδουμε να καταδικάσουμε κάποιον προκαταβολικά για παραδειγματισμό. Αυτά τα έκαναν άλλα καθεστώτα σε άλλες εποχές. Όμως, στην περίπτωση που έρχονται τα δύσκολα με τον ΟΠΕΚΕΠΕ, ξαναπάμε στην άτυχη στιγμή της δημοκρατίας και του κοινοβουλευτισμού, σε εξεταστική. Εκεί όπου φοβόμαστε ότι δεν ελέγχουμε τον Μπάμπη «το σουγιά», τον «Φραπέ», δεν ξέρω πώς τους λένε όλους αυτούς -τη σαβούρα που είπε ο κ. Μαρκόπουλος και έχει δίκιο- εκεί πάμε σε εξεταστική, στην εύκολη λύση, στη διάχυση των ευθυνών στο παρελθόν και σε όποιες παραγραφές έχουν γίνει.

Για να μην ταλαιπωρώ το Σώμα, πραγματικά είναι υποχρέωσή σας να επανέλθει η εμπιστοσύνη στο Κοινοβούλιο και την πολιτική. Είναι απεγνωσμένη υποχρέωση και καθήκον όλων μας. Αυτά τα πολιτικά καραγκιοζιλίκια: Αθώος, αλλά προανακριτική, με ελαφρύτερες κατηγορίες, να πέσει στα μαλακά, δεν είναι σοβαρά πράγματα. Σκεφτείτε το. Η ευθύνη είναι ατομική δεν είναι κομματική.

Σε αυτή τη χώρα οφείλουμε να παραδώσουμε κάτι καλύτερο από ό,τι παραλάβαμε. Δυστυχώς, όμως, βλέπω ότι από το 2019 έως σήμερα, το μόνο που θα επανέλθει στη συνείδηση των Ελλήνων πολιτών είναι το εξής: Έχε σχέσεις με τους πολιτικούς για να σου κάνουν δουλίτσες. Η Βουλή δεν είναι για να συγκαλύπτει δουλίτσες.

Σας ευχαριστώ πολύ. Ζητούμε την επαναφορά της προανακριτικής, κύριε Πρόεδρε, έστω ως ύστατη προσπάθεια να σώσουμε οτιδήποτε αν σώζεται.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει άλλος Κοινοβουλευτικός Εκπρόσωπος που θέλει τον λόγο;

**ΝΟΤΗΣ ΜΗΤΑΡΑΚΗΣ:** Εγώ, κύριε Πρόεδρε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, παρακαλώ θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μηταράκη, θα μιλήσει ο κ. Καραθανασόπουλος για να ολοκληρώσετε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην και δεν μιλήσετε τελευταίοι.

**ΠΡΟΕΔΡΕΥΩΝ (Γεώργιος Γεωργαντάς):** Έτσι είθισται, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είθισται…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, βεβαίως έχουμε να κάνουμε με μια προκλητική στάση της κυβερνητικής πλειοψηφίας, όπου η στάση αυτή εντάσσεται στο σχεδιασμό της συγκάλυψης του εγκλήματος των Τεμπών και στο να λειτουργήσει η επιτροπή ως «πλυντήριο» και για τις ευθύνες και για τους υπεύθυνους, μια λειτουργία της προανακριτικής επιτροπής καρικατούρα. Ουσιαστικά δεν είχαμε λειτουργία, γιατί δεν εξέτασε, δεν έλεγξε, δεν ερεύνησε τίποτα.

Βεβαίως, για αυτή την κατάσταση, η κυβερνητική πλειοψηφία δεν αυθαιρετεί, αλλά έχει τη δυνατότητα που της έδωσε με ευγενική χορηγία και το ΠΑΣΟΚ και ο ΣΥΡΙΖΑ στην αναθεώρηση του άρθρου 86. Η εκάστοτε κυβερνητική πλειοψηφία μπορεί επί της ουσίας να κάνει ό,τι θέλει και αυτό αξιοποιείται το γεγονός. Κάνετε ό,τι θέλετε με βάση τα διαμορφωμένα πλαίσια.

Από αυτή την άποψη, εμείς ως ΚΚΕ, δεν νομιμοποιήσαμε ούτε την προανακριτική επιτροπή για τον κ. Καραμανλή. Δεν θα νομιμοποιήσουμε συνολικά αυτή τη διαδικασία. Δεν έχουμε αυταπάτες ότι στις δοσμένες συνθήκες μπορεί μέσα από κοινοβουλευτικές διαδικασίες να υπάρξει μια διαφορετική εξέλιξη των πραγμάτων. Η συγκάλυψη, το κουκούλωμα και το «πλυντήριο» είναι στην ημερήσια διάταξη. Από αυτή την άποψη, αυτό το οποίο εμείς τονίζουμε, κύριε Πρόεδρε είναι ότι μέσα από επικοινωνιακές κορώνες κινδυνεύει να χαθεί η ουσία.

Η ουσία είναι η εξής: Ο παράγοντας ο λαϊκός με την παρέμβασή του, όπως αποδείχθηκε καταλύτης των εξελίξεων, έτσι μπορεί να συνεχίσει να αποτελεί τον καταλύτη των εξελίξεων και να αναδειχθούν τα αίτια και να πληρώσουν οι υπεύθυνοι, όσο ψηλά και αν βρίσκονται και σε πολιτικά πρόσωπα και βεβαίως, να διαμορφωθούν οι συνολικότερες προϋποθέσεις για να μην έχουμε επανάληψη του εγκλήματος των Τεμπών.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω τον λόγο, οφείλω βέβαια να σας πω ότι στον αριθμό των παρεμβάσεών σας, συμπεριλαμβάνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε; Είναι επί της διαδικασίας. Τι θέλετε να σιωπήσουμε όλοι;

**ΠΡΟΕΔΡΕΥΩΝ (Γεώργιος Γεωργαντάς):**  Όχι, κυρία Πρόεδρε.

Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Φαντάζομαι ότι η αναφορά σας στο πρόσωπό μου δεν είναι προσωπική, δεν αφαιρείται μόνο από τον Κοινοβουλευτικό Εκπρόσωπο της Αξιωματικής Αντιπολίτευσης, μία παρέμβαση. Είναι επί της διαδικασίας η συζήτηση. Έχει προκληθεί μια διευρυμένη συζήτηση επί της διαδικασίας και σε αυτή θα παραμείνουμε, νομίζω όλοι οι Κοινοβουλευτικοί Εκπρόσωποι και σας ευχαριστώ πολύ για την κατανόηση.

Όσον αφορά λοιπόν, στη διαδικασία και μόνο. Επαναλαμβάνουμε κύριε Πρόεδρε και αγαπητές και αγαπητοί συνάδελφοι της Πλειοψηφίας ότι κατά την εδραία πεποίθηση του ΠΑΣΟΚ - Κινήματος Αλλαγής για πολλοστή φορά καταστρατηγείται το Σύνταγμα της χώρας, ο Κανονισμός της Βουλής και στο γράμμα και στο πνεύμα αυτού.

Δυστυχώς, σήμερα είναι η τελευταία πράξη σε ένα δράμα, το οποίο μόνοι σας στήσατε, μόνοι σας σκηνοθετήσατε, μόνοι σας πρωταγωνιστήσατε και μόνοι σας θα γράψετε τους τίτλους τέλους σήμερα. Γιατί;

Διότι πολύ απλά, εσείς από την αρχή επιλέξατε να προκατασκευάσετε μια κατηγορία. Στην περίπτωση Τριαντόπουλου, συρθήκατε να στηρίξετε ένα αίτημα της Αντιπολίτευσης πάνω σε μία κρίση των δικαστών και των εισαγγελέων που προηγήθηκε, για ένα αδίκημα, το οποίο διαβιβάστηκε στη Βουλή και εκεί παραβιάσατε το Σύνταγμα και καταστρατηγήσατε το γράμμα και το πνεύμα του, μη πραγματοποιώντας προκαταρκτική εξέταση, όπως αξιώνει το Σύνταγμα, ο Κώδικας Ποινικής Δικονομίας και ο Κανονισμός της Βουλής.

Αν αυτό το κάνατε στην περίπτωση Τριαντόπουλου, στην περίπτωση Καραμανλή, αναβαθμίσατε τη μεθοδολογία της συγκάλυψης ως εξής: Δεν στηριχθήκατε καν στο αίτημα της Μειοψηφίας, εν προκειμένω του ΠΑΣΟΚ, για την κακουργηματικού χαρακτήρα διατάραξη της ασφάλειας των συγκοινωνιών, όπως -επαναλαμβάνω- ο ίδιος ο Ειδικός Εφέτης Ανακριτής της Λάρισας είχε περιγράψει στο πόρισμα, το οποίο διαβίβασε με όλη την ογκωδέστατη δικογραφία στη Βουλή, αλλά προκατασκευάσατε μία κατηγορία πλημμεληματικού χαρακτήρα, προκειμένου ο κ. Καραμανλής να προστατευθεί πλήρως και στο αποστειρωμένο, προστατευμένο και αντισυνταγματικό, αντιθεσμικό, περιβάλλον της προανακριτικής επιτροπής, όπως τη στήσατε και τη λειτουργήσατε, αλλά πολύ φοβάμαι και στο επίπεδο της δικαιοσύνης, του Δικαστικού Συμβουλίου. Σε αυτό, τουλάχιστον, εσείς προσβλέπετε. Αυτό προσπαθείτε και σε αυτό επενδύετε.

Δυστυχώς για εσάς, ευτυχώς για όλους τους άλλους, στην πολιτεία μας υπάρχουν τρεις λειτουργίες, οι οποίες είναι ανεξάρτητες και οφείλουν η καθεμιά, εις ολόκληρον, να προασπίζουν και να υπερασπίζουν το πολιτικό μας σύστημα, τη δημοκρατία και να περισώζουν ό,τι τελικά μπορεί να περισωθεί από το κύρος και την αξιοπιστία αυτού του συστήματος και αυτής της δημοκρατίας στη χώρα μας, μετά από τα τόσα τραύματα, τις τόσες πληγές, που έχετε ανοίξει σε αυτή.

Όσο, λοιπόν, πιο εκτεθειμένη είναι η εκτελεστική εξουσία -η οποία είναι βαρύτατα, ανεπανόρθωτα, εκτεθειμένη εντός και εκτός χώρας με όλα τα σκάνδαλα που αυτή τη στιγμή κατατρύχουν την Ελληνική Κυβέρνηση- όσο, δυστυχώς, εκτεθειμένο είναι από σήμερα για δεύτερη φορά, τουλάχιστον, το νομοθετικό Σώμα τόσο περισσότερη και πιο δεσμευτική και ιστορικών διαστάσεων είναι η ευθύνη της ανεξάρτητης και αμερόληπτης δικαστικής εξουσίας να αρθεί στο ύψος των περιστάσεων, να κάνει το έργο που η πλειοψηφία την παρεμπόδισε να κάνει και να περισώσει ό,τι μπορεί να περισωθεί από την αξιοπιστία της ίδιας της δημοκρατίας μας.

Εμείς, καθ’ όλη τη διάρκεια της ημέρας, με τις τοποθετήσεις της κατά προτεραιότητα ομιλήτριάς μας και των ομιλητών μας και του Προέδρου μας, θα τοποθετηθούμε στο σύνολο των θεμάτων, τα οποία, δυστυχώς -χωρίς να είμαστε μελλοντολόγοι- ήδη από τη συζήτηση της Ολομέλειας για τη συγκρότηση της Ειδικής Κοινοβουλευτικής Επιτροπής έχουμε προσημειώσει. Σας έχουμε ήδη επισημάνει τον κίνδυνο της δεύτερης -τουλάχιστον δεύτερης- καταστρατήγησης του Συντάγματος, όπως και στην περίπτωση Τριαντόπουλου -δυστυχώς, επιβεβαιωνόμαστε κατά μείζονα λόγο στην περίπτωση Καραμανλή- και καθ’ όλη τη διάρκεια της ημέρας θα καταγγέλλουμε αυτήν ακριβώς την αντιθεσμική και αντισυνταγματική σας τακτική, η οποία δυστυχώς δεν πλήττει μόνο τη Νέα Δημοκρατία.

Αυτό είναι δικό σας πρόβλημα και σας ανήκει ολοσχερώς. Πλήττει την ίδια τη δημοκρατία και αυτό δεν μπορεί κανένας και καμία από εμάς να το επιτρέψει και να το ανεχθεί.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Απλά να διευκρινίσω επί το ορθόν, ότι οι τοποθετήσεις σας αυτές δεν προσμετρώνται στη δυνατότητα των τριών παρεμβάσεων που έχετε στη συζήτηση επί της ουσίας.

Ο κ. Ηλιόπουλος από τη Νέα Αριστερά έχει ζητήσει τον λόγο.

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε. Πρώτα απ’ όλα, για να συνεννοηθούμε σήμερα, γιατί θα ξανακάνουμε συζητήσεις με τέτοιο αντικείμενο, για άλλο πεδίο αλλά με τέτοιο αντικείμενο. Αν καταλαβαίνω καλά, σήμερα το επιχείρημα της Κυβέρνησης και της κυβερνητικής πλειοψηφίας είναι ότι πρέπει να στείλουμε την υπόθεση στη δικαιοσύνη. Σωστά; Γιατί στον ΟΠΕΚΕΠΕ άλλα θα λέτε. Στον ΟΠΕΚΕΠΕ δεν θα πρέπει να τους στείλουμε στη δικαιοσύνη. Θα πρέπει να κάνουμε εξεταστική, να αρχίσουμε να ψάχνουμε από τον Καποδίστρια και πάει λέγοντας. Το λέω εδώ μέσα για να είναι λίγο καθαρό το τι ακούμε, πότε το ακούμε και γιατί το ακούμε.

Και υπάρχει μια κοινή μεθοδολογία και στα δύο, το πότε πρέπει να πάει στη δικαιοσύνη και το πότε δεν πρέπει να πάει στη δικαιοσύνη. Και αυτή η κοινή μεθοδολογία και στα δύο είναι η μεθοδολογία «πλυντήριο». Γιατί αυτό το οποίο συζητάμε σήμερα είναι μια διαδικασία «πλυντήριο», όπως «πλυντήριο» ήτανε όταν ήρθε η δικογραφία για την 717 και ψηφίσατε κατά. Και αυτό «πλυντήριο» ήτανε. Και μάλιστα, δεν είχατε καν την ντροπή στο αίτημα που καταθέσατε για τον Καραμανλή να γράφετε μέσα ρητά ότι, από τη στιγμή που δεν υπήρξε ζήτημα απιστίας ή άλλου οικονομικού ζητήματος, το μόνο το οποίο μένει στα καθήκοντά του -αφού δεν υπήρξε απιστία- είναι η παράβαση καθήκοντος, ενώ ήσασταν αυτοί που είχατε καταψηφίσει αυτό που ήρθε από την Ευρωπαϊκή Εισαγγελία για απιστία. Μιλάμε για αυτό το επίπεδο θράσους ότι έχετε φτάσει.

Και αφού έχουν γίνει όλα αυτά, μας ζητάτε να νομιμοποιήσουμε μια διαδικασία, η οποία τι ακριβώς έκανε από αυτά τα οποία ζητάει από τη Βουλή το Σύνταγμα να πράξει; Τι ακριβώς έκανε; Ήταν διαδικασία; Υπήρξε κάποια συζήτηση; Υπήρξε κάποια ακρόαση μαρτύρων; Υπήρξε κάποια έρευνα; Βγάλατε εσείς πόρισμα με βάση τις εκατόν τριάντα λέξεις που κατέθετε ο κ. Καραμανλής; Λίγο ντροπή δεν υπάρχει; Ούτε δύο λέξεις για κάθε νεκρό δεν βγήκε να πει. Εκατόν τριάντα λέξεις για πενήντα επτά νεκρούς κι εσείς πάνω σε αυτό βγάλατε πόρισμα, χωρίς μάρτυρες, χωρίς τίποτα.

Και θεωρείτε ότι σήμερα κάνετε μία διαδικασία η οποία είναι συμβατή με το Σύνταγμα; Όχι. Το ξέρετε ότι δεν είναι συμβατή. Το έχετε δηλώσει μόνοι σας. Το έχετε παραδεχτεί ότι δεν είναι συμβατή με το Σύνταγμα. Μπορεί να είναι συμβατή με τον τρόπο τον οποίο εσείς θα θέλατε να αλλάξετε το 1986 και παίζουμε τώρα το τρέιλερ. Αυτή η διαδικασία -το ξαναλέμε- είναι διαδικασία «πλυντήριο». Θα τα πούμε πιο αναλυτικά και με τους εισηγητές μας. Είναι μια διαδικασία στημένη από την αρχή ως το τέλος για να ξεπλύνει τον κ. Καραμανλή από το έγκλημα των Τεμπών και τις πολιτικές και ποινικές ευθύνες που έχει. Να ξέρετε, όμως, ότι ό,τι και να κάνετε εδώ, υπάρχουν κάποια πράγματα τα οποία δεν κλείνουν, δεν ξεχνιούνται και δεν σβήνουν. Και αυτό που κάνετε, πλέον, εδώ είναι να αγκαλιάζετε συνολικά ως πολιτική δύναμη την ευθύνη γι’ αυτό το έγκλημα, γιατί, όπως και με τον κ. Τριαντόπουλο, συλλογικά προσπαθείτε να καλύψετε τους δικούς σας ανθρώπους, τα δικά σας παιδιά, γι’ αυτά που έκαναν και δεν έκαναν και κόστισαν, στοίχισαν, τη ζωή σε πενήντα επτά συνανθρώπους μας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Ηλιόπουλε.

Ολοκληρώνουμε με την τοποθέτηση του Κοινοβουλευτικού Εκπροσώπου της Νέας Δημοκρατίας, του κ. Μηταράκη.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, προφανώς οι παρεμβάσεις της Προέδρου της Κοινοβουλευτικής Ομάδας Πλεύσης Ελευθερίας και των άλλων Κοινοβουλευτικών Εκπροσώπων δεν ήταν επί της διαδικασίας. Ήταν επί της ουσίας της συζήτησης. Προφανώς, δεν εγείρεται θέμα αντισυνταγματικότητας σε συζήτηση πορίσματος προανακριτικής επιτροπής, αλλά σύμφωνα με τον Κανονισμό της Βουλής, αυτό μπορεί να συμβεί μόνο σε προτάσεις νόμου και τροπολογίες.

Αλλά δεν είναι αυτή η ουσία. Ακούσαμε για άλλη μια φορά την Πρόεδρο του τρίτου μνημονίου να μιλάει στη Βουλή με προσβλητικό, απαξιωτικό, εμετικό τρόπο για τους Βουλευτές της Συμπολίτευσης, να τους τραμπουκίζει λες και είμαστε στον δρόμο. Αυτή η συμπεριφορά είναι ανάξια της κοινοβουλευτικής της ιδιότητας και θα ήθελα, κύριε Πρόεδρε, η πρωτολογία της κ. Κωνσταντοπούλου να διαβιβαστεί στην Επιτροπή Δεοντολογίας για την κρίση της.

(Χειροκροτήματα από την πτέρυγα της Νέας Δημοκρατίας)

Στοχοποιεί προσωπικά Βουλευτές και είμαι σίγουρος ότι κάτι προσωπικό θα βρει να πει και για μένα όταν ξαναπάρει το λόγο, όπως είπε πριν για άλλους συναδέλφους. Το κάνει σε κάθε ομιλία της, όπως στοχοποιεί εκλεγμένους Βουλευτές αν έχουν το δικαίωμα -λέει- να επισκέπτονται την εκλογική τους περιφέρεια, εκλεγμένοι Βουλευτές, που προστατεύονται από τον νομικό πολιτισμό μας από το τεκμήριο της αθωότητας.

Η διαδικασία σήμερα τηρεί απαρέγκλιτα το άρθρο 86 του Συντάγματος. Τι λέει το άρθρο 86 του Συντάγματος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για πείτε μας, κύριε από τη Χίο.

**ΝΟΤΗΣ ΜΗΤΑΡΑΚΗΣ:** Αρχίστε τα προσωπικά.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΝΟΤΗΣ ΜΗΤΑΡΑΚΗΣ:** Είναι εντυπωσιακό ότι με επιβεβαιώνετε πριν καν ολοκληρώσω την παρέμβασή μου. Πείτε και κάτι άλλο προσωπικό, βρείτε κάτι άλλο να πείτε για μένα, για την οικογένειά μου, πείτε κάτι, είμαι σίγουρος ότι θα βρείτε.

Το άρθρο 86 του Συντάγματος τι λέει; Ότι έρχεται στη Βουλή μία δικογραφία, ένας συγκεκριμένος αριθμός Βουλευτών -τριάντα- υπογράφουν πρόταση για να συζητηθεί στην Ολομέλεια, καταδεικνύοντας συγκεκριμένα πρόσωπα και συγκεκριμένες κατηγορίες που πρέπει να ελεγχθούν. Συστήνεται προανακριτική επιτροπή, υποβάλει πόρισμα στην Ολομέλεια και η Ολομέλεια κρίνει επί του πορίσματος. Ακριβώς η διαδικασία που τηρείται σήμερα.

Αναφέρθηκαν κόμματα της Αντιπολίτευσης σε άλλες προτάσεις που είχαν κατατεθεί για τη σύσταση προανακριτικής επιτροπής. Θέλω να σημειώσω ότι αυτές οι προτάσεις όχι απλώς δεν έγιναν δεκτές από την Πλειοψηφία, δεν έγιναν δεκτές ούτε από τη Μειοψηφία. Δεν έγιναν δεκτές από τα άλλα κόμματα της μειοψηφίας οι άλλες προτάσεις που υπήρχαν.

Σήμερα, όμως, δεν συζητάμε ένα απαλλακτικό πόρισμα, κυρίες και κύριοι συνάδελφοι. Αν κάποιος μας άκουγε και δεν ήξερε την υπόθεση, θα νόμιζε ότι συζητάμε ένα απαλλακτικό πόρισμα. Το αντίθετο. Συζητάμε ένα πόρισμα που οδηγεί την υπόθεση, όπως οδήγησε και την προηγούμενη συσχετιζόμενη υπόθεση του δυστυχήματος των Τεμπών, στο Δικαστικό Συμβούλιο για την κρίση από τον φυσικό δικαστή και προφανώς θα ενημερωθούμε από τη δικαιοσύνη για το πώς εξελίσσεται αυτή η υπόθεση.

Το πιο σοκαριστικό απ’ όλα -και το άκουσα και την προηγούμενη εβδομάδα στη συζήτηση για την άρση ασυλίας Βουλευτών- είναι ότι υπάρχουν Βουλευτές που πιστεύουν ότι πρέπει να είμαστε υπόλογοι ποινικά εμείς οι Βουλευτές για την άποψή μας, τον λόγο μας και την ψήφο μας. Η πιο θεμελιώδης αρχή του κοινοβουλευτισμού είναι να προστατεύει τους Βουλευτές για την άποψη που εκφέρουν στην Ολομέλεια.

Προφανώς, αυτές οι υποθέσεις είναι απολύτως υποκειμενικές. Γιατί όπως ήρθε κάποιος και κατηγόρησε την Πλειοψηφία ότι με τη στάση της δήθεν δεν κάνει το νομικά ορθό, μπορεί να έρθει κάποιος άλλος αύριο να μηνύσει την Αντιπολίτευση ότι με τη δικιά σας συμπεριφορά προσπαθείτε να καθυστερήσετε το να πάει η υπόθεση στη δικαιοσύνη και να σας κατηγορήσει εσάς για τη δικιά σας ψήφο. Οπότε, τι θα θέλατε μετά από την κυβερνητική πλειοψηφία να κάνει άρση της δικής σας ασυλίας, με τα δικά σας επιχειρήματα, για να οδηγήσει εσάς στη φυλακή για τις απόψεις που δημοκρατικά λέτε μέσα στη Βουλή;

Έχουμε ξεφύγει. Έχουμε ξεχάσει τις βασικές αρχές της δημοκρατίας. Από εσάς, που ισχυρίζεστε ότι είστε ο μόνος, δήθεν, προστάτης του Συντάγματος. Το αντίθετο κάνετε. Έχετε μια αλλεργία στη δημοκρατία, τείνετε προς τον ολοκληρωτισμό και φαίνεται σαφώς από τον τρόπο που μιλάτε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, είμαστε σε συζήτηση επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Ναι, τι θέλετε να πείτε επί της διαδικασίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε μου τον λόγο, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Όχι, ακούστε λίγο. Επί της διαδικασίας ό,τι ήταν να ακουστεί, ακούστηκε. Πρέπει να προχωρήσουμε. Στη συνέχεια, στις τοποθετήσεις σας και στις παρεμβάσεις σας, μπορείτε να πείτε ό,τι άλλο θέλετε. Μόνο επί προσωπικού να ζητήσετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε μου τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Έχετε επί προσωπικού κάτι να πείτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως.

**ΠΡΟΕΔΡΕΥΩΝ (Γεώργιος Γεωργαντάς):** Πέστε μου λίγο εν περιλήψει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί της διαδικασίας. Αφήστε τα «πέστε μου λίγο».

**ΠΡΟΕΔΡΕΥΩΝ (Γεώργιος Γεωργαντάς):** Όχι, ακούστε λίγο. Επί της διαδικασίας μία φορά τοποθετούμαστε. Λυπάμαι, κυρία Πρόεδρε. Δεν μπορεί στη διαδικασία να γίνεται συζήτηση. Η τοποθέτηση έγινε. Ακούστηκαν με επαρκέστατο χρόνο όλες οι απόψεις και τώρα προχωράμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Το επί προσωπικού ποιο είναι, κυρία Πρόεδρε; Πείτε το για να το κατανοήσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οφείλετε να μου δώσετε τον λόγο για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Σας τον δίνω για ένα λεπτό για να πείτε ποιο είναι το προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Η ενοχή της Νέας Δημοκρατίας, και για το έγκλημα και για τη συγκάλυψη, προκύπτει από τον πανικό σας και από την προσπάθειά σας να φιμώσετε και να συκοφαντήσετε, κύριε Μηταράκη, που γίνατε και Κοινοβουλευτικός Εκπρόσωπος, όποιον αντιστέκεται σε αυτό το οποίο κάνετε.

Πρώτα απ’ όλα, επειδή με αποκαλέσατε «Πρόεδρο το τρίτου μνημονίου», το τρίτο μνημόνιο εγώ το καταψήφισα. Εσείς το ψηφίσατε.

**ΝΟΤΗΣ ΜΗΤΑΡΑΚΗΣ:** Εσείς το φέρατε με την πολιτική σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε λάθος, κύριε. Εγώ αντιστάθηκα.

**ΝΟΤΗΣ ΜΗΤΑΡΑΚΗΣ:** Εξαιτίας σας ήρθε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε τα. Αφήστε τα.

**ΝΟΤΗΣ ΜΗΤΑΡΑΚΗΣ:** Εξαιτίας σας πλήρωσε ο ελληνικός λαός.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μηταράκη, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας διέκοψα.

**ΝΟΤΗΣ ΜΗΤΑΡΑΚΗΣ:** Με διακόψατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας κάνουν, βέβαια, εσάς παρατήρηση.

**ΝΟΤΗΣ ΜΗΤΑΡΑΚΗΣ:** Με διακόψατε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν σας κάνουν εσάς παρατήρηση.

**ΝΟΤΗΣ ΜΗΤΑΡΑΚΗΣ:** Χτύπησε το κουδούνι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το τρίτο μνημόνιο, λοιπόν, εσείς το ψηφίσατε με χέρια και με πόδια.

**ΝΟΤΗΣ ΜΗΤΑΡΑΚΗΣ:** Εσείς το φέρατε με την πολιτική σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ αντιστάθηκα από αυτήν Έδρα. Εγώ δεν αγάπησα, κύριοι, τις καρέκλες, που εσείς έχετε βιδωθεί σε αυτές και έχετε εναγκαλιστεί και με τα προνόμια και με τα χρήματα.

Δεύτερον. Επιπλέον, ουσιαστικά αυτό το οποίο επιδιώκετε τώρα με όλη σας την χυδαία τοποθέτηση, αλλά και απειλητική, να φοβηθώ, θα πάτε στην Επιτροπή Δεοντολογίας, για να μην μιλάω. Αφού κλείνετε τα μικρόφωνα, αφού φασίζετε, αφού τραμπουκίζετε, αφού κάνετε bullying, αφού μας είπατε «να κάνουμε κανένα παιδί», αφού διαρκώς βρίζετε, τώρα θα μας πάτε στην Επιτροπή Δεοντολογίας. Να πάμε στην Επιτροπή Δεοντολογίας και όπου αλλού θέλετε. Δεν θα γλιτώσετε από τις ευθύνες.

Εγώ ποτέ μου δεν απέφυγα τις ευθύνες και βεβαίως, όταν με στοχοποιήσατε πολιτικά με ελεγχόμενα πρόσωπα, πάλι είπα να άρετε την ασυλία μου. Δεν φοβήθηκα ποτέ να υπερασπιστώ το δίκαιο και την αλήθεια και τον εαυτό μου. Αυτά είναι δικές σας πομπές, δικές σας μεθοδεύσεις και καταντήσατε, δυστυχώς, σήμερα τον υπόλογο Καραμανλή, τον Καραμανλή που στην περιφέρειά του πουλάει εξυπηρέτηση…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώσατε επί του προσωπικού, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εξήγησα το πολιτικό προσωπικό για ένα λεπτό και οφείλετε να μου δώσετε και άλλα δύο για να ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Δεν οφείλω να σας δώσω. Νομίζω ότι δεν υπάρχει κάτι επί προσωπικού που πρέπει να έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε ούτε τον Κανονισμό, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Σας δόθηκε η ευχέρεια, πάρα ταύτα, να κάνετε τις παρατηρήσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε ούτε τον Κανονισμό.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφήστε να ολοκληρώσω την τοποθέτησή μου.

**ΠΡΟΕΔΡΕΥΩΝ (Γεώργιος Γεωργαντάς):** Δεν θεωρεί το Προεδρείο ότι τίθεται θέμα επί προσωπικού. Σας δόθηκε άλλωστε και μία άνεση να πείτε τα δύο πράγματα που θέλατε να πείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω να ολοκληρώσω την τοποθέτησή μου!

**ΠΡΟΕΔΡΕΥΩΝ (Γεώργιος Γεωργαντάς):** Θα προχωρήσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω να ολοκληρώσω την τοποθέτησή μου!

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ολοκλήρωσα.

**ΠΡΟΕΔΡΕΥΩΝ (Γεώργιος Γεωργαντάς):** Έχετε ολοκληρώσει. Δεν το αξιολογείτε εσείς. Καταλάβετέ το.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

**ΠΡΟΕΔΡΕΥΩΝ (Γεώργιος Γεωργαντάς):** Ο Κανονισμός της Βουλής, τον οποίο γνωρίζετε καλύτερα από εμένα φαντάζομαι, γιατί κάνατε και Πρόεδρο της Βουλής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε ντροπή καμία; Συζητάμε για τα Τέμπη, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** ...λέει ότι το Προεδρείο καθορίζει τον χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν καθορίζεται αυθαίρετα. Δεν έχω ολοκληρώσει την τοποθέτησή μου.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκε η τοποθέτησή σας. Δεν υπάρχει θέμα προσωπικού. Θα έπρεπε να ζητήσουν άλλοι εκατό Βουλευτές επί προσωπικού γι’ αυτά που αναφέρατε πριν.

Κυρίες και κύριοι συνάδελφοι, το Σώμα συναινεί στην εισήγηση που προηγούμενα ανέφερα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συναινεί!

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συναίνεσε κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συναίνεσε!

**ΠΡΟΕΔΡΕΥΩΝ (Γεώργιος Γεωργαντάς):** Περιγράφω τώρα τη διαδικασία της ψηφοφορίας που θα ακολουθήσει. Μετά την ολοκλήρωση της συζητήσεως και σύμφωνα με τα άρθρα 73 και 157, παράγραφος 3 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία επί της προτάσεως της επιτροπής για την καταγγελλόμενη πράξη για την οποία ζητείται η άσκηση δίωξης, όπως αυτή καθορίζεται και εξειδικεύεται στο πόρισμα της ως άνω επιτροπής, σύμφωνα με τις διατάξεις των άρθρων 86 του Συντάγματος, 153 επ. του Κανονισμού της βουλής και του ν.3126/2003 «Ποινική Ευθύνη των Υπουργών», όπως ισχύουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τον ΟΠΕΚΕΠΕ πείτε, κύριε Γεωργαντά!

**ΠΡΟΕΔΡΕΥΩΝ (Γεώργιος Γεωργαντάς):** Θέλετε να πάρετε τον τίτλο του μεγαλύτερου διακοψία που είχε ποτέ η Βουλή; Νομίζετε ότι με αυτό τον τρόπο θα παρεμποδίζετε τη λειτουργία του Κοινοβουλίου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για το μεγαλύτερο φαγοπότι θα πάρετε εσείς!

**ΠΡΟΕΔΡΕΥΩΝ (Γεώργιος Γεωργαντάς):** Την άλλη εβδομάδα θα πούμε ό,τι θέλετε. Την άλλη εβδομάδα. Παρακαλώ, κρατηθείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το μεγαλύτερο φαγοπότι!

**ΠΡΟΕΔΡΕΥΩΝ (Γεώργιος Γεωργαντάς):** Κρατηθείτε. Κρατηθείτε λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν κρατιέστε.

**ΠΡΟΕΔΡΕΥΩΝ (Γεώργιος Γεωργαντάς):** Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών δηλαδή με εκατόν πενήντα και μία ψήφους, όπως ορίζει το Σύνταγμα και ο Κανονισμός της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φαγοπότι!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, να μην γράφεται τίποτα εννοείται στα Πρακτικά από αυτά που λέει η κ. Κωνσταντοπούλου διακόπτοντας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …..

**ΠΡΟΕΔΡΕΥΩΝ (Γεώργιος Γεωργαντάς):** Αυτό είναι εμμονικό; Άμα θέλετε, σηκωθείτε να κάνετε και βόλτες μέσα στη Βουλή και να το λέτε. Νομίζω θα ήταν πιο παραστατικό. Σηκωθείτε, κάντε βόλτες και πέστε το στους διαδρόμους. Εδώ θα ζητηθούν όλα την επόμενη εβδομάδα.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …..

**ΠΡΟΕΔΡΕΥΩΝ (Γεώργιος Γεωργαντάς):** Θα συζητηθούν όλα εδώ. Παρακαλώ, σήμερα συζητάμε κάτι άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …..

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι η Ευρωπαϊκή Εισαγγελία έχει άλλη άποψη. Διαβάστε λίγο τη δικογραφία.

Σύμφωνα με το άρθρο 155 παράγραφος 8 του Κανονισμού της Βουλής στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης, αν είναι Βουλευτής.

Για τη διεξαγωγή της μυστικής ψηφοφορίας θα σας διανεμηθεί ένας μεγάλος φάκελος που θα περιέχει το ψηφοδέλτιο στο οποίο αναγράφεται η καταγγελλόμενη πράξη για την οποία ζητείται η άσκηση δίωξης, σύμφωνα με την πρόταση της επιτροπής, ένα λευκό ψηφοδέλτιο και ένας μικρότερος λευκός φάκελος εντός του οποίου θα τοποθετηθεί το ψηφοδέλτιο.

Όπως γνωρίζετε, η μυστική ψηφοφορία μπορεί να είναι τόσο με φυσική παρουσία όσο και με επιστολική ψήφο, σύμφωνα με το άρθρο 70Α του Κανονισμού της Βουλής όπως ισχύει. Σε αυτή την περίπτωση πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα στον μικρό φάκελο ο οποίος πρέπει να είναι κλεισμένος. Ο κλειστός αυτός φάκελος θα εσωκλείεται σε έναν μεγαλύτερο δεύτερο φάκελο, επίσης κλειστό, ο οποίος θα αναγράφει το όνομα του Βουλευτή ή μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν σύμφωνα με το άρθρο 70Α του Κανονισμού της Βουλής. Οι ψήφοι αυτές θα συνυπολογιστούν στην καταμέτρηση που θα ακολουθήσει. Εφόσον το ψηφοδέλτιο δεν φέρει κανένα σταυρό τότε θα θεωρείται άκυρο.

Σύμφωνα με τους χρόνους που σας προανέφερα και επειδή όπως όλοι γνωρίζουμε υπάρχει μια σχετική ανοχή προτείνω η έναρξη της μυστικής ψηφοφορίας να ξεκινήσει το αργότερο στις 21.00΄.

Υπενθυμίζω ότι η διαδικασία της μυστικής ψηφοφορίας καθώς και της εξαγωγής του αποτελέσματος αναμένεται να διαρκέσει περισσότερο από μια ώρα. Στη συνέχεια η εφορευτική επιτροπή θα προχωρήσει στη διαλογή και καταμέτρηση των ψήφων.

Εγκρίνετε, κυρίες και κύριοι συνάδελφοι, αυτήν την πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφωνεί κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα τον λόγο επί της διαδικασίας!

**ΠΡΟΕΔΡΕΥΩΝ (Γεώργιος Γεωργαντάς):** Ο Βουλευτής Ηλείας της Κοινοβουλευτικής Ομάδας της Νέας Δημοκρατίας κ. Νικολακόπουλος έχει τον λόγο. Ξεκινάμε τον κατάλογο των ομιλητών. Έχουμε περάσει στη συζήτηση του πορίσματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δενδώσατε τον λόγο επί της διαδικασίας. Δεν κάνατε ψηφοφορία!

**ΠΡΟΕΔΡΕΥΩΝ (Γεώργιος Γεωργαντάς):** Δόθηκε ο λόγος επί της διαδικασίας επαρκέστατα σε όλους.

Κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, όταν συμβαίνει ένα τέτοιο τραγικό δυστύχημα με την απώλεια ανθρώπινων ζωών και μάλιστα νέων ανθρώπων, όλοι αισθανόμαστε συντριβή και θλίψη, είτε είμαστε γονείς, είτε όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας είδαμε. Μες στη συντριβή!

**ΠΡΟΕΔΡΕΥΩΝ (Γεώργιος Γεωργαντάς):** Ο καθένας που ανεβαίνει στην Έδρα έχει την ευθύνη των λεγομένων του. Έχουμε υποχρέωση όλοι να τον αφήσουμε να την πει ανεμπόδιστα. Παρακαλώ όλους τους συναδέλφους.

Κύριε συνάδελφε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Σεβόμαστε αυτούς που έχασαν δικούς τους ανθρώπους γι’ αυτό και κανένας δεν δικαιούται σε αυτήν την Αίθουσα να ισχυρίζεται ότι έχει μεγαλύτερη ενσυναίσθηση της κατάστασης. Κανένας δεν δικαιούται να ισχυρίζεται ότι νιώθει περισσότερο τον πόνο των συνανθρώπων που έχασαν δικούς τους ανθρώπους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να ντρέπεστε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε! Αφήστε τον ομιλητή! Εδώ είναι το άντρο της δημοκρατίας! Δεν μπορείτε να το καταντήσετε έτσι! Δεν μπορεί να μιλήσει συνάδελφος από το Βήμα; Δεν μπορούν να μιλήσουν οι συνάδελφοι; Παρακαλώ! Αυτό είναι δικτατορία! Δεν σας αρέσουν αυτά που λέει; Αφήστε τον να τα πει και μετά απαντήστε του. Απαντήστε μετά. Δεν θα το επιτρέψω. Ο κάθε ομιλητής που θα ανεβαίνει εδώ, θα μπορεί ανεμπόδιστα να πει την άποψή του.

Μηδενίζω τον χρόνο. Παρακαλώ, κύριε Νικολακόπουλε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμάς μας διακόπτετε εσείς ανεμπόδιστα!

**ΠΡΟΕΔΡΕΥΩΝ (Γεώργιος Γεωργαντάς):** Μετά από τρεις φορές παραβίαση του χρόνου. Μόνο τότε! Κατά τον χρόνο σας δεν σας διέκοψα ποτέ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαρκώς με διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Ποτέ κατά τη διάρκεια του χρόνου σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Θέλω να σας διαβεβαιώσω ότι με αυτήν την ενσυναίσθηση λειτουργήσαμε κατά τη λειτουργία της Ειδικής Κοινοβουλευτικής Επιτροπής, της επιτροπής αυτής που συνεστήθη και ανέλαβε την ευθύνη με απόφαση της Ολομέλειας της Βουλής να διερευνήσει την ενδεχόμενη τέλεση από τον πρώην Υπουργό Υποδομών και Μεταφορών κ. Κωνσταντίνο Καραμανλή του αδικήματος της παράβασης καθήκοντος κατά το χρονικό διάστημα από τον Σεπτέμβριο του ’21 ως τη μοιραία μέρα της 28ης Φεβρουαρίου του ’23. Ανέλαβε να ερευνήσει αν παρέλειψε εκ προθέσεως να καθορίσει ένα επαρκές πλαίσιο χρηματοδότησης για τον τομέα των σιδηροδρόμων, να μεριμνήσει για τη διασφάλιση της διάθεσης προς τον ΟΣΕ των δημοσίων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και αν με τις πράξεις ή παραλείψεις του σκόπευε να βλάψει οικονομικά την ανώνυμη εταιρεία με την επωνυμία Οργανισμός Σιδηροδρόμων Ελλάδας.

Η επιτροπή αφού εξέτασε όλα τα στοιχεία, ιδίως την ογκωδέστατη δικογραφία με χιλιάδες σελίδες και ανακριτικές πράξεις -πενήντα εννέα χιλιάδες δεδομένα υπήρχαν σε αυτή τη δικογραφία- αυτά λοιπόν που συλλέχθηκαν από τον ανακριτή και αφού έλαβε υπ’ όψιν και το γεγονός ότι ο ίδιος ο πρώην Υπουργός κληθείς ενώπιον της επιτροπής να δώσει εξηγήσεις αρνείται την κατηγορία και αναφέρει ότι προτίθεται να προβάλει τους υπερασπιστικούς του ισχυρισμούς στον ανακριτή που θα οριστεί από το Δικαστικό Συμβούλιο κατά το άρθρο 86 του Συντάγματος, έκρινε τελικά ότι υπάρχουν κατά το παρόν στάδιο οι ενδείξεις που απαιτούνται κατά το άρθρο 157 του Κανονισμού της Βουλής για την κίνηση σε βάρος του ποινικής δίωξης για το πλημμέλημα της παράβασης καθήκοντος σε βάρος του ΟΣΕ, όπως αυτό είχε περιγραφεί στην πρόταση των Βουλευτών της Νέας Δημοκρατίας.

Πρέπει να διευκρινίσω εδώ ότι μιλάμε για ενδείξεις στο παρόν στάδιο και όχι αποδείξεις. Το αν υπάρχουν αποδείξεις για την τέλεση του αδικήματος, θα το κρίνει αποκλειστικά η δικαιοσύνη, εφόσον σήμερα αποφασίσει η Ολομέλεια υιοθετώντας το πόρισμα της επιτροπής.

Και τώρα που για δεύτερη φορά μετά την υπόθεση Τριαντόπουλου η Κυβέρνηση παραπέμπει πρώην Υπουργό της στη δικαιοσύνη, για ποια συγκάλυψη κάποιοι από την Αντιπολίτευση εξακολουθείτε να μιλάτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γι’ αυτήν που κάνετε!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, εάν νομίζετε ότι το Προεδρείο θα σιωπήσει αποβάλλοντάς σας, δεν πρόκειται να το κάνει. Παρακαλώ μην ενοχλείτε, μην διακόπτετε.

Συνεχίστε, κύριε συνάδελφε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Της υπόθεσης Τριαντόπουλου που δεν είναι στο πουθενά, όπως είπατε, δεν είναι «πουθενά» η δικαιοσύνη, είναι στη δικαιοσύνη. Έχει πλήρως, λοιπόν, καταρρεύσει το αφήγημα της συγκάλυψης και αυτό πλέον το αντιλαμβάνεται η κοινωνία. Για ποια κάλυψη στον πρώην Υπουργό Κώστα Καραμανλή μπορείτε να μιλήσετε, όταν παραπέμπεται για αδίκημα σοβαρό, υποτιμητικό για οποιονδήποτε δημόσιο λειτουργό, πολύ δε περισσότερο για έναν πρώην Υπουργό με μακρά θητεία και βαρύ όνομα; Γιατί κύριοι της Αντιπολίτευσης πρέπει να καταλάβετε ότι όταν κάποιος παραπέμπεται στη δικαιοσύνη για αδίκημα παράβασης καθήκοντος με πρόθεση οικονομικής ζημίας του δημοσίου, αυτό συνιστά σοβαρή πολιτική πράξη σε βάρος ενός πολιτικού. Το αν θα είναι αθώος ή ένοχος θα το κρίνει η δικαιοσύνη. Από μόνη της, όμως, η παραπομπή είναι ένα πλήγμα στο κύρος και στο όνομα.

Μπορεί ο κ. Παππάς να έχει καταδικαστεί ομόφωνα για παράβαση καθήκοντος και να σφυρίζει αδιάφορα, να κάνει πως δεν καταλαβαίνει και για τον ΣΥΡΙΖΑ αυτό να μη σημαίνει τίποτα, για τον δικό μας όμως κώδικα αξιών η καταδίκη για ένα τέτοιο αδίκημα σε βάρος του κράτους είναι σοβαρό και ατιμωτικό γεγονός.

Μιλάτε ακόμη για συγκάλυψη, όχι βέβαια με την ίδια ένταση, τώρα που έχουν καταρρεύσει όλες οι θεωρίες συνωμοσίας που εφεύρατε για να εκμεταλλευτείτε πολιτικά μια ανθρώπινη τραγωδία. Μιλάω για τις θεωρίες για τα ξυλόλια, τα χαμένα βαγόνια, τα λαθρεμπορικά φορτία, μεταφορές στρατιωτικού υλικού του ΝΑΤΟ και αν ανεξακρίβωτο αριθμό επιβατών χωρίς εισιτήρια. Τώρα όσοι τα ισχυρίζονταν, είναι αντιμέτωποι με αυτά που έλεγαν, αλλά κυρίως με την αλήθεια.

Πραγματικά λέτε ακόμα ότι συγκαλύπτουμε; Αναρωτιέμαι, αν δεν παραπέμπαμε τον κ. Καραμανλή στη δικαιοσύνη, τι θα λέγατε; Τι θα λέγατε αν δεν το παραπέμπαμε, όπως έχετε κάνει εσείς ως αντιπολίτευση στο παρελθόν; Πότε παραπέμψατε, όταν κυβερνήσατε ΠΑΣΟΚ και ΣΥΡΙΖΑ ως πλειοψηφία πρώην Υπουργό σας στη δικαιοσύνη; Πότε ψηφίσατε ως αντιπολίτευση, ως μειοψηφία, την παραπομπή πρώην Υπουργού σας;

Άκουσα σχεδόν όλα τα κόμματα της Αντιπολίτευσης να μιλούν για σεβασμό στο Σύνταγμα και τους νόμους και μας κατηγορούν για δήθεν έλλειψη σεβασμού, γιατί δήθεν δεν τηρήσαμε το άρθρο 86 που απαιτεί τη διενέργεια προκαταρκτικής εξέτασης από την επιτροπή της Βουλής πριν από την παραπομπή στη δικαιοσύνη. Μας λέτε: «Μέχρι να καταργήσετε το άρθρο 86, εφαρμόζεται και άρα πρέπει να εφαρμοστεί και εδώ». Και λέτε εσείς ότι δεν εφαρμόστηκε. Γιατί, όμως, δεν εφαρμόστηκε, όπως λέτε; Αφού και η προανακριτική επιτροπή συγκροτήθηκε και συνεδρίασε και έγιναν ανακριτικές ενέργειες και εξέταση και χρησιμοποίηση όλων των εγγράφων που έστειλε ο εφέτης ανακριτής Λάρισας και κλήση του πρώην Υπουργού σε απολογία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμία ενέργεια!

**ΠΡΟΕΔΡΕΥΩΝ (Γεώργιος Γεωργαντάς):** Συνεχίστε να εκτίθεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμίαενέργεια!

**ΠΡΟΕΔΡΕΥΩΝ (Γεώργιος Γεωργαντάς):** Πιο δυνατά παρακαλώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Γιατί, λοιπόν, δεν εφαρμόστηκε το Σύνταγμα και το άρθρο 86; Λέτε ότι δεν συγκέντρωσε νέα στοιχεία, δεν εξέτασε μάρτυρες και γενικώς δεν έκανε έρευνα για τη συγκέντρωση στοιχείων που αποδεικνύουν την κατηγορία. Προσέξτε, όμως, εδώ σε τι αντίφαση έχετε πέσει. Εμείς με το πόρισμα προτείναμε και υιοθέτησε η πλειοψηφία της επιτροπής και καλείται σήμερα να ψηφίσει η Ολομέλεια. Αφού κάναμε τις αναγκαίες ανακριτικές ενέργειες, θεωρήσαμε ότι τα στοιχεία τα οποία έχουν εισφερθεί από την ανάκριση του εφέτη ανακριτή συνιστούν ενδείξεις ικανές για την παραπομπή στο Δικαστικό Συμβούλιο και άρα και στη δικαιοσύνη του πρώην Υπουργού με την κατηγορία της παράβασης καθήκοντος. Εσείς διαφωνείτε και λέτε ότι πρέπει να γίνει και άλλη έρευνα. Προσέξτε, όμως, τη μεγάλη αντίφαση. Τόσο καιρό εδώ στη Βουλή, στα μέσα μαζικής ενημέρωσης, έξω στην κοινωνία, δεν είχατε προεξοφλήσει ενοχή του Καραμανλή και άλλων πολιτικών;

Και εδώ στη Βουλή, πριν από λίγες ημέρες, όταν αποφάσισε η Ολομέλεια για τη σύσταση προανακριτικής τα ίδια δεν λέγατε; Δεν μιλούσατε ακόμη για εγκληματίες, για ενόχους, που θα πρέπει να λογοδοτήσουν και να καταδικαστούν; Προτείνατε, μάλιστα, και προανακριτική για βαρύτατα αδικήματα. Από πού προέκυπταν όλα αυτά που λέγατε;

Σήμερα, η κ. Κωνσταντοπούλου μας αποκάλεσε εγκληματίες. Με ποια στοιχεία; Θέλει να γίνει νέα έρευνα για στοιχεία. Μα, προφανώς όταν μιλάμε για στοιχεία, είναι τα στοιχεία της δικογραφίας του ανακριτή. Δεν τα βγάλατε από το μυαλό σας. Και σήμερα μας λέτε ότι διαφωνείτε για την πρότασή μας και χρειάζεστε στοιχεία. Όλα αυτά, λοιπόν, τα στοιχεία δεν ήταν αρκετά και έπρεπε, λέτε εσείς, να συνεχιστεί η έρευνα, να κληθούν πάνω από εκατό μάρτυρες, ακόμη και ο Πρωθυπουργός, για να στοιχειοθετηθεί η κατηγορία και να παραπεμφθεί στη δικαιοσύνη.

Κοιτάξτε. Αυτή η στάση σας με δύο τρόπους μπορεί να ερμηνευθεί και δεν υπάρχουν άλλες εξηγήσεις. Είτε, πράγματι, δεν υπάρχουν αρκετά στοιχεία για παραπομπή στη δικαιοσύνη και άρα έπρεπε να συνεχιστεί η έρευνα, οπότε όλο αυτό το χρονικό διάστημα κοροϊδεύετε τον κόσμο, συκοφαντείτε τους πολιτικούς σας αντιπάλους χαρακτηρίζοντάς τους εγκληματίες, αποδίδοντας ατιμωτικές και πρωτοφανείς κατηγορίες, ποινικοποιείτε αδικαιολόγητα την πολιτική ζωή του τόπου και μέσα σε ένα κλίμα τοξικότητας, που δημιουργείτε, επιχειρείτε να εκμεταλλευτείτε πολιτικά μία τραγωδία, χωρίς να έχετε στοιχεία. Αυτή είναι η μία εξήγηση.

Η δεύτερη εξήγηση είναι ότι υπάρχουν, πράγματι, τα στοιχεία από τη δικογραφία για την παραπομπή στη δικαιοσύνη του πρώην Υπουργού. Άρα έχουμε δίκιο εμείς με την πρότασή μας. Εσείς, όμως, δεν αρκείστε στην παραπομπή για να κρίνει η δικαιοσύνη εάν τελικά είναι αθώος ή ένοχος και επενδύοντας στην τοξικότητα και στη στοχοποίηση πολιτικών αντιπάλων θέλετε να στήσετε ένα επικοινωνιακό σόου, τραβώντας τις εργασίες της προανακριτικής για ένα μεγάλο χρονικό διάστημα, δήθεν για να συλλέξετε στοιχεία, καλώντας κάθε πιθανό και απίθανο μάρτυρα, προκειμένου πάλι να εκμεταλλευτείτε πολιτικά.

Αυτές είναι οι δύο εξηγήσεις και κοινός παρονομαστής των δύο είναι η τοξικότητα που εισάγετε και συντηρείτε στον πολιτικό διάλογο και η κραυγαλέα εργαλειοποίηση και προσπάθεια πολιτικής εκμετάλλευσης του ανθρώπινου πόνου. Και παρά την απαράδεκτη αυτή στάση έρχεστε να μας κατηγορήσετε για μη τήρηση του Συντάγματος και του νόμου, για έλλειψη σεβασμού στους θεσμούς, επειδή παραπέμψαμε έναν πρώην Υπουργό της Κυβέρνησης στη δικαιοσύνη, που εσείς δεν έχετε κάνει ποτέ.

Η υποκριτική συμπεριφορά, που περιέγραψα προηγουμένως και η προσπάθεια εργαλειοποίησης δείχνει σεβασμό στους θεσμούς; Στις συνεδριάσεις της επιτροπής προσερχόσασταν κάθε φορά, λέγατε λίγο-πολύ τα ίδια πράγματα, αποχωρούσατε και κάνατε κάθε φορά δηλώσεις, καταγγέλλοντας την κυβερνητική πλειοψηφία. Το ΠΑΣΟΚ αποχώρησε δύο φορές με την ίδια αιτιολογία, άλλες δύο φορές ο ΣΥΡΙΖΑ. Μάλιστα όλα τα κόμματα, αν και αποχωρούσαν, κατέθεσαν πορίσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...(Δεν ακούστηκε)

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Εσείς όχι. Μόνο αυτό δεν κάνατε εσείς.

Το αξιοσημείωτο είναι ότι κατέθεσαν διαφορετικά πορίσματα. Ούτε σ’ αυτό δεν μπόρεσαν να τα βρουν και κατά τ’ άλλα ονειρεύονται συγκλίσεις.

Και ερωτώ, κυρίες και κύριοι συνάδελφοι της Αντιπολίτευσης: είναι σεβασμός προς τους θεσμούς οι επανειλημμένες αποχωρήσεις από τη διαδικασία, που ανατέθηκε σε εμάς, για τη δημιουργία εντυπώσεων; Είναι σεβασμός η εργαλειοποίηση θεσμών και διαδικασιών;

Κυρίες και κύριοι συνάδελφοι, τα χρόνια της κρίσης στην Ελλάδα -κρίση οικονομική, κοινωνική, θεσμική- απέδειξαν σε όλους μας ότι η κοινωνία γυρίζει την πλάτη στην τοξικότητα και στην αμετροέπεια. Οι πολίτες απαιτούν ευθύτητα, ειλικρίνεια, σταθερότητα. Το δυστύχημα στα Τέμπη μάς πλήγωσε όλους. Είναι ένα τραύμα στην εθνική συλλογική μας μνήμη, που επιτάσσει να σεβαστούμε τις οικογένειες των θυμάτων. Είναι μια τραγωδία που ποτέ δεν πρέπει να ξεχάσουμε, γιατί, πρώτον, δεν θέλουμε ποτέ να ξαναγίνει κάτι τέτοιο και, δεύτερον, γιατί ο καθένας μας θα μπορούσε να είναι σε αυτήν την αμαξοστοιχία.

Με αυτά τα δεδομένα η Κυβέρνηση από την πρώτη στιγμή δεν έκρυψε τίποτα κάτω από το χαλί. Ανέλαβε πολιτικές ευθύνες, έκανε παρεμβάσεις και ήδη η πολιτική ηγεσία του Υπουργείου Υποδομών και Μεταφορών διαμορφώνει ένα αξιόπιστο και υγιές πλαίσιο λειτουργίας του ελληνικού σιδηροδρόμου με στόχο να παραδοθεί στους πολίτες ένα σύγχρονο ευρωπαϊκό δίκτυο μέχρι το καλοκαίρι του 2026, αλλά και να πλήξουμε όλες τις παθογένειες που επί δεκαετίες μόνο κακό προκάλεσαν.

Κυρίως, όμως, αυτή η Κυβέρνηση και ο Πρωθυπουργός, Κυριάκος Μητσοτάκης, μίλησαν εξαρχής με πολιτική ευθύτητα και θάρρος προς τους πολίτες, λέγοντας το αυτονόητο, για όποιο πολιτικό πρόσωπο ανακύψουν ευθύνες από αυτήν την τραγωδία, η κυβερνητική πλειοψηφία δεν θα προκαλέσει το παραμικρό εμπόδιο και η υπόθεση θα οδηγηθεί στην ελληνική δικαιοσύνη. Όπως έγινε με τον Χρήστο Τριαντόπουλο, έτσι θα γίνει και με τον Κώστα Καραμανλή, ο φυσικός δικαστής να έχει τον λόγο και κανένας άλλος. Κάτι που δεν θυμάμαι να έχει συμβεί ποτέ στο παρελθόν, όταν κάποιοι γνωστοί σε όλους σε αντίστοιχες τραγωδίες, που πλήγωσαν τη χώρα, υποκρίνονταν, έκαναν δήθεν συσκέψεις, ενώ γνώριζαν τα πάντα και κάλυπταν τις ευθύνες και τις παραλείψεις.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε συνάδελφε, ολοκληρώστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κλείνω, κύριε Πρόεδρε, αλλά διακόπηκα πολλές φορές.

**ΠΡΟΕΔΡΕΥΩΝ (Γεώργιος Γεωργαντάς):** Σας έβαλα τον χρόνο από την αρχή. Ορίστε, κύριε συνάδελφε, ολοκληρώστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Δεν είμαστε και δεν θα γίνουμε ποτέ οι ίδιοι και οι πολίτες το γνωρίζουν. Και δεν θα είμαστε ποτέ οι ίδιοι, γιατί είχαμε μια υποχρέωση ως μέλη της προανακριτικής να επεξεργαστούμε σε βάθος το σύνολο της δικογραφίας και των στοιχείων που αφορούν τον πρώην Υπουργό. Έχω αμφιβολίες αν κάνατε το ίδιο, γιατί αν το κάνατε, θα βλέπατε τι στοιχεία υπάρχουν μέσα. Εμείς, όμως, έχουμε μια ξεκάθαρη πολιτική λογική και αυτό θα φανεί στην επερχόμενη συνταγματική Αναθεώρηση.

Κυρίες και κύριοι συνάδελφοι, η πρόταση της Νέας Δημοκρατίας είναι πλήρως και ορθά αιτιολογημένη σε αντίθεση με τις προτάσεις της Αντιπολίτευσης. Ας αποφασίσουμε, λοιπόν, σήμερα και με την απόφασή μας αυτή ας δώσουμε τη δυνατότητα στη δικαιοσύνη να κρίνει και τον πρώην Υπουργό κ. Καραμανλή, όπως θα κρίνει και τους υπόλοιπους κατηγορούμενους για την υπόθεση των Τεμπών, για να διαλευκανθεί αυτή η υπόθεση, για να έρθουν όλα στο φως, για να μάθουμε τα πάντα ως ελάχιστη ηθική και πολιτική υποχρέωση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το ΠΑΣΟΚ - Κίνημα Αλλαγής η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Κύριε Πρόεδρε, ξέρετε, στα πέντε λεπτά αρχίζετε να με διακόπτετε και να μιλάτε πάνω στον λόγο μου.

**ΠΡΟΕΔΡΕΥΩΝ (Γεώργιος Γεωργαντάς):** Στα 11,5 λεπτά το έκανα. Στα 11,5 λεπτά χτύπησα το κουδούνι.

**ΜΙΛΕΝΑ ΑΠΟΣΤΟΛΑΚΗ:** Υπενθυμίζω τι να κάνετε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, μην υπενθυμίζετε κάτι στο Προεδρείο. Με τον ίδιο τρόπο αντιμετωπίζει τους πάντες. Χτύπησα το κουδούνι στα 11,5 λεπτά, παρόλο που είχε πάρα πολλές διακοπές ο συνάδελφος και του έκανα υπενθύμιση στα 12,5 λεπτά για να κατέβει. Σας παρακαλώ, τα 11,5 λεπτά τα δίνω σε όλους, παρόλο που είχε πολλές διακοπές ο συνάδελφος. Τώρα μιλάμε για το ένα λεπτό παραπάνω που δόθηκε στον συνάδελφο της Πλειοψηφίας που είχε δέκα διακοπές; Σας παρακαλώ, κυρία Αποστολάκη! Στα 11,5 λεπτά θα σας χτυπήσω και στα 12,5 λεπτά θα ολοκληρώστε.

**ΜΙΛΕΝΑ ΑΠΟΣΤΟΛΑΚΗ:** Θα ολοκληρώσω στα 13,5 λεπτά, όπως και ο κ. Νικολακόπουλος.

**ΠΡΟΕΔΡΕΥΩΝ (Γεώργιος Γεωργαντάς):** Αν έχετε τις διακοπές, που είχε ο κ. Νικολακόπουλος, ναι.

Βλέπω εσάς της Αντιπολίτευσης δεν σας ενοχλούν οι παρεμβάσεις που γίνονται από κάπου αλλού συνεχόμενα ως προς τη διατάραξη της συνεδρίασης, σας ενόχλησε το ένα πρόσθετο λεπτό στον Βουλευτή της Πλειοψηφίας. Δεν πειράζει προχωράμε.

Ορίστε, κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Συνεννοηθήκαμε όλοι.

Κυρίες και κύριοι συνάδελφοι, το δυστύχημα στα Τέμπη συνιστά μια ανείπωτη τραγωδία, ένα έγκλημα με το ασήκωτο βάρος της απώλειας πενήντα επτά συνανθρώπων μας και με την πεποίθηση την ίδια στιγμή ότι ζούμε σε μια χώρα που αδυνατεί να εγγυηθεί κάτι τόσο θεμελιώδες, όπως είναι η ασφαλής μετακίνηση των πολιτών.

Η απόδοση ευθυνών στους υπαίτιους της τραγωδίας θα ήταν η μόνη συνθήκη που θα μπορούσε να ικανοποιήσει την απαίτηση της κοινωνίας για αλήθεια και δικαιοσύνη και την ανάγκη ανάκτησης της εμπιστοσύνης στους θεσμούς και τη λειτουργία του κράτους δικαίου. Με την υπερψήφιση, όμως, του πορίσματος, που συνέταξε η Πλειοψηφία, η απομονωμένη Πλειοψηφία, η Βουλή θα χάσει αμετάκλητα τη δυνατότητα να διερευνήσει τις ενδεχόμενες ποινικές ευθύνες του κ. Καραμανλή, που ως Υπουργός Υποδομών δεν είχε μόνο την πολιτική ευθύνη, αλλά είχε την ιδιαίτερη νομική υποχρέωση να διασφαλίσει την ασφάλεια στις μεταφορές.

Το πόρισμα της Νέας Δημοκρατίας, όπως συντάχτηκε, αποτελεί μέσω της προσχηματικής και παντελώς ατεκμηρίωτης πρότασης παραπομπής το όχημα για την απαλλαγή και την αμετάκλητη αμνήστευση του. Έχει, βεβαίως, προηγηθεί η αμνήστευση του κ. Καραμανλή για τις ενδεχόμενες ευθύνες του σε σχέση με την 717. Γιατί ποιος μπορεί να ξεχάσει ότι σήμερα δεκαέξι φυσικά πρόσωπα είναι κατηγορούμενα για κακουργηματική απιστία και η δικογραφία της Ευρωπαϊκής Εισαγγελίας κατονομάζει ως ηθικό αυτουργό αυτής της απιστίας τον κ. Καραμανλή, του οποίου την αμνήστευση εξασφάλισε ο κ. Μητσοτάκης. Σας έδωσε την εντολή και ως εντολοδόχοι τον αμνηστεύσατε.

Το ΠΑΣΟΚ με απόλυτη επίγνωση της ιστορικής του ευθύνης κατέθεσε προς ψήφιση την πρότασή του, η οποία στηρίχτηκε αποκλειστικά στο κατηγορητήριο που συνέταξε ο κ. Μπακαΐμης. Η χιλιάδων σελίδων δικογραφία περιελάμβανε έγγραφα, από τα οποία προέκυπτε ότι η πολιτική ηγεσία ήταν ενημερωμένη για τους μεγάλους κινδύνους σε ό,τι αφορά την ασφάλεια. Τα χρόνια που προηγήθηκαν, η συχνότητα των ατυχημάτων και των εκτροχιασμών είχε αυξηθεί επικίνδυνα και είχαν καταστεί πλέον τα διάφορα συμβάντα στοιχείο της καθημερινότητας.

Όλα τα παραπάνω δεν στάθηκαν αρκετά για να πείσουν την πλειοψηφία ότι πρέπει να ερευνηθούν οι ευθύνες του κ. Καραμανλή. Η υπερψήφιση από την πλειοψηφία της δικής της πρότασης, με βάση την οποία ο κ. Καραμανλής, ενδεχομένως, παραβίασε καθήκοντα διοικητικής εποπτείας του ΟΣΕ, με σκοπό -τάχα- να προκαλέσει βλάβη στον ΟΣΕ και κατά τα λοιπά, είναι παντελώς ανεύθυνος για την ασφάλεια, συνιστά μεθοδευμένη κατασκευή, στερούμενη νομικής και ουσιαστικής τεκμηρίωσης.

Στη συνέχεια η κατάργηση της προανακριτικής επιτροπής υπηρετεί προφανή πολιτική σκοπιμότητα και αποτελεί κατάφωρη παραβίαση του Συντάγματος για δεύτερη φορά, μετά την υπόθεση Τριαντόπουλου. Οι διατάξεις του Συντάγματος δεν είναι διατάξεις ενδοτικού δικαίου, είναι διατάξεις αναγκαστικού δικαίου.

Η προανακριτική δεν διεξήγαγε τη σύμφωνη με το Σύνταγμα και τον νόμο προδικασία. Δεν άσκησε τα εισαγγελικά της καθήκοντα, δεν εξέτασε μάρτυρες, δεν διερεύνησε την υπόθεση ουσιαστικά και δεν υπήρχε καμία προϋπόθεση, για να υπάρξει αιτιολογημένο πόρισμα. Και, βεβαίως, το ΠΑΣΟΚ δεν κατέθεσε αιτιολογημένο πόρισμα και κανένα άλλο κόμμα. Πρόκειται για επαναλαμβανόμενη μεθόδευση και νομικό ακροβατισμό, για να συγκαλύψετε τις ευθύνες του επιτελικού κράτους, κατ’ αρχήν, και του κ. Καραμανλή.

Το Σύνταγμα, όμως, κυρίες και κύριοι συνάδελφοι και κύριε Υπουργέ της Δικαιοσύνης, δεν είναι ευχολόγιο με προτροπές. Περιγράφει διαδικασίες υποχρεωτικές. Δεν παρέχει στους Υπουργούς την ευχέρεια να επιλέγουν τα στάδια διερεύνησης των ευθυνών τους. Και, βεβαίως, η δήθεν παραίτηση Καραμανλή από τα δικαιώματά του ενώπιον της επιτροπής, δεν στερεί τη Βουλή από τις υποχρεωτικές αρμοδιότητές της. Είναι πρωτοφανές, ο ελεγχόμενος να επιλέγει τον τρόπο που θα λειτουργήσει η επιτροπή, η οποία διερευνά εάν τέλεσε ή όχι έγκλημα.

Η άρνηση λογοδοσίας για τη διαχείριση έργων δισεκατομμυρίων ευρώ, με τραγικά αποτελέσματα στη δημόσια ασφάλεια, συνιστά, κυρίες και κύριοι συνάδελφοι, προσβολή της δημοκρατικής αρχής. Η οργανωμένη αμνήστευση των ευθυνών ενός Υπουργού, όταν επί των ημερών του αγνοήθηκαν κατ’ επανάληψη οι προειδοποιήσεις για τις ελλείψεις στο σύστημα ασφαλείας, συνιστά επίσης, προσβολή της δημοκρατικής αρχής και απονομιμοποιεί την πολιτική εξουσία και το εξωθεσμικό και αντισυνταγματικό πλαίσιο λειτουργίας της.

Η προανακριτική δεν λειτούργησε και το πόρισμα δεν στηρίζεται σε καμία δικονομική και ουσιαστική προϋπόθεση από αυτές που το Σύνταγμα τάσσει. Οι πολίτες νιώθουν ότι δεν υπάρχει τίποτα στο οποίο μπορούν να πιστέψουν. Το έγκλημα των Τεμπών δεν ήταν αναπόφευκτο, ήταν αποτέλεσμα αδιαφορίας, αδράνειας και εγκληματικής εγκατάλειψης ενός κρίσιμου δημόσιου τομέα. Και η ευθύνη δεν είναι απρόσωπη, έχει ονοματεπώνυμο. Περιλαμβάνει πολιτικές αποφάσεις που, δυστυχώς, δεν έλαβε ο κ. Καραμανλής.

Η ιστορία δεν διαγράφεται, λοιπόν, επειδή μια συγκυριακή, κατώτερη των ιστορικών περιστάσεων κοινοβουλευτική πλειοψηφία αποφασίζει να μην ερευνήσει, να μην καταλογίσει. Η ιστορία καταγράφει και αποδίδει ευθύνες, δεν παραγράφει. Το χρέος της Βουλής σε τέτοιες ιστορικές στιγμές δεν είναι να προστατεύει πολιτικά πρόσωπα, για να μη διαταράξει τις εσωκομματικές ισορροπίες και το δούναι και λαβείν Μητσοτάκη - Καραμανλή, αλλά να υπηρετήσει το πάνδημο αίτημα για δικαιοσύνη και αλήθεια.

Η Νέα Δημοκρατία κάνει ακριβώς το αντίθετο. Το δίδυμο έγκλημα της συγκάλυψης προκαλεί την μήνιν των πολιτών και κλονίζει τα θεμέλια του κοινοβουλευτισμού, αναγορεύοντας λαϊκιστές και δημαγωγούς σε κήνσορες και τιμητές της πολιτικής ζωής. Οι πολίτες ζητούν λογοδοσία, όχι προσχηματικές διαδικασίες. Ζητούν κάθαρση, όχι συμψηφισμούς. Ζητούν ασφάλεια και κράτος δικαίου και, αντί αυτών, βλέπουν τη χώρα μας να μετατρέπεται σε χώρα μόνιμης επιτήρησης και διερεύνησης από διεθνείς διωκτικές αρχές που στερούν από τη χώρα κύρος και πολύτιμη διαπραγματευτική ισχύ σε κρίσιμα ανοικτά εθνικά μέτωπα.

Κυρίες και κύριοι συνάδελφοι, ο πολιτικός χρόνος που αξιολογούμε το πόρισμα της προανακριτικής επιτροπής πραγματοποιείται υπό τη σκιά μιας δεύτερης οργανωμένης και μεθοδευμένης συγκάλυψης, αυτής του σκανδάλου του ΟΠΕΚΕΠΕ. Μιας εγκληματικής οργάνωσης με καθετοποιημένη δράση που δρούσε ανενόχλητη επί διακυβέρνησης Μητσοτάκη, διαθέτοντας υψηλή πολιτική κάλυψη και για τον λόγο αυτόν ο Πρωθυπουργός με τη μεθόδευση της εξεταστικής αμετακλήτως αμνηστεύει τις ενδεχόμενες ποινικές ευθύνες ενός εκ των βασικών πρωταγωνιστών, του κ. Βορίδη, προστατεύοντας ταυτόχρονα και τον έτερο πρωταγωνιστή.

Σπέρνετε θεσμικές θύελλες και το γνωρίζετε, αλλά αυτό που προέχει είναι η προστασία των κ. Καραμανλή, Τριαντόπουλου, Βορίδη, Αυγενάκη και ποιος ξέρει ποιων ακόμα! Αγωνίζεστε μόνο για την αμνήστευσή του και δεν σας ενδιαφέρει που οι ίδιοι αυτογελοιοποιείστε και χάνετε κάθε ίχνος, κάθε ψήγμα αξιοπρέπειας και αξιοπιστίας. Μια βόλτα στο διαδίκτυο με τις δηλώσεις του Πρωθυπουργού και κορυφαίων στελεχών της Νέας Δημοκρατίας για τη λειτουργικότητα και τη χρησιμότητα της εξεταστικής επιτροπής σάς γελοιοποιεί στη συνείδηση της ελληνικής κοινωνίας.

Κυρίες και κύριοι συνάδελφοι, το ΠΑΣΟΚ δεν θα συναινέσει στη λήθη και στη συγκάλυψη. Δεν θα νομιμοποιήσει τη διαδικασία αμνήστευσης του κ. Καραμανλή. Θα συνεχίσει να αγωνίζεται για την αποκάλυψη της αλήθειας και την απόδοση ευθυνών, όπως επιτάσσουν οι νόμοι και το Σύνταγμα. Γιατί μόνο, όταν υπάρξει δικαιοσύνη, θα υπηρετηθεί η ουσιαστική λειτουργία του δημοκρατικού πολιτεύματος. Γιατί μόνο τότε, θα μπορέσει ο λαός μας να πιστέψει, ότι ποτέ ξανά δεν θα ζήσουμε μια τέτοια ανείπωτη τραγωδία.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ευχαριστώ για την απόλυτη συνέπεια στον χρόνο.

Ο επόμενος ομιλητής από τον ΣΥΡΙΖΑ κ. Θεόφιλος Ξανθόπουλος έχει τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, η ημερήσια διάταξη της σημερινής συνεδρίασης μιλάει για τη συζήτηση επί του πορίσματος σε ό,τι αφορά την παραπομπή του πρώην Υπουργού κ. Καραμανλή, με βάση το πόρισμα της Πλειοψηφίας της επιτροπής, η οποία και συνεδρίασε το προηγούμενο διάστημα.

Θέλω να καταθέσω, κατ’ αρχάς, μερικά τυπικά στοιχεία, για να αντιληφθούν οι πολίτες ότι εδώ δεν πρόκειται για μια ουσιαστική συζήτηση, ουσιαστικά πρόκειται για μια αντιπαράθεση για ένα πουκάμισο αδειανό, γιατί αυτοί που έπρεπε να παραπέμπονται και οι κατηγορίες με τις οποίες έπρεπε να βαρύνονται, είναι απόντες και από το πόρισμα και από τη δημόσια συζήτηση.

Το πόρισμα που καταθέτει η Πλειοψηφία μόνη της -και είναι ενδεικτικό αυτό- είναι ένα πόρισμα -με βάση τα επίσημα Πρακτικά που έχω στα χέρια μου- από την δέκατη έβδομη έως την εικοστή δεύτερη σελίδα.

Σε πέντε σελίδες μόνο, η Πλειοψηφία ξεπλένει τον κ. Καραμανλή, τον απαλλάσσει από τις πολύ βαριές κατηγορίες για τις οποίες όφειλε να λογοδοτήσει, υποβαθμίζει την κατηγορία σε ένα πλημμέλημα, της παράβασης του καθήκοντος, και κλείνει ως εξής: «Από τα στοιχεία της ποινικής δικογραφίας για το δυστύχημα των Τεμπών που επισυνάφθηκε στο διαβιβαστικό έγγραφο του κυρίου Εφέτη Ανακριτή Λάρισας προς τη Βουλή των Ελλήνων δεν καθίσταται σαφές σε ποιες ενέργειες προέβη ο Υπουργός Υποδομών και Μεταφορών κ. Καραμανλής που συμπεριλαμβανόταν στους παραλήπτες των δύο υπηρεσιακών σημειωμάτων για την αντιμετώπιση των δύο ζητημάτων που είχαν εγερθεί σε αυτά, δηλαδή της άμεσης στελέχωσης και της πρόσθετης χρηματοδότησης του ΟΣΕ.».

Αυτό που ακούσατε είναι η ευθύνη του κ. Καραμανλή, του Υπουργού, ο οποίος σύμφωνα με το προεδρικό διάταγμα, το οποίο θα καταθέσει στη συνέχεια ο δεύτερος εκ των ομιλητών του ΣΥΡΙΖΑ, έχει την πλήρη ευθύνη για τη λειτουργία του σιδηροδρομικού δικτύου.

Και ειλικρινά -και ως Βουλευτής αλλά και ως δικηγόρος- αισθάνομαι μια αμηχανία, για να μην πω ντροπή, ότι καλούμαστε τριακόσιοι άνθρωποι να αντιπαρατεθούμε επάνω σε αυτές τις τρεις γραμμές που προσδιορίζουν την ευθύνη του κ. Καραμανλή και δεν βλέπουμε έξω ότι η κοινωνία βοά, η κοινωνία ψάχνει απεγνωσμένα να δει ένα φως αλήθειας, η κοινωνία ζητά δικαιοσύνη και με ευθύνη απόλυτης πλειοψηφίας αυτό το αίτημα της κοινωνίας παραπέμπεται στις καλένδες.

Και δεν είναι μόνο δικό σας θέμα, της πλειοψηφίας, κυρίες και κύριοι. Είναι θέμα όλου του πολιτικού συστήματος και ουσιαστικά της λειτουργίας του δημοκρατικού πολιτεύματος. Διότι έχουμε συνομολογήσει κάποια πράγματα σε αυτή την Αίθουσα ότι η δικαιοσύνη αποτελεί το τελευταίο καταφύγιο, το ultimum refugium, του πολίτη και όταν μία κοινωνία σπαράσσεται από έριδες και αντιπαραθέσεις, έχουμε συνομολογήσει ότι υπάρχουν κάποιοι τους οποίους αποκαλούμε δικαστές, οι οποίοι θα λύσουν με βάση τους κείμενους νόμους αυτή τη διαφορά.

Αυτό το πράγμα δεν το κάνετε και προσφέρετε πολύ κακές υπηρεσίες στη δημοκρατία, στο δημοκρατικό πολίτευμα και προσφέρετε κάκιστες υπηρεσίες στον πολίτη. Τροφοδοτείτε την αντιπολιτική διάθεση της κοινωνίας. Ενισχύετε την άποψη «όλοι το ίδιο είναι». Ενισχύετε την αντιπολιτική στάση ότι οι πολιτικοί καλύπτουν πολιτικούς και ουσιαστικά δυναμιτίζετε την αγωνία και την προσπάθεια που κάνει και η κοινωνία αλλά και εμείς εδώ ως εντολοδόχοι της για να πάμε τη χώρα ένα βήμα πιο μπροστά.

Το πόρισμα, κυρίες και κύριοι συνάδελφοι, είναι ένα αμιγώς νομικό κείμενο και ως τέτοιο έπρεπε να το δείτε. Σε αντίθεση, λοιπόν, με την υποχρέωση που έχουμε από το Σύνταγμα, από τον Κανονισμό της Βουλής, από τον Κώδικα Ποινικής Δικονομίας αλλά -και γιατί όχι;- και από τη συνείδησή μας -έχουμε δώσει έναν όρκο να τηρούμε το Σύνταγμα-, αντί να εγκύψετε, να εντρυφήσετε, να ασχοληθείτε με τα στοιχεία της δικογραφίας, εσείς αρκεστήκατε στο διαβιβαστικό του κυρίου Εισαγγελέα Εφετών και στα συνοδευτικά έγγραφα και είπατε ό,τι έγινε, έγινε, ας πάει στους δικαστές.

Και ξαναλέω -για να το ξέρει ο κόσμος- ότι το υλικό που σωρεύθηκε στην προκαταρκτική εξέταση, στην κύρια ανάκριση, αυτό δηλαδή που μας ήρθε, όταν είδε το όνομα του κ. Καραμανλή, σταμάτησε κάθε ενέργεια, δεν μπορεί να κάνει ανακριτική πράξη με αντικείμενο τον ελεγχόμενο Καραμανλή και το στέλνει στη Βουλή. Γιατί το στέλνει στη Βουλή; Γιατί ακριβώς υπήρχε η πρόνοια του άρθρου 86, το οποίο τροποποιήθηκε στην τελευταία συνταγματική Αναθεώρηση.

Και εδώ κάνετε άλλη μια λαθροχειρία -το συνηθίζετε βεβαίως, δεν μας εκπλήσσει. Υπενθυμίζω ότι για να καταστεί αναθεωρητέα η διάταξη αυτή, ο ΣΥΡΙΖΑ ως πλειοψηφία στην περασμένη, στην προτείνουσα Βουλή, το έθεσε ως αναθεωρητέα διάταξη και στη συγκεκριμένη Βουλή, την αναθεωρητική, ψηφίστηκε με ευρεία πλειοψηφία.

Άρα μην κομπορρημονείτε, μην επαίρεστε ότι εμείς το αλλάξαμε. Είναι μια συλλογική, συναινετική πρόταση, την οποία το πολιτικό σύστημα αντιλαμβανόμενο ότι αυτή η διάταξη, το άρθρο 86, δεν τελεσφόρησε, δεν προάσπισε δηλαδή το καλώς ενωμένο δημόσιο συμφέρον, προχωράει στην τροποποίησή της.

Έτσι, λοιπόν, με αυτήν τη διάταξη ισχύουσα ο ανακριτής δεν μπορεί να ερευνήσει τον κ. Καραμανλή. Δεν μπορεί! Και το Δικαστικό Συμβούλιο που θα επιληφθεί -δεν θέλω να γίνω μάντης κακών, αλλά- θα αναμασήσει τα ήδη υπάρχοντα. Και σας ξαναλέω, το γεγονός ότι το κορυφαίο ζήτημα της τελευταίας περιόδου που δονεί όλη την ελληνική κοινωνία, απασχολεί κάθε πολίτη και κινητοποιεί τους πάντες, το έγκλημα στα Τέμπη, για εσάς ήταν οι τρεις γραμμές τις οποίες διάβασα και για τις οποίες παραπέμπεται ο κ. Καραμανλής. Αυτή η ένδεια επιχειρηματολογίας στο πόρισμα στηρίζεται ακριβώς στην ένδεια των στοιχείων -γιατί δεν υπάρχουν στοιχεία- και καλύπτετε τον κ. Καραμανλή και προσπαθείτε να τον ξεπλένετε.

Βεβαίως έχετε βελτιωθεί -η αλήθεια είναι αυτή-, διότι προ μερικών μηνών με την 717 ορθώσατε ένα τείχος προστασίας. Η 717 -λέω για τον κόσμο που μας παρακολουθεί- είναι μία σύμβαση η οποία αποσκοπούσε στη χρηματοδότηση και στον εκσυγχρονισμό του σιδηροδρομικού δικτύου, για την οποία η Ευρωπαϊκή Εισαγγελία ζήτησε ευθύνες από τον κ. Καραμανλή σε επίπεδο κακουργηματικής πράξης. Εκεί, λοιπόν, ορθώσατε ένα τείχος και είπατε «ωπ, αθώος» και τον χειροκροτούσατε με πάθος, όρθια η Κοινοβουλευτική Ομάδα. Αυτή τη φορά δεν μπορέσατε να το κάνετε, μεταφερθήκατε ένα βήμα πλάγια, διά της διολισθήσεως τον παραπέμπετε για πλημμέλημα.

Όμως, η ευθύνη που σας βαρύνει είναι αμετακίνητη, η ευθύνη που σας βαρύνει είναι απαράγραπτη, η ευθύνη που σας βαρύνει είναι πολιτική και προσωπική. Γιατί σε ένα κορυφαίο ζήτημα που απασχολεί την ελληνική κοινωνία που έχει σχέση με τη λειτουργία των δημοκρατικών θεσμών, αλλά και των ατομικών δικαιωμάτων -διότι το να ταξιδέψω με ένα τρένο σε συνθήκες ασφάλειας στην Ελλάδα του 2025 θα έπρεπε να είναι προϋπόθεση και όχι ζητούμενο-, σε όλα αυτά εσείς κωφεύετε και σε ένα επτασέλιδο πόρισμα παραπέμπετε τον κ. Καραμανλή για παράβαση καθήκοντος.

Και αυτό που μου κάνει εντύπωση είναι ότι και ο ίδιος ο παραπεμπόμενος αντί να ζητήσει να διαλευκανθεί η υπόθεσή του και να αποδοθεί «λευκός στην κοινωνία», όπως πιστεύει και όπως δικαιούται να πιστεύει, με ένα σημείωμα -σημείωμα, έτσι το αποκάλεσε- εκ των οποίων εβδομήντα δύο λέξεις αναφέρονται σε αυτή καθεαυτήν την κατηγορία, λέει «στείλτε με στο Δικαστικό Συμβούλιο και μη συστήνετε προανακριτική επιτροπή».

Σας ρωτώ, κυρίες και κύριοι συνάδελφοι: Είναι θεσμική λειτουργία αυτή της επιτροπής; Είναι αυτό θεσμική λειτουργία των μελών της επιτροπής, των Βουλευτών, του καθενός από εμάς οι οποίοι έχουμε τη λαϊκή ετυμηγορία και ερχόμαστε εδώ να υπερασπίσουμε δικαιώματα και των πολιτών και της κοινωνίας, αλλά και να στηρίξουμε τη λειτουργία του δημοκρατικού πολιτεύματος; Ποιος θα πείσει έξω τους πολίτες ότι πραγματικά εγκύψαμε με αγωνία, ψάξαμε τα στοιχεία, βρήκαμε κάποια πράγματα, τα οποία αφορούν τις πλημμέλειες, τις παραβάσεις του κ. Καραμανλή και του λέμε «για πήγαινε παρακάτω να δεις τι γίνεται»;

Και τελειώνω με αυτό, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, απουσιάζει η Κυβέρνηση τελείως. Είναι άδεια τα έδρανα.

**ΘΕΟΦΙΛΟΣ ΞΑΝΘΟΠΟΥΛΟΣ:** Εντάξει, είναι θέμα Προεδρείου, αλλά αυτή τη στιγμή…

**ΧΡΗΣΤΟΣ ΓΙΑΝΝΟΥΛΗΣ:** Τον τύπο ας τον κρατήσουμε.

**ΘΕΟΦΙΛΟΣ ΞΑΝΘΟΠΟΥΛΟΣ:** Να πω όμως κάτι, επειδή κι εγώ θα φύγω από εδώ, έχει Επιτροπή Δικαιοσύνης επάνω για το νομοσχέδιο του Κώδικα Πολιτικής Δικονομίας, είναι προφανώς ότι γίνεται…

**ΜΙΛΕΝΑ ΑΠΟΣΤΟΛΑΚΗ:** Άλλο εσείς!

**ΘΕΟΦΙΛΟΣ ΞΑΝΘΟΠΟΥΛΟΣ:** Ας επανέλθουμε.

Κύριε Γιαννούλη, διακόψατε τη ροή της τοποθέτησής μου…

**ΠΡΟΕΔΡΕΥΩΝ (Γεώργιος Γεωργαντάς):** Διακόψατε τον συνάδελφό σας.

**ΘΕΟΦΙΛΟΣ ΞΑΝΘΟΠΟΥΛΟΣ:** …και ξεπέρασα τον χρόνο των δέκα λεπτών.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσουμε την άνεση. Παρακαλώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Τελειώνω λέγοντας το εξής: Οι στιγμές είναι εξαιρετικά κρίσιμες για να θέτετε το στενό παραταξιακό συμφέρον πάνω από το γενικότερο πολιτικό. Δεν είναι ζήτημα Νέας Δημοκρατίας, είναι ζήτημα δημοκρατίας. Δεν είναι ζήτημα Καραμανλή, είναι ζήτημα λειτουργίας των θεσμών κι εδώ για ακόμη μια φορά περάσατε κάτω από τον πήχη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα Ελλάδας η κ. Κομνηνάκα.

Παρακαλώ, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Στην αντίστοιχη συζήτηση, έναν μήνα πριν για τη λήψη απόφασης για τη συγκρότηση της προανακριτικής επιτροπής, το ΚΚΕ κατήγγειλε την προαποφασισμένη διαδικασία συγκάλυψης των ευθυνών για το έγκλημα των Τεμπών.

Πρόκειται για μια διαδικασία συγκάλυψης που αποτυπωνόταν όχι μόνο στην απαράδεκτη πρόταση της Νέας Δημοκρατίας, αυτή την απαράδεκτη, προσβλητική πρόταση πλυντήριο των υπουργικών ευθυνών που έρχεται ουσιαστικά και σήμερα αυτούσια προς ψήφιση ως δήθεν πόρισμα της επιτροπής, αλλά και στον τρόπο που μεθοδεύτηκε η διαδικασία ψηφοφορίας των προτάσεων εν συνόλω και όχι κατά πρόσωπο και αδίκημα, κατά παράβαση του Κανονισμού και κάθε έννοιας ποινικής διαδικασίας, προκειμένου προφανώς να αποφευχθούν πιθανές διαρροές Βουλευτών. Όλα αυτά σε μια διαδικασία που έβαλε βεβαίως πρόθυμα πλάτη και το ΠΑΣΟΚ, ενώ Ελληνική Λύση και Νίκη ένιψαν τας χείρας τους μπροστά σε αυτές τις μεθοδεύσεις.

Το ΚΚΕ κατήγγειλε τη διαδικασία και αποχώρησε από την ψηφοφορία για να μη συμβάλει σε αυτό το προαποφασισμένο πλυντήριο, τη στιγμή μάλιστα που η κυβερνητική πλειοψηφία είχε προεξοφλήσει ότι θα αξιοποιούσε την πατέντα της προανακριτικής καρικατούρα αλά Τριαντόπουλος. Δεν θα επιτρέψει, δηλαδή, καμία εξέταση μάρτυρα, καμία διερεύνηση επί της ουσίας, παρά μόνο αυτό το μνημείο θρασυδειλίας, απολογητικό υπόμνημα τηλεγράφημα του Καραμανλή, συνεχίζοντας την πετυχημένη κατά τη γνώμη σας συνταγή συγκάλυψης.

Επιβεβαιώνεται εκ των πραγμάτων τελικά η ορθότητα της πρωτοβουλίας του ΚΚΕ για την εξεταστική επιτροπή, που ήταν και η μόνη διαδικασία σε επίπεδο Κοινοβουλίου για το έγκλημα των Τεμπών, που επέτρεψε έστω περιορισμένα και μετ’ εμποδίων την εξέταση μαρτύρων. Επέτρεψε να ακουστεί και στη Βουλή η φωνή των συγγενών των θυμάτων και να έρθουν στην επιφάνεια χρήσιμα για τη δικαστική διερεύνηση στοιχεία, τέτοια που έφεραν σε δύσκολη θέση την Κυβέρνηση, επιβάλλοντας και εσπευσμένα το απαράδεκτο κλείσιμό της.

Και έρχεστε μετά από αυτά σήμερα, κύριοι της Κυβέρνησης, να μας ζητήσετε να πάρουμε μέρος στην ολοκλήρωση αυτής της διαδικασίας παρωδίας, που αποτελεί τη μέγιστη προσβολή στη μνήμη των θυμάτων του εγκλήματος των Τεμπών, αλλά και προσβολή και πρόκληση απέναντι στον αξιέπαινο αγώνα των συγγενών τους και των εκατομμυρίων εκείνων εργαζόμενων, φοιτητών, νέων λαού που βροντοφώναξαν ότι το έγκλημα αυτό δεν θα ξεχαστεί. Όλων αυτών, δηλαδή, που στρίμωξαν την Κυβέρνηση, που αποτέλεσαν την πραγματική γι’ αυτήν αντιπολίτευση και τον καταλύτη των εξελίξεων.

Ούτε θα ξεχαστεί, λοιπόν, ούτε ατιμώρητο θα μείνει το έγκλημα ό,τι μεθόδευση κι αν επιστρατεύσετε, κύριοι της Κυβέρνησης, όσο κι αν σας κρατάει στον αφρό αυτό το σκανδαλώδες θεσμικό πλαίσιο του νόμου περί ευθύνης Υπουργών, που φροντίσατε όλοι σας βέβαια να το περιβάλλετε με συνταγματική κατοχύρωση και το διαφυλάξατε όλοι μαζί ως κόρη οφθαλμού όλα αυτά τα χρόνια, για να έρθει σήμερα βέβαια η Νέα Δημοκρατία ανενόχλητη να κάνει ακόμη και αυτό το απαράδεκτο θεσμικό πλαίσιο λάστιχο κατά πως την βολεύει για να αμνηστεύει τους Υπουργούς της στο όνομα μάλιστα της εξυγίανσής του. Είστε πράγματι "μανούλες" στην μπαγαποντιά!

Και σαν να μην έφτανε αυτό, όλοι σας -Κυβέρνηση και Αντιπολίτευση- προσπαθείτε να βγάλετε λάδι έναν από τους βασικούς ενόχους για το έγκλημα, το επονομαζόμενο κράτους δικαίου και την Ευρωπαϊκή Ένωση παρουσιάζοντάς τους ως θεματοφύλακες της δικαιοσύνης και της αλήθειας. Την Ευρωπαϊκή Ένωση των μονοπωλίων, του ανταγωνισμού, των λόμπι και των σκανδάλων, την Ευρωπαϊκή Ένωση της πολεμικής οικονομίας που δικαιολογεί τα πιο ειδεχθή εγκλήματα στον βωμό του κέρδους, την Ευρωπαϊκή Ένωση της απελευθέρωσης, του διαχωρισμού και ιδιωτικοποίησης των σιδηροδρομικών συγκοινωνιών, που αδειοδοτεί τρένα χωρίς καμία προδιαγραφή ασφαλείας, των πέντε χιλιάδων βαγονιών για παλιοσίδερα, γιατί η αντικατάστασή τους θα ήταν ασύμφορο κόστος για τις εταιρείες! Αυτά λένε οι θεματοφύλακες της δικαιοσύνης σας.

Της Ευρωπαϊκής Ένωσης που δεν γνωρίζει τάχα τίποτα για το έγκλημα της κατάτμησης των συμβάσεων για να ταΐζονται τα διαφορετικά επιχειρηματικά συμφέροντα, των συμβάσεων που καρκινοβατούσαν από το 2006 μέχρι και σήμερα με τις ασυμβατότητες και τα συστήματα ασφαλείας που πάλιωναν πριν καν τεθούν σε λειτουργία και τις νέες ατέλειωτες συμβάσεις, για να εμφανίζονται σήμερα όχι ως υπόλογοι, όπως θα έπρεπε, για την ασφάλεια και τη ζωή των επιβατών και των εργαζομένων που θυσιάζονται στα προδιαγεγραμμένα εγκλήματά της, αλλά ως θιγόμενοι ως προς τα οικονομικά της συμφέροντα. Άκουσον, άκουσον! Αυτό και αν είναι πρόκληση για το λαϊκό αίσθημα.

Ακόμα μεγαλύτερη πρόκληση είναι να εμφανίζετε και ένα από τα όργανά της, την Ευρωπαϊκή Εισαγγελία, ως το μείγμα ιεροεξεταστή που θα αποδώσει δικαιοσύνη. Μιλάμε για τον θεσμό που μετά το έγκλημα ασχολήθηκε μόνο για το αν και πόσα λεφτά έχασε η Ευρωπαϊκή Ένωση από μια σύμβαση, την 717, ξεπλένοντας, δηλαδή, τις ευθύνες της Ευρωπαϊκής Ένωσης για τη διαχρονική πολιτική της και αδιαφορώντας για το πραγματικό έγκλημα της απώλειας των ανθρώπινων ζωών.

Της Ευρωπαϊκής Ένωσης που δικαιολογεί την αναβολή της εγκατάστασης των σύγχρονων συστημάτων ασφαλείας με βάση το πάντα εχθρικό για τις ανάγκες του λαού ζύγι κόστους-οφέλους, το ζύγι του κράτους δικαίου σας που υπηρετεί τυφλά όλα αυτά τα χρόνια, υλοποιώντας διαχρονικά την πολιτική που δημιουργεί Τέμπη παντού και ετοιμάζει τα νέα Τέμπη του πολέμου.

Με το ίδιο θράσος εμφανίζονται ως θύματα και θιγμένοι οι διάφοροι γενναίοι Υπουργοί σας, που όχι μόνο εφάρμοσαν απαρέγκλιτα αυτές τις εγκληματικές κατευθύνσεις στον σιδηρόδρομο αλλά έβαλαν και την υπογραφή τους στο έγκλημα, με την τεράστια μείωση του προσωπικού στο όνομα πάντα της μείωσης του κόστους, από την περιβόητη εξυγίανση του ΠΑΣΟΚ της περιόδου 2009-2010 που στέρησε τον ΟΣΕ από το 50% του έμπειρου προσωπικού του, που συνεχίστηκε με τον ΣΥΡΙΖΑ, για να φτάσει η Νέα Δημοκρατία στους σταθμάρχες με μπλοκάκια και λειψή εκπαίδευση και τους εργαζόμενους που δούλευαν πέρα από τα όρια των ανθρώπινων αντοχών. Αυτά είναι κύριοι τα αποτελέσματα της περιβόητης διευθέτησης του χρόνου εργασίας και των δεκατριών ωρών της, θεματοφύλακα των δικαιωμάτων σας, Ευρωπαϊκής Ένωσης. Επίσης, με την υποχρηματοδότηση των σιδηροδρόμων και τη συντήρηση της σιδηροδρομικής υποδομής στο όνομα πάλι της μείωσης του κόστους.

Με όλα τα παραπάνω μαζί, δηλαδή, που προδιέγραψαν το έγκλημα της αδιανόητης για τα σύγχρονα δεδομένα συνθήκης, των δύο τρένων που κινούνταν επί δώδεκα λεπτά στην ίδια ράγα σε αντίθετη κατεύθυνση, χωρίς κανένας και τίποτα να μπορεί να παρέμβει για να σταματήσει.

Πρόκειται για ένα έγκλημα για το οποίο σε όλους τους τόνους είχατε προειδοποιηθεί από τις δεκάδες των καταγγελιών εργαζομένων και συνδικαλιστών, που θάβονταν στα συρτάρια των Υπουργών σας, στα συρτάρια των Υπουργών των διαδοχικών κυβερνήσεων. Είχατε προειδοποιηθεί από τα δεκάδες δυστυχήματα που είχαν προηγηθεί, ακόμη και δυστυχήματα όπως στο Άδενδρο του 2017 με τρεις νεκρούς, κυρίες και κύριοι του ΣΥΡΙΖΑ, που τραγικά το προοικονομούσαν.

Είναι ένα έγκλημα που οδήγησε στο θάνατο πενήντα επτά ανθρώπων και σε εκατόν ογδόντα τραυματίες, στην καθημερινή έκθεση σε κίνδυνο χιλιάδων επιβατών και εργαζομένων, σε έναν σιδηρόδρομο ωρολογιακή βόμβα στον οποίο μάλιστα συνεχίζεται με θράσος μέχρι και σήμερα να μεταφέρονται επικίνδυνα πολεμικά φορτία.

Και χρησιμοποιείτε τον βολικό σας Ποινικό Κώδικα, αυτόν που κόβει μια κυβέρνηση και ράβει η άλλη όλα αυτά τα χρόνια, για να διερευνηθούν οι ευθύνες -λέτε- των Υπουργών, αλλά μόνο για παράβαση καθήκοντος και μάλιστα όχι του καθήκοντος έστω της διαφύλαξης της ασφάλειας των συγκοινωνιών αλλά αυτό της διαφύλαξης των οικονομικών συμφερόντων του ΟΣΕ, κυρίες και κύριοι της Νέας Δημοκρατίας. Έτσι αξιολογείτε εσείς το έγκλημα.

Πρόκειται για τον ίδιο Ποινικό Κώδικα που αντιμετωπίζει με μεγαλύτερες ποινές όσους αγωνίζονται και απέναντι σε αυτά τα εγκλήματα των Υπουργών σας. Και ετοιμάζετε να εντάξετε ως ιδιώνυμο αδίκημα την πάλη του φοιτητικού κινήματος στα ΑΕΙ, την ώρα που παραπέμπετε με αδικήματα χάδια τους Υπουργούς σας.

Απέναντι σε αυτήν την πρόκληση το αυτονόητο καθήκον του ΚΚΕ είναι όχι μόνο να μη δώσει καμία νομιμοποίηση, αλλά να συνεχίσει, όπως από την πρώτη στιγμή έκανε, να κάνει ό,τι περνάει από το χέρι του, δίνοντας όλες του τις δυνάμεις ιδίως στο μαζικό εργατικό, λαϊκό, κίνημα για να κλιμακωθεί ο αγώνας, για να πληρώσουν όλοι οι ένοχοι όσο ψηλά και αν βρίσκονται. Αλλά πάνω από όλα για να μην υπάρξουν νέα Τέμπη στον σιδηρόδρομο, αλλά και σε κάθε πτυχή της ζωής σε ένα σύστημα που σκοτώνει όπου βρει το κέρδος.

Δεν αγωνιούμε, λοιπόν, όπως όλοι εσείς, πώς θα αποκαταστήσουμε την τρωθείσα εμπιστοσύνη στους θεσμούς και στο σύστημα που γεννά Τέμπη, αλλά πώς θα τη γιγαντώσουμε, πώς θα την κάνουμε ρήξη, για να απαλλαγεί από αυτό μια ώρα αρχύτερα ο λαός.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Μια ανακοίνωση προς το Σώμα.

Ο Αντιπρόεδρος της Κυβέρνησης και Υπουργός Επικρατείας, οι Υπουργοί Εσωτερικών, Εθνικής Οικονομίας και Οικονομικών, Εξωτερικών, Εθνικής Άμυνας, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, ο Αναπληρωτής Υπουργός Εθνικής Οικονομίας και Οικονομικών, καθώς και ο Υφυπουργός στον Πρωθυπουργό κατέθεσαν στις 29-7-2025 σχέδιο νόμου: «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».

Παραπέμπεται στην αρμόδια Διαρκή Επιτροπή.

Τον λόγο έχει ο Πρόεδρος της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, όταν το 2007 εισήλθα για πρώτη φορά στο Ελληνικό Κοινοβούλιο είχα μια αντίληψη ότι η Ελληνική Βουλή υπηρετεί τον ελληνικό λαό. Μια αντίληψη ότι εδώ μέσα θέλουμε όλοι το καλό του ελληνικού λαού, θέλουμε όλοι το καλό της αληθείας, της διαφάνειας, της πάταξης της διαφθοράς. Δυστυχώς, διαψεύστηκα τα τελευταία κυρίως χρόνια με τη διακυβέρνηση της Νέας Δημοκρατίας. Διότι, παρά την μεταρρυθμιστική πολιτική που θέλατε να ασκήσετε πριν το 2019, η πολιτική σας είναι πανομοιότυπη, αντίγραφο, κακέκτυπο, μιας κακιάς διακυβέρνησης με διαφθορά, με σκάνδαλα.

(Χειροκροτήματα από την πτέρυγα της Ελληνικής Λύσης)

Αλλά, επειδή σήμερα συζητάμε ένα θέμα ανθρώπινο και επειδή ουδέποτε έκανα προσωπικές επιθέσεις, κύριε Φλωρίδη, όπως κάνετε εσείς στα κανάλια που σας φιλοξενούν, στον γνωστό «ΣΚΑΪ», και μπορείτε ελευθέρως να λέτε χωρίς αντίλογο και διάλογο ό,τι θέλετε, να λοιδορείτε, να υβρίζετε, να δυσφημείτε και, εν πάση περιπτώσει, να απαξιώνετε τους πολιτικούς σας αντιπάλους, να σας πω ότι έχουμε μία διαφορά, κύριε Φλωρίδη. Δεν είναι προσωπικό αυτό, αλλά είναι αληθινό και πραγματικό γεγονός. Εσείς είστε διορισμένος και εγώ εκλεγμένος! Έχουμε μία ουσιαστική διαφορά.

(Χειροκροτήματα από την πτέρυγα της Ελληνικής Λύσης)

Δεν θα μπω σε εκείνα τα στοιχεία, γιατί κουράστηκα να διαστρέφετε την αλήθεια δημιουργώντας εντυπώσεις. Διότι άλλο να λες τριάντα πέντε τόνους και άλλο δεκαπέντε. Για το ξυλόλιο αναφέρομαι. Το κάνετε συχνά αυτό. Άλλο να διαβάζεις ένα κείμενο από μία εφημερίδα, την «Καθημερινή», και να λες αν ισχύει και να ρωτάς αν χάθηκαν τα βαγόνια και άλλο να ισχυρίζεται ο αντίπαλός σου ότι το είπες εσύ. Αλλά πού να πείτε ότι το λέει η «Καθημερινή»; Η «Καθημερινή» είναι ένα συγγενές φύλλο όχι προς τη δική σας κατεύθυνση, εσείς είστε "σημιτικός" -έχω και νέα για τον Σημίτη σε λίγο, κύριε Φλωρίδη- αλλά προς τη Νέα Δημοκρατία.

Θα ήθελα να πω ότι όλα αυτά μου προκαλούν θλίψη, απογοήτευση και πολλές φορές οργή. Συμπορευόμαστε στα αισθήματα του ελληνικού λαού. Νιώθουμε την κραυγή του ελληνικού λαού, κάτι που δεν νιώθει η Νέα Δημοκρατία. Να σας πω για ποιον λόγο. Νιώθουμε θλίψη διότι από το 2023, τρεις μέρες μετά το συμβάν, λέγαμε τα ίδια πράγματα που λέμε και τώρα. Εμείς τα αποκαλύψαμε, ουδείς άλλος μίλησε. Ακολούθησαν trailer όλοι οι υπόλοιποι, αλλά εμείς φάγαμε ως Ελληνική Λύση όλη την πλέμπα και τη λοιδορία εκείνης της περιόδου, τα «Ellinika Hoaxes» από τα μέσα της Νέας Δημοκρατίας, τα τρολ της, όλα αυτά τα πληρωμένα και έμμισθα τρολ.

Θλίψη διότι όλα τα κόμματα δεν στάθηκαν από την πρώτη στιγμή μαζί μας, δίπλα μας. Αν όλα τα κόμματα πριν τις εκλογές στέκονταν δίπλα μας, στις εκλογές του 2023, Μάρτιο έγινε το δυστύχημα, θα είχε τελειώσει αυτή η ιστορία. Δεν αναφέρομαι στα κόμματα που μπήκαν μετά. Αναφέρομαι στα κόμματα που ήταν τότε. Τα διαχωρίζουμε για να ξέρουμε και τι λέμε.

Θλίψη, κύριε Υπουργέ Δικαιοσύνης, διότι η δικαιοσύνη έκρυψε στοιχεία. Εγώ δεν θα σας πω τώρα -θα τα καταθέσω στα Πρακτικά της Βουλής για ακόμη μια φορά- δε θα σας πω τι κάνατε με τον μοναδικό εισαγγελέα, αν δεν κάνω λάθος, που καταψήφισε τα funds. Τον πετάξατε πάλι απ’ έξω. Το κάνατε και αυτό. Βενιζελέας λέγεται; Δεν ξέρω πώς λέγεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αρεοπαγίτης εισηγητής. Βενιζελέας, πρώτος σε ψήφους.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ για την αρωγή και ευδοκίμηση! Ευδοκιμεί η αλήθεια, λοιπόν!

Θα πω το εξής: Τι κάνει ο Υπουργός Δικαιοσύνης; Παίρνει έναν άνθρωπο, ο οποίος ήταν ο μοναδικός που καταψήφισε τα funds, και αντί να του δώσει παράσημο ανδρείας, δικαιοσύνης, τον πετάει στις καλένδες. Αυτή είναι η δικαιοσύνη της Νέας Δημοκρατίας, αυτή αξίζετε, αυτή φτιάχνετε, αυτήν έχετε!

(Χειροκροτήματα από την πτέρυγα της Ελληνικής Λύσης)

Και αντί να ντρέπεστε γι’ αυτό που κάνετε, μέμφεστε τους αντιπάλους σας που καταγγέλλουν τα όσα κάνετε.

Να σας πω γιατί νιώθω θλίψη. Θλίψη γιατί η Αστυνομία εξαφάνισε έγγραφα, τα εξαφάνισε! Θα σας τα καταθέσω στα Πρακτικά. Θλίψη διότι η Κυβέρνηση, αυτή που δεν παρεμβαίνει στη δικαιοσύνη, όποτε ένα πόρισμα την βόλευε, το αποδεχόταν, όποτε ξεβολευόταν, το πετούσε στις καλένδες, ΕΟΔΑΣΑΑΜ, Καρώνης, Μαρώνης, Παγώνης, όπως τους βολεύει.

Θλίψη διότι αυτή η Κυβέρνηση μπάζωσε τον τόπο του εγκλήματος, αλλοίωσε τον τόπο του δυστυχήματος. Θλίψη διότι όλα τα κόμματα και ο ΣΥΡΙΖΑ, δυστυχώς και το ΠΑΣΟΚ, και η Νέα Δημοκρατία την περιώνυμη, περιβόητη, σύμβαση 717 δεν την υλοποίησαν. Και πίσω από τη σύμβαση αυτή είναι δύο τύποι, η εταιρεία τους, που έχουν κανάλι. Αλλά ουδέποτε αναφέρθηκε κανένα από τα κόμματα αυτά εναντίον των κυρίων αυτών. Ο ένας μάλιστα, ο διευθύνων σύμβουλος, είναι και υπόδικος, ο κ. Εξάρχου. Δεν έχω τίποτα με τον άνθρωπο, μακάρι να αθωωθεί, αλλά γιατί δεν λέτε αυτά τα στοιχεία στην Ελληνική Βουλή; Γιατί όλοι μιλάτε αφηρημένα και δεν τολμάτε να πείτε με ονόματα;

Θλίψη διότι δύο χρόνια μετά δεν βρέθηκαν οι ηθικοί και φυσικοί αυτουργοί αυτού του εγκλήματος. Θλίψη, θα το πω, διότι οι συγγενείς δεν ενώθηκαν ως μία γροθιά. Το πέτυχε η Νέα Δημοκρατία με αλλότρια μέσα και αυτό. Το λέω για να το ξεκαθαρίσουμε. Θλίψη διότι, όπως είπαμε, τον Μάρτιο του 2023 στα αμμορυχεία «Παντρεμένος», εκεί στην περιοχή, όταν γινόταν το ξεμπάζωμα και το μπάζωμα, κύριε Υπουργέ, ένας εργολάβος έδινε εντολές και αυτό υπάρχει στην έκθεση γραμμένο. Θλίψη γιατί, όπως είπαμε, στο έγκλημα των Τεμπών δεν ακολουθήθηκε κανένα πρωτόκολλο. Τα έχει τα πρωτόκολλα η Νέα Δημοκρατία. Είναι πρωτόκολλα για δυστυχήματα και εγκλήματα.

Θλίψη διότι ο αρμόδιος Υπουργός ενημέρωσε με mail το Μαξίμου, ο κ. Τριαντόπουλος τότε, άρα και ο Πρωθυπουργός και οι παρά τω Πρωθυπουργώ είναι οι ηθικοί αυτουργοί της συγκάλυψης και του μπαζώματος των Τεμπών, θέλετε δεν θέλετε!

(Χειροκροτήματα από την πτέρυγα της Ελληνικής Λύσης)

Θλίψη διότι, κύριε Υπουργέ, δεν αφήσατε τότε τα ειδικά σκυλιά να ψάξουν τα συντρίμμια. Όλα αυτά θα τα καταθέσω σε έγγραφα και πάλι, για ακόμη μία φορά, με έγγραφα, με ημερομηνίες, τότε. Θλίψη διότι το ίδιο βράδυ άσχετοι -το ίδιο βράδυ, μια ώρα μετά!- αλλοίωσαν τον τόπο του εγκλήματος, ψάχνανε στα συντρίμμια. Τι ψάχνανε, κύριε Υπουργέ; Υπάρχει το βίντεο. Το κατέθεσα στα Πρακτικά και αυτό.

Θλίψη διότι βγάλατε ένα μαϊμού βίντεο, κύριε Υπουργέ, και σας προκαλώ να το πείτε τώρα, το βίντεο που λέει ο Καπερνάρος ότι είναι της ημέρας 28ης Φεβρουαρίου, ναι ή όχι; Γιατί δεν είναι εκεί το βίντεο. Είναι από άλλη μέρα. Το λέει η Αστυνομία στην έκθεσή της -θα το καταθέσω στα Πρακτικά και αυτό- η Διεύθυνση Εγκληματολογικού Ελέγχου. Τα έχω όλα αυτά. Φέρτε το έγγραφο, κύριε Υπουργέ. Εγώ θα το καταθέσω στα Πρακτικά, όλη η έκθεση. Έφυγε ο Υπουργός, πάει να πάρει τηλέφωνο.

Θλίψη διότι κρύψατε τι μετέφερε το τρένο. Θλίψη διότι δεν έγιναν τοξικολογικές εξετάσεις. Θλίψη διότι δεν άφησε ο ανακριτής να γίνει εκταφή του νεκρού παιδιού του. Θλίψη διότι μεταφέρατε οστά δώδεκα χιλιόμετρα μακριά μαζί με τα μπάζα και εκεί βρέθηκαν οστά ανθρώπων!

Θλίψη διότι δεν αγγίξατε την εταιρεία ZIMonitor. Δεν τόλμησε αυτή η Κυβέρνηση της Νέας Δημοκρατίας να ελέγξει την εταιρεία που μετέφερε και τι μετέφερε. Μάλιστα η Hellenic Train σε απάντησή της λέει «κατά δήλωση της εταιρείας απαντούμε τι μετέφερε το τρένο» και δεν ντρέπεται. Ένα κράτος που αφήνει τον ιδιώτη να απαντά για αυτό είναι ένα κράτος που θέλει γκρέμισμα και ξαναχτίσιμο!

(Χειροκροτήματα από την πτέρυγα της Ελληνικής Λύσης)

Θλίψη, διότι η Κυβέρνηση -το λέω με πόνο ψυχής- έβαζε τρολ να βρίζουν συγγενείς. Το ανεχόταν. Και μάλιστα, Μέσα δικά σας.

Ο Υπουργός έφυγε. Δεν είναι δικός σας ο Υπουργός. Το ξαναλέω ακόμα μία φορά. Σημιτικός είναι. Δεν έχει σχέση με τη Νέα Δημοκρατία. Ο κ. Φλωρίδης είναι σημιτικός. Δεν μπορώ να καταλάβω τι δουλειά έχετε εσείς με αυτούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο κ. Μητσοτάκης είναι σημιτικός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σιγά-σιγά το πάω εκεί.

Λέω, λοιπόν, ότι αυτοί είναι σημιτικοί. Άντε, ο κ. Μητσοτάκης έχει μια λαγνεία με τον Σημίτη. Το αντιλαμβάνομαι. Είναι «παιδί» του, ευλογημένο παιδί και διορισμένο επί Σημίτη από τον Καρατζά στην Εθνική Τράπεζα, όπου ο κ. Μητσοτάκης απέφυγε τη βάσανο του κακουργήματος όταν ήρθε η ασυλία του εδώ το 2009 που ήμουν Βουλευτής. Δεν ήθελε να δικαστεί για τις μαϊμού επιδοτήσεις. Είναι μέντορας στις επιδοτήσεις ο Πρωθυπουργός. Αυτός ο άνθρωπος που έδωσε εκατομμύρια ευρώ επιδοτήσεις στον «αέρα» σε νεοφυείς επιχειρήσεις ανύπαρκτες, ο μητσοτακικός - σημιτικός Μητσοτάκης είναι ο Αρχηγός σας. Να χαίρεστε τον Σημίτη, που ηγείται της παράταξης του Κωνσταντίνου Καραμανλή. Να τον χαίρεστε!

(Χειροκροτήματα από την πτέρυγα της Ελληνικής Λύσης)

Θλίψη, διότι ακόμη και τώρα είναι επικίνδυνο να κυκλοφορούν τα τρένα, κύριοι συνάδελφοι. Εάν ισχύουν αυτά που λένε οι δικοί σας πραγματογνώμονες ότι έγινε έκρηξη με τους μετασχηματιστές, τα τρένα είναι επικίνδυνα. Γιατί κυκλοφορούν; Για πείτε μου. Γιατί; Μόνο θλίψη! Μόνο απογοήτευση! Θα καταθέσω στα Πρακτικά όλα τα έγγραφα.

Επειδή θα έρθει εδώ ο καθ’ έξιν, Μινχάουζεν, να πει τα δικά του, διαβάζω τι λέει η Διεύθυνση Εγκληματολογικού Ελέγχου της Αστυνομίας: «Η παλαιότερη μεταχρονολογία έναρξης καταγράφεται στις 3-12-2024 και ώρα 14.07΄. Δεν εντοπίστηκε καταγραφή που αφορά την 28η Φεβρουαρίου του 2023».

Ξέρετε τι σημαίνει αυτό; Ότι τα βίντεο που κυκλοφορεί ο Καπερνάρος, αυτή η μεγάλη μορφή, ο γυρολόγος των κομμάτων -όπου βρω τρύπα μπουκώνω, όπου βρω τρύπα μπαίνω-, που τώρα είναι Πρόεδρος στο Περιφερειακό Συμβούλιο με τον Χαρδαλιά, κάτι είναι εκεί πέρα, ο άνθρωπός σας δηλαδή, ο νεοδημοκράτης…

Λέει η Διεύθυνση Εγκληματολογικού Ελέγχου ότι δεν εντοπίστηκε καταγραφή που αφορά την 28η Φεβρουαρίου του 2023.

Και το κυριότερο, το σημαντικότερο, λέει μέσα η έκθεση ότι τρεις μέρες μετά το δυστύχημα, ενώ κατασχέθηκαν οι σκληροί δίσκοι, διέγραφαν βίντεο όλο το βράδυ επί τέσσερις ώρες.

(Χειροκροτήματα από την πτέρυγα της Ελληνικής Λύσης)

Καταθέτω στα Πρακτικά της Βουλής όλα όσα έγγραφα θέλετε, με τα χημικά εγκαύματα, με τους εργολάβους που βάλατε εκεί, με το μπάζωμα-ξεμπάζωμα, για ακόμη μια φορά.

Γιατί η Ελληνική Λύση έχει ένα πλεονέκτημα. Όταν λέει κάτι μπορεί και το τεκμηριώνει, σε αντίθεση με εσάς που το μόνο που κάνετε είναι να λοιδωρείτε την τεκμηρίωση. Και όχι με αντεπιχείρημα να αποδομείτε το επιχείρημα. Δυστυχώς, ούτε επιχειρήματα έχετε ούτε δικαιολογίες και, το κυριότερο, ούτε προτάσεις. Κάντε εκλογές τώρα, γιατί βυθίζετε τη χώρα. Κάντε εκλογές τώρα, γιατί βουλιάζετε τη χώρα, επιτέλους!

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα, για να κλείσω σιγά-σιγά.

Κύριοι των κατεστημένων κομμάτων -κατεστημένα κόμματα λέω αυτά που κυβέρνησαν-, δυστυχώς για σας ο Έλληνας βλέπει. Μπορεί να παραμένει σιωπηλός, κρατά μέσα του συναισθήματα, παραμένει ήρεμος, παραμένει ήσυχος, παραμένει σιωπηλός.

Να ξέρετε ένα πράγμα, κύριοι της Νέας Δημοκρατίας και των υπολοίπων κομμάτων. Όταν ο Έλληνας εκραγεί, θα μιλάμε για πραγματική καταιγίδα. Όλοι οι Έλληνες έχουν τα όριά τους, είναι εκείνη η κόκκινη γραμμή, αλλά συνήθως το όριο των Ελλήνων ως λαός είναι πολύ μεγαλύτερο από των υπολοίπων λαών. Όμως, όταν το όριο ξεπεραστεί, να περιμένεις εκείνο το μπουρίνι που θα παρασύρει και εσάς και τα κόμματα του κατεστημένου. Και έρχεται η ώρα.

(Χειροκροτήματα από την πτέρυγα της Ελληνικής Λύσης)

Είναι σημαντικό, λοιπόν, να σέβεστε τον Έλληνα, τη νοημοσύνη του. Είναι σημαντικό να σέβεστε τον Έλληνα, ο οποίος αγκομαχά καθημερινά. Είναι σημαντικό να σέβεστε τον πολίτη. Είναι σημαντικό να μην τον λοιδορείτε, να μην τον κοροϊδεύετε. Δυστυχώς, δεν τον σέβεστε και νομίζετε ότι η σιωπή τού Έλληνα είναι αδυναμία. Δεν είναι αδυναμία. Πίσω από το χαμόγελο του Έλληνα κρύβεται μια δύναμη και μια αποφασιστικότητα. Κρύβεται μία επιμονή αγόγγυστη να αναμένει, να προσμένει κάτι καλύτερο.

Να σας πω κάτι; Νιώθετε πολύ σίγουροι γι’ αυτό που είστε. Είστε η Κυβέρνηση του 41%. Το λέτε και το ξαναλέτε. Δεν είστε η Κυβέρνηση του 41%.

Όσον αφορά τον κ. Γεωργιάδη, αυτό τον απίθανο τύπο, για μένα είναι ένας τύπος πραγματικά -τον γνώριζα από μικρό παιδί- που δεν τον αναγνωρίζω. Τέτοιες οβιδιακές μεταλλαγές και μεταλλάξεις δεν τις περίμενα, δεν τις ανέμενα. Ο άνθρωπος έχει γίνει καθ’ έξιν ψεύτης. Δεν μπορεί να λέει ότι η Νέα Δημοκρατία έχει την πλειοψηφία. Πλειοψηφία του 20%-25%; Όχι, δεν είναι πλειοψηφία αυτή, και το 41% να έχετε. Το υπόλοιπο πόσο είναι, κύριοι συνάδελφοι; 59%. Το 41% προσπερνά το 59%;

Τι κάνετε, όμως; Με εκλογικούς νόμους-τερτίπια επιχειρείτε να αλλοιώσετε τη βούληση του ελληνικού λαού και την ίδια τη δημοκρατία. Δεν θα σας το επιτρέψουμε. Ο κυρίαρχος ελληνικός λαός θα απαντήσει σύντομα.

(Χειροκροτήματα από την πτέρυγα της Ελληνικής Λύσης)

Να σας πω κάτι; Μην τολμήσετε και κάνετε το εκλογικό όριο 5%. Εμάς μας βολεύει. Μας βολεύει! Αλλά, είναι ό,τι πιο φασιστικό μπορεί να κάνει μια κυβέρνηση. Όποτε τη βολεύει αλλάζει τον εκλογικό νόμο. Όποτε τη βολεύει φέρνει άλλον εκλογικό νόμο. Όποτε δεν βγαίνουν τα κουκιά, ξαναφέρνει άλλον νόμο.

Δεν μπορώ να το καταλάβω. Γιατί το κάνετε αυτό; Αυτή είναι η δημοκρατία; Η δημοκρατία λέει ότι κάνω έναν εκλογικό νόμο, τον τηρώ απαρέγκλιτα για τα επόμενα δέκα χρόνια, όχι να αλλάζετε τον εκλογικό νόμο. Το 5% είναι φασιστικό, είναι αντιδημοκρατικό, είναι χάλκευση της βούλησης του ελληνικού λαού. Καταλάβετέ το.

(Χειροκροτήματα από την πτέρυγα της Ελληνικής Λύσης)

Κάτι ακόμα.

Κύριοι του ΠΑΣΟΚ, εμείς λέγαμε για τον ΟΠΕΚΕΠΕ από το 2024. Το είπαμε εδώ. Ο μόνος που μίλησε για «φραπέδες», για «καπουτσίνους», για «Ξυλούρηδες», για «Φαραντούρηδες» -όχι για τον κ. Φαραντούρη, γενικά το λέω, μην μπερδευτούν κάποιοι. Εννοώ την τραγουδίστρια, συγγενής του ήταν, για όλους αυτούς τους τύπους εκεί κάτω στην Κρήτη που έκαναν λαμογιές. Δεν μας βοηθήσατε και τότε, όπως και με τα Τέμπη. Το 2024 εδώ, ο ίδιος ομιλητής, αυτός που μιλάει τώρα, τα είχε πει. Είπε για «φραπέδες».

Πολιτική δεν σημαίνει ακολουθώ την εξέλιξη και τρέχω πίσω απ’ αυτή. Πολιτική -γι’ αυτό είμαστε διαφορετικοί ως κόμμα- είναι ανοίγω δρόμους για την αλήθεια, ανοίγω δρόμους για τη διαφάνεια, ανοίγω δρόμους για τον ελληνικό λαό, δεν ακολουθώ τις εξελίξεις.

(Χειροκροτήματα από την πτέρυγα της Ελληνικής Λύσης)

Λέγαμε όμως ότι και το ΠΑΣΟΚ είναι μπλεγμένο. Και, απ’ ό,τι φαίνεται, δικαιωθήκαμε. Θα μου πουν κάποιοι -θα έχουν και δίκιο- ότι για έναν, δύο, τρεις από αυτούς πρέπει την πληρώσει ένα κόμμα; Συμφωνώ, όχι. Μπορεί να συμβεί σε οποιονδήποτε. Άλλο ένας να κάνει τη λαθροχειρία και άλλο μία οργανωμένη εγκληματική οργάνωση να οργανώσει ένα σύστημα διεφθαρμένο, για να κερδίζουν δισεκατομμύρια οι κολλητοί, οι γαλάζιοι, οι ακρίδες! Άλλο το ένα, άλλο το άλλο.

(Χειροκροτήματα από την πτέρυγα της Ελληνικής Λύσης)

Αν, όμως, αποδειχτεί ότι υπάρχουν και άλλοι, εδώ είναι το θέμα. Γιατί άφησαν χνάρια κάποιοι. Και το έχω πει και άλλη φορά. Το ΠΑΣΟΚ θα τα βρει μπροστά του τις επόμενες μέρες. Σας προειδοποίησε εδώ ο Πρωθυπουργός. Ήταν εδώ, κύριε Φλωρίδη. Και είπε σε εσάς, στον κ. Ανδρουλάκη, ότι περιμένετε, θα έχουμε εκπλήξεις.

Ψαχτείτε λίγο στο ΠΑΣΟΚ μεταξύ σας, γιατί από το «αυτοί τα φάγανε» θα σας πάνε στο «μαζί τα φάγατε» ως συνήθως. «Μαζί τα φάγατε», θα σας λέει σε λίγο.

(Χειροκροτήματα από την πτέρυγα της Ελληνικής Λύσης)

Εύχομαι να γίνει διάψευση, να μην ισχύουν όλα αυτά. Γιατί στην Κρήτη έγιναν λαθροχειρίες, εγκλήματα έγιναν, κανονικά εγκλήματα. Δεν φταίει όμως όλη η Κρήτη. Από την πρώτη στιγμή είχα πει στον Πρωθυπουργό τον ίδιο ότι δήμευσε τώρα τις περιουσίες, δεν πρόκειται να πάρεις τίποτα πίσω πλέον.

Έχουν γίνει μεταβιβάσεις ακινήτων, έχουν γίνει μεταβιβάσεις χρημάτων, έχουν φύγει τα λεφτά. Πώς θα τα βρείτε; Πάλι θα πληρώσει ο ελληνικός λαός;

Ήρθε ο κ. Φλωρίδης. Χαίρομαι γι’ αυτό.

Δυστυχώς έχω μπροστά μου ένα δημοσίευμα. Θέλω να το διαψεύσει η Κυβέρνηση. Έβγαλε πωλητήριο ο πνευματικός μέντορας του Πρωθυπουργού, ο Σημίτης, στο Κορακοχώρι Ηλείας, εκείνο το ωραίο ακινητάκι, που κοστίζει 3,5 εκατομμύρια ευρώ.

Μαθαίνω διά του Τύπου ότι θέλει η Κυβέρνηση να το αγοράσει με 3,5 εκατομμύρια για να το κάνει μουσείο. Θέλω να το διαψεύσει ο Υπουργός. Το σπίτι του Σημίτη, του αρχιερέα της διαφθοράς, του αρχιερέα της διαπλοκής, να πληρώσω και χρήματα για να το κάνω μουσείο; Ως προς τι, όταν τα μουσεία είναι εγκαταλελειμμένα, όταν τα μουσεία δεν έχουν στις προθήκες τους όλα τα ευρήματα, κύριε Υπουργέ; Διαψεύστε το τώρα.

(Χειροκροτήματα από την πτέρυγα της Ελληνικής Λύσης)

Τα 3,5 εκατομμύρια χρήματα του ελληνικού λαού ούτε οι νεοδημοκράτες τα δίνουν για τον Σημίτη και τον κάθε αρχιερέα της διαπλοκής. Ούτε νεοδημοκράτες!

(Χειροκροτήματα από την πτέρυγα της Ελληνικής Λύσης)

Κύριε Υπουργέ, δυστυχώς η Κυβέρνηση και εσείς κάνετε πως δεν ακούτε τις κραυγές των Ελλήνων. Ξέρετε το μεγάλο πρόβλημα ποιο είναι; Η αναντιστοιχία κοινωνίας και πολιτικής. Δυστυχώς δεν ακούτε τις κραυγές, δεν ακούτε τις φωνές. Διότι εσείς κάνετε διακοπές στα Κουφονήσια και στη χλιδή και ο ελληνικός λαός κάνει στα μπαλκονήσια στο απένταρο γαλάζιο. Έτσι καταντήσατε τον Έλληνα, απένταρο, να κραυγάζει και να φωνάζει.

(Χειροκροτήματα από την πτέρυγα της Ελληνικής Λύσης)

Θλίβομαι που το λέω αυτό, διότι φτιάξατε μια Ελλάδα της απελπισίας, μια Ελλάδα της διαφθοράς, της μίζας, της τραγωδίας.

Και μια συμβουλή προσωπική ως άνθρωπος προς άνθρωπο: Κύριε Υπουργέ, κύριε Φλωρίδη, στόχος της Νέας Δημοκρατίας δεν θα έπρεπε να είναι πώς θα παραμείνετε ζωντανοί ως Κυβέρνηση. Αυτός είναι ο καημός σας, αυτή είναι η αγωνία σας, πώς θα παραμείνετε ζωντανοί ως Κυβέρνηση. Στόχος σας πρέπει να είναι ένας και μοναδικός, όχι πώς θα παραμείνετε ζωντανοί ως Κυβέρνηση, αλλά πώς θα παραμείνετε ζωντανοί ως άνθρωποι με αισθήματα και συναισθήματα για τον Έλληνα και την Ελλάδα.

Εδώ έχω ένα πόρισμα, το πόρισμά σας, αυτό εδώ.

Θα κλείσω σε λίγο. Θα πω για τη Chevron. Θα πω κάτι πολύ απλό. Πέρα από τη φαρσοκωμωδία του Πρωθυπουργού χθες περί θαλασσίων πάρκων για να δείξει ένα δεξιό προφίλ, εθνικό προφίλ, πραγματικά είστε βέβαιοι ότι αυτό που έκανε ο Πρωθυπουργός είναι στον άξονα της εθνικής γραμμής; Κάτω από τη Μύκονο θαλάσσια πάρκα; Και μόνο στο Ιόνιο; Γιατί; Δικαιούστε ένα οικόπεδο πεντακοσίων τετραγωνικών μέτρων. Θα χρησιμοποιήσετε μόνο τα πενήντα εσείς; Γιατί; «Φιλέτο» είναι η ΑΟΖ; Την κόβουμε κομματάκια και την κάνουμε ό,τι θέλουμε; Και το χειρότερο: Καλλιεργείτε αυταπάτες στον ελληνικό λαό. Λέτε: «H Chevron θα μας σώσει, η Chevron θα βοηθήσει, η Chevron θα βάλει το μαγικό ραβδάκι απέναντι στη Λιβύη και στην Τουρκία». Όταν περιμένεις από άλλον να σε ξύσει, το μόνο που περιμένεις είναι να σε κλωτσήσει στον πισινό και να σε πετάξει στη θάλασσα.

(Χειροκροτήματα από την πτέρυγα της Ελληνικής Λύσης)

Αν περιμένετε από τρίτους να μας σώσουν, κάνετε λάθος. Ποτέ οι τρίτοι δεν έσωσαν την Ελλάδα, ποτέ μα ποτέ. Μας πούλησαν όλοι οι σύμμαχοι και οι Σοβιετικοί, οι Ρώσοι, και οι Ιταλοί και οι Γάλλοι και οι Άγγλοι και οι υπόλοιποι στη Μικρά Ασία. Πάντοτε μας πουλούσαν. Μόνο ο Έλληνας μπορεί να σώσει την Ελλάδα. Μόνο ο Έλληνας μπορεί να διαφυλάξει την πατρίδα. Μόνο ο Έλληνας μπορεί να πει «ή ταν ή επί τας». Κανείς άλλος, ούτε Αμερικανός ούτε Ρώσος ούτε Κινέζος ούτε Γερμανός. Αυτό απέδειξε η ιστορία.

(Χειροκροτήματα από την πτέρυγα της Ελληνικής Λύσης)

Αυτό είναι το πόρισμά σας, το δικό σας πόρισμα, κύριε Υπουργέ. Το διάβασα. Αυτό είναι πόρισμα; Αυτό είναι δικαιοσύνη; Το καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς στο κουκούλωμα αυτό δεν χωρούμε, κύριοι συνάδελφοι. Εμείς δεν παίρνουμε μέρος στο θέατρό σας, δεν χωρούμε. Εμείς όρθιοι ήμασταν, όρθιοι είμαστε και θα είμαστε και επειδή δεν χωρούμε σ’ αυτό το θέατρο, σ’ αυτήν την τραγωδία, αποχωρούμε για να μη νομιμοποιήσουμε τη φαλκίδευση της δημοκρατίας! Δεν στηρίζουμε τη Νέα Δημοκρατία και αυτά τα χαλκεία της που δημιουργούν ρήγματα στη ίδια τη δημοκρατία. Πρώτα η δημοκρατία, πρώτα η Ελλάδα, πρώτα οι Έλληνες! Ντροπή, ντροπή, ντροπή για το κουκούλωμα των Τεμπών!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Παρακαλώ, κύριε Υπουργέ, έχετε τον λόγο για τη μία παρέμβαση από τις τρεις που δικαιούστε.

(Θόρυβος στην Αίθουσα)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε,…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Τζανακόπουλε, θα πάρετε τον λόγο αμέσως μετά.

Κοιτάξτε, ως πρώτη συζήτηση που γίνεται με τους εισηγητές…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θα μπορέσω να απαντήσω γιατί εμείς αποχωρούμε. Θα αφήσω τον Υπουργό «να παίξει μπάλα» μόνο στον «ΣΚΑΪ».

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, δεν θέλετε να κάτσετε...

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εμείς αποχωρούμε.

(Στο σημείο αυτό η Κοινοβουλευτική Ομάδα της Ελληνικής Λύσης αποχωρεί από την Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για δύο λεπτά, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όσο αλήθεια ήταν ότι υπήρχαν πενήντα τρεις που είχαν ανέβει στο τρένο και μετά είχαν εξαφανιστεί και δεν τους βρίσκαμε, όσο αλήθεια ήταν οι είκοσι πέντε τόνοι του ξυλολίου, όσο αλήθεια ήταν οι δεκαπέντε τόνοι του ξυλολίου, όσο αλήθεια ήταν οι τεσσερισήμισι τόνοι του ξυλολίου, όσο αλήθεια ήταν οι δυόμισι τόνοι του ξυλολίου, όσο αλήθεια ήταν οι μονταζιέρες, όσο αλήθεια ήταν όλα αυτά τα οποία κατά καιρούς διακίνησε ο κ. Βελόπουλος, άλλο τόσο αλήθεια είναι ότι η Κυβέρνηση σκοπεύει να αγοράσει το κτήμα του εκλιπόντος πρώην Πρωθυπουργού. Ίδια αλήθεια με τις προηγούμενές του, ένα διαρκές ψέμα δηλαδή, φτάνει μόνο και μόνο να δημιουργηθεί μια εντύπωση!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Τζανακόπουλος από τη Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με τον κ. Φλωρίδη και τα πεπραγμένα του στο Υπουργείο Δικαιοσύνης, τις εισηγήσεις του προς το Υπουργικό Συμβούλιο για τους διορισμούς, για την επιλογή της ηγεσίας της δικαιοσύνης, με την οποία -απ’ ό,τι φαίνεται- έχει παρακάμψει τον ίδιο τον νόμο που ο ίδιος εισηγήθηκε και η κοινοβουλευτική πλειοψηφία ψήφισε, θα ασχοληθούμε αύριο κατά τη διάρκεια του νομοσχεδίου για τον Κώδικα Πολιτικής Δικονομίας και θα έχουμε να πούμε πολλά, κύριε Φλωρίδη, για τον βίο και την πολιτεία σας στο Υπουργείο Δικαιοσύνης. Σήμερα έχουμε πιο σοβαρά θέματα να ασχοληθούμε από τον κ. Φλωρίδη.

Θέλω να ξεκινήσω την ομιλία μου με το εξής: Τι είναι άραγε ένα πρόσχημα; Τι είναι το πρόσχημα και τι συμβαίνει όταν σταματήσουμε να τηρούμε το πρόσχημα; Πολλές φορές λέμε ότι μια διαδικασία, για να την καταγγείλουμε, είναι προσχηματική, ότι πίσω από το διαδικαστικό τελετουργικό κρύβεται μια άγρια, καταναγκαστική και βίαιη εξουσία. Πίσω από το πρόσχημα -λέμε για παράδειγμα- του κοινοβουλευτισμού κρύβεται η εξουσία του αστικού κράτους, η βία, η ανισότητα, η ταξική καταπίεση, η κυριαρχία της ελίτ. Όλα αυτά είναι σωστά, απολύτως σωστά.

Παρ’ όλα αυτά, υπάρχει μια γνωστή σε όλους μας λαϊκή φράση, η οποία επίσης κατατίθεται ως καταγγελία: «Μα καλά, αυτοί δεν τηρούν πια ούτε τα προσχήματα». Γιατί λέμε αυτήν τη φράση; Γιατί το λέμε; Διότι στην πραγματικότητα το πρόσχημα έχει διπλή λειτουργία. Δίπλα στην αρνητική του λειτουργία που είναι η λειτουργία της συγκάλυψης της εξουσίας, υπάρχει και μια θετική λειτουργία του προσχήματος. Διά του προσχήματος συγκροτείται η δημόσια σφαίρα, φτιάχνονται οι όροι του διαλόγου, της διαλογικής δομής της πολιτικής αντιπαράθεσης. Και πώς γίνεται αυτό; Υπάγοντας την αντιπαράθεση σε κανόνες. Αφαιρώντας τα προσχήματα, όταν φύγουν τα προσχήματα από τη μέση, δεν αποκαλύπτεται η αλήθεια. Αντίθετα, όταν φύγει το πρόσχημα από τη μέση, το μόνο που μένει είναι γυμνή εξουσία, η βία του ισχυρού, η απόλυτη κυριαρχία της πλειοψηφίας.

Αναρωτιέται κανείς: Τι διαφορετικό είπε ο κ. Γεωργιάδης σε σχέση με την υπόθεση του ΟΠΕΚΕΠΕ; Δεν έχουμε να κάνουμε κανέναν διάλογο, δεν έχουμε να τηρήσουμε κανέναν κανόνα, δεν έχουμε να διαμορφώσουμε κανένα απολύτως επιχείρημα. Η Νέα Δημοκρατία έχει την πλειοψηφία, η Νέα Δημοκρατία αποφάσισε ότι δεν υπάρχουν ευθύνες για τον κ. Βορίδη και τον κ. Αυγενάκη, η Νέα Δημοκρατία αποφασίζει ότι δεν θα γίνει προανακριτική επιτροπή, τέλος.

Αυτό είναι γυμνή εξουσία, αυτό είναι η απόλυτη βία της πλειοψηφίας, αυτό συμβαίνει όταν δεν τηρούνται ούτε τα προσχήματα, διότι όταν καταρρέουν τα προσχήματα, όταν καταρρέουν οι κανόνες, το μόνο που μένει είναι η βία της εξουσίας. Αυτό είναι που ζούμε πλέον, μια σχεδόν μεταπολιτική δυστοπία με την έννοια της κατάργησης της διαλογικής δομής της πολιτικής. Ζούμε τη γυμνή εξουσία, το καθεστώς δηλαδή της Κυβέρνησης της Νέας Δημοκρατίας. Αυτό είναι ακριβώς που η Κυβέρνηση και η κοινοβουλευτική Πλειοψηφία έκαναν σε όλη τη διαδικασία, σε όλη τη διαχείριση της υπόθεσης του εγκλήματος των Τεμπών. Στην υπόθεση Καραμανλή ακολουθήσατε απολύτως το πρότυπο Τριαντόπουλου.

Όμως, πώς προέκυψε αυτό το πρότυπο και γιατί λέω ότι έχουν καταρρεύσει ακόμα και τα προσχήματα;

Θυμίζω το ιστορικό. Μετά τις 28 Φλεβάρη με τη μεγαλειώδη κινητοποίηση των δύο εκατομμυρίων, η Νέα Δημοκρατία βρέθηκε μπροστά σ’ ένα πολιτικό αδιέξοδο.

Ποιο ήταν αυτό το πολιτικό αδιέξοδο; Από τη μια μεριά δεν μπορούσε να αποφύγει την προανακριτική επιτροπή υπό το βάρος της λαϊκής κατακραυγής. Έπρεπε να γίνει επιτροπή προκαταρκτικής εξέτασης. Από την άλλη μεριά, όμως, δεν ήθελε και να καταδικάσει τον κ. Τριαντόπουλο, να υπάρξει μια ορισμένη ποινική δίωξη μετά από ενδελεχή έρευνα. Τότε εμφανίζεται, αν θυμάστε, η πρόταση Αλιβιζάτου. Τι λέει η πρόταση Αλιβιζάτου; Να μαζευτούν οι πολιτικοί Αρχηγοί και με το επιχείρημα ότι οι επιτροπές προκαταρκτικής εξέτασης της Βουλής, λόγω της διαλογικής δομής του κοινοβουλευτισμού, θα καταλήξουν αναγκαία σε τοξική αντιπαράθεση μεταξύ των κομμάτων, να συμφωνήσουν οι πολιτικοί Αρχηγοί να παραβιάσουν το Σύνταγμα, και να στείλουν απευθείας την υπόθεση στο Δικαστικό Συμβούλιο. Αυτή ήταν η πρόταση Αλιβιζάτου. Δεν θα επιμείνω πάρα πολύ σε αυτό το αδιανόητο επιχείρημα που λέει ότι εξαιτίας της διαλογικής δομής μιας διαδικασίας, αυτή είναι αναγκασμένη να καταλήξει στην τοξικότητα. Διότι κατ’ αυτόν τον τρόπο να καταργήσουμε τελείως τον κοινοβουλευτισμό, δεν υπάρχει λόγος να υπάρχει κοινοβουλευτισμός, δεν υπάρχει λόγος να υπάρχει οποιαδήποτε πολιτική αντιπαράθεση. Όμως, το αφήνω αυτό στην άκρη.

(Χειροκροτήματα από την πτέρυγα της Νέας Αριστεράς)

Τι ακολούθησε; Αφού οι πολιτικοί Αρχηγοί αρνήθηκαν να συναντήσουν τον Κυριάκο Μητσοτάκη για να συμμετάσχουν σε μια αδιανόητη διαδικασία συναπόφασης παραβίασης του Συντάγματος, η Νέα Δημοκρατία ομολογημένα αποφάσισε να παραβιάσει το Σύνταγμα μόνη της. Αυτή είναι η ιστορία που οδηγεί σε αυτό το μοντέλο, σε αυτό το πρότυπο Τριαντόπουλου.

Παραβιάζει, λοιπόν, η Νέα Δημοκρατία το Σύνταγμα μόνη της και τι λέει; Δεν θα κάνουμε κανονική προκαταρκτική εξέταση. Θα μαζευτούμε, θα ψηφίσουμε ένα πόρισμα, θα το στείλουμε στο Δικαστικό Συμβούλιο και από εκεί και πέρα τις παραλείψεις και τις πλημμέλειες θα τις διαχειριστεί το Δικαστικό Συμβούλιο διορθώνοντάς τες, θεραπεύοντάς τες. Αδιανόητα πράγματα για οποιαδήποτε μορφή κράτους δικαίου. πρώτον, και, δεύτερον, υπολογισμένα πράγματα.

Διότι προσέξτε τι συμβαίνει εδώ, συμβαίνει το εξής: Απορρίπτουν κατ’ αρχάς όλα τα αδικήματα που δεν τους βολεύουν, ενώ την ίδια στιγμή λένε ότι για όλα θα αποφασίσει το Δικαστικό Συμβούλιο, Για ποια όλα; Αυτά που εμείς θα αποφασίσουμε να στείλουμε στο Δικαστικό Συμβούλιο. Αυτό είναι το πρώτο. Δεύτερον, δεν καλούν μάρτυρες. Στην περίπτωση μάλιστα του κ. Καραμανλή δεν χορηγούν καν τη δικογραφία στα μέλη της επιτροπής προκαταρκτικής Εξέτασης που λειτουργούν ως προανακριτικοί υπάλληλοι, δηλαδή τα μέλη της προκαταρκτικής εξέτασης δεν έχουν καν δυνατότητα φυσικής πρόσβασης στη δικογραφία. Δεν κάνουν καμία άλλη διαδικαστική ενέργεια και στο τέλος καταλήγουν, όχι προφανώς σε αιτιολογημένο πόρισμα, γιατί για να καταλήξεις σε αιτιολογημένο πόρισμα, όπως ο νόμος ορίζει, πρέπει να έχεις κάνει έρευνα. Άμα δεν έχεις κάνει έρευνα τι αιτιολογημένο πόρισμα θα κάνεις; Στην παρούσα περίπτωση, αυτό το οποίο περίπου λέει το πόρισμα, είναι ότι αν και δεν προκύπτουν στοιχεία ενοχής του κ. Καραμανλή ή ενδείξεις, παρ’ όλα αυτά εμείς ασκούμε την ποινική δίωξη και αν βρει κάτι το Δικαστικό Συμβούλιο, τότε θα τον οδηγήσει στο ακροατήριο. Επί της ουσίας, για να σας το πω απλά, αυτό που κάνουν είναι ότι προεξοφλούν ή προδιαγράφουν την ακυρότητα της ποινικής δίωξης.

Άρα, λοιπόν, καταλήγει η Νέα Δημοκρατία σε ένα πόρισμα και σε μία πρόταση άσκησης δίωξης προς την Ολομέλεια της Βουλής, το όποιο πόρισμα και η οποία ποινική δίωξη είναι προεξοφλημένα από τους ίδιους που την καταθέτουν και την ψηφίζουν ότι θα ακυρωθεί από το Δικαστικό Συμβούλιο. Αυτή είναι η κατάσταση. Αυτό είναι ο ορισμός της κατάρρευσης των προσχημάτων. Ο ορισμός, όχι απλώς της ποινικής νομικής και κρατικοδικαιϊκής παραφροσύνης, αλλά ο ορισμός της γυμνής εξουσίας του αποφασίζουμε, διατάσσουμε, απαλλάσσουμε.

Λοιπόν, αυτά τα πράγματα είναι αδιανόητα, είναι πρωτοφανή και είναι δεδομένο, από τη δική μας μεριά, από τη μεριά, από τη μεριά της Νέας Αριστεράς ότι δεν προτιθέμεθα να νομιμοποιήσουμε τον κυβερνητικό και πλειοψηφικό εντός Βουλής ακραίο αυταρχισμό της Νέας Δημοκρατίας. Καταγγέλλουμε με τον πιο κατηγορηματικό τρόπο, την παραβίαση του Συντάγματος, του Κανονισμού της Βουλής, της ποινικής δικονομίας και καταγγέλλουμε την κατάρρευση πλέον οποιασδήποτε δικαιοκρατικής δομής που επί της ουσίας υποστηρίζει μια δημοκρατική κοινωνία.

Είστε ένοχοι όχι απλώς συγκάλυψης, αλλά ένοχοι για τη διάλυση κάθε είδους δημοκρατικής κοινοβουλευτικής κανονικότητας εν έτει 2025 στην ελληνική δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Νατσιός.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν έχω μεγάλη κοινοβουλευτική εμπειρία, αλλά μου κάνει αρνητικότατη εντύπωση να μιλάμε για ένα τόσο σοβαρό θέμα που άπτεται της αξιοπιστίας της δικαιοσύνης και της λειτουργίας του Κοινοβουλίου και να είναι άδεια τα έδρανα, ιδίως του κόμματος της Νέας Δημοκρατίας, να λείπουν οι Υπουργοί. Ουσιαστικά βλέπουμε μια αδιαφορία και μια περιφρόνηση σε μια διαδικασία, γιατί προφανώς δεν πιστεύετε και εσείς ούτε στην αθωότητα αυτού του ανθρώπου, γιατί περί αθώωσης πρόκειται και το μόνο που κάνετε είναι να συγκαλύπτετε και να μπαζώνετε. Θα μείνετε στην ιστορία ως η Κυβέρνηση του μπαζώματος, η Κυβέρνηση του «φραπέ».

Όπως έλεγε και ένα αρχαίο ρητό του Αγάθωνος, το οποίο προφανώς το ξεχνάτε «Τον άρχοντα τριών δει μέμνησθαι». Ο άρχοντας, ο πολιτικός, ο κυβερνήτης πρέπει να θυμάται τρία πράγματα. «Πρώτον ότι ανθρώπων άρχει.», μην ξεχνάει ότι αναφερόμαστε σε ανθρώπους. «Δεύτερον κατά νόμους άρχει», αυτό το έχετε ποδοπατήσει και παραβιάσει πάρα πολλές φορές και στα Τέμπη και τώρα με το μέγα σκάνδαλο του ΟΠΕΚΕΠΕ, το Σύνταγμα το έχετε μετατρέψει σε σύντριμα, κυριολεκτικά. Και κυρίως, το τελευταίο που σας διαφεύγει, είναι ότι πρέπει τον άρχοντα «Τρίτον ότι ουκ αεί άρχει». Αυτό είναι το μόνο σίγουρο σε αυτή τη ζωή ότι δεν θα είσαι πάντα κυβερνήτης, γι’ αυτό να φροντίζουμε όταν εξερχόμαστε της πολιτικής να δανειστώ πάλι και κάτι από την αρχαία και αειθαλή προγονική σοφία, έλεγε ένας σοφός, ο Στοβαίος «Δει τον αγαθόν άνδρα παυόμενον της αρχής μη πλουσιώτερον, αλλά μάλλον ενδοξότερον γεγονέναι.». Όταν κάποιος εξέρχεται από την πολιτική -αυτό ας το σκεφτείτε, είναι η περίφημη υστεροφημία- πρέπει να είναι, όχι πλουσιότερος -όπως είστε οι περισσότεροι, είναι σίγουρο αυτό- αλλά τουλάχιστον ενδοξότερος, δηλαδή, να μπορεί να κοιτάει τα μάτια των συμπολιτών του και να βλέπει απέναντί τους την εκτίμηση και όχι την περιφρόνηση. Και θα έπρεπε νομίζω να είναι και ο ίδιος ο Πρωθυπουργός της χώρας.

Έχω πει επανειλημμένως, κυρίες και κύριοι συνάδελφοι, ότι τα Τέμπη αποτελούν την επιτομή της διαφθοράς. Θα μιλάμε για Ελλάδα προ Τεμπών και για Ελλάδα μετά τα Τέμπη. Είναι κρίσιμο ορόσημο για τη νεότερη ιστορία μας αυτό. Και αυτή η άποψη συνεχώς παγιώνεται. Πέρα, λοιπόν, από την χαριστική και αντεθνική πώληση του ΟΣΕ, έναντι αστείου τιμήματος 45 εκατομμυρίων, τη διασπάθιση κοινοτικών κονδυλίων για τον εκσυγχρονισμό του σιδηροδρομικού δικτύου με τη γνωστή σύμβαση -τη διαβόητη 717- την εγκληματική παράλειψη εφαρμογής μέτρων ελέγχου, τις αδιαφανείς διαδικασίες πρόσληψης προσωπικού σε θέσεις ευθύνης, την απαράδεκτη και ύποπτη εξαφάνιση αποδεικτικών στοιχείων και την προσπάθεια μπαζώματος στον τόπο του εγκλήματος, έχουμε και τη δολοφονία της συνταγματικής τάξης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Να πάρουμε, εν ολίγοις, τα πράγματα από την αρχή: 28 Φεβρουαρίου του 2023 υπήρξε το τραγικό δυστύχημα με πενήντα επτά αθώους νεκρούς, πολλοί από τους οποίους κατέληξαν αβοήθητοι λόγω εγκαυμάτων. Τι πιο λογικό για ένα δημοκρατικό κράτος να γίνουν όλες εκείνες οι ενέργειες για να αποκαλυφθούν τα αίτια της τραγωδίας και να τιμωρηθούν οι ένοχοι;

Όταν πραγματοποιήθηκαν οι μεγαλειώδεις συγκεντρώσεις για τα Τέμπη, τον Φεβρουάριο που μας πέρασε, ο κύριος Πρωθυπουργός έκανε έκκληση να εμπιστευτούμε τη δικαιοσύνη και να της επιτρέψουμε να κάνει τη δουλειά της ανεπηρέαστα. Στελέχη σας έβγαιναν τότε και δήλωναν ότι έλαβαν το μήνυμα της οργής του ελληνικού λαού. Ήμασταν και τότε σίγουροι ότι είστε υποκριτές, όπως συνεχίζετε να είστε. Θέλετε να πάτε πρόσκαιρα με τα νερά της κοινής γνώμης πιστεύοντας ότι ο χρόνος θα λειτουργήσει υπέρ σας μέσω της εκτόνωσης, να ξεθυμάνει η λαϊκή αγανάκτηση.

Φτάσαμε, λοιπόν, σήμερα εν μέσω θέρους να συμμετέχουμε σε μια κοινοβουλευτική παρωδία συγκάλυψης και ευτελισμού του Συντάγματος.

Κύριε Μητσοτάκη, αν εμπιστευόσασταν τη δικαιοσύνη, αν θέλατε η υπόθεση να ανατεθεί στον φυσικό δικαστή, θα δεχόσασταν την πλήρη διερεύνηση για το σύνολο των πράξεων ή παραλείψεων και για όλα τα πιθανά αδικήματα. Θα δεχόσασταν πρώτα και κύρια την πρόταση που υπέβαλαν οι ίδιοι οι συγγενείς των θυμάτων και που εμείς απλώς προσυπογράψαμε και κατηγορηθήκαμε βεβαίως γι’ αυτό. Είχατε πει ότι δεν αντιδικείτε με τους συγγενείς. Αυτό, όμως, κάνατε τελικά απορρίπτοντας την εξέταση της δικής τους πρότασης για διερεύνηση κυβερνητικών ποινικών ευθυνών, μια αναφορά εβδομήντα δύο σελίδων με αναλυτική περιγραφή πράξεων και παραλείψεων που κατέληγε σε πρόταση διερεύνησης δέκα, τουλάχιστον, αδικημάτων κατά έντεκα πολιτικών προσώπων που συμπεριελάμβανε και τον Πρωθυπουργό και τον κ. Καραμανλή. Και για να αποδομήσετε την πρόταση των συγγενών, εστιάσατε στο αδίκημα της εσχάτης προδοσίας το οποίο τεκμηριωνόταν από συγκεκριμένες παρεμβάσεις του Πρωθυπουργού στο έργο της δικαιοσύνης, που είχαν καταγγελθεί τότε από την Ένωση Δικαστών και Εισαγγελέων.

Στο τελευταίο μέγα σκάνδαλο της Κυβέρνησής σας με τον ΟΠΕΚΕΠΕ, η Ευρωπαία Εισαγγελέας μίλησε για δράση εγκληματικής οργάνωσης, για μπλε μαφία και κακουργηματικού χαρακτήρα κατηγορίες για τους εμπλεκόμενους Υπουργούς. Και αυτό αφορά μόνο τη ληστεία κοινοτικών επιδοτήσεων. Στην περίπτωση, όμως, των Τεμπών έχουμε μια εγκληματική μεθόδευση που οδηγεί στον ευτελισμό του Συντάγματος και στην πλήρη απαξίωση της πολιτικής. Και αυτό είναι το χειρότερο. Διότι η ατιμωρησία της Κυβέρνησης θα συνεχίζει να γεννοβολά σκάνδαλα τύπου ΟΠΕΚΕΠΕ και ήδη το βλέπουμε. Λερναία ύδρα είναι τα σκάνδαλα και συνεχώς θα ξεπηδούν καινούργια.

Σας ενόχλησαν διάφοροι χαρακτηρισμοί που λέχθηκαν στην πολιτική αντιπαράθεση, αλλά τον ελληνικό λαό τον ενοχλούν οι πράξεις της Κυβέρνησής σας, μιας Κυβέρνησης που, με δικτατορικού τύπου συμπεριφορά στο θέμα της δικαιοσύνης, παραβίασε θεμελιώδεις και βασικούς κανόνες ισονομίας και χρηστής διακυβέρνησης, για να μπαζώσει την αλήθεια και για να αποφύγει τις ευθύνες της που πρόδηλα υπάρχουν, μιας Κυβέρνησης που ελίσσεται με κάθε τρόπο για να αποφύγει τις ευθύνες που τη βαρύνουν.

Πρώτον, ισχυρίζεστε ότι στην υπόθεση των Τεμπών σας ενδιαφέρει η απονομή δικαιοσύνης και όχι οι πολιτικές αντιπαραθέσεις. Αφού, λοιπόν, κόπτεστε για τη δικαιοσύνη, γιατί εκεί που η Ευρωπαία Εισαγγελέας και ο Εφέτης Ανακριτής της Λάρισας εντοπίζουν ενδείξεις για ποινικές ευθύνες του Καραμανλή και τις στέλνουν στη Βουλή, εσείς κάνετε ότι δεν τις βλέπετε; Αφού εμπιστεύεστε τον φυσικό δικαστή και κρίνετε ότι οι κατηγορίες της πρότασης των συγγενών, που προσυπογράψαμε, ήταν αβάσιμες, προς τι ο φόβος σας να τις στείλετε στο δικαστικό συμβούλιο ώστε να καταπέσουν εκεί;

Φάσκετε και αντιφάσκετε, πολύ απλά. Όποιος τολμήσει να ψελλίσει κάτι σε βάρος κυβερνητικού παράγοντα τού λέτε να πάει τα στοιχεία στον εισαγγελέα. Μόλις, όμως, φτάσουν τα στοιχεία στον εισαγγελέα, τι λέτε σε εκείνον; Ότι απαγορεύεται να προβεί σε αξιολόγησή τους και ότι οφείλει να τα διαβιβάσει αμέσως στη Βουλή, ώστε οι κατηγορίες να έχουν την έκβαση που σας βολεύει. Αυτό που ισχύει απολύτως είναι ότι κρύβεστε πίσω από το άρθρο 86 του Συντάγματος. Δεν επιτρέπετε τον περαιτέρω έλεγχο και τη διερεύνηση των ευθυνών του Υπουργού σας. Στήνετε μια κανονική πλεκτάνη. Συνεπώς, παίζετε με τη λογική μας.

Δεύτερον, όπου βρίσκετε τα δύσκολα, πετάτε την μπάλα στην εξέδρα, κατά το κοινώς λεγόμενο. Τότε, οι ποινικές υποθέσεις που θα ελεγχθούν από την ανεξάρτητη δικαιοσύνη, μετατρέπονται αίφνης σε μακροχρόνιες παθογένειες και πολιτικές ευθύνες. Η Κυβέρνησή σας, όπως κάνει τώρα με τον ΟΠΕΚΕΠΕ, διαχέει την ευθύνη. Είναι διαχρονικό το πρόβλημα, λέει. Μα, ήσασταν τέσσερα χρόνια στην εξουσία το 2023. Γιατί δεν κάνατε αυτό που δεν έκαναν και παρέλειψαν οι προηγούμενοι; Το «όλοι φταίνε» το πονήρεμα αυτό, είναι η μόνιμη επωδός σας. Θα μπορούσε αυτό να το ισχυριστεί ένας κλέφτης ή ένας δολοφόνος σε ένα δικαστήριο και να πει «μα, κύριοι δικαστές, έχουν υπάρξει πολλοί κλέφτες και δολοφόνοι πριν από εμένα»;

Και ακούμε –βέβαια, δεν εκπλησσόμεθα, νομίζουμε ότι υπάρχει κλώνος- τον κ. Γεωργιάδη προ δεκαπενταετίας, όταν δεν ανήκε στο κόμμα σας, σε πολλές υποθέσεις το είχε κάνει και για τον ψευτογάμο των ομοφυλοφίλων και για τον προσωπικό αριθμό, που τον χαρακτήριζε μαινόμενος και διαρρήγνυε τα ιμάτιά του ως φρικώδες, αλλά και για το ζήτημα αυτό, χαριεντιζόμενος έλεγε αυτό που σας είπα ότι πρέπει να ψάξουμε από το 1998. Και μάλιστα τότε είπε και ένα πολύ ωραίο σύνθημα -το χρησιμοποιούσε η τότε Κυβέρνηση, «σεμνά και ταπεινά» και έλεγε γελώντας και χασκογελώντας ο κ. Γεωργιάδης «σεμνά και μετρητά». Αυτό ισχύει και σήμερα, βέβαια.

Τρίτον, στη συζήτηση της αρμόδιας κοινοβουλευτικής επιτροπής, όπου την πλειοψηφία έχει η Νέα Δημοκρατία, συνέβησαν τα εξής τραγελαφικά που εκθέτουν τους Βουλευτές της οι οποίοι ενεργούν πέραν από κάθε επίφαση νομιμότητας.

Πρώτον, δεν χορηγήθηκαν αντίγραφα της δικογραφίας για να μελετηθούν από τα κόμματα, υπήρχε περιορισμένος χρόνος και δυσχέρειες στη συλλογή των στοιχείων.

Δεύτερον, δεν κλήθηκε κανένας μάρτυρας ενώ ο κατηγορούμενος Υπουργός κατέθεσε υπόμνημα μισής σελίδας, στο οποίο δήλωνε ότι δεν έχει τελέσει καμία αξιόποινη πράξη. Όλοι οι ένοχοι τα ίδια λένε. Να θυμίσω ότι ο κ. Καραμανλής ήταν αυτός που υποβάθμισε τη σημασία όλων των προειδοποιήσεων και έφτασε να ισχυρίζεται από το βήμα της Βουλής ανερυθριάστως, το είδαν όλοι οι Έλληνες, ότι υπάρχει πλήρης ασφάλεια -ασφαλίζουμε την ασφάλεια με τα σπασμένα ελληνικά του- ενώ γνώριζε ότι αυτό δεν ισχύει και χωρίς να προβεί σε προληπτικές κινήσεις, όπως παραδείγματος χάριν η ματαίωση νυχτερινών δρομολογίων, όπως έγινε μετά το δυστύχημα, το έγκλημα και έως σήμερα ή η θέσπιση μικρότερων ταχυτήτων, προκειμένου να μη θιγούν τα κέρδη της Hellenic Train.

Τρίτον, με βάση το υπόμνημα των εκατόν τριάντα λέξεων του κ. Καραμανλή και χωρίς κανένα νομικό ή συνταγματικό έρεισμα, αυθαίρετα, η κυβερνητική σας πλειοψηφία προτείνει την παραπομπή σε δικαστικό συμβούλιο.

Εδώ να σημειώσουμε ότι οι χειρισμοί σας ακολούθησαν το πρότυπο της περίπτωσης της πλεκτάνης Τριαντόπουλου, με όμοιες συνταγματικές παραβιάσεις. Οι παραβιάσεις αυτές, που ήδη είχαν επισημανθεί από κορυφαίους συνταγματολόγους, ισχύουν και στην περίπτωση Καραμανλή, ως όμοια κατά πάντα, ως προς το δικαστικό μέρος.

Θα αναφέρω μόνο κάποιες δηλώσεις του συνταγματολόγου και αναπληρωτή Καθηγητή της Νομικής του ΕΚΠΑ κ. Νίκου Παπασπύρου: «Η διερεύνηση της υπόθεσης αποτελεί συνταγματική υποχρέωση και όχι επιλογή, ενώ η παράκαμψη της επιτροπής υπονομεύει τη διαφάνεια και τα θεσμικά αντίβαρα». Επαναλαμβάνω, η διερεύνηση της υπόθεσης από τη Βουλή αποτελεί συνταγματική υποχρέωση και όχι επιλογή. Το παραβιάσατε κι αυτό.

Τέταρτον. Το πόρισμα της επιτροπής θα έπρεπε να είναι πλήρως αιτιολογημένο και να έχει στοιχεία και αποδείξεις από την προανακριτική διαδικασία. Αυτό δεν έγινε.

Πέμπτον. Όπως έγινε και με την υπόθεση του Τριαντόπουλου, έχει εισαχθεί στην νεοδημοκρατική νομική θεωρία το δικαίωμα ο κατηγορούμενος να επιλέγει αυτόν που θα τον δικάσει και, το πιο εξωφρενικό, τα αδικήματα που θέλει να δικαστεί.

Έκτον. Τέλος, είναι έτσι δομημένη η κατηγορία με την οποία παραπέμπεται ο Καραμανλής ώστε αναμένεται να καταπέσει στα επόμενα στάδια της διαδικασίας. Και το λέμε αυτό όχι γιατί δεν εμπιστευόμαστε δικαστές, αλλά επειδή η Κυβέρνηση ενεργεί ταχυδακτυλουργικά σε πολύ σοβαρά νομικά θέματα.

Εδώ να διαβάσω, για να ακουστεί από τον ελληνικό λαό, ποια είναι η κατηγορία με την οποία παραπέμπεται ο κ. Καραμανλής στο Δικαστικό Συμβούλιο. Ας κάνουμε την εξής υπόθεση. Ξεχάστε προς στιγμήν το έγκλημα με τους πενήντα επτά νεκρούς. Ακούστε μόνο την κατηγορία και θα διαπιστώσετε πόσο έντεχνα διατυπώθηκε, πονήρεμα κι αυτό, για να οδηγήσει βέβαια, πού αλλού, στην ατιμωρησία. Διαβάζω: «Προτείνεται προς την Ολομέλεια της Βουλής η κίνηση ποινικής δίωξης κατά του Κωνσταντίνου Καραμανλή για την πράξη της παράβασης καθήκοντος και ειδικότερα διότι εκ προθέσεως και με σκοπό να βλάψει οικονομικά την ανώνυμη εταιρεία με την επωνυμία «Οργανισμός Σιδηροδρόμων Ελλάδος Α.Ε.» παρέλειψε: Να καθορίσει ένα επαρκές πλαίσιο χρηματοδότησης για τον τομέα των σιδηροδρόμων. Να μεριμνήσει για τη διασφάλιση διάθεσης προς τον ΟΣΕ των δημοσίων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου».

Ακούσατε πουθενά για πενήντα επτά νεκρούς; Δεν υπάρχουν στο κατηγορητήριο. Περιφρονούνται πλήρως. Και μετά απορείτε γιατί κρύβεστε όταν κατεβαίνει ο λαός στα μεγάλα συλλαλητήρια για να βροντοφωνάξει «επιτέλους δικαιοσύνη». Ακούσατε για παραλείψεις σε θέματα ασφαλείας τα οποία στο προαναφερόμενο κείμενο οδήγησαν στην τραγική κατάληξη της σύγκρουσης δύο τρένων; Πού είναι όλες εκείνες οι κατηγορίες για τις οποίες έχει ήδη ασκηθεί δίωξη σε βάρος υπηρεσιακών παραγόντων του Υπουργείου, δηλαδή για κακουργηματική διατάραξη ασφάλειας συγκοινωνιών μέσων σταθερής τροχιάς, ανθρωποκτονία και σωματικές βλάβες από αμέλεια κατά συρροή, από πρόσωπα που όφειλαν να καταβάλουν, εκ της θέσεώς τους, ιδιαίτερη επιμέλεια;

Ο Εφέτης Ανακριτής συσχετίζει τις παραπάνω κατηγορίες με πιθανή ποινική ευθύνη του προϊσταμένου τους Υπουργού. Τι πιο λογικό. Εσείς, όμως, ακυρώνετε τη νομική αξιολόγηση του Εφέτη Ανακριτή, λέγοντας επί λέξει: «Τα απολογητικά υπομνήματα των κατηγορουμένων αντέκρουσαν, με πειστικό μάλιστα τρόπο, την ύπαρξη αρμοδιότητας του Υπουργείου Υποδομών και Μεταφορών σε ζητήματα ασφάλειας των σιδηροδρομικών μεταφορών».

Για να ξεπλύνετε, δηλαδή, τον Υπουργό σας, παρεμβαίνετε απροκάλυπτα στο έργο της δικαιοσύνης, εκφέροντας απαλλακτική κρίση για πρόσωπα που ήδη διώκονται ποινικά από την τακτική δικαιοσύνη. Γιατί το κάνετε αυτό; Μήπως γιατί ξέρετε ότι αν πιεστούν τα στελέχη του Υπουργείου, θα βγάλουν κι άλλα στοιχεία στο φως, ίσως εμπιστευτικές αλληλογραφίες για τα θέματα ασφάλειας των σιδηροδρόμων με τον Υπουργό τους; Μήπως θα φανερωθεί τελικά ο εγκληματικός ρόλος του επιτελικού, δήθεν, κράτους που έχετε στήσει και σπεύδετε να σβήσετε τη φωτιά πριν αυτή σας καταπιεί και σας κάψει;

Δηλαδή, όλες οι εγκληματικές παραλείψεις συνοψίζονται στο περίφημο, διαβόητο «ανθρώπινο λάθος» ενός σταθμάρχη που εσείς οι ίδιοι διορίσατε με αδιαφανείς διαδικασίες, χωρίς να πληρούνται βασικά κριτήρια καταλληλότητας; Και το όλο θέμα μας σήμερα είναι η βλάβη των οικονομικών συμφερόντων του ΟΣΕ; Ας σοβαρευτούμε επιτέλους.

Θέλω να το επαναλάβω ενώπιον του ελληνικού λαού για να γνωρίζει ότι η Κυβέρνησή σας τον εξαπατά απροκάλυπτα. Ο κ. Καραμανλής παραπέμπεται, επαναλαμβάνω, για πρόκληση βλάβης των οικονομικών συμφερόντων του ΟΣΕ. Μόνο αυτό. Για τους πενήντα επτά νεκρούς δεν υπάρχει υπεύθυνος. Πέθαναν γιατί ήταν η κακιά η ώρα. Αυτό λέτε και στους συγγενείς και στον ελληνικό λαό.

Όπως αναλυτικά περιγράφεται στο υπόμνημα που συνέταξε η Νίκη, μέσω του Βουλευτή της κ. Οικονομόπουλου, σε ό,τι αφορά τον κ. Καραμανλή δεν πρόκειται για πλημμεληματικού χαρακτήρα παραβάσεις, αλλά για κακουργηματικού επιπέδου, τόσο για τους θανάτους και τους τραυματισμούς που επήλθαν, αλλά και αυτούς που επαπειλήθηκαν για μεγάλο διάστημα, αλλά και για το μέγεθος της οικονομικής ζημίας του ελληνικού κράτους και της Ευρωπαϊκής Ένωσης, που από μόνη της η ζημία αυτή συνιστά κακούργημα γιατί ξεπερνά κατά πολλές τάξεις μεγέθους τις 120 χιλιάδες ευρώ.

Εσείς υπερασπίζεστε την παράκαμψη του έργου της Προανακριτικής Επιτροπής στο όνομα δήθεν της εμπιστοσύνης σας προς τον φυσικό δικαστή. Και φυσικά, δεν γνωρίζουμε με ασφάλεια εάν το δικαστικό συμβούλιο είναι αρμόδιο να διενεργήσει προανάκριση το ίδιο ή θα στηριχθεί σε δικογραφία για τρίτα πρόσωπα και αν θα έχει τη δυνατότητα να διευρύνει το κατηγορητήριο και με άλλους κατηγορουμένους και με άλλες παραβάσεις αναβαθμίζοντας τις κατηγορίες από πλημμεληματικές σε κακουργηματικές.

Θα ήταν πιο τίμιο και ειλικρινές -εντάξει, τιμιότητα και ειλικρίνεια εκ μέρους σας- να δηλώσετε ότι δεν υπάρχει καμία ποινική ευθύνη της Κυβέρνησης και να μην μπλέκουμε σε ατέρμονες δικαστικές διαδικασίες που απλώς αποπροσανατολίζουν. Δεν τολμάτε, όμως, να το πείτε αυτό γιατί θα κατηγορηθείτε για συγκάλυψη και γιατί είδατε τι κόσμος κατέβηκε στις 28 Φλεβάρη του 2025 στην Αθήνα, σε όλη την Ελλάδα και σε πολλές πόλεις του εξωτερικού. Τι θα πείτε σε αυτούς;

Εμείς, ως Νίκη, από την εξέταση των στοιχείων της δικογραφίας πιστεύουμε ακράδαντα ότι ο κ. Καραμανλής έχει κακουργηματικού χαρακτήρα ευθύνες διότι γνώριζε από πολλές πηγές και πλευρές και τους εργαζομένους την πλήρη κατάσταση των σιδηροδρόμων και ψευδώς, εν γνώσει του δηλαδή, διακήρυττε στη Βουλή την απόλυτη ασφάλεια αυτών. Δεύτερον, δεν έπραξε τα δέοντα, ό,τι έπρεπε, ώστε να προχωρήσει η Σύμβαση 717/2014 ούτε άσκησε έλεγχο πειθαρχικό, διοικητικό ή παραπομπή σε ποινικό δικαστή για τις καθυστερήσεις κι έτσι συγκάλυψε τα εγκλήματα. Τρίτον, χάρισε εκατομμύρια με κατάπτυστες συμβάσεις με τη Hellenic Train, που είναι συμβάσεις υποτέλειας και διασπάθισης του δημοσίου χρήματος. Τέταρτον, δεν άσκησε έλεγχο και δεν έλαβε μέτρα διά των υφισταμένων φορέων του, που είχε υπό την εποπτεία του, ώστε να μειωθούν οι ταχύτητες και να μην είναι επικίνδυνες οι διαδρομές.

Είστε μία φαύλη Κυβέρνηση, η οποία παραμένει στην εξουσία μοιράζοντας αφειδώς χρήματα από τις επιδοτήσεις του ΟΠΕΚΕΠΕ, τα κονδύλια του Ταμείου Ανάκαμψης, τις απευθείας αναθέσεις, που εξαγοράζει την αμεροληψία των ΜΜΕ, ενώ τελευταία, το είδαμε κι αυτό, επιχειρεί ακόμη και τη δωροδοκία της Εκκλησίας και του Αγίου Όρους με την επίσκεψη του κ. Μητσοτάκη.

Συμπερασματικά, χωρίς υπερβολές, δηλώνω ότι είστε μια ιδιότυπη κοινοβουλευτική δικτατορία που βλάπτει τα συμφέροντα της Ελλάδος και αποδομεί τον βασικό συνεκτικό παράγοντα ενότητας μιας κοινωνίας, που είναι το αίσθημα περί δικαίου και ισονομίας. Είστε πολύ επικίνδυνοι κι εμείς θα συμπράξουμε σε κάθε προσπάθεια κοινοβουλευτικής ανατροπής σας.

Όσον αφορά τις κατηγορίες σας για ετερόκλητες συμμαχίες, στην υπογραφή της πρότασης των συγγενών των θυμάτων στα Τέμπη για την παραπομπή του Πρωθυπουργού και άλλων πολιτικών έχω να πω τα εξής: Η εδραίωση του αισθήματος δικαιοσύνης και ισονομίας στην κοινωνία είναι πολύ πιο σημαντική από τις διαχωριστικές γραμμές των πολιτικών κομμάτων. Αυτό έδειξε και ο σχηματισμός κυβέρνησης το 1989 με πρωθυπουργό -ήμασταν πολύ μικροί τότε- τον Τζανή Τζαννετάκη με τη Νέα Δημοκρατία και τον τότε Συνασπισμό της Αριστεράς και της Προόδου, με το ΚΚΕ του Χαρίλαου Φλωράκη και το ΚΚΕ Εσωτερικού -ας το πούμε έτσι- του Λεωνίδα Κύρκου, μια κυβέρνηση όπως ονομάστηκε τότε «ειδικού σκοπού», που σκοπό είχε την παραπομπή των εμπλεκομένων στο σκάνδαλο τότε Κοσκωτά στο ειδικό δικαστήριο, πράγμα που τελικά έγινε με τα γνωστά αποτελέσματα. Και να σας θυμίσω ότι τότε Πρόεδρος της Νέας Δημοκρατίας ήταν ο Κωνσταντίνος Μητσοτάκης. Τότε υπήρξε δίκη και καταδίκες.

Σήμερα μεθοδεύονται συνταγματικές εκτροπές και εδραιώνεται η ατιμωρησία, η οποία οδηγεί στην περαιτέρω αυταρχικότητα και ασυδοσία της Κυβέρνησης και εκτρέφει περισσότερα σκάνδαλα. Οι Έλληνες πολίτες, σύμφωνα με το άρθρο 120 του Συντάγματος, δικαιούνται και υποχρεούνται να αντισταθούν με κάθε μέσο στην επιχειρούμενη κατάλυση του Συντάγματος. Μπορεί, κύριοι της Κυβέρνησης, να καθησυχάζετε την μπαζωμένη συνείδησή σας, αλλά την κρίση του ελληνικού λαού δεν μπορείτε να την κοροϊδέψετε. Το έγκλημα είναι πολύ μεγάλο και το χαλάκι σας πολύ μικρό για να το κρύψει. Θα έρθουν νέες αποκαλύψεις που δεν θα μπορέσετε να τις κρατήσετε και το μόνο που θα κάνετε είναι να καταρρεύσετε.

Κλείνοντας, κύριε Πρόεδρε, η αείμνηστη Διδώ Σωτηρίου είχε γράψει ένα μυθιστόρημα με τίτλο «Οι νεκροί περιμένουν», αναφερόμενη στα εκατομμύρια θύματα της μικρασιατικής γης κατά την περίοδο της καταστροφής. Δανείζομαι τον τίτλο. Και στο έγκλημα των Τεμπών οι νεκροί περιμένουν, περιμένουν τη δικαίωση, γιατί είναι βαρύ το χώμα που τους σκεπάζει όσο την αρνείστε. Στην παράδοση μας δεν έχουμε τάφους, έχουμε μνήματα, έχουμε μνήμη, γι’ αυτό μιλάμε και για μνημόσυνα. Και η μνήμη δεν μπαζώνεται, δεν θα θάβεται, είναι ζωντανή και πονάει, όπως λέει και ο ποιητής. Περιμένουν και οι συγγενείς. Τα δάκρυά τους δεν στερεύουν στα μάτια τους όσο σιγοκαίει το φως του καντηλιού στον τάφο, στο μνήμα του παιδιού τους, του αδερφού, της συζύγου. Αυτά τα δάκρυα δεν θα σταματήσουν ποτέ όσο δεν έρχεται η δικαίωση. Όσοι είμαστε γονείς το καταλαβαίνουμε καλύτερα και πονάει η καρδιά μας. Περιμένει και ο λαός μας, ο απλός λαός τη δίκαιη τιμωρία των ενόχων. Επιτέλους αποδώστε δικαιοσύνη, φερθείτε ανθρώπινα. Ξεχάστε ότι είστε πολιτικάντηδες της κακιάς ώρας, μπας και μπορέσει να σας δώσει και μια θετική παραπομπή η ιστορία.

Η Νίκη θα αγωνιστεί με όλες τις δυνάμεις -το λέμε αυτό- να λάμψει επιτέλους η αλήθεια και να τιμωρηθούν οι ένοχοι. Γι’ αυτόν τον λόγο δεν συμμετέχουμε σε αυτήν την συμπαιγνία, σε αυτήν την πλεκτάνη που έχετε στήσει και αποχωρούμε.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος -ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο των ομιλητών. Καλούμε στο Βήμα την κ. Ελένη Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ.

Με την εμπειρία μέλος τριών επιτροπών με αντικείμενο το έγκλημα των Τεμπών μιλώ σήμερα ως αυτόπτης μάρτυρας ενός κακοστημένου έργου όπου δεν τηρήσατε ούτε τα προσχήματα. Σύντομα επεισόδια στη βάση ενός εγκλήματος, πρώτο επεισόδιο Εξεταστική Επιτροπή, δεύτερο επεισόδιο Προανακριτική Επιτροπή Τριαντόπουλου, τρίτο επεισόδιο Προανακριτική Επιτροπή Καραμανλή. Κοινός παρανομαστής όλων ότι είστε αθώοι. Γιατί στο έγκλημα των Τεμπών ήδη από το πρώτο κατ’ ευφημισμόν πόρισμά σας έχει αποδειχθεί πως ο βασικός και μόνος ένοχος είναι ο σταθμάρχης. Είστε όλοι αθώοι και ο Κωνσταντίνος Καραμανλής είναι αθώος, όπως δήλωσε στο λίγων λέξεων σημείωμα που κατέθεσε στην επιτροπή μας, αντί να παραστεί ο ίδιος αυτοπροσώπως και να δώσει εξηγήσεις.

Η Κυβέρνηση των τριγωνικών συναλλαγών, η Κυβέρνηση της εξαγοράς ψήφων δια παράνομων επιδοτήσεων που στέρησαν και στερούν εισόδημα σε χιλιάδες των πραγματικών αγροτών και κτηνοτρόφων, ξανά στο ίδιο έργο θεατές με αυτήν την Κυβέρνηση, παρακολουθούμε την εφαρμογή της διαδικασίας ξεπλύματος ευθυνών, κύριε Υπουργέ. Ενώ διακεκριμένοι επιστήμονες μιλώντας στη γνωστή εκπομπή «Αντιθέσεις» αποκαλύπτουν πως τα γνωστά βίντεο μαρτυρούν διαγραφές, παρεμβάσεις, αλλοιώσεις, εσκεμμένη παραποίηση γεγονότων για να καλυφθούν τα πραγματικά αίτια που οδήγησαν στην εξαφάνιση τουλάχιστον μιας επιβάτιδας, της φοιτήτριας, που δεν βρέθηκε ίχνος της γιατί εξαϋλώθηκε, άραγε ή αλλοιώσατε και μπαζώσατε τον χώρο αποτρέποντας την ανεύρεση όλων των ιχνών της. Και στις δύο περιπτώσεις δεν είστε αθώοι.

Είδαμε τον κ. Κυρανάκη να κομπάζει ότι η Κυβέρνηση διά του νόμου που ψηφίστηκε και έλαβε αριθμό πέντε χιλιάδες διακόσια είκοσι την περασμένη εβδομάδα ανακάλυψε τον τρόπο να αναγνωρίσει ως θύματα με ειδική διάταξη τους εργαζόμενους στο κυλικείο που δικαιούνται αποζημίωσης χωρίς να έχουν ιδιότητα επιβάτη. Τελικά θα μάθουμε πόσοι και ποιοι ήταν οι επιβάτες αυτού του τρένου, ειδικά στο κυλικείο; Ακόμα και γι’ αυτήν την αυτονόητη ύπαρξη και βίαιη αφαίρεση της ζωής των εργαζομένων στο τρένο χρειαστήκατε δυόμισι χρόνια. Για την αλλοίωση, όμως, του τόπου του εγκλήματος λίγες ώρες ήταν αρκετές για την άμεση κρατική παρέμβαση, κατά παράβαση του Συντάγματος, κάθε διάταξης της ποινικής δικονομίας, κάθε κανόνα της ανακριτικής, της ιατροδικαστικής, της εγκληματολογίας.

Να θυμίσουμε, λοιπόν, ότι σύμφωνα με το άρθρο 66 του Συντάγματος που ρυθμίζει την οργάνωση και τις λειτουργίες της πολιτείας και αφορά στη διάκριση των εξουσιών, η εκτελεστική εξουσία είναι ο κλάδος της Κυβέρνησης που ευθύνεται για την καθημερινή διαχείριση του κράτους. Της εκτελεστικής εξουσίας ηγείται ο Πρωθυπουργός και επικουρείται από τον Υπουργό ο οποίος εν προκειμένω έχει αναλάβει τον ειδικότερο τομέα των μεταφορών. Ο ρόλος του εκάστοτε Υπουργού και του εκάστοτε Υπουργείου, όπως εκπροσωπείται και προΐσταται αυτού Πρωθυπουργός της χώρας αφορά σε αρμοδιότητες που ορίζονται από το άρθρο 83 του Συντάγματος, αλλά και από τον νόμο του δήθεν επιτελικού κράτους που ο κ. Μητσοτάκης έφερε και ψηφίσατε το 2019.

Βεβαίως συμπληρώνονται οι ευθύνες από τα προεδρικά διατάγματα 79 του 1993 και 123 του 2017, όπου αναγράφεται ότι η αποστολή του Υπουργείου Υποδομών και Μεταφορών είναι ο στρατηγικός σχεδιασμός και η υλοποίηση έργων υποδομής της χώρας, η χάραξη και η εφαρμογή ολοκληρωμένης εθνικής πολιτικής και η προαγωγή της οδικής ασφάλειας και της ασφαλούς μετακίνησης μέσα από συντονισμένες δράσεις και παρεμβάσεις ευρείας κλίμακας. Στο πλαίσιο αυτών των διατάξεων και του νομοθετικού πλαισίου ψηφίστηκαν και δημοσιεύτηκαν αρκετοί νόμοι, μεταξύ αυτών ο ν.4632/2019 επί υπουργίας μάλιστα Κωνσταντίνου Καραμανλή, αλλά και συμπληρωματικοί άλλοι νόμοι όπως ο ν.4972/2022 και ο ν.4974/2022.

Πλέον μέσα από όλο αυτό το νομοθετικό πλαίσιο το Υπουργείο Υποδομών και Μεταφορών στον κρίσιμο χρόνο του εγκλήματος των Τεμπών ήταν ο φορέας ο επιφορτισμένος με τη θέσπιση του ρυθμιστικού πλαισίου για τις σιδηροδρομικές και λοιπές μεταφορές, συμπεριλαμβανομένων μεταξύ άλλων του καθορισμού των προτύπων ασφαλείας και τεχνικής κατασκευής, της βιωσιμότητας και της εν γένει προώθησης των σιδηροδρομικών μεταφορών, αλλά και τη διασφάλιση της διάθεσης των δημοσίων πόρων που είναι απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου. Παρά το γεγονός ότι ο ν.4632/2019 επιχείρησε σύμφωνα με τις καταγγελίες της Ευρωπαϊκής Επιτροπής πλημμελώς να ενσωματώσει τις δύο ευρωπαϊκές Οδηγίες του 2016, την 797 και 798, προέβλεψε στο άρθρο 60 ότι με υπουργική απόφαση μπορεί να ληφθεί επείγον προληπτικό μέτρο ειδικά όταν υπάρχει ατύχημα. Αυτό δεν συνέβη ποτέ από τότε, παρότι είχε συμβεί το ατύχημα στη Λιβαδειά στις 24 Ιανουαρίου 2022 με οκτακόσιους επιβάτες και δώδεκα τραυματίες. Χωρίς εθνικούς κανόνες ασφαλείας τα τρένα και τότε και σήμερα ακόμα πηγαίνουν στα τυφλά, χωρίς συντήρηση σιδηροδρομικών εγκαταστάσεων και του υλικού, χωρίς διαδικασίες για την πρόληψη και την αντιμετώπιση ατυχημάτων και περιστατικών.

Με την ψήφιση την περασμένη εβδομάδα του νόμου για τον σιδηρόδρομο η Κυβέρνηση εστιάζει στην παρακολούθηση ανθρώπων που υπηρετούν στον σιδηρόδρομο με την τοποθέτηση καμερών σε χώρους εργασίας τους, όπως στα σταθμαρχεία. Αυτή είναι η προσήκουσα γιατί όχι και μοναδική λύση πανάκεια για τη διασφάλιση της ασφάλειας της μεταφοράς των πολιτών που κάνουν χρήση αυτού του μέσου μαζικής μεταφοράς. Έτσι μας λέτε.

Καθοδηγείστε μέσα από την ανάγκη να μετατρέψετε τους πολίτες της χώρας σε θεατές εκπομπών θρίλερ, με εσάνς κουτσομπολιού, τη χώρα σε ένα απέραντο στούντιο εκπομπών ριάλιτι σόου. Ακούμε και βλέπουμε εισαγγελική έρευνα-έφοδο του Υπουργείου Δικαιοσύνης στο Νεκροτομείο Πατρών κατά την οποία λέτε βρέθηκαν σάκοι με οστά, κουτιά με ανθρώπινα όργανα, τεκμήρια που φυλάσσονται επί σειρά ετών. Το Υπουργείο Δικαιοσύνης κατάσχεσε φακέλους νεκροτομών και νεκροψιών για επανέλεγχο. Όλα αυτά επ’ ευκαιρία για χάριν της υπόθεσης δολοφονίας ιδιώτη. Για την υπόθεση, όμως, κρατικής δολοφονίας; Όταν ζητούν γονείς και συγγενείς θυμάτων μιας μαζικής δολοφονίας εκ νέου νεκροψία, όταν ζητούν άδεια εκταφής και οι εισαγγελικές αρχές αρνούνται; Όταν δείγματα ιστών και αίματος των δολοφονημένων στα Τέμπη πετάχτηκαν λίγες ημέρες μετά από το έγκλημα ως περιττά, όταν οστά αυτών των ανθρώπων πετάχτηκαν στο Κουλούρι, για ποιο πράγμα ακριβώς προσπαθεί η ελληνική δικαιοσύνη να μας πείσει; Ότι τα εγκλήματα άλλων είναι υπέρτερης σημασίας; Φεύγετε, κύριε Υπουργέ, δεν βολεύει.

Για ποιον λόγο προσπαθείτε, με ολόκληρο το μιντιακό σύστημα δίπλα σας, να μας αποπροσανατολίσετε ότι λειτουργούν οι δικαστικές αρχές, που στο έγκλημα των Τεμπών την ετυμηγορία έσπευσε ο Πρωθυπουργός να κοινοποιήσει δημόσια, την επόμενη κιόλας του εγκλήματος; Ανθρώπινο λάθος, μας είπε, υποκαθιστώντας κάθε ελεγκτική αρχή και τη δικαιοσύνη.

Όπως και ο ανοικονόμητος Κυβερνητικός Εκπρόσωπος στο άλλο έγκλημα, του ΟΠΕΚΕΠΕ, έσπευσε να αθωώσει Βορίδη και Αυγενάκη, ενώ οι έρευνες από την Ευρωπαϊκή Εισαγγελία είναι εν εξελίξει. Όπως, επίσης, ο θρασύς θαυμαστής των χουντικών, αναίσχυντα και επιδεικτικά μιλώντας, με την επιβολή της ατιμωρησίας, δηλώνει προκλητικά: «Είμαστε Πλειοψηφία, ό,τι θέλουμε κάνουμε».

Εμπεδώσαμε το ότι η ηγεμονία σας στηρίζεται στα κάστρα που δεν πέφτουν, στα τζάκια που κατατρύχουν επί δεκαετίες την ιστορία αυτού του τόπου. Καταλάβαμε ότι για να διατηρηθούν αυτά τα τζάκια, χρειάζεται να κάψετε πολλά κούτσουρα. Θέλετε να τροφοδοτείτε την πυρά με τις ζωές των πολιτών, τους οποίους άλλοτε ξεγελάτε με γητειές, άλλοτε στυγνά εκβιάζοντας και άλλοτε απειλώντας.

Στην πρότασή της για τη σύσταση Προανακριτικής Επιτροπής και όσον αφορά τις ποινικές ευθύνες του πρώην Υπουργού Μεταφορών, κ. Καραμανλή σε σχέση με το έγκλημα των Τεμπών η Νέα Δημοκρατία ισχυρίστηκε πως η εποπτεία του Υπουργείου Υποδομών και Μεταφορών επί των εταιρειών ΟΣΕ και ΕΡΓΟΣΕ είναι διοικητική. Δεν αφορά σε θέματα ασφαλείας, για τα οποία εκ του νόμου είναι υπεύθυνη η Ρυθμιστική Αρχή Σιδηροδρόμων, ΡΑΣ, η οποία είναι Ανεξάρτητη Αρχή. Απλά και κατανοητά. Φταίει μόνο η ΡΑΣ. Συνοπτικές διαδικασίες αθώωσης, τυπική παραπομπή για πλημμέλημα, υπερπήδηση κάθε καθήκοντος που υπαγορεύεται από το Σύνταγμα. Πλην, όμως, ο εκάστοτε Υπουργός και ειδικά ο Υπουργός Μεταφορών, κατά την ισχύουσα νομοθεσία δεν έχει απλώς την εποπτεία, π.δ.79/1993, αλλά την απόλυτη ευθύνη για ό,τι σχετίζεται με το Υπουργείο του και ειδικά τον σιδηρόδρομο.

Όχι, κύριοι της Κυβέρνησης, κύριε Υπουργέ, που λείπετε, ο πυρήνας της ψευδούς συνείδησης εκφράζεται δια του ολοκληρωτικού -και γελοίου συνάμα- ισχυρισμού του κ. Γεωργιάδη, για το ποιος αποφασίζει για τις ποινικές ευθύνες Υπουργών, ο οποίος ισχυρίζεται ότι αποφασίζει η Βουλή, δηλαδή, η Πλειοψηφία της. Ποιος είναι η Πλειοψηφία; Η Νέα Δημοκρατία. Η Νέα Δημοκρατία απεφάνθη ότι ο κ. Καραμανλής είναι αθώος, όπως και ο κ. Τριαντόπουλος, αλλά και όποιος άλλος χρειαστεί.

Το «αυτά εκρίθησαν στις τελευταίες εκλογές», ξέρετε, δεν σας καθιστά αθώους του αίματος. Δεν είστε αθώοι. Οι εκλογές δεν είναι η κολυμβήθρα του Σιλωάμ για κάθε παρανομία, ανομία, έγκλημα που διαπράττεται από την Πλειοψηφία, για τα εγκλήματα των πολιτικών όση εξουσία και αν διαθέτουν. Μόνη αρμόδια είναι να αποφασίσει η δικαιοσύνη. Αυτή που αποδίδεται από δικαστές που τιμούν τον όρκο τους και τη συνείδησή τους.

Η εικόνα του Χρήστου Ράμμου δακρυσμένου, να υπερασπίζεται τη δικαστική του τιμή, που είχε θιχτεί με τον πιο χυδαίο τρόπο από τον ίδιο τον Πρωθυπουργό της χώρας θα μας στοιχειώνει ως την αποκατάσταση της έννοιας και της τιμής της δικαιοσύνης, του Ράμμου, ως επικεφαλής Αρχής που ερευνούσε υποθέσεις υποκλοπών, ελέγχους ΕΥΠ που έφταναν στον πυρήνα της δημοκρατίας στη χώρα, του Ράμμου που κατηγορήθηκε από τον ίδιο τον Πρωθυπουργό ότι είχε ατζέντα, του Ράμμου του προϊσταμένου της αρχής της ΑΔΑΕ, στο έργο της οποίας τέθηκαν εμπόδια από τον τότε Εισαγγελέα του Αρείου Πάγου, κ. Ισίδωρο Ντογιάκο, που παρενέβη στην υπόθεση των Τεμπών με εντολή του Πρωθυπουργού, του Ράμμου που κατήγγειλε ότι η γνωμοδότηση του εισαγγελέα συνοδευόταν από έμμεσες απειλές και τεσσάρων μελών της ΑΔΑΕ που εν μία νυκτί αντικαταστάθηκαν από νέα μέλη, εξαιρετικά πρόθυμα να αλλάξουν τις ισορροπίες στην Αρχή και όλως τυχαίως να εξυπηρετήσουν το κυβερνητικό αφήγημα.

Δύο αιώνες πριν ο Σατωβριάνδος έγραψε: «Μην σπαταλάτε την περιφρόνησή σας. Υπάρχει μεγάλος αριθμός ανθρώπων που την χρειάζεται». Στην Ελλάδα που μετατρέψατε σε προτεκτοράτο ασυδοσίας, απροκάλυπτης διάπραξης και κάλυψης ανομημάτων έχει εξαντληθεί, πλέον, η περιφρόνησή μας, την κατασπαταλήσατε στα πρόσωπα που μας κυβερνούν τα τελευταία έξι χρόνια.

Ο Βασίλης Κοκοτσάκης, ειδικός πραγματογνώμονας πυρκαγιών και τεχνικός σύμβουλος συγγενών θυμάτων, παρουσίασε συγκλονιστικά στοιχεία που δείχνουν πως εικοσιπέντε επιβάτες, που αρχικά επιβίωσαν της σύγκρουσης, τελικά πέθαναν καμένοι, αδυνατώντας να διαφύγουν από τα φλεγόμενα βαγόνια. Την ίδια ώρα σοκ προκαλεί η αποκάλυψη πως τα αρχεία των βίντεο, που υποτίθεται ότι διαγράφονταν αυτόματα από τους servers της εταιρείας δεκατέσσερις μέρες μετά το δυστύχημα, άρχισαν να διαγράφονται πολύ νωρίτερα, ήδη από τις πρώτες μέρες μετά το δυστύχημα και η διαδικασία της διαγραφής συνεχίστηκε ακόμη και κατά τη διάρκεια της κατάσχεσης από την Αστυνομία τον Φεβρουάριο 2025, καθώς και δέκα μέρες μετά την κατάσχεση που πραγματοποιήθηκε με εντολή του ανακριτή. Πού είναι η επέμβαση εισαγγελέα, κύριοι;

Ζήτησα ως μέλος της Προανακριτικής Επιτροπής κατ’ επανάληψη ρητώς εγγράφως τη χορήγηση της ποινικής δικογραφίας στο πλαίσιο της Προανακριτικής Επιτροπής. Αρνηθήκατε. Ζήτησαν μετ’ επιτάσεως η επιτροπή αυτή να λειτουργήσει, να εξεταστούν οι μάρτυρες που προτείναμε συνολικά η Αντιπολίτευση και κωφεύσατε. Παραστήσατε την τήρηση της διαδικασίας και στην κυριολεξία με πολύ απαξιωτικό και ατιμωτικό τρόπο προς τα θύματα, αλλά και τη δημοκρατία χτίσατε δια των δεκατεσσάρων Βουλευτών, μελών της Πλειοψηφίας στην ανενεργή επιτροπή, ένα τείχος προστασίας του Κωνσταντίνου Καραμανλή του Αχιλλέως, παρεμποδίζοντας την έρευνα, ώστε ο αθώος Καραμανλής να παραπεμφθεί απευθείας στο δικαστικό συμβούλιο, όπως και ο Χρήστος Τριαντόπουλος, που ακόμα αργόσυρτα οδεύει στον φυσικό του δικαστή και δεν φτάνει.

Είστε υπόλογοι απέναντι σε όλο τον ελληνικό λαό για κατάχρηση εξουσίας, για την εμπιστοσύνη στους θεσμούς που διασαλεύετε εξαιτίας σας, για την καταρράκωση του κράτους δικαίου και τον διεθνή διασυρμό της χώρας. Θεωρούμε ότι η ώρα της κρίσης δεν θα αργήσει.

Η Πλεύση Ελευθερίας δεν συνέπραξε στο ψευτοπόρισμά σας. Το αληθινό πόρισμα, ξέρετε, θα το βγάλει σύντομα και ηχηρά ο ελληνικός λαός, η νέα γενιά, αυτή που τόσο φοβάστε, αυτή που εμείς και αγαπάμε και εμπιστευόμαστε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χαράλαμπος Κατσιβαρδάς, ανεξάρτητος Βουλευτής.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε, κύριε Πρόεδρε, ευχαριστώ πάρα πολύ.

Κυρίες και κύριοι συνάδελφοι, κατ’ αρχάς το ζήτημα της εθνικής τραγωδίας των Τεμπών μας δημιουργεί έναν άφατο πόνο και συμπαραστεκόμεθα εκ βαθέων ψυχής και εξ όλης της καρδιάς μας στους γονείς των θυμάτων, όπως, επίσης, συμπαρατασσόμεθα και συντασσόμεθα και με τους γονείς και όλους εν γένει οι οποίοι επιδιώκουν καθ’ οιονδήποτε τρόπο, προκειμένου να αποκατασταθεί η κατάφορη αυτή αδικία και ουσιαστικά οι υπαίτιοι να υποστούν τις ευθύνες, τις οποίες τους αρμόζει.

Εν τοιαύτη περιπτώσει το ζήτημα των ευθυνών είναι ένα κρίσιμο και καίριο ζήτημα, είναι ένα ζήτημα αντικειμενικής ευθύνης, η οποία έχει θεμελιωθεί εδώ και πάρα πολλά χρόνια. Δεν περιορίζεται αποκλειστικά το ζήτημα της πολιτικής ή και ενίοτε της ποινικής ευθύνης στην παρούσα Κυβέρνηση. Σαφώς η εθνική τραγωδία των Τεμπών και δυστυχώς εν ταυτώ αλληλοδιαδέχτηκε την εθνική τραγωδία στο Μάτι και αν η Κυβέρνηση δεν επιδείκνυε τα ενεργά αυτά αντανακλαστικά να συμβάλει προς την κατεύθυνση να θεραπεύσει τις διαχρονικές παθογένειες ενδεχομένως τα πράγματα να ευρίσκονται σε μια κατάσταση κλυδωνιζόμενη.

Εν άλλοις, δηλαδή, λόγοις, ως έπος ειπείν, αυτό το οποίο θέλω να πω είναι το γεγονός ότι καταδεικνύω την ύπαρξη διαχρονικών παθογενειών, οι οποίες κατά την ταπεινή υποκειμενική μου γνώμη, διότι μιλώ ως ανεξάρτητος Βουλευτής και λογοδοτώ στη συνείδησή μου, δικαστής είναι η συνείδησή μου, δηλαδή αυτό το οποίο λέω είναι ότι ναι μεν να αναζητηθούν οι ποινικές ευθύνες, να αναληφθούν οι πολιτικές ευθύνες, αλλά το αντικείμενο ιδίως η εθνική τραγωδία των Τεμπών, η οποία στοίχισε τη ζωή αθώων προσώπων κατ’ ουδένα τρόπο πρέπει να γίνεται αντικείμενο ή να αποτελεί μια μονοθεματική πολιτική εκμετάλλευση μιας διελκυστίνδας αντιπαραθέσεως.

Διότι υπόλογοι είναι όλοι και, ταυτοχρόνως, θεμελιώνεται αντικειμενική ευθύνη για αυτά τα κρίσιμα θέματα που είναι οι εθνικές τραγωδίες. Τα γενεσιουργά αίτια βεβαίως είναι προς έρευνα, για να αποδοθούν οι ποινικές ευθύνες. Οι πολιτικές ευθύνες όμως είναι αντικειμενικές και ανάγονται, όπως προεξέθεσα, στη χρόνια πολιτική αβελτηρία, δηλαδή, στις χρόνιες παθογένειες οι οποίες ουσιαστικά παγιδεύουν ή δεν επιτρέπουν την εύρυθμη λειτουργία του κράτους.

Δυστυχώς, και προηγούμενες κυβερνήσεις διατύπωναν ως σύνθημα την επανίδρυση του κράτους, τη θωράκιση, τη θεσμική βελτίωση, τον εκσυγχρονισμό, δηλαδή, τη θεραπεία των ελαττωμάτων, κάτι στο οποίο, όμως, βρισκόμαστε εν τω μέσω. Εντούτοις, όμως, χωρίς να θέλω να είμαι ισοπεδωτικός ή να εκμηδενίζω τα πάντα, απλώς διαχωρίζω την έννοια της πολιτικής ευθύνης από την έννοια της ποινικής ευθύνης, η οποία προϋποθέτει σαφώς διαφορετικές θεσμικές διαδικασίες.

Βεβαίως, δεν θα επαναλάβω το στερεότυπο εκφραστικό κλισέ «ό,τι είναι νόμιμο, δεν είναι ηθικό» ή το αντίστροφο, αλλά αυτό το οποίο θέλω εκ προοιμίου να πω είναι ότι η Κυβέρνηση δείχνει τα δέοντα αντανακλαστικά, ακριβώς για να θέσει το δάκτυλο επί τον τύπον των ήλων, να διαχωρίσει ποινικές από πολιτικές ευθύνες και, ταυτόχρονα, εσπευσμένα με κράτιστο νόμο την εξυπηρέτηση του δημοσίου και εθνικού συμφέροντος να άγει τα προσήκοντα νομοσχέδια, τα οποία εν τω μέτρω του δυνατού και με βάση τα υπάρχοντα εργαλεία και κατ’ επιταγή του θεσμικού πλαισίου και της συνταγματικής, βεβαίως, εννόμου τάξεως, να θεραπεύσουν τα ελαττώματα αυτά. Άρα, σε κάθε περίπτωση νομίζω ότι η πολιτική ευθύνη στην κοινή συνείδηση πρέπει να διαχωριστεί από την ποινική ευθύνη.

Εν τοιαύτη περιπτώσει, το πόρισμα, κατά την ταπεινή μου γνώμη και παρεμπιπτόντως και με τη συντρέχουσα ιδιότητα του δικηγόρου, θεωρώ ότι είναι ειδικά και εμπεριστατωμένα αιτιολογημένο. Το ποινικώς ερευνητέο εν τοιαύτη περιπτώσει είναι κατά πόσο πληρούται η υπόστασις του αδικήματος, δηλαδή, του άρθρου 259 του Ποινικού Κώδικα εν σχέση με το άρθρο 40, παράγραφος 3 του ν.4974/2022, δηλαδή, κατά πόσο κατά την επίμαχη χρονο-μηνο-ημερολογία, όπου χρημάτισε ο Κωνσταντίνος Καραμανλής του Αχιλλέα Υπουργός Μεταφορών και Υποδομών, εξ ενδιαθέτου δολίας προαιρέσεως προκάλεσε διά πράξεως ή παραλείψεως –εδώ είναι ο πλημμεληματικός χαρακτήρας της παράβασης καθήκοντος, όπως ορίζεται στο άρθρο 259, εάν δηλαδή τα πραγματικά περιστατικά αυτά στοιχειοθετούν την υπόσταση, δηλαδή, να προκαλέσει οικονομική βλάβη στον Οργανισμό Σιδηροδρόμων Ελλάδας, στον ΟΣΕ Ανώνυμη Εταιρεία- και εκπρόθεσμως κατ’ ουσίαν δεν προέβη σε δύο ενέργειες, δηλαδή, στην κατάθεση ενός αρκούντως χρηματοδοτικού πλαισίου προς τον τομέα των σιδηροδρόμων, αφενός, και, αφετέρου, δεν μερίμνησε να διασφαλίσει την προώθηση των πόρων τους, ούτως ώστε να διατηρηθεί εναρμονιζόμενο με τους μηχανισμούς χρηματοδοτήσεως και συν τοις άλλοις, να στελεχωθεί προσηκόντως ο ΟΣΕ, για να διασφαλιστεί, να αποτελέσει εγγυητική λειτουργία της εύρυθμης λειτουργίας. Δηλαδή, εν άλλοις λόγοις, στην ουσία το ερευνητέο ζήτημα είναι εάν στοιχειοθετείται η ποινική υπόσταση των πράξεων αυτών σε συγκεκριμένο τόπο και χρόνο.

Είναι πρόδηλο από τη δική μου, την προσωπική επεξεργασία της δικογραφίας και δεδομένου ότι στην προκειμένη περίπτωση απηγγέλθησαν σε υπηρεσιακούς παράγοντες το κατηγορητήριο της διαταράξεως της ασφάλειας των συγκοινωνιών, των μέσων σταθερής τροχιάς, από την οποία μπορεί να προκληθεί βαριά σωματική βλάβη, απλή, θάνατος πολλών ανθρώπων, βλάβη σε εγκαταστάσεις, αλλά και κίνδυνος, που ήταν το πρώτο αδίκημα. Το δεύτερο αδίκημα είναι της ανθρωποκτονίας εξ αμελείας κατά συρροή. Το τρίτο αδίκημα είναι της βαριάς σωματικής βλάβης εξ αμελείας, κατά συρροή παρ’ υποχρέου, καθότι οι υπηρεσιακοί παράγοντες, η συγκεκριμένη διευθύντρια, η προϊσταμένη και η αναπληρώτρια προϊσταμένη στο Υπουργείο Μεταφορών και Υποδομών έχουν ιδιαίτερη επιμέλεια, κατά τον νόμο, να ασκήσουν τα καθήκοντα τους. Εξ ου και το «παρ’ υποχρέου» και το αυτό στην απλή σωματική βλάβη εξ αμελείας κατά συρροή παρ’ υποχρέου.

Αυτά ήταν τα απαγγελθέντα αδικήματα και εκ των κατατεθέντων υπομνημάτων συνάγεται το συμπέρασμα ότι επί της ουσίας δεν υπήρχε από την εθνική ασφάλεια, από τη ΡΑΣ, καθώς και από τον Ευρωπαϊκό Οργανισμό Ασφάλειας των Σιδηροδρόμων, αλλά και από τους εκπροσώπους του Υπουργείου Μεταφορών και Υποδομών, κάποια υπόδειξη για κάποια πρόσθετη παρέμβαση λήψης ασφαλείας ή διακοπή της κυκλοφορίας, δοθέντος ότι οι δύο προαναφερθείσες αρχές είχαν χορηγήσει πιστοποιητικά ασφαλείας για την ασφαλή διεξαγωγή του σιδηροδρόμου κατά το επίμαχο τότε χρονικό διάστημα.

Ως εκ τούτου, λοιπόν, θέλω να πω ότι με βάση αυτά τα οποία προκύπτουν πάντοτε κατά τη δική μου υποκειμενική γνώμη, ερμηνεία, αντίληψη και θέαση των πραγμάτων, δεν συνδέεται αιτιωδώς με τη στοιχειοθέτηση της υποστάσεως, δηλαδή, καταλείπονταιαμφιβολίες περί του γεγονότος ότι εν τοιαύτη περιπτώσει ο ερευνώμενος για ποινικές ευθύνες Υπουργός Μεταφορών και Υποδομών διέπραξε το αδίκημα αυτό, διότι το αδίκημα πέραν της υποστάσεως της αντικειμενικής έχει και ένα ιδιάζον στοιχείο, την πλήρωση της ειδικής υποστάσεως, δηλαδή, του υπερχειλούς δόλου, υπό την έννοια ότι ενήργησε επί σκοπώ να προσποριστεί εις εαυτόν ή σε τρίτον υλική ή ηθική ωφέλεια ή να προκαλέσει βλάβη στο κράτος. Τα παρατιθέντα στοιχεία δεν αποτελούν ένα αρκούντως ικανοποιητικό αποδεικτικό υλικό, για να θεμελιώσουν την ηθική υπόσταση επί αυτών. Σε κάθε, όμως, περίπτωση, φρονώ ότι συντρέχουν οι ενδείξεις, τις οποίες ορίζει το άρθρο 157 και εντεύθεν του Κανονισμού της Βουλής, αλλά και το άρθρο 6, παράγραφος 4 της Βουλής, συνεκτιμώντας και λαμβάνοντας υπ’ όψιν και τη στάση του κυρίου Υπουργού, στα πλαίσια της συσταθείσης ειδικής επιτροπής για τη διενέργεια προκαταρκτικής, όπου ουσιαστικά επιφυλάχθηκε να καταθέσει ενώπιον του δικαστικού συμβουλίου.

Άρα, δεδομένου ότι στη συνείδησή μας, κατά τη γνώμη μου, πρέπει να διαχωρίσουμε την ποινική και την πολιτική ευθύνη και πρέπει να υπάρχει ένα μίνιμουμ συναίνεσης για τέτοια κρίσιμα ζητήματα -εθνικές τραγωδίες, οι οποίες είναι απευκταίο να επαναληφθούν αν όλοι δεν εγκύψουν ως προς αυτό- εις το δια ταύτα επί του ακανθώδους ζητήματος το οποίο είναι ποινικά ερευνητέο με το προεκτεθέν κατηγορητήριο, φρονώ ότι ορθώς εξεδόθη το πόρισμα αυτό προς παραπομπή του κυρίου Υπουργού στο Δικαστικό Συμβούλιο για τις περαιτέρω ενέργειες, ούτως ώστε πλέον θεσμικά, ειδικά, εμπεριστατωμένα, αιτιολογημένα και ερειδόμενα σε μια σειρά διατάξεων της κείμενης νομοθεσίας, να διαχυθεί πλήρες φως και να διαλευκανθεί η υπόθεση από τα αρμόδια χείλη. Διότι είναι άλλο η πολιτική, άλλο η ποινική ευθύνη.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, τον κ. Σωκράτη Φάμελλο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και θα ακολουθήσει ο Γενικός Γραμματέας του Κομμουνιστικού Κόμματος κ. Δημήτρης Κουτσούμπας.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες κύριοι Βουλευτές, οκτακόσιες εβδομήντα πέντε μέρες! Τόσες πέρασαν από εκείνη την τραγική νύχτα του δυστυχήματος του εγκλήματος των Τεμπών. Οκτακόσιες εβδομήντα πέντε μέρες, όπου κάθε μέρα η Κυβέρνηση προσπαθεί να κρύψει την αλήθεια. Οκτακόσιες εβδομήντα πέντε μέρες συγκάλυψης. Οκτακόσιες εβδομήντα πέντε μέρες προσβολής της αλήθειας, της δικαιοσύνης, της δημοκρατίας. Οι πολίτες αναρωτιούνται πώς μένουμε ψύχραιμοι, ενώ συζητάμε για ένα θέμα που είναι μέσα στην ψυχή των Ελλήνων και των Ελληνίδων. Που κανείς και καμία δεν μπορεί να ξεπεράσει αυτό που έγινε εκείνη τη νύχτα. Και έρχεστε εδώ με θράσος. Οκτακόσιες εβδομήντα πέντε μέρες ψέματα. Οκτακόσιες εβδομήντα πέντε μέρες προσβολή των Ελλήνων και των Ελληνίδων, της δικαιοσύνης της Βουλής, της δημοκρατίας!

Οκτακόσιες εβδομήντα πέντε μέρες αντέχετε να προσβάλετε και τους θεσμούς αλλά και τους πολίτες για ένα διπλό έγκλημα, το έγκλημα της σύγκρουσης και το έγκλημα της συγκάλυψης; Και συγκάλυψη δεν ήταν μόνο το μπάζωμα. Συγκάλυψη ήταν όλα όσα κάνατε εδώ μέσα στη Βουλή με την «όχι και τόσο καλή» στιγμή εξεταστικής, με όλα όσα λέτε εδώ από το Βήμα της Βουλής, αλλά και με την οργανωμένη προπαγάνδα σας και με τα παράκεντρα του παρακράτους της ομάδας «ψεύδους».

Αλλά, παρ’ όλα αυτά, γι’ αυτό το θέμα η ελληνική κοινωνία κρατά ψηλά το κεφάλι. Γιατί ξέρει την αλήθεια και ξέρει και τους υπεύθυνους και για τη σύγκρουση και για τη συγκάλυψη. Και να το πούμε ξεκάθαρα: Η ευθύνη για τη σύγκρουση των τρένων που κινούνταν στην ίδια τροχιά είναι ευθύνη της Κυβέρνησης της Νέας Δημοκρατίας. Και το σχέδιο της συγκάλυψης οργανώθηκε από την Κυβέρνηση, από το Μαξίμου και από τον ίδιο τον κ. Μητσοτάκη.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Αυτά τα ξέρουν καλά όλοι οι Έλληνες και όλες οι Ελληνίδες και κανείς δεν σας πιστεύει πια!

Και είναι ένα ερώτημα: Πώς αντέχετε να συζητάμε σήμερα; Γιατί, για να κρύψετε τις ευθύνες σας, μας καλείτε σήμερα –και είναι πολύ κρίσιμο αυτό που θα πω- σε μία στημένη συνεδρίαση της Βουλής, που ακολουθεί μία στημένη προκαταρκτική επιτροπή. Και αναρωτιέμαι κι εγώ πώς αντέχω να διατυπώνω κοινοβουλευτικό λόγο, ενώ γνωρίζω ότι η Κυβέρνηση έχει στήσει κοινοβουλευτικές διαδικασίες. Γιατί αυτό ακυρώνει την υπόστασή μας, ακυρώνει την ψήφο των πολιτών, ακυρώνει το Σύνταγμα, ακυρώνει τη νομοθεσία, αλλά ακυρώνει πρώτα απ’ όλα τη συνείδηση των Ελλήνων και των Ελληνίδων.

Αντέχετε; Αντέχετε να ακυρώσετε τη συνείδηση των Ελλήνων και των Ελληνίδων; Να πάρετε αυτό το ηθικό και ιστορικό φορτίο πάνω στις πλάτες σας; Γιατί; Για να μείνει στην καρέκλα του ο κ. Μητσοτάκης, που έχει την ευθύνη για αυτό το έγκλημα;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ήταν στημένη η προκαταρκτική. Είστε αρκετοί νομικοί μέσα στην Αίθουσα. Νοείται προκαταρκτική επιτροπή χωρίς μάρτυρες; Νοείται προκαταρκτική επιτροπή χωρίς δικογραφία. Και μάλιστα για ένα τέτοιο έγκλημα, με ένα τέτοιο αποτύπωμα; Και όλα αυτά γιατί; Σας ρωτώ. Γιατί γίνονται όλα αυτά; Για να πέσει στα μαλακά ο κ. Καραμανλής; Γι’ αυτό αντέχετε να το κάνετε; Γιατί είναι ένα κοινοβουλευτικό έγκλημα, αυτό το οποίο εξελίσσεται σήμερα εδώ. Θα μας ζητήσετε να ψηφίσουμε μια στημένη προκαταρκτική, ενώ ήδη για το θέμα αυτό παραδέχτηκε ο κ. Μητσοτάκης ότι είχατε και «μία όχι καλή στιγμή εξεταστικής»; Γιατί έχετε παρελθόν, έχετε προϊστορία, έχετε βιογραφικό. Προσπαθείτε με κάθε τρόπο να μη γίνει έρευνα για τα πολιτικά πρόσωπα, για να μην ανοίξουν τα δύο κεφάλαια των δύο εγκλημάτων. Και όλα αυτά γίνονται για να μείνει αλώβητος κυρίως ο κ. Μητσοτάκης.

Και ερωτώ: Γιατί; Μετά φταίνε οι πολίτες που διαδηλώνουν για οξυγόνο και στρέφονται ξεκάθαρα κατά της Κυβέρνησης. Γιατί οι πολίτες σας το χρεώνουν, δικό σας σχέδιο είναι, εσείς το υλοποιείτε.

Και τώρα από εμάς τι περιμένετε, αλήθεια, σήμερα; Περιμένετε να συναινέσουμε; Περιμένετε να σιωπήσουμε; Περιμένετε να αφήσουμε την κοινωνία, τη δικαιοσύνη, τη δημοκρατία αφύλακτες, αθωράκιστες; Να αφήσουμε τη χώρα αθωράκιστη; Ζητάτε από εμάς κάτι τέτοιο σήμερα; Στο έλεος αυτής της διεφθαρμένης Κυβέρνησης;

Όχι, δεν θα σιωπήσουμε. Και βέβαια θα αντιδράσουμε με κάθε τρόπο μέσα και έξω από τη Βουλή. Γιατί εμείς σεβόμαστε τη δημοκρατία, σεβόμαστε το Σύνταγμα, σεβόμαστε τους νόμους, σεβόμαστε τη Βουλή και πάνω από όλα σεβόμαστε τους πολίτες.

Ξέρουμε ότι έχετε ήδη πλάνο και γι’ αυτό. Θα βάλετε λυτούς και δεμένους να μας φιμώσουν. Να μη φτάσει στην κοινωνία η άποψή μας. Όμως, θα το πούμε ακόμα μια φορά και θα φτάσει έξω. Αυτό να φοβάστε. Η σημερινή διαδικασία είναι προσβολή για τη μνήμη των θυμάτων, για τη δικαιοσύνη, για τη δημοκρατία, για όλη την ελληνική κοινωνία. Την έχουμε καταγγείλει με συνέπεια από την αρχή της διαδικασίας.

Γι’ αυτό, κύριε Πρόεδρε, η άποψη του ΣΥΡΙΖΑ – Προοδευτική Συμμαχία είναι ότι αυτή η διαδικασία πρέπει να σταματήσει και να μην ολοκληρωθεί με αυτό το κατάπτυστο αίτημα που έχετε για τον κ. Καραμανλή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και θα αξιοποιήσουμε το κοινοβουλευτικό δυναμικό, κάθε δευτερόλεπτο παρέμβασης μέχρι τελευταία στιγμή, για να καταθέσουμε τη φωνή της αλήθειας. Αυτό θα κάνουμε. Είπαμε, θα είμαστε η φωνή της δικαιοσύνης και της κοινωνίας. Θα αξιοποιήσουμε κάθε χρονική στιγμή εδώ, με όλες τις τοποθετήσεις και των εισηγητών μας και του Κοινοβουλευτικού Εκπροσώπου για να σταματήσετε αυτή τη διαδικασία.

Το μείζον ερώτημα όμως είναι τι θα κάνουν σήμερα οι Βουλευτές της Συμπολίτευσης, το ξέρετε. Ακούσατε και τον Αντιπρόεδρο της Νέας Δημοκρατίας να καυχάται ότι αφού έχουν πλειοψηφία στη Βουλή, ό,τι αποφασίσουν αυτοί αυτό είναι η αλήθεια. Τέτοια ντροπή φτάσαμε να ακούμε από τον Υπουργό του ΛΑΟΣ, σε αυτόν αναφέρομαι, τον κ. Γεωργιάδη, μην ξεχνιόμαστε.

Το ερώτημα λοιπόν είναι αν έχετε το ηθικό και πολιτικό ανάστημα να τοποθετηθείτε απέναντι στην ιστορία, στον όρκο σας και στην κοινοβουλευτική υποχρέωση. Από τον κ. Μητσοτάκη –οφείλω να το πω- ούτε περιμένω ούτε ζητώ κάτι. Γιατί γνωρίζει όλη η ελληνική κοινωνία ότι αυτό το σχέδιο της διαπλοκής και της διαφθοράς το διοικεί ο ίδιος ο κ. Μητσοτάκης. Είναι ο Πρωθυπουργός των σκανδάλων.

Θέλετε να ακούσουμε μερικά, να τα θυμηθούμε; Σκανδάλων, πρώτα από όλα, Δημοκρατίας και Συντάγματος –υποκλοπές-, σκανδάλων ασφάλειας της ζωής των πολιτών και των συγκοινωνιών –Τέμπη-, σκανδάλων καταχρήσεις δημοσίου χρήματος –ΟΠΕΚΕΠΕ. Θέλετε κι άλλα; Γιατί έχουμε πάρα πολλά, δυστυχώς. Από τον ΕΛΓΑ και τις υποβρύχιες τοματιές μέχρι την ανακύκλωση και τα εκατομμύρια σκανδάλων που ξαναέρχονται στη δημοσιότητα. Από τα έργα του Ταμείου Ανάκαμψης μέχρι τη διαρροή προσωπικών δεδομένων, από το «Σκόιλ Ελικικού» μέχρι τον Πάτση.

Θέλετε να συνεχίσω; Γιατί απέναντι σε όλα αυτά με θράσος ο κ. Μητσοτάκης, ο κ. Μαρινάκης και τα άλλα εξαπτέρυγα της Κυβέρνησης προσπαθούν να κάνουν το άσπρο μαύρο εις βάρος ποιου; Εις βάρος της χώρας, εις βάρος της δημοκρατίας, εις βάρος του ελληνικού λαού;

Οπότε το ερώτημα έρχεται σε εσάς. Τώρα που το έγκλημα των Τεμπών έφτασε στην Ολομέλεια, θα το θάψετε; Αυτό ρωτά η ελληνική κοινωνία. Θα αναλάβετε αυτό το ηθικό φορτίο; Γιατί αυτή η συγκλονιστική υπόθεση που έβγαλε εκατομμύρια Έλληνες και Ελληνίδες στους δρόμους σήμερα θα κριθεί αν η Κυβέρνηση θα την κουκουλώσει. Αυτό θα συζητήσουμε σήμερα. Κουβαλάμε όλοι μας και όλες μας σήμερα το βάρος των Ελλήνων και των Ελληνίδων που ήταν έξω στους δρόμους. Διεκδίκησαν οξυγόνο, διεκδίκησαν δίκιο. Και σήμερα λοιπόν θα κριθεί –γιατί βλέπω ότι από την Αντιπολίτευση υπάρχει τουλάχιστον αυτή η προσήλωση, αν θέλετε, στο θέμα της αληθείας- τι θα κάνετε εσείς.

Και ναι, έχω επιλέξει να μεταφέρω σε εσάς που θα ψηφίσετε όλο το βάρος της πολιτικής, ηθικής και ιστορικής απόφασης που θα πάρετε σήμερα. Αυτή είναι η αλήθεια, αυτή είναι η δημοκρατία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πάτε, λοιπόν, να κουκουλώσετε ένα διπλό έγκλημα με μία παράβαση καθήκοντος για τον κ. Καραμανλή και με αθώωση για τους υπόλοιπους εμπλεκόμενους Υπουργούς και τον κ. Μητσοτάκη. Και έχει σημασία γιατί ο ίδιος ο κ. Μητσοτάκης έχει αποδειχθεί –και υπάρχουν πολλές και επαρκείς ενδείξεις- ότι από τη μία μεριά μεθόδευσε μία διαδικασία προκαταρκτικής-φιάσκο για τον κ. Τριαντόπουλο –γιατί έτσι τον βολεύει- και τώρα έρχεται, σε ένα δεύτερο επεισόδιο, να καλύψει όλες τις πολιτικές, αλλά και ποινικές ευθύνες της Κυβέρνησης.

Υπάρχει λοιπόν το ερώτημα: Θα συναινέσετε σε μία αντισυνταγματική και παράνομη πράξη; Γιατί αυτό έχετε καλέσει τη Βουλή να αποφασίσει σήμερα. Και είναι ξεκάθαρα και αντισυνταγματική και παράνομη. Το έχουμε πει από όλα τα βήματα λειτουργίας του Κοινοβουλίου και όταν συγκροτήθηκε η προκαταρκτική και μέσα στην προκαταρκτική και βέβαια το έχει ζητήσει και η ελληνική κοινωνία. Γιατί είναι ξεκάθαρο ότι αν δεν γίνει εδώ έρευνα, δεν θα γίνει πουθενά αλλού. Αν κλείσει σήμερα η σελίδα του εγκλήματος για τους υπόλοιπους εμπλεκόμενους, αλλά και για τις κακουργηματικές πιθανές ευθύνες του κ. Καραμανλή, δεν μπορεί να γίνει πουθενά αλλού έλεγχος, θα γίνει μόνο εδώ. Αν δεν δοθούν λοιπόν σήμερα απαντήσεις, θα κλείσετε αυτή την υπόθεση. Γι’ αυτό και είμαστε υποχρεωμένοι να ζητήσουμε να διακοπεί αυτή η αντισυνταγματική και παράνομη διαδικασία και να ζητήσουμε να γίνει μία κανονική έρευνα.

Αλήθεια –και λέω μέσα σε εισαγωγικά, θα πω γιατί μετά- και απευθύνομαι και στους Υπουργούς της Δικαιοσύνης: «Τι σας φοβίζει η αλήθεια; Τι σας φοβίζει η δικαιοσύνη; Τι σας φοβίζει ο Ποινικός Κώδικας που ζητά η έρευνα; Έρευνα ζητάει, δεν ζητάει κάτι άλλο. Τι σας φοβίζει; Σας φοβίζει η αλήθεια; Γιατί κρύβετε από την αλήθεια; Θα το αντέξετε μια ζωή μετά να κρύβεστε από την αλήθεια;»

Θέλουμε να πάρουμε απαντήσεις για όλα αυτά. Γιατί εμείς οφείλουμε και να προστατεύσουμε το κράτος δικαίου και να προστατεύσουμε τη δικαιοσύνη, αλλά να προστατεύσουμε και την εικόνα της χώρας. Γιατί με αυτό που θέλετε να κάνετε σήμερα, τσαλακώνεται μόνιμα η εικόνα της χώρας μας και στην Ευρώπη και γενικότερα στη διεθνή κοινότητα. Την ώρα που σε άλλες χώρες Υπουργοί παραιτούνται για πολύ μικρότερα, όχι απλώς σκάνδαλα αλλά υποψίες σκανδάλων, κατηγορίες και μπαίνουν ακόμα και σε σπίτια Υπουργών να κάνουν έρευνα οι αρμόδιες αρχές, εδώ στέλνει φακέλους η Ευρωπαϊκή Εισαγγελία και εσείς τους θάβετε. Και δεν είναι ένας μόνο. Έχετε γίνει οι καλύτεροι πελάτες της Ευρωπαίας Εισαγγελέως. Και δυστυχώς αυτό είναι για τη χώρα μας ένα μελανό σημάδι. Δεν μας αρέσει.

Έρχεστε εδώ λοιπόν και κάνετε μεθοδεύσεις για να κλείσουν φάκελοι, που ξεκινάει η δικαιοσύνη. Έτσι σέβεστε τη δικαιοσύνη; Η διαδικασία η οποία ζητάτε να ολοκληρωθεί σήμερα και εμείς δεν θα το νομιμοποιήσουμε αυτό, παραβιάζει το άρθρο 86 του Συντάγματος, τον νόμο περί ευθύνης Υπουργών, τον ν.3126/2003, τον Κανονισμό της Βουλής και θεμελιώδεις αρχές της Ποινικής Δικονομίας.

Η Επιτροπή για το έγκλημα των Τεμπών και την τραγική σύγκρουση που είχε ως αποτέλεσμα το θάνατο πενήντα επτά ανθρώπων, τον τραυματισμό τριάντα δύο και σωματικές βλάβες σε άλλους εκατόν σαράντα εννέα, όφειλε να κάνει μία πραγματική έρευνα για να καταφέρει και να καταλήξει σε ένα αιτιολογημένο πόρισμα. Αυτό λέει ο Κανονισμός της Βουλής. Και σήμερα μας ζητάτε να τον παραβιάσουμε; Γιατί η απόφαση της πλειοψηφίας για απευθείας παραπομπή του κ. Καραμανλή, παρακάμπτοντας τον έλεγχο του Κοινοβουλίου, απεμπολεί την αρμοδιότητα που έχει η προκαταρκτική επιτροπή, δηλαδή αυτή του οιονεί εισαγγελέα πρωτοδικών, αλλά παραβιάζει ταυτόχρονα και το Σύνταγμα και τον Κανονισμό.

Τα μέλη της επιτροπής κλήθηκαν να καταθέσουν πορίσματα χωρίς να εξεταστούν μάρτυρες, παρόλο που υπήρχε σχετικός κατάλογος. Και για να μην υπάρχει καμία αμφιβολία, εγώ θα καταθέσω και εδώ τον κατάλογο των μαρτύρων. Θέλετε μήπως να καταλάβουμε μαζί, γιατί θάψατε τον κατάλογο των μαρτύρων; Να σας διαβάσω τα πρώτα ονόματα; Μητσοτάκης Κυριάκος, απών. Γεραπετρίτης Γεώργιος, απών. Σκέρτσος Χρήστος, απών. Πλεύρης Αθανάσιος. Και είναι και άλλα πολλά και εκτός Βουλής. Δεν επιτρέψατε να έρθουν.

Παρακαλώ πολύ για τα Πρακτικά.

(Στο σημείο αυτό ο Πρόεδρος του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ταυτόχρονα ενώ οι Βουλευτές ζήτησαν ως προκαταρκτική επιτροπή να έχουν όλο τον φάκελο της δικογραφίας, ούτε αυτό το δεχτήκατε.

Με αυτά τα δεδομένα λοιπόν, κύριε Πρόεδρε, ποια πορισματική έκθεση έχετε στα χέρια σας; Μια ανεπαρκή, ελλιπή και σαφέστατα μη ασφαλή έκθεση. Γι’ αυτόν τον λόγο ο ΣΥΡΙΖΑ κατέθεσε και γνώμη και κάθετη διαφωνία γι’ αυτή τη διαδικασία. Και η δική μας πρόταση -οφείλω να το πω- είναι και τεκμηριωμένη αλλά και αντίστοιχη με τις συνταγματικές και νομικές προβλέψεις της χώρας.

Το ερώτημα, λοιπόν κύριε Πρόεδρε, είναι γιατί η Πλειοψηφία επιλέγει μία παράνομη διαδικασία; Πώς μπορούμε να προχωρήσουμε σε μία διαδικασία που λείπει πρώτα απ’ όλα η αλήθεια; Αυτό είναι ένα ηθικό ζήτημα, βαθύτατα πολιτικό όμως. Γι’ αυτό και ζητήσαμε και στην επιτροπή και στο αντίστοιχο πόρισμα Τριαντόπουλου, αλλά και σήμερα να διακοπεί αυτή η διαδικασία. Γιατί πρέπει να γίνει κανονική προκαταρκτική, να κληθούν μάρτυρες, να εξεταστούν πραγματογνώμονες, να έρθουν οι συγγενείς των θυμάτων και να τηρηθεί η προβλεπόμενη διαδικασία. Δεν το θέλετε, όμως. Ενώ έχασαν πενήντα επτά συνάνθρωποί μας άδικα τη ζωή τους, εσείς θέλετε να ελεγχθεί ο κ. Καραμανλής μόνο για ένα πλημμέλημα παράβασης καθήκοντος, χωρίς καν να απολογηθεί, με ένα προσβλητικό έγγραφο μια σελίδας.

Και έχετε ένα αφήγημα -το οποίο επαναλαμβάνεται και το ακούμε σήμερα- ότι ο κ. Καραμανλής δεν έχει ευθύνες ή δεν είχε ευθύνες για τον σιδηρόδρομο και δεν έχει ενδείξεις ή δεν έχετε ενδείξεις στη δικογραφία. Τόση υποκρισία! Όλη η Ελλάδα έχει ενδείξεις. Οι Βουλευτές της Νέας Δημοκρατίας δεν έχουν ενδείξεις και τολμούν να πουν ότι δεν είχε και ευθύνη για την ασφάλεια των τρένων ο κ. Καραμανλής. Ο Υπουργός Μεταφορών, Συγκοινωνιών και Υποδομών, δηλαδή, μιας ευρωπαϊκής χώρας δεν έχει ευθύνη για την ασφάλεια των τρένων. Τόση υποκρισία, τόση προσβολή στον ελληνικό λαό!

Μάλιστα άκουσα Βουλευτή της Νέας Δημοκρατίας να λέει ότι δεν θα έπρεπε να παραπεμφθεί ούτε για παράβαση καθήκοντος, ούτε για πταίσμα, την ώρα που και εκείνος και ο Πρωθυπουργός είχαν έγγραφες προειδοποιήσεις για το έλλειμμα ασφάλειας στα τρένα και όχι μόνο δεν έκαναν τίποτα για να αποτρέψουν το μοιραίο, αλλά ερχόταν εδώ στη Βουλή και προκλητικά διαβεβαίωνε ότι όλα είναι καλώς καμωμένα. Μας κουνούσε το δάχτυλο ο κ. Καραμανλής ότι είναι ντροπή να θέτουμε ζήτημα ασφάλειας για τον ελληνικό σιδηρόδρομο.

Με τη διαδικασία αυτή, κυρίες και κύριοι Βουλευτές, που επιλέγει η Κοινοβουλευτική Ομάδα της Νέας Δημοκρατίας και ο κ. Μητσοτάκης δεν εξετάζονται -κρατήστε τα- τα αδικήματα της κακουργηματικής διατάραξης της ασφάλειας της συγκοινωνίας, της κακουργηματικής απιστίας, αλλά και του εγκλήματος της υπόθαλψης εγκληματία για το μπάζωμα για τον κ. Μητσοτάκη. Αυτά είναι τα αδικήματα και κακουργηματικού επιπέδου, για τα οποία δεν δέχονται να ερευνηθεί η αλήθεια για τον κ. Μητσοτάκη. Δεν εξετάζονται τα αδικήματα της κακουργηματικής διατάραξης της ασφάλειας συγκοινωνιών και της κακουργηματικής απιστίας και για τον κ. Καραμανλή. Δεν δέχονται να εξεταστεί το αδίκημα της κακουργηματικής διατάραξης της ασφάλειας της συγκοινωνίας για τον κ. Κεφαλογιάννη, τον κ. Καραγιάννη, τον κ. Παπαδόπουλο. Εμποδίζετε τη δικαιοσύνη να ερευνήσει γιατί οι κ. Καραμανλής, Κεφαλογιάννης, Παπαδόπουλος, Καραγιάννης, ενώ είχαν υποχρέωση να ασκούν τις αρμοδιότητές τους, είχαν την ευθύνη για την ασφάλεια των σιδηροδρόμων, για την ασφάλεια των επιβατών που κάνουν χρήση του σιδηροδρομικού δικτύου, δεν στελέχωσαν επαρκώς τον οργανισμό με την πρόσληψη εξειδικευμένου προσωπικού, ούτε αποκατέστησαν την κατεστραμμένη τοπική τηλεδιοίκηση της Λάρισας που είχε καταστραφεί από πυρκαγιά τον Ιούλιο του 2019, ούτε μερίμνησαν για την επαναλειτουργία του δευτεροβάθμιου κέντρου ελέγχου της κυκλοφορίας στην οδό Καρόλου, το οποίο είχε παύσει από το 2020.

Εμποδίζετε να διερευνηθεί ότι αν και γνώριζαν όλοι ότι δεν υπάρχουν τα απαραίτητα συστήματα ασφάλειας, επέτρεπαν να κυκλοφορούν τρένα σε ένα τυφλό δίκτυο.

Δεν μερίμνησαν για την ασφάλεια των τρένων και για έναν ακόμα λόγο. Γιατί δεν εφάρμοσαν και δεν φρόντισαν να εφαρμοστούν αυτά που έλεγαν οι Οδηγίες του 2016, αλλά και ο ν.4632/2019. Δεν καθόρισαν, δηλαδή, τα ελάχιστα επίπεδα ασφάλειας και τους επιβεβλημένους κανόνες ασφάλειας, ενώ υπήρχε νόμος που το επέβαλε. Έτσι λοιπόν με τις επιλογές σας εμποδίζετε να διερευνηθεί αν ο κ. Πρωθυπουργός με τη σειρά του, ενώ γνώριζε από δεκάδες υπομνήματα την έλλειψη ασφάλειας, παρέλειψε και ο ίδιος να προβεί στις απαιτούμενες ενέργειες που θα παρείχαν έστω στοιχειώδη ασφάλεια στον σιδηρόδρομο ή και αναστολή λειτουργιών αν δεν υπήρχε ασφάλεια.

Εμποδίζετε, επίσης, να διερευνηθεί αν ο κ. Μητσοτάκης και ο κ. Καραμανλής έχουν τελέσει το έγκλημα της κακουργηματικής απιστίας έναντι του ελληνικού δημοσίου, γιατί; Γιατί τροποποίησαν το πλαίσιο συμφωνίας με την Hellenic Train, μειώνοντας τις απαιτήσεις και της συμβαλλόμενης εταιρείας αλλά και τις απαιτήσεις ασφάλειας από τη μεριά του ελληνικού δημοσίου. Γιατί είχε δημοσιοποιηθεί το μνημόνιο και ήρθε κάτι άλλο εδώ εν γνώσει του Πρωθυπουργού και του αρμόδιου Υπουργού.

Και εμποδίζετε βέβαια να διερευνηθούν και ποιες είναι οι ευθύνες και του κ. Τριαντόπουλου αλλά και πολλών άλλων στο θέμα της συγκάλυψης. Γιατί η συγκάλυψη που ξεκίνησε με το μπάζωμα ήταν η αλλοίωση του χώρου του εγκλήματος και η καταστροφή πειστηρίων εγκλήματος. Αυτό ήταν το σχέδιο της κυβέρνησης σχεδόν από τις πρώτες ώρες. Και αυτά όλα έχουν αποδειχτεί και στη δημοσιότητα και στην κοινοβουλευτική συζήτηση.

Η ελληνική κοινωνία ξέρει ότι υπήρχαν σαφέστατα ευθύνες στην Κυβέρνηση για το έλλειμμα ασφάλειας. Δεν έκανε ό,τι μπορούσε για να αποτραπεί η σύγκρουση. Η κοινωνία, όμως, ξέρει πολύ καλά και τις πολλαπλές εντολές που δόθηκαν για το μπάζωμα. Και θέλετε -οφείλω να το πω- να κρύψετε οποιαδήποτε απόδειξη υπάρχει για τον εντολέα του μπαζώματος. Αυτός είναι ο βασικός σκοπός. Αυτή είναι η νέα εντολή που έχει δώσει ο κ. Μητσοτάκης. Γιατί όλοι ξέρουν ότι ο κ. Τριαντόπουλος ήταν εκεί με εντολή του κ. Μητσοτάκη. Το έλεγε μόνος του στα δελτία Τύπου. Περηφανευόταν ότι ήταν εκεί με εντολή του Πρωθυπουργού.

Και έτσι στο έγκλημα των Τεμπών ακόμη μια φορά η ελληνική κοινωνία αισθάνεται στο ίδιο έργο θεατής. Ό,τι ζήσαμε με την 717 που ήρθε η δικογραφία από την Ευρωπαία Εισαγγελέα, ό,τι ζήσαμε στην προκαταρκτική παρωδία με τον κ. Τριαντόπουλο, τώρα το ζούμε και για τον κ. Καραμανλή και για τους υπόλοιπους που δεν έχετε βάλει στην έρευνα.

Οι Βουλευτές της Νέας Δημοκρατίας κατέθεσαν μία πρόταση με μοναδικό στόχο τη συγκάλυψη των ευθυνών της Κυβέρνησης. Έτσι παραδέχονται ή ότι δεν διάβασαν και δεν είδαν τίποτα από ό,τι υπάρχει στη δικογραφία ή ότι επέλεξαν να αποσιωπήσουν συγκεκριμένα σημεία της δικογραφίας, για να μπορέσουν όλα αυτά να ταιριάξουν με το αφήγημά σας.

Έχει εξόφθαλμες ανακρίβειες μέσα η πρόταση της Νέας Δημοκρατίας, όπως ότι ο κ. Καραμανλής δεν έχει ευθύνη ή δεν είχε ευθύνη για την ασφάλεια των σιδηροδρόμων. Προσέξτε, τολμούν να πουν στην ελληνική κοινωνία ότι ο Υπουργός δεν έχει ευθύνη, ενώ αυτό αποδεικνύεται και θεσμικά, και νομικά δηλαδή, και ενώ όλη η κοινωνία γνωρίζει ότι οι Υπουργοί έχουν την ευθύνη της ασφάλειας στους τομείς που πολιτικά προΐστανται, κάτι δηλαδή το οποίο είναι αναντίρρητο πολιτικά και κοινωνικά. Ποιον νομίζετε ότι κοροϊδεύετε;

Στην πρόταση επίσης της Νέας Δημοκρατίας λένε και άλλα ψέματα, όπως ότι οι προειδοποιήσεις των εργαζομένων αφορούσαν αποκλειστικά τη στελέχωση και τη χρηματοδότηση και όχι την ασφάλεια, ενώ γνωρίζετε πολύ καλά ότι η ασφάλεια συνδέεται με τα στελέχη και τους πόρους. Πώς μπορεί να είναι ασφαλές ένα δίκτυο, αν δεν έχει στελέχη και αν δεν έχει χρηματοδότηση; Δεν έκανε τίποτα η Κυβέρνηση για την υποστελέχωση του ΟΣΕ.

Η επιλογή δε της Συμπολίτευσης να ναρκοθετήσει την προκαταρκτική επιτροπή για να κρύψει τις ευθύνες των κ. Μητσοτάκη, Καραμανλή και των υπόλοιπων Υφυπουργών αποκαλύπτεται και γιατί σε αυτό που καταθέσατε δεν υπάρχει τίποτα για την αλλοίωση του τόπου του εγκλήματος, ενώ υπάρχει απόφαση της ελληνικής δικαιοσύνης ότι είναι υποχρεωτικά συνδεδεμένα τα δύο ζητήματα, η σύγκρουση με τη συγκάλυψη. Αλλά εσείς, βέβαια, επιλεκτικά διαλέγετε ό,τι σας συμφέρει από τη δικαιοσύνη. Ό,τι φέρνει η Ευρωπαία Εισαγγελέας δεν σας ενδιαφέρει, ό,τι λέει η ελληνική δικαιοσύνη διαλέγετε, αν σας συμφέρει κάτι, και θάβετε τα υπόλοιπα. Έτσι λοιπόν αγνοείτε τα πραγματικά δεδομένα, για να υπηρετήσετε το δικό σας αφήγημα.

Πήγατε σε μία διαδικασία fast track. Για να πω την αλήθεια ακόμα και για το ανεπαρκές και αναντίστοιχο με την αλήθεια και την πραγματικότητα αδίκημα της παράβασης καθήκοντος δεν έχετε κάνει έρευνα, η επιτροπή, με ευθύνη της Νέας Δημοκρατίας, ακόμα και για αυτό που επέλεξαν να κάνουν τη fast track διαδικασία.

Όμως αυτό που αναρωτιέμαι είναι δεν βλέπετε την κοινωνία έξω, που αντιδρά; Δεν βλέπετε την κοινωνία που βράζει κυριολεκτικά; Δεν αντιληφθήκατε ότι το μήνυμα του κόσμου που διαδήλωνε ήταν δικαιοσύνη και οξυγόνο; Αντί να λάβετε υπ’ όψιν σας έστω εκ των υστέρων την απαίτηση της κοινωνίας, επιλέξατε να πάρετε το μήνυμα για να αλλάξετε τακτική. Και έτσι είπατε «αφού αντιδρά η κοινωνία, ας κάνουμε μια fast track διαδικασία για να το κουκουλώσουμε με μία διαδικασία που φαίνεται επαρκής ως προς τους όρους δικαιοσύνης». Δηλαδή να τελειώνετε με μια παράβαση καθήκοντος, ενώ πρέπει να διερευνηθούν πολλά κακουργήματα, τα οποία στην ουσία τα θάβετε.

Ειλικρινά θέλω σας ρωτήσω και απαντήστε μετά και ως κοινοβουλευτικός, αλλά και Υπουργοί: Πιστεύετε ότι η κοινωνία τρώει κουτόχορτο; Δεν καταλαβαίνει ότι την κοροϊδεύετε; Πιστεύετε ότι η κοινωνία, και να έρθω λίγο στον Υπουργό, δεν αντιδρά όταν o Υπουργός Δικαιοσύνης την κατηγορεί ότι είναι για τα μπάζα όταν ασχολείται και ενδιαφέρεται για το μπάζωμα και την αλλοίωση στοιχείων στον τόπο του εγκλήματος; Μήπως έτσι κάνετε, και δυστυχώς κάνετε, την πολιτική ηγεσία του Υπουργείου Δικαιοσύνης για τα μπάζα; Γιατί αυτό έχετε κατορθώσει, με τις απρεπείς και προκλητικές εκφράσεις σας. Απορώ πώς ακόμα κάθεστε στην καρέκλα του Υπουργείου Δικαιοσύνης της Ελληνικής Δημοκρατίας, μιας ευρωπαϊκής χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κυρίες και κύριοι Βουλευτές, αυτό που είναι σίγουρο είναι ότι το έγκλημα των Τεμπών δεν μπορεί να μπαζωθεί. Η αλήθεια δεν μπορεί να κουκουλωθεί. Καμία προπαγάνδα δεν μπορεί να σώσει την Κυβέρνηση. Δεν μπορεί να αποδράσει από τις ευθύνες της.

Τα κόμματα της Αντιπολίτευσης σήμερα έχουν μια ιστορική δημοκρατική ευθύνη να πάρουν θέση, αν θα νομιμοποιήσουν ή όχι αυτήν την κατάπτυστη, αντισυνταγματική και παράνομη διαδικασία ή αν θα πάρουμε θέση για να υπερασπιστούμε εμείς το Σύνταγμα, την Ποινική Δικονομία και τον Κανονισμό της Βουλής.

Εμείς λοιπόν, το ξεκαθαρίζουμε, δεν θα νομιμοποιήσουμε αυτήν τη διαδικασία. Ήμασταν μέσα στην προκαταρκτική, αποκαλύψαμε σε κάθε συνεδρίαση το μπάζωμα της αλήθειας και θα συνεχίσουμε αυτήν τη συνεπή στάση. Απαιτούμε, κύριε Πρόεδρε, και από την Ελληνική Βουλή να σταθεί στο ύψος των περιστάσεων. Το ζητάμε αυτό και από τους Βουλευτές της Δημοκρατίας, να μην ψηφίσετε, να μην συναινέσετε σε αυτήν την προσβολή της δημοκρατίας. Να γυρίσει πίσω η διαδικασία σε μια κανονική προκαταρκτική επιτροπή. Να ελεγχθούν όλοι για όλες τις χρονικές περιόδους, να μην υπάρχει καμία σκιά για την αλήθεια, για αυτό το διπλό τραγικό έγκλημα. Γιατί θέλω να το ξέρετε εμείς δεν είμαστε σαν εσάς. Δεν είμαστε ίδιοι και δεν θα γίνουμε ποτέ σαν τη Δεξιά, που κρύβει την αλήθεια για να κρατάει την καρέκλα.

Για τα Τέμπη ο ΣΥΡΙΖΑ - Προοδευτική Συμμαχία ζήτησε να επεκταθεί η έρευνα σε όλες τις χρονικές περιόδους. Ζητήσαμε να γίνει έρευνα και για τη δική μας κυβέρνηση. Ζητήσαμε να διερευνηθεί και ο Χρήστος Σπίρτζης και το ίδιο ζήτησε και ο Χρήστος Σπίρτζης από την πρώτη στιγμή. Ζήτησε την ενεργοποίηση της ειδικής διαδικασίας του Συντάγματος. Γιατί θέλουμε να λάμψει η αλήθεια και να αποδοθούν και οι ευθύνες. Το ίδιο ζήτησα και εγώ από τον Πρόεδρο της Βουλής. Δεν εισακούστηκαν, ούτε το διπλό αίτημα του Χρήστου Σπίρτζη ούτε το δικό μου.

Και ξέρετε γιατί αρνηθήκατε; Διότι σας βολεύει μόνο να πετάτε λάσπη. Δεν σας ενδιαφέρει η αλήθεια. Σταματήστε λοιπόν να θίγετε την αξιοπιστία της Βουλής και της πολιτικής. Σταματήστε αυτήν την εκτροπή, η οποία συμβαίνει σήμερα μέσα στο Ελληνικό Κοινοβούλιο.

Είναι κάτι το οποίο ετοιμάζεστε να κάνετε και με το νέο σκάνδαλο των γαλάζιων ακρίδων, το σκάνδαλο του ΟΠΕΚΕΠΕ, γιατί έρχεται και αυτό την επόμενη εβδομάδα. Σχεδιάζετε δηλαδή να καταθέσετε πρόταση εξεταστικής -την έχετε ήδη καταθέσει, αλλά να συζητηθεί στη Βουλή- για να μην ακολουθήσετε το αίτημα της Ευρωπαίας Εισαγγελέως. Δηλαδή να μην ενεργοποιήσετε τον νόμο περί ευθύνης Υπουργών, που το ζητάει η εισαγγελική αρχή της Ευρώπης.

Είναι εντυπωσιακό το τι σκαρφίζεστε για να μη γίνει έλεγχος των Υπουργών σας. Τη μία λέτε επίσημα ότι δεν μπορούν να δώσουν λύση οι εξεταστικές, γιατί υπάρχουν οι κοινοβουλευτικές πλειοψηφίες, και τώρα κρύβεστε πίσω από μια εξεταστική για να γλιτώσετε την προκαταρκτική του ΟΠΕΚΕΠΕ. Είστε απροκάλυπτα υποκριτές και ψεύτες, αυτό ξέρει ο ελληνικός λαός. Κανείς πολίτης δεν πιστεύει ότι μπορεί να αποδοθεί δικαιοσύνη με τον κ. Μητσοτάκη στη θέση του Πρωθυπουργού. Κανείς δεν σας πιστεύει στην ελληνική κοινωνία. Αλλά, εμείς θέλουμε να πιστεύει την Ελληνική Δημοκρατία, γι’ αυτό δίνουμε τον αγώνα.

Καταθέσατε αίτημα εξεταστικής στο οποίο αποσιωπάται το ότι η Ευρωπαϊκή Εισαγγελία έστειλε φάκελο για την περίοδο 2019 - 2022. Γιατί; Για να κρύψετε την ευθύνη των δικών σας Υπουργών. Μα, ειλικρινά, πιστεύετε ότι αρκεί το επιχείρημα ότι πάντα φταίει κάποιος άλλος και ποτέ ο κ. Μητσοτάκης; Γιατί αυτή είναι η καραμέλα που έχετε το τελευταίο διάστημα. Σε ποια άλλη χώρα της Ευρώπης θα έμενε στη θέση του Πρωθυπουργός με όλα αυτά τα σκάνδαλα; Δεν προλαβαίνουμε να μαζεύουμε τις κάλπες για τις ψηφοφορίες προκαταρκτικών επιτροπών για τους Υπουργούς σας και παραμένετε ατάραχοι; Δεν μπορείτε να παραποιήσετε την αλήθεια, τη δικαιοσύνη και τα στοιχεία της δικογραφίας.

Θέλω να το πω ξεκάθαρα. Το επιτελικό κράτος των «αρίστων» ευθύνεται για την κλοπή, την κατάχρηση των κοινοτικών επιδοτήσεων στον αγροτικό τομέα. Έκλεψαν τα λεφτά των αγροτών για να dealάρουν με τον «φραπέ» και τον «χασάπη» και να βγάλουν ψήφους και να αλλοιώσουν το εκλογικό αποτέλεσμα, βολεύοντας γαλάζια παιδιά και μη αγρότες πάρα πολλές φορές, όπως αποδεικνύεται.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί θέλατε να ταΐσετε τα δικά σας παιδιά με τα λεφτά των Ελλήνων πολιτών και των Ευρωπαίων πολιτών. Γιατί μοιράζατε τα λεφτά για να πάρετε ψηφαλάκια.

Και αντί να κάνει ελέγχους ο ΟΠΕΚΕΠΕ, αποκαλύπτεται από τη δικογραφία ότι σταματάγατε τους ελέγχους και προειδοποιούσαν τα γραφεία των Βουλευτών και των Υπουργών για τους ελέγχους. Διάβασα μέχρι ότι έγινε και κυκλοφοριακή συμφόρηση από τη μεταφορά κοπαδιών, για να φανούν τα αιγοπρόβατα που είχαν ψευδώς δηλώσει στην Ελλάδα το 2025; Και τολμάτε και κάθεστε σε αυτήν την καρέκλα;

Πού βρίσκεται η ελληνική δικαιοσύνη; Πού βρίσκεται το Υπουργείο Δικαιοσύνης; Και μάλιστα δύο πρόεδροι του ΟΠΕΚΕΠΕ όταν πήγαν να σηκώσουν κεφάλι και να ζητήσουν ελέγχους, κατά το Σύνταγμα, καρατομήθηκαν, τους παραιτήσατε. Και ξέρετε γιατί; Γιατί είστε κανονική Καμόρα, κανονική μαφία, κανονικό παρακράτος, το παρακράτος του Μητσοτάκη με υπογραφή και σφραγίδα Κυριάκου Μητσοτάκη!

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Η πρότασή σας για εξεταστική -θα τα πούμε και την άλλη εβδομάδα- δεν έχει καμία σχέση με τη δικογραφία και το διαβιβαστικό της Ευρωπαϊκής Εισαγγελίας. Ζητάτε μια εξεταστική επιτροπή συγκάλυψης, για να αποφύγετε την έρευνα τυχόν ποινικών ευθυνών. Γιατί φοβάστε; Γιατί ξέρετε ότι έχετε λερωμένη τη φωλιά σας. Το μισό Υπουργικό Συμβούλιο της Νέας Δημοκρατίας αναφέρεται στη δικογραφία του ΟΠΕΚΕΠΕ. Και πόσα ακόμα, από πού να αρχίσει κανείς και πού να τελειώσει;

Διότι, παράλληλα με τα σκάνδαλα που ανέφερα, η ελληνική κοινωνία ξέρετε τι ζει; Πλειστηριασμούς πρώτης κατοικίας. Πλιάτσικο με τη δημόσια περιουσία. Μπίζνες με κολέγια ιδιωτικά και ιδιωτικές κλινικές, δηλαδή ιδιωτικοποίηση της παιδείας και της υγείας. Εγκληματικότητα. Αντεργατικούς νόμους. Πολλά εργατικά δυστυχήματα. Ποινικοποίηση του συνδικαλισμού και της απεργίας. Άρση της μονιμότητας στο Δημόσιο, για να βολέψετε τα δικά σας παιδιά και να μη σηκώνουν κεφάλι οι δημόσιοι υπάλληλοι. Και βέβαια, δεν κάνετε τίποτα για να ελέγξετε τα καρτέλ, την ακρίβεια, τον πληθωρισμό, την αισχροκέρδεια.

Φτάσαμε να μας κατηγορεί η Ευρωπαϊκή Ένωση γιατί δεν εφαρμόζουμε την ευρωπαϊκή Οδηγία για να μειώσουμε ή να αναστείλουμε τον ΦΠΑ. Η Ευρώπη εδώ και καιρό μιλάει στην εργαλειοθήκη της για μείωση του φορολογικού βάρους. Όμως, η Κυβέρνηση δεν το κάνει για να κλέβουν από μια μεριά τα καρτέλ και να κλέβουν από την άλλη μεριά με την υπερφορολόγηση. Δεν εφαρμόζουν τις προτάσεις που ο ΣΥΡΙΖΑ έχει καταθέσει και με πρόταση νόμου.

Και όχι μόνο δεν εφαρμόζετε την Οδηγία για να ελαφρύνετε καταναλωτές και επιχειρηματίες, αλλά σιγά - σιγά θα μας οδηγήσετε να πληρώσουμε και πρόστιμο. Αυτοί είστε. Αυτή είναι η Κυβέρνηση της Νέας Δημοκρατίας. Γι’ αυτό δεν πάει άλλο.

Σήμερα βάζετε ένα μόνιμο στίγμα στην Ελληνική Δημοκρατία. Δεν είστε μόνο μία διεφθαρμένη Κυβέρνηση αλλά και μία επικίνδυνη για τη δημοκρατία και τη δικαιοσύνη, για το δίκιο του λαού. Γι’ αυτό απαιτείται παραίτηση αυτής της διεφθαρμένης Κυβέρνησης, για να στηθούν κάλπες, να φύγει αυτή η διαπλεκόμενη και ανάλγητη Κυβέρνηση και να υπάρξει μια προοδευτική δημοκρατική κυβέρνηση στη χώρα μας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι κάτι το οποίο στηρίζει, διεκδικεί ο ΣΥΡΙΖΑ και διεκδικεί να είναι ο κορμός και ο πυλώνας αυτής της δημοκρατικής και προοδευτικής κυβέρνησης, για να αναλάβει την ευθύνη της χώρας αυτή η προοδευτική δημοκρατική κυβέρνηση και να αποδείξει ότι τα πράγματα γίνονται και αλλιώς, να ανασάνει η κοινωνία, που απαιτεί οξυγόνο.

Όσο πιο γρήγορα φύγετε, τόσο καλύτερα και για την κοινωνία, αλλά και για την πατρίδα μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Είχαμε αναγγείλει ότι θα ακολουθήσει ο Γενικός Γραμματέας του Κομμουνιστικού Κόμματος.

Κύριε Υπουργέ, ζητήσατε τον λόγο για μία σύντομη παρέμβαση ενός λεπτού προφανώς για κάποια ζητήματα που έθιξε ο κ. Φάμελλος.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, ευχαριστώ και ζητώ συγγνώμη από τον κ. Κουτσούμπα. Για ένα λεπτό μόνο θέλω τον λόγο.

Πριν από δύο μέρες ένας Ευρωβουλευτής του ΣΥΡΙΖΑ μίλησε με κάποιες εκφράσεις εναντίον της Κυβερνήσεως μιλώντας για εγκληματική οργάνωση ή οτιδήποτε άλλο.

Η Κυβέρνηση ζήτησε, όπως αποδεικνύεται, αφελώς από την ηγεσία του ΣΥΡΙΖΑ να προβεί στη διαγραφή του. Αλλά, σήμερα αποδείχθηκε εδώ από τον Πρόεδρο του ΣΥΡΙΖΑ ότι αυτά που είπε ο Ευρωβουλευτής είναι πολύ λίγα σε σχέση με αυτά που είπε ο ίδιος. Κατά συνέπεια, λοιπόν, είναι κάτι που χαρακτηρίζει το ίδιο το κόμμα αυτό ως προς τον τρόπο που εκφράζεται για τους πολιτικούς αντιπάλους.

Εμείς δεν ζητούμε να διαγράψετε κανέναν. Συνεχίστε έτσι. Βρίσκεστε στο 5%, οδεύετε προς το 3% και οδεύετε στην εξάτμιση, στην απόλυτη εξαφάνιση από την ελληνική κοινωνία. Συνεχίστε έτσι. Διευκολύνετε πάρα πολύ το έργο της Κυβερνήσεως μιλώντας με τον τρόπο που μιλάτε.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, έτσι θα το πάμε;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεσμεύομαι να πάρω τον λόγο για μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Αν έχουμε έναν Υπουργό Δικαιοσύνης που δεν έχει διαβάσει τη δικογραφία της Ευρωπαίας Εισαγγελέως, που ζητά να ελεγχθεί η Ελλάδα για κακουργηματική οργάνωση για το θέμα του ΟΠΕΚΕΠΕ, τότε αυτός ο Υπουργός είναι για τα μπάζα και δεν μπορεί να έρχεται εδώ στο Κοινοβούλιο να μιλάει.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Βεβαίως και ελέγχεται η Ελλάδα για κακουργηματική και εγκληματική οργάνωση και φταίτε εσείς γιατί δεν το έχετε ελέγξει τόσο καιρό. Και έρχεστε και γελάτε κιόλας, ενώ κλέψατε τα λεφτά των πολιτών για να ταΐσετε τους «φραπέδες», τους «χασάπηδες» και τις «γαλάζιες ακρίδες». Εσείς κάθεστε σε αυτή την καρέκλα για να εκπροσωπείτε «γαλάζιες ακρίδες».

Μη γελάτε. Να ντρέπεστε. Μιλάμε για ένα έγκλημα σήμερα. Ο κόσμος αγωνιά αν θα υπάρξει δικαιοσύνη για το έγκλημα. Σαφέστατα και υποστηρίζω κάθε λέξη που έχει πει ο ΣΥΡΙΖΑ.

Ευχαριστώ πολύ, κύριε Πρόεδρε. Συγγνώμη, κύριε Κουτσούμπα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Γενικός Γραμματέας του Κομμουνιστικού Κόμματος κ. Δημήτρης Κουτσούμπας.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, σήμερα η Κυβέρνηση και η κοινοβουλευτική Πλειοψηφία της Νέας Δημοκρατίας ολοκληρώνει το κακοστημένο θέατρο της συγκάλυψης που έστησε, το δεύτερο μετά απ’ αυτό για τον Τριαντόπουλο. Και καθώς φαίνεται, ακολουθούν και άλλα.

Θυμίζω ότι μόλις πριν έναν μήνα συζητούσαμε εδώ τις διάφορες προτάσεις που κατατέθηκαν για προανακριτική επιτροπή για τον Καραμανλή και άλλους. Το Κομμουνιστικό Κόμμα Ελλάδας είχε καταθέσει ολοκληρωμένα το σκεπτικό του με βάση τη δικογραφία που ήρθε στη Βουλή, σκεπτικό που κατέληγε στην ανάγκη να διερευνηθούν συγκεκριμένες κακουργηματικές ποινικές ευθύνες και για τους πρώην Υπουργούς Μεταφορών, για τους Υφυπουργούς τους και για τον ίδιο τον κ. Μητσοτάκη ως επικεφαλής της Κυβέρνησης.

Είναι ευθύνες που εξακολουθούμε να πιστεύουμε ότι έχουν, επειδή υλοποιώντας τις κατευθύνσεις της Ευρωπαϊκής Ένωσης για την απελευθέρωση των σιδηροδρομικών μεταφορών και την επιχειρηματική τους λειτουργία, για τον τεμαχισμό του ΟΣΕ, την ιδιωτικοποίηση της ΤΡΑΙΝΟΣΕ, έφεραν τον σιδηρόδρομο στο γνωστό χάλι που οδήγησε και στο έγκλημα των Τεμπών. Επειδή αγνοούσαν τις δεκάδες προειδοποιήσεις και τα εξώδικα, τα αιτήματα των σιδηροδρομικών στις απεργίες τους, τις δραματικές εκκλήσεις τους για να ληφθούν μέτρα ασφάλειας και προστασίας. Επειδή έβλεπαν τα δυστυχήματα που συνέβαιναν και δεν έπαιρναν μέτρα. Επειδή, αντίθετα, συνέχιζαν να επιτρέπουν τη λειτουργία του σιδηροδρομικού δικτύου, επιβεβαιώνοντας ότι η προτεραιότητα σε αυτό το σύστημα, με αυτές τις κυβερνήσεις, δεν είναι η ασφάλεια, οι γρήγορες και φθηνές μεταφορές για τον λαό, αλλά μόνο το κέρδος.

Και βέβαια, το χάλι στον σιδηρόδρομο συνεχίζεται μέχρι σήμερα όπως αναδείξαμε και κατά τη συζήτηση του νομοσχεδίου που φέρατε για τον ΟΣΕ την προηγούμενη εβδομάδα. Επίσης συνεχίζεται και η απαράδεκτη τακτική σας να μεταθέτετε τις ευθύνες σας πάντα σε άλλους, πότε σε έναν σταθμάρχη, πότε σε έναν μηχανοδηγό και πότε και σε έναν δήμαρχο όπως έκανε ο θρασύτατος κ. Κυρανάκης σχετικά με το ατύχημα στην Πάτρα, το δεύτερο στην ίδια ισόπεδη διάβαση μέσα σε λίγους μήνες. Όλοι οι άλλοι φταίνε, αλλά η Κυβέρνηση ποτέ!

Έλα, όμως, που το ψέμα, η κουτοπονηριά, έχει κοντά ποδάρια. Γιατί το ΚΚΕ μόλις τον περασμένο Μάιο είχε φέρει στη Βουλή το πρόβλημα των ισόπεδων διαβάσεων στο σιδηροδρομικό δίκτυο, τονίζοντας ότι οι μπάρες που έχουν τοποθετηθεί δεν προσφέρουν ασφάλεια. Και ρωτούσαμε την Κυβέρνηση τότε αν χρειάζεται να αλλάξουν. Το ίδιο λένε και οι αυτόπτες μάρτυρες του τελευταίου ατυχήματος. Σας καταθέτω την ερώτηση στα Πρακτικά για να τη θυμηθείτε.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε ο κ. Κυρανάκης πετούσε χαρταετό και δεν μπήκε καν στον κόπο να απαντήσει. Και όταν έγινε το ατύχημα, άρχισε να το φορτώνει αλλού μπας και τη σκαπουλάρει.

Το ίδιο κάνατε συνολικά ως Κυβέρνηση και στην περίπτωση αυτής της προανακριτικής. Φέρατε μια πρόταση πραγματικό «πλυντήριο» για τον πρώην Υπουργό σας, τον κ. Καραμανλή, για τον οποίον προτείνατε να ελεγχθεί μονάχα για ένα απλό πλημμέλημα, ενώ για όλους τους άλλους υπεύθυνους για το έγκλημα των Τεμπών δεν προτείνατε τίποτα. Μάλιστα, αποφασίσατε μια διάτρητη διαδικασία ψηφοφορίας αντίθετη με κάθε κανονισμό και με κάθε έννοια απλής λογικής για να ελέγξετε τις διαρροές Βουλευτών σας.

Εμείς είχαμε προβλέψει από τότε ότι η προανακριτική που θα στήνατε θα ήταν ένα ακόμα κανονικό φιάσκο. Η αλήθεια είναι ότι ξεπεράσατε και τις προσδοκίες!

Η λεγόμενη προανακριτική σας λειτούργησε συνολικά έξι ώρες. Το ξαναλέω για να το ακούσει ο κόσμος εκεί έξω. Έξι ώρες, περίπου όσο κάνει το τρένο για να πάει από την Αθήνα στη Θεσσαλονίκη. Τόσο χρόνο αφιερώσατε για μια υπόθεση που έχει συγκλονίσει ολόκληρη την ελληνική κοινωνία και για την οποίαν παριστάνετε και εσείς τους ευαίσθητους.

Η επιτροπή φυσικά δεν επιτέλεσε κανένα έργο, δεν κάλεσε κανέναν μάρτυρα, δεν εξέτασε κανένα απολύτως στοιχείο. Ο κ. Καραμανλής, ούτε που εμφανίστηκε σε αυτήν. Απλά έστειλε ένα προκλητικό υπόμνημα, στο οποίο δήλωσε ότι δεν έχει τελέσει καμία αξιόποινη πράξη. Τελικά η πλειοψηφία της Νέας Δημοκρατίας στην προανακριτική διαμόρφωσε μόνη της το κατάπτυστο πόρισμα το οποίο συζητάμε σήμερα και αναμένεται να εγκρίνει επίσης μόνη της η πλειοψηφία της Νέας Δημοκρατίας εδώ στην Ολομέλεια. «Γιάννης κερνάει, Γιάννης πίνει», όπως πάντα, ή όπως τα είπε πολύ πιο κυνικά σε τηλεοπτικό σταθμό ο κ. Γεωργιάδης σχετικά με το σκάνδαλο του ΟΠΕΚΕΠΕ, «το Σύνταγμα λέει ότι η Βουλή είναι η μόνη αρμόδια για να ελέγξει Υπουργούς». Έτσι είπε. Ποιος έχει την πλειοψηφία στη Βουλή; Η Νέα Δημοκρατία. Τι είπε η Νέα Δημοκρατία; Ότι «δεν χρειάζεται να ελεγχθούν». Τέλος, κλείνουν τα εισαγωγικά. Τα ίδια του τα λόγια, τόσο κυνικά, τόσο ωμά. Με το να μιλήσεις για γαϊδουριά, περισσότερο θα προσβάλεις τα συμπαθή τετράποδα παρά εσάς.

Και καλά, ο Γεωργιάδης είναι αυτός που είναι, όπως μας λέτε πολλοί από εσάς εδώ έξω στους διαδρόμους. Κάποιοι του έχουν δώσει το δικαίωμα, όμως, να τα λέει αυτά και αυτός είναι βέβαια ο Πρωθυπουργός ως πολιτικός του προϊστάμενος, είναι όμως και όσα κόμματα εδώ μέσα έχουν διατηρήσει το αίσχος του νόμου περί ευθύνης Υπουργών, το άρθρο 86 του Συντάγματος, γιατί αυτό ακριβώς είναι -εδώ που τα λέμε- που περιέγραφε ο Γεωργιάδης. Αυτό δίνει τη δυνατότητα στην εκάστοτε κυβέρνηση μέσω της απόλυτης πλειοψηφίας που έχει στη Βουλή αλλά και στις προανακριτικές επιτροπές, να καθορίζει τα πάντα σχετικά με τη δίωξη ενός νυν ή πρώην Υπουργού ακόμα και όταν ένας εισαγγελέας έχει πέσει πάνω σε πιθανές ποινικές ευθύνες του, απόλυτη πλειοψηφία που είναι και αυτή βέβαια επίπλαστη, γιατί απ’ όσο ξέρω δεν έχετε 51% στις εκλογές. Πήρατε 40% στις βουλευτικές και μάλιστα με το 46% -περίπου οι μισοί ψηφοφόροι- να κάνει αποχή. Πήρατε 28% στις ευρωεκλογές με 60% αποχή και τώρα μάλλον παλεύετε εκεί γύρω στο 25% plus και μάλλον πολύ λέω. Κι όμως, το σύστημα σάς δίνει «και το μαχαίρι και το πεπόνι» να κάνετε ό,τι θέλετε.

Θυμίζω ότι και στην τελευταία Αναθεώρηση του 2019, δηλαδή πολύ πριν τα Τέμπη, πολύ πριν τον ΟΠΕΚΕΠΕ, το ΚΚΕ είχε καταθέσει και πάλι πρόταση για συνολική κατάργηση του άρθρου 86. Αν αυτό είχε συμβεί, ίσως πολλές υποθέσεις απ’ αυτές να είχαν σήμερα διαφορετική εξέλιξη και τροπή. Και λέω ίσως γιατί γνωρίζουμε το ασφυκτικό νομικό πλαίσιο μέσα στο οποίο λειτουργεί ακόμα και ένας έντιμος δικαστής που θέλει να υπηρετήσει το δίκαιο.

Όμως, την πρόταση του ΚΚΕ τότε την απέρριψαν και η Νέα Δημοκρατία και το ΠΑΣΟΚ και ο ΣΥΡΙΖΑ. Τι σας λέγαμε τότε; Διαβάζω από τα Πρακτικά εκείνης της συνεδρίασης τον Νοέμβριο του 2019: «Τόσο η πρόταση του ΣΥΡΙΖΑ όσο ακόμη περισσότερο η πρόταση της Νέας Δημοκρατίας δεν ακουμπά έναν βασικό πυρήνα του άρθρου αυτού, που ήταν η ανάθεση στη Βουλή εισαγγελικών αρμοδιοτήτων που τελικά, όπως έχει δείξει η εμπειρία, αυτές οι αρμοδιότητες δεν αξιοποιούνται για να γίνεται και ουσιαστική έρευνα, αλλά για να παίζονται τα διάφορα πολιτικά παιχνίδια. Τι φοβάστε, αλήθεια, και δεν προχωράτε στην πλήρη κατάργησή του, όπως προτείνει το ΚΚΕ, ώστε να δικάζονται οι Υπουργοί όπως όλοι οι πολίτες και διατηρείτε την ευχέρεια της κάθε φορά κυβερνητικής πλειοψηφίας να αποφασίζει τη δίωξή τους;».

Το τι ήταν αυτό που φοβόσασταν μπορεί πλέον να το καταλάβει ο καθένας και η καθεμιά. Και τι είναι αυτό που κάνετε στην περίπτωση Καραμανλή; Όπως και στου Τριαντόπουλου νωρίτερα. Απ’ όλο αυτό το αίσχος του νόμου περί ευθύνης Υπουργών, τηρείτε κατά γράμμα τα πάντα εκτός από το μοναδικό κομμάτι που δεν σας βολεύει και το παρακάμπτετε, δηλαδή τις ίδιες τις εργασίες της προανακριτικής, όπου τα κόμματα της Αντιπολίτευσης μπορούν να καλέσουν μάρτυρες και να κάνουν ερωτήσεις και να σας εκθέσουν. Αυτήν τη διαδικασία που πιστεύετε ότι σας βγάζει από τη δύσκολη θέση που έχετε περιέλθει, χωρίς όμως να αλλάζει τον αντιδραστικό πυρήνα του νόμου περί ευθύνης Υπουργών, είναι που σχεδιάζετε, όπως φαίνεται, να «συνταγματοποιήσετε» μάλιστα στην επικείμενη Αναθεώρηση και αυτό το παρουσιάζετε παραπλανητικά στον κόσμο ως αλλαγή του νόμου περί ευθύνης Υπουργών και λέτε ότι έτσι οι Υπουργοί θα δικάζονται από τον φυσικό τους δικαστή, όπως κάθε πολίτης.

Ψέματα, ψέματα και πάλι ψέματα! Πρώτα απ’ όλα, το Δικαστικό Συμβούλιο, στο οποίο παραπέμπετε με το πόρισμά σας τον Καραμανλή, δεν είναι ο φυσικός δικαστής για κάθε πολίτη. Αποτελείται από ανώτατους δικαστές που εξαρτώνται πάλι από την εκάστοτε κυβερνητική πλειοψηφία για να κριθούν και να ανέλθουν στην ιεραρχία. Και το κυριότερο; Η εκάστοτε κυβερνητική πλειοψηφία θα εξακολουθήσει να καθορίζει ποιος και για ποια αδικήματα θα παραπέμπεται και θα μπορεί με μια αρνητική ψήφο να αμνηστεύει όποιον θέλει. Αυτή είναι η ουσία.

Τι λέτε, όμως, σ’ αυτό το πόρισμα που φέρατε σήμερα; «Ξεπλένετε» τον Καραμανλή όχι μόνο για τα κακουργηματικά αδικήματα αλλά επί της ουσίας ακόμα και για το πλημμέλημα της παράβασης καθήκοντος για το οποίο τον παραπέμπετε, αφού λίγο-πολύ γράφετε ότι δεν φαίνεται να το διέπραξε, αλλά επειδή δεν είναι και σίγουρο, ας πάει στο Δικαστικό Συμβούλιο. Επικαλείστε τη γνωστή σας επιχειρηματολογία σύμφωνα με την οποία δεν είναι ευθύνη του Υπουργείου η ασφάλεια του σιδηροδρόμου αλλά των εποπτευόμενων φορέων. Καμία σχέση με την αλήθεια δεν έχει αυτό το επιχείρημά σας και αυτό μπορεί να το καταλάβει ακόμα και ένα μικρό παιδί.

Σας το ξαναλέμε: Η ανάθεση της υλοποίησης των έργων σε εποπτευόμενους φορείς δεν απαλλάσσει τον εκάστοτε Υπουργό Μεταφορών και Υποδομών από την υποχρέωσή του για έλεγχο, εποπτεία, οργάνωση των συγκοινωνιακών υποδομών, με στόχο πέραν όλων των άλλων την ασφάλεια του ελληνικού λαού. Ο Υπουργός οφείλει να ελέγχει αν τηρούνται οι όροι με τους οποίους πρέπει να διεξάγεται η συγκοινωνία, να παρεμβαίνει ενεργητικά κάθε φορά που διαπιστώνει κενά ασφαλείας, πόσο μάλλον όταν του γνωστοποιούνται αυτά με κάθε τρόπο, όπως ισχύει στη συγκεκριμένη περίπτωση.

Όταν, λοιπόν, ο Υπουργός δεν έχει κάνει όλα τα παραπάνω και εξαιτίας αυτής της παράλειψής του έχουμε οδηγηθεί σε ένα έγκλημα με πενήντα επτά νεκρούς, με τον κίνδυνο τον οποίον γνώριζε και τον είχε αποδεχθεί ως πιθανό κίνδυνο, ε, τότε έχει και τεράστια ποινική ευθύνη -εκτός από την πολιτική- και ο ίδιος και ο Πρωθυπουργός του.

Στο πόρισμά σας μάλιστα επικαλείστε και πάλι το γεγονός ότι ο ΟΣΕ και η ΤΡΑΙΝΟΣΕ είχαν πιστοποιηθεί ως προς την ασφάλεια από την Ευρωπαϊκή Ένωση. Άρα –λέτε- τι ευθύνη να έχει ο Υπουργός, όταν η Ευρωπαϊκή Ένωση δίνει το «πράσινο φως» για να κυκλοφορούν τα τρένα; Αυτό και μόνο είναι απόδειξη για το πόσο βολική είναι η κριτική που σας κάνουν τα άλλα κόμματα εδώ μέσα ότι η ευθύνη σας και για τα Τέμπη και για τον ΟΠΕΚΕΠΕ και για όλα είναι ότι δεν τηρείτε ακριβώς τις οδηγίες της Ευρωπαϊκής Ένωσης, ότι αποκλίνετε από την ευρωπαϊκή κανονικότητα.

Εμείς σας κατηγορούμε για το ακριβώς αντίθετο, ότι εφαρμόζετε και μάλιστα με φανατισμό, με δογματισμό όλες τις αντιλαϊκές κατευθύνσεις της Ευρωπαϊκής Ένωσης που φυσικά και αυτοί, όπως και εσείς, αντιμετωπίζει τα απαραίτητα μέτρα ασφαλείας στους σιδηροδρόμους ως κόστος και μόνο. Επομένως, μόνο ομολογία ενοχής είναι να επικαλείστε την Ευρωπαϊκή Ένωση και αυτό δεν σας ξεπλένει καθόλου.

Κυρίες και κύριοι, είναι αυτονόητο ότι το KKE απορρίπτει το πόρισμα της ντροπής που έφερε η πλειοψηφία της Νέας Δημοκρατίας, όπως και τη διαδικασία που ακολούθησε. Διότι είναι ένα πόρισμα πρόκληση για τη Βουλή, για τα κόμματα, αλλά κυρίως για τα εκατομμύρια εκεί έξω που αγωνιούν, που θέλουν να αποδοθεί δικαιοσύνη για το έγκλημα των Τεμπών, για τις πενήντα επτά αθώες ψυχές που χάθηκαν. Είναι οι ίδιοι αυτοί άνθρωποι που έχουν πλημμυρίσει τους δρόμους όλης της χώρας ξανά και ξανά, απαιτώντας το αλλά και απαιτώντας το αυτονόητο, να μπορούν εν έτει 2025 να πάρουν το τρένο ή να βάλουν τα παιδιά τους μέσα σε αυτό και να ξέρουν ότι θα φτάσουν στον προορισμό τους έγκαιρα και με ασφάλεια, όπως απαιτούν να τιμωρηθούν και αυτοί που έστησαν, συντηρούσαν, επόπτευαν ή ακόμα και ανέχονταν το κύκλωμα που έτρωγε τις επιδοτήσεις του ΟΠΕΚΕΠΕ, όσο ψηλά κι αν βρίσκονται, ακόμα και αν είναι Υπουργοί. Και, βεβαίως, απαιτούν να επιστραφούν τα κλεμμένα από αυτούς που τα έφαγαν, να μη φορτωθούν τα πρόστιμα σε βιοπαλαιστές αγρότες ή να μην τα πληρώσει αυτά το σύνολο του ελληνικού λαού.

Εδώ, πρέπει να είμαστε ξεκάθαροι: Κάθε άλλη επιλογή πλην της συγκρότησης προανακριτικής επιτροπής για το σκάνδαλο του ΟΠΕΚΕΠΕ, όπως αυτή που μεθοδεύει η κυβερνητική πλειοψηφία της Νέας Δημοκρατίας, συνιστά διαγραφή της δικογραφίας, συγκάλυψη και έμμεση ομολογία ενοχής. Όμως, και κάθε προσέγγιση που διαγράφει την Κοινή Αγροτική Πολιτική της Ευρωπαϊκής Ένωσης και των κυβερνήσεων ως το εκτροφείο των σκανδάλων και των εγκληματικών αυτών κυκλωμάτων, συνιστά αποπροσανατολισμό, συνιστά αθώωση των πολιτικών υπευθύνων.

Το ΚΚΕ σήμερα καταθέτει τη δική του πρόταση για τη σύσταση προανακριτικής επιτροπής για τον ΟΠΕΚΕΠΕ. Θα συνεχίσουμε τον αγώνα για να τιμωρηθούν όλοι οι ένοχοι των εγκλημάτων που γεννά η πολιτική σας αλλά και για να αναδειχθούν οι πραγματικές αιτίες τους, αυτές δηλαδή που η Κυβέρνηση, οι θεσμοί και όλα τα κόμματα του συστήματος, έχουν συμφέρον να συγκαλύπτουν. Να είστε βέβαιοι πως ό,τι κι αν κάνετε, όποια μεθόδευση κι αν σκαρφιστείτε, την τιμωρία από το λαό, στο τέλος δεν θα τη γλιτώσετε.

Καταγγέλλουμε λοιπόν, τις απαράδεκτες και αντιδημοκρατικές διαδικασίες που ακολούθησε η Κυβέρνηση της Νέας Δημοκρατίας για το σημερινό πόρισμα για τον Κώστα Καραμανλή, όπως και το ίδιο το πόρισμα απαλλαγής του από την ευθύνη για το έγκλημα αυτό. Η Κοινοβουλευτική Ομάδα του ΚΚΕ δεν θα νομιμοποιήσει αυτή την κοροϊδία και δεν θα πάρει μέρος σε αυτή τη διαδικασία και ψηφοφορία-παρωδία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Ευχαριστούμε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, θα μιλήσετε τώρα ή μετά; Θα δώσουμε τον λόγο σε έναν ομιλητή και μετά θα μιλήσετε εσείς ή σε δύο;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σε έναν, κύριε Πρόεδρε και μετά θα ήθελα τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Πάντως, η απόφαση της Διάσκεψης των Προέδρων λέει κάθε δύο ομιλητές, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ξεκινάμε με τον δεύτερο κύκλο ομιλητών και καλούμε στο Βήμα τον κ. Σταύρο Κελέτση από τη Νέα Δημοκρατία.

Παρακαλώ, κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Κυρίες και κύριοι συνάδελφοι, η επιτροπή που συστάθηκε με απόφαση της Ολομέλειας, προκειμένου να διερευνήσει την τέλεση πιθανών αδικημάτων από τον πρώην Υπουργό, τον κ. Κώστα Καραμανλή και την πιθανή ευθύνη για το δυστύχημα των Τεμπών, ολοκλήρωσε με συνέπεια και υπευθυνότητα τις εργασίες της, συνέταξε το απαιτούμενο από το άρθρο 86 του Συντάγματος πόρισμα το οποίο και παραδώσαμε στον Πρόεδρο της Βουλής, και σήμερα τίθεται στην κρίση της Ολομέλειας του Σώματος.

Ως Πρόεδρος της επιτροπής θα ήθελα εξαρχής να πω πως η επιτροπή λειτούργησε κατά τρόπο κοινοβουλευτικά άψογο, με αίσθημα ευθύνης και με απόλυτη τήρηση του Συντάγματος, του Κανονισμού της Βουλής και του Κώδικα της Ποινικής Δικονομίας. Έτσι κατέληξε στην ψήφιση, κατά πλειοψηφία, του πορίσματος παραπομπής, κρίνοντας ότι στην τεράστια σε όγκο δικογραφία που είχε διαβιβαστεί από την Εισαγγελία στη Βουλή, υπήρχαν ήδη ορισμένα στοιχεία, τα οποία θεωρήθηκαν ως επαρκή, προκειμένου να προχωρήσουμε στην παραπομπή της υπόθεσης, λαμβανομένης ασφαλώς υπ’ όψιν και της στάσης του ίδιου του πρώην Υπουργού Μεταφορών, ο οποίος ζήτησε η υπόθεση να πάει στη δικαιοσύνη προκειμένου να υπάρξει η πλήρης διαλεύκανση της και η απόδοση ευθυνών -προσθέτω εγώ- εφόσον υπάρχουν.

Η απόφαση αυτή -όπως αντιλαμβάνεστε- έρχεται σε πλήρη συμφωνία με την απαίτηση της κοινής γνώμης που ζητά απονομή δικαιοσύνης και απόδοση ευθυνών, όπου υπάρχουν, στο δυστύχημα των Τεμπών. Έτσι ικανοποιείται πλήρως η απαίτηση της ελληνικής κοινωνίας να πάνε στη δικαιοσύνη και να κριθούν από αυτήν όλοι οι εμπλεκόμενοι όσο ψηλά κι αν βρίσκονται.

Η μόνη που δεν ικανοποιήθηκε είναι η Αντιπολίτευση της χώρας, γιατί απλούστατα δεν περίμενε το πρωτοφανές για τα ελληνικά δεδομένα, δηλαδή η ίδια η Κυβέρνηση να δεχθεί να παραπεμφθούν δύο κυβερνητικά στελέχη της, προκειμένου να υπάρξει πλήρης διαλεύκανση της υπόθεσης. Δεν ικανοποιήθηκε γιατί δεν την ενδιαφέρει η κάθαρση και η απονομή δικαιοσύνης, όπως θέλει η ελληνική κοινωνία και οι συγγενείς των αθώων θυμάτων, αλλά η πολιτική εκμετάλλευση της υπόθεσης για καθαρά μικροκομματικά οφέλη. Γι’ αυτό και συνεχίζει να μιλά για κουκούλωμα της υπόθεσης, την ώρα που αυτή παραπέμπεται από την ίδια την Πλειοψηφία και για κυβερνητικά στελέχη, στο μόνο αρμόδιο να αποφανθεί όργανο, που σε ένα συνταγματικά κατοχυρωμένο κράτος δικαίου είναι αποκλειστικά και μόνο η δικαιοσύνη και όχι βέβαια, κάποιου τύπου λαϊκά δικαστήρια που η Αντιπολίτευση ήθελε να στήσει στους δρόμους και τις πλατείες της χώρας.

Όμως, ας δούμε κάποιους από τους ισχυρισμούς της Αντιπολίτευσης που ακούστηκαν και σήμερα στη συζήτηση για να απαντήσουμε σε αυτούς.

Η Αντιπολίτευση μιλάει για συγκάλυψη, προστασία του Καραμανλή ή και αμνήστευση των αδικημάτων, αλλά μισό λεπτό, συγκάλυψη θα υπήρχε αν η Κυβέρνηση με κάθε τρόπο προσπαθούσε να αποφύγει και να παρεμποδίσει την παραπομπή της υπόθεσης στη δικαιοσύνη. Μιλάμε για συγκάλυψη και αμνήστευση, την ώρα που η ίδια η Κυβέρνηση στέλνει την υπόθεση και τους δύο Υπουργούς, τον Υπουργό Μεταφορών και τον Υφυπουργό, τον κύριο Τριαντόπουλο στη δικαιοσύνη; Παραβίαση του Συντάγματος, μας λένε. Παραβιάσατε το Σύνταγμα. Σας διαβεβαιώνω ότι οι διατάξεις του Συντάγματος και ιδίως του άρθρου 86, τηρήθηκαν απόλυτα και κατά γράμμα.

Μας κατηγορούν ακόμη ότι δεν καλέσαμε μάρτυρες. Πράγματι, δεν κλήθηκαν μάρτυρες γιατί θεωρήθηκε ότι τα στοιχεία που υπήρχαν ήταν ήδη αρκετά. Όμως, σας θυμίζω ότι σύμφωνα με το άρθρο 86 παράγραφος 4, στο πλαίσιο του ειδικού δικαστηρίου, λειτουργεί Δικαστικό Συμβούλιο.

«Με απόφαση του Δικαστικού Συμβουλίου ορίζεται ένα από τα μέλη του, που ανήκει στον Άρειο Πάγο, ως ανακριτής. Η προδικασία λήγει με την έκδοση βουλεύματος». Άρα, τον τελευταίο λόγο, σε κάθε περίπτωση, έχει το Δικαστικό Συμβούλιο και βέβαια ο ανακριτής που ορίζεται από το Δικαστικό Συμβούλιο. Άρα, αυτό που ακούστηκε ότι «όλα τελειώνουν σήμερα εδώ», δεν ισχύει. Τίποτα δεν τελειώνει.

Μας λένε ακόμη ότι παρεμποδίστηκε το έργο των μελών της επιτροπής και ότι τα μέλη της δεν είχαν πρόσβαση στα στοιχεία. Όπως γνωρίζετε η δικογραφία αποτελείται από εκατοντάδες χιλιάδες σελίδες και πενήντα οκτώ χιλιάδες αρχεία. Ουδείς εκ των μελών παρεμποδίστηκε να έχει πρόσβαση σε αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ψέματα.

**ΣΤΑΥΡΟΣ ΚΕΛΕΤΣΗΣ:** Αντίθετα, για πρώτη φορά, κάθε Κοινοβουλευτική Ομάδα είχε αποκλειστική πρόσβαση σε δικό της ηλεκτρονικό υπολογιστή για να μελετά τη δικογραφία και να έχει ακώλυτη πρόσβαση στα αρχεία και τα στοιχεία, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Είναι ψέμα αυτό.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΣΤΑΥΡΟΣ ΚΕΛΕΤΣΗΣ:** Ακούστηκε, ακόμη, ότι η Νέα Δημοκρατία ήδη απεφάνθη «αθώος». Σας θυμίζω, όμως, κάτι το οποίο ξεχνάτε. Αρμόδιο όργανο για να πει το «αθώος» ή «ένοχος» για τον οποιονδήποτε, είτε πρόκειται για απλό πολίτη είτε πρόκειται για Υπουργό, είναι ένα και μόνο όργανο στο πλαίσιο του δημοκρατικού μας πολιτεύματος και αυτό είναι η δικαιοσύνη και όχι η Βουλή.

Επαναλαμβάνω, λοιπόν, κλείνοντας, κύριε Πρόεδρε, ότι η επιτροπή λειτούργησε απόλυτα σύμφωνα με το Σύνταγμα και τον Κανονισμό της Βουλής.

Κυρίες και κύριοι συνάδελφοι, η Κυβέρνηση από την πρώτη στιγμή δήλωσε ότι στην υπόθεση των Τεμπών θα αποδοθεί το δίκαιο και θα αποδοθούν οι ευθύνες όπου και αν υπάρχουν. Αρμόδιο όργανο γι’ αυτό –ξαναλέω- είναι αποκλειστικά και μόνο η δικαιοσύνη γι’ αυτό και παραπέμπουμε την υπόθεση αυτή στη δικαιοσύνη, που είναι η μόνη αρμόδια για να αποφασίσει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο για μία παρέμβαση η Πρόεδρος της Κοινοβουλευτικής Ομάδας της Πλεύσης Ελευθερίας, η κυρία Κωνσταντοπούλου.

Ελάτε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Φλωρίδη, γιατί φεύγετε; Πάτε στο λαγούμι; Γιατί από τότε που σας έχω διαμηνύσει ότι θα σας μηνύσω και σας έρχεται αγωγή, κρύβεστε. Και με το που ζήτησα τον λόγο, φεύγετε. Όμως, τα ερωτήματα είναι αμείλικτα.

Κύριε Μπούγα, πείτε στον κ. Φλωρίδη να επιστρέψει να απαντήσει. Δεν είναι εικόνα Υπουργού Δικαιοσύνης, όπου φύγει-φύγει. Κάνει τον μάγκα σε στημένη διαδικασία για να τον χειροκροτήσετε και φεύγει ως ρίψασπις όταν έρχεται αντιμέτωπος με την ευθύνη του.

Ποια δικαιοσύνη, κύριε Κελέτση, που όταν είδαμε «Σταύρος Κελέτσης, Πρόεδρος της Επιτροπής για τον Καραμανλή» λέγαμε «Ποιος είναι αυτός»; Έτσι δεν λέγαμε; Ούτε σας βλέπουμε εδώ στη Βουλή. Είστε σπανιότατα εμφανιζόμενος, σχεδόν πρωτοεμφανιζόμενος θα έλεγα.

(Διαμαρτυρίες από την πτέρυγα της Νέας Δημοκρατίας)

Και όμως δεν διστάσατε να αναλάβετε τον ρόλο...

**ΕΛΕΥΘΕΡΙΟΣ ΚΤΙΣΤΑΚΗΣ:** Είναι χυδαία αυτά τα πράγματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χυδαίο είναι ότι ποδοπατάτε πενήντα επτά νεκρούς, κύριοι. Χυδαίο είναι ότι έρχεστε να μπαζώσετε άλλη μια ποινική δικογραφία. Χυδαίοι είστε εσείς που κάνετε πλάκα σήμερα που κρίνονται οι ποινικές σας ευθύνες…

**ΕΛΕΥΘΕΡΙΟΣ ΚΤΙΣΤΑΚΗΣ:** Η ξεφτίλα σας δεν έχει όρια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χυδαίοι είστε που χειραγωγείτε ακόμη και την ενημέρωση και την πληροφόρηση για να μη μαθαίνει ο κόσμος τις πομπές σας. Χυδαίοι είστε εσείς που κρύβεστε.

**ΕΛΕΥΘΕΡΙΟΣ ΚΤΙΣΤΑΚΗΣ:** Η ξεφτίλα σας δεν έχει όρια.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ. Έχετε Κοινοβουλευτικό Εκπρόσωπο, ο οποίος εάν επιθυμεί, θα πάρει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Κύριε Πρόεδρε, αφήστε με παρακαλώ χωρίς διακοπές.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, ηρεμήστε.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, ζήτησα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Θα μας πείτε μετά το προσωπικό.

Ορίστε, έχετε τον λόγο, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας παρακαλώ μη διακόπτετε την ομιλία μου. Το κόμμα σας αποχώρησε. Εσείς παραμείνατε.

Εμείς δεν αποχωρούμε. Δεν αποχωρούμε. Δεν σας κάνουμε τη χάρη ούτε σας αφήνουμε. Ούτε συναλλαγήκαμε μαζί σας για να έχουμε Αντιπρόεδρο. Γιατί τα κόμματα που έχουν Αντιπρόεδρο στη Βουλή είναι αυτά που δέχθηκαν να ψηφίσουν τους Αντιπροέδρους της Νέας Δημοκρατίας. Εμείς δεν δεχθήκαμε. Και έχουμε και καθαρά τα χέρια μας και τη συνείδησή μας ήσυχη. Δεν ανταλλάξαμε έναν θώκο Αντιπρόεδρου με την ψήφο μας. Και ευτυχώς δικαιωνόμαστε, γιατί είδαμε πώς συμπεριφέρεστε και πώς συμπεριφέρονται οι εκπρόσωποι σας και ότι έχετε Αντιπρόεδρο της Βουλής από τη Νέα Δημοκρατία έναν πρώην Υπουργό Αγροτικής Ανάπτυξης εμπλεκόμενο στον ΟΠΕΚΕΠΕ, που ενώ θα έπρεπε να έχει παραιτηθεί και αυτός όπως και οι άλλοι εμπλεκόμενοι Υπουργοί και Υφυπουργοί, κάθεται εκεί στην έδρα του Αντιπροέδρου της Βουλής και τραμπουκίζει την Αντιπολίτευση.

Δεν έπρεπε, κύριοι, ο κ. Γεωργαντάς να έχει παραιτηθεί όπως οι τρεις Υφυπουργοί; Ο Κέλλας βέβαια παρέμεινε. Γιατί παρέμεινε ο Κέλλας; Γιατί είναι Βουλευτής Λάρισας και ξέρει για το ρουσφέτι. Γι’ αυτό παρέμενε, το ξέρετε.

Κύριε Μπούγα, παρακαλώ, πείτε στον κ. Φλωρίδη να επανέλθει ή απαντήστε μου εσείς. Λέει ο κ. Κελέτσης, ο σχεδόν πρωτοεμφανιζόμενος, γιατί έχετε στερέψει και από πάγκο και ανασύρετε μέσα από τα σεντούκια ποιον θα βάλετε να ξεπλύνει τις ποινικές σας ευθύνες. Ο κ. Κελέτσης προέδρευσε μιας επιτροπής η οποία μπάζωσε τις ποινικές ευθύνες. Η Βουλευτίνα μας, η κ. Καραγεωργόπουλου, ζήτησε, κύριε Κελέτση, με επιστολή σε εσάς -την οποία δεν τολμήσατε να τη βάλετε μαζί με το πόρισμα σας- και δήλωση να έχει πρόσβαση στη δικογραφία. Δεν τολμήσατε να το βάλετε καν, γιατί ακόμα και αυτό το μπαζώνετε.

Παρακαλώ, δώστε το μου. Ευχαριστώ πολύ.

Για πείτε μας, κύριε Μπούγα, η Κυβέρνηση έχει επιλέξει τελικά Αντιπροέδρους του Αρείου Πάγου, Αντιπροέδρους του Συμβουλίου της Επικρατείας και Αντιπρόεδρο του Ελεγκτικού Συνεδρίου; Γιατί υπάρχουν από την Παρασκευή δύο δημοσιεύματα της κ. Μπενέα στην ιστοσελίδα dikografies.blogspot.com όπου δημοσιεύονται σειρά ονομάτων και λέει ότι έγινε διά περιφοράς Υπουργικό Συμβούλιο και επιλέξατε Αντιπροέδρους από την Παρασκευή. Η δημοσιογράφος το δημοσιεύει. Έχουμε φτάσει Τρίτη και δεν ξέρουμε. Επιλέξατε τελικά Αντιπροέδρους; Είναι, πράγματι, αυτοί που γράφει η κ. Μπενέα; Κάνατε Αντιπρόεδρο του Αρείου Πάγου, πράγματι, τον κ. Λυμπερόπουλο βουτώντας κάτω στην επετηρίδα για να τον ανταμείψετε για τα δελτία Τύπου που βγάζει όλο αυτόν τον καιρό ως εκπρόσωπος Τύπου του Αρείου Πάγου;

Κύριε Μπούγα, κοιτάξτε με σας παρακαλώ και δώστε μου μια απάντηση. Έγινε Υπουργικό Συμβούλιο; Κάντε μου ένα νεύμα. Έγινε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Να συνεχίσω; Έγινε ή δεν έγινε; Δεν θέλετε να μας πείτε ούτε καν αν έγινε Υπουργικό Συμβούλιο; Ξέρετε;

**ΠΑΥΛΟΣ ΠΟΛΑΚΗΣ:** Δεν τον κάλεσαν. Δεν ξέρει ο άνθρωπος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρετε; Έγινε; Δεν έγινε; Γιατί ο Φλωρίδης όπου φύγει-φύγει, όπως το φίδι.

Όμως, εδώ υπάρχει η καταγγελία ότι κάνατε Αντιπρόεδρο του Αρείου Πάγου τον κ. Λυμπερόπουλο, που είναι γνωστό κομματικό στέλεχος της Νέας Δημοκρατίας, σχεδόν συνεργάτης του κ. Αθανασίου και υπέγραφε όλα τα δελτία Τύπου της κ. Κλάπα και του Αρείου Πάγου εναντίον της Αντιπολίτευσης, εναντίον όποιου καταγγέλλει την Αντιπολίτευση, εναντίον κάθε απειλής για την Κυβέρνηση, λες και είναι αυτός ο ρόλος των δικαστών.

Τον κάνατε, κύριοι, Αντιπρόεδρο του Αρείου Πάγου; Τον προαγάγατε; Και το ξέρει αυτό από την Παρασκευή; Γιατί εχθές εξέδωσε άλλο δελτίο Τύπου που κατακεραυνώνει τη δημοσιογράφο, πάλι την κ. Μπενέα, για μία άλλη αποκάλυψη, για την αποκάλυψή της σε σχέση με το ότι μεθοδεύετε να αλλάξετε τη σύνθεση της ολομέλειας του Αρείου Πάγου για να μην υπάρξει κρίση υπέρ των δανειοληπτών. Και, ξέρετε, την ώρα που συζητάμε εδώ, χώσατε και την τελευταία συνεδρίαση της Επιτροπής Δημόσιας Διοίκησης, Δημόσιας Τάξης και Δικαιοσύνης για τον νέο Κώδικα Πολιτικής Δικονομίας που έχει τις διατάξεις για τους πλειστηριασμούς.

Αληθεύουν όλα αυτά; Αληθεύει ότι ενώ ήταν πρώτος σε ψήφους για Αντιπρόεδρος του Αρείου Πάγου από τους συναδέλφους του αρεοπαγίτες ο κ. Βενιζελέας, ο οποίος ήταν ο εισηγητής στην υπόθεση των funds, τον παραλείψατε;

Κύριε Μπούγα, κοιτάξτε με λίγο. Απαντήστε μου ή πείτε σας παρακαλώ στον κ. Φλωρίδη ή σε όποιον έχει τα κότσια, εν πάση περιπτώσει, σε αυτή την Κυβέρνηση να έρθει να μας πει αν κάνατε Υπουργικό Συμβούλιο και ποιους επιλέξατε. Την ώρα που λέτε ότι δήθεν παραπέμπετε στη δικαιοσύνη την υπόθεση Καραμανλή, εσείς κάνετε μαγειρέματα με τους δικαστές και τη δικαιοσύνη, διαπλέκεστε αγρίως μπροστά στα μάτια όλων και νομίζετε ότι εμείς θα σιωπήσουμε.

Παρακαλώ, λοιπόν, πάρτε τον λόγο, όπως οφείλετε, μιας και κάθεστε στα κυβερνητικά έδρανα, και απαντήστε μου. Έγινε Υπουργικό Συμβούλιο την Παρασκευή; Επιλέξατε Αντιπρόεδρους του Αρείου Πάγου, του Συμβουλίου της Επικρατείας και του Ελεγκτικού Συνεδρίου; Ποιους επιλέξατε; Δημοσιοποιήστε το. Διαφορετικά, όλοι καταλαβαίνουμε ότι ακόμη και την τελευταία στιγμή κάνετε παζάρια. Την ώρα που θα συγκροτηθεί και άλλο Δικαστικό Συμβούλιο με δική σας μεθόδευση συναλλάσσεστε, και με τη δικαιοσύνη δεν έχετε την παραμικρή σχέση ούτε και την παραμικρή βούληση να αφήσετε ανεξάρτητη δικαστική διερεύνηση.

Περιμένω τις απαντήσεις σας. Θα περίμενα και τον «πολύ» κ. Μητσοτάκη που σήμερα μόλις πληροφορήθηκα ότι αφού κάναμε δέκα παρεμβάσεις για το αν διέγραψε τον «φραπέ» και τον «χασάπη», τον διέγραψε -λέει- σήμερα. Του πήρε πόσο; Πόσο χρειάστηκε; Διότι δεν το είχε σκεφτεί και αυτό ότι είναι αυτά τα κακοποιά στοιχεία μέλη της Νέας Δημοκρατίας, με τη δική σας βούλα.

Και, βέβαια, δεν μπορείτε να τους προστατεύσετε από την ποινική δικαιοσύνη με τον τρόπο που επιλέγετε εδώ. Απεργάζεστε, όμως, σίγουρα να τους προστατεύσετε με άλλους τρόπους και έχετε και την απώτατη εγγύηση, τον κ. Τασούλα -κατ’ ευφημισμόν κύριο- να έχει την εξουσία απονομής χάριτος για όλες αυτές τις υποθέσεις, εάν στραβώσουν και δεν καταφέρετε να επηρεάσετε δικαστικούς και εισαγγελικούς λειτουργούς, γιατί υπάρχουν πράγματι και αδέκαστοι και ευσυνείδητοι.

Κύριε Μπούγα, μιας και εσάς άφησε στο πόδι του ο κ. Φλωρίδης, περιμένω την απάντηση σας.

Ευχαριστώ.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κελέτση, επί προσωπικού; Μου είχατε κάνει νόημα προηγουμένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον κ. Μπούγα να απαντήσει.

**ΝΟΤΗΣ ΜΗΤΑΡΑΚΗΣ:** Δεν είναι συνέντευξη Τύπου εδώ.

**ΠΡΟΕΔΡΕΥΩΝ (Γεώργιος Λαμπρούλης):** Πριν πάρετε τον λόγο, κύριε Κελέτση, για να μας εξηγήσετε το προσωπικό για ένα λεπτό, να θυμίσω και στην κυρία Πρόεδρο ότι και με βάση και τον Κανονισμό, όταν αναφερόμαστε στον Πρόεδρο της Δημοκρατίας, δεν αναφερόμαστε με αυτόν τον τρόπο που αναφερθήκατε εσείς.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο στο ΚΚΕ!

**ΠΡΟΕΔΡΕΥΩΝ (Γεώργιος Λαμπρούλης):** Ανεξάρτητα αν συμφωνεί κάποιος πολιτικά ή όχι, ανεξάρτητα αν κάποιος πολιτικά διαφωνεί ή όχι, απαγορεύεται και νομίζω είναι στοιχειώδης πολιτική συμπεριφορά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από πού απαγορεύεται;

**ΠΡΟΕΔΡΕΥΩΝ (Γεώργιος Λαμπρούλης):** Αυτά έχουν να κάνουν σε ό,τι αναφερθήκατε για τον Πρόεδρο της Δημοκρατίας.

Κύριε Κελέτση, έχετε τον λόγο επί προσωπικού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, θέλω κι εγώ τον λόγο γι’ αυτό που είπατε.

**ΣΤΑΥΡΟΣ ΚΕΛΕΤΣΗΣ:** Κύριε Πρόεδρε, η κ. Κωνσταντοπούλου, για δύο μάλιστα φορές, αναφέρθηκε στο όνομά μου σχετικά με την κοινοβουλευτική μου παρουσία και μάλιστα με πολύ απαξιωτικούς χαρακτηρισμούς. Θα παρακαλούσα για ένα λεπτό να μου δώσετε τον λόγο να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο. Παρακαλώ.

**ΣΤΑΥΡΟΣ ΚΕΛΕΤΣΗΣ:** Να σας πω την αλήθεια, κυρία Κωνσταντοπούλου, με βάση τα δικά σας κριτήρια το πώς αξιολογείτε την κοινοβουλευτική παρουσία, δεν με ανησυχεί και ούτε και με στεναχωρεί ιδιαίτερα το γεγονός ότι, δεν ξέρω πώς είπατε εδώ πέρα, δεν με γνωρίζετε κ.λπ.. Εδώ φτάσατε μέχρι να απαξιώσετε -και είναι ντροπή σας που το κάνετε αυτό- τον ίδιο τον Πρόεδρο της Ελληνικής Δημοκρατίας. Και αυτό είναι απαράδεκτο. Άρα, το να στενοχωρηθώ εγώ που είμαι ένας απλός Βουλευτής, πραγματικά αυτό έρχεται πολύ δεύτερο.

Να σας πω, όμως, ότι και για έναν άλλον λόγο δεν με ενδιαφέρει η γνώμη σας. Εμένα με ενδιαφέρει η άποψη των συμπατριωτών μου από τον Έβρο οι οποίοι πρώτη φορά πρέπει να σας πω, για να ενημερώνεστε, ότι με εξέλεξαν το 2004 και για πρώτη φορά εκλέχτηκα εδώ σε αυτή τη Βουλή το 2004 και με τιμούν με την ψήφο τους για πάρα πολλά χρόνια.

Ήμουν Πρόεδρος την προηγούμενη κοινοβουλευτική περίοδο στην προανακριτική επιτροπή που ασχολήθηκε με την υπόθεση του κ. Παππά και, βέβαια, μετά τις εκλογές του 2023 ήμουν Υφυπουργός Αγροτικής Ανάπτυξης για έναν χρόνο και ίσως και λίγο περισσότερο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγχαρητήρια.

**ΣΤΑΥΡΟΣ ΚΕΛΕΤΣΗΣ:** Όλα αυτά σας τα λέω όχι για να δικαιολογήσω τη δική μου παρουσία αλλά για να δείξω ότι μάλλον δεν ασχολείστε και δεν έχετε ολοκληρωμένη άποψη για το Κοινοβούλιο, παρά μόνον γι’ αυτά που σας ενδιαφέρουν.

Θέλω, λοιπόν, κλείνοντας να πω ότι τα δικά μου κριτήρια είναι άλλα για την παρουσία στη Βουλή. Είναι η σοβαρότητα και η υπευθυνότητα. Σε καμία περίπτωση δεν αγωνιώ να κάνω σόου προκειμένου να γίνω γνωστός στο πανελλήνιο και να κερδίζω ψήφους.

Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χαρίτση, έχετε το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Για ποιο πράγμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για εσάς. Έχω ζητήσει τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Να μετρήσει ως παρέμβαση. Με αυτή την έννοια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Προσωπικό γιατί; Δεν υπάρχει προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γι’ αυτά που είπατε εσείς.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ. Παρέμβαση. Έχετε το δικαίωμα, βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού, όπως δώσατε στον κ. Κελέτση, κύριε Λαμπρούλη, Βουλευτή του ΚΚΕ, που είστε πάντοτε ασμένως…

**ΠΡΟΕΔΡΕΥΩΝ (Γεώργιος Λαμπρούλης):** Αιτιολογείστε το προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη μιλάτε πάνω μου, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Σας ρωτώ. Για να σας δώσω τον λόγο επί προσωπικού που ζητάτε, πρέπει να αιτιολογήσετε το «επί προσωπικού». Ποιο είναι, λοιπόν, το προσωπικό που σας έθιξε, ενδεχομένως κάποιος ομιλητής ή τέλος πάντων διαστρέβλωσε αυτά που είπατε. Αυτά προβλέπονται από τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε να μιλάτε και δώστε μου τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο να μας εξηγήσετε για ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία. Ευχαριστώ. Μη μιλήσετε για το επόμενο λεπτό, κύριε Λαμπρούλη.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα μου πείτε εσείς πότε θα μιλήσω. Ακούτε; Δεν θα μου πείτε εσείς. Έχετε τον λόγο. Σας έδωσα τον λόγο. Παρακαλώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, ακούστε. Υπάρχει, είπαμε, ένα είδος λεγόμενης αντιπολίτευσης που είναι πιο σύστημα από το σύστημα. Αυτό είστε εσείς. Κάνατε ότι αποχωρήσατε…

**ΠΡΟΕΔΡΕΥΩΝ (Γεώργιος Λαμπρούλης):** Σ’ εμένα απευθύνεστε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σ’ εσάς, ναι.

**ΠΡΟΕΔΡΕΥΩΝ (Γεώργιος Λαμπρούλης):** Διακόπτω τη συνεδρίαση. Σε ένδειξη διαμαρτυρίας αποχωρώ από το Προεδρείο. Ας έρθει ο επόμενος Αντιπρόεδρος. Είστε απαράδεκτη, ανήθικη πολιτικά και σας παραδίδω στη χλεύη του ελληνικού λαού. Όχι της Βουλής ή των Βουλευτών. Όσων ακούν και βλέπουν αυτή σας τη συμπεριφορά.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας χειροκροτάει η Νέα Δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Διακόπτω τη συνεδρίαση. (ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΟΣ (Νικήτας Κακλαμάνης):** Επαναλαμβάνεται η διακοπείσα συνεδρίαση.

Ως Πρόεδρος στηρίζω στο 100% τον Προεδρεύοντα πριν λίγο, κ. Λαμπρούλη. Όσα απαράδεκτα ακούστηκαν από την Πρόεδρο της Πλεύσης Ελευθερίας και γενικότερα η στάση της από το πρωί, τα Πρακτικά τα επίσημα με δική μου απόφαση παραπέμπονται στην Επιτροπή Θεσμών και Δεοντολογίας διά τα περαιτέρω. Όταν κανείς δεν έχει να μιλήσει επί της πολιτικής ουσίας κάνει πολιτικό ακτιβισμό. Η Αίθουσα της Ολομέλειας δεν ενδείκνυται για τέτοια πράγματα. Αυτή είναι η προσωπική μου απόφαση. Τα Πρακτικά θα πάνε στην Επιτροπή Δεοντολογίας διά τα περαιτέρω.

Σας ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον λόγο, κύριε Πρόεδρε.

**ΠΡΟΕΔΡΟΣ (Νικήτας Κακλαμάνης):** Δεν έχετε τον λόγο. Δεν τον έχετε.

Συνεχίζεται η συνεδρίαση κανονικά με τον επόμενο ομιλητή.

Τον λόγο έχει η κ. Λιακούλη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο προηγουμένως.

**ΠΡΟΕΔΡΟΣ (Νικήτας Κακλαμάνης):** Δεν τον έχετε. Δεν σας τον δίνω τώρα τον λόγο. Η κ. Λιακούλη είναι να έρθει στο Βήμα και μετά η Προεδρεύουσα θα κάνει αυτό που πρέπει.

Κυρία Λιακούλη, ελάτε στο Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λογοκρίνετεένα κόμμα, κύριε Κακλαμάνη, και μια Αρχηγό.

**ΠΡΟΕΔΡΟΣ (Νικήτας Κακλαμάνης):** Ελάτε, κυρία Λιακούλη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί σας ενοχλεί.

**ΠΡΟΕΔΡΟΣ (Νικήτας Κακλαμάνης):** Έχω μάθει να απαντώ μόνο σε σοβαρές παρατηρήσεις από τούδε και στο εξής.

Παρακαλώ, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δυστυχώς τέτοιου είδους γεγονότα, περιστατικά δεν περιποιούν καμία τιμή για το Κοινοβούλιο. Φυσικά υπάρχουν ευθύνες, διότι ζούμε σε μια εποχή που ακόμη και το δημοκρατικό ένστικτο ποινικοποιείται και πρέπει να το δούμε αυτό. Όποιος τολμά να σταθεί απέναντι σε αυταρχικές συμπεριφορές γίνεται στόχος και στήνονται οι μονταζιέρες και εξαφανίζονται πολλά πρωτοφανή και ανεκδιήγητα που καταθέτουν οι ημέτεροι της Κυβέρνησης σας στη δημόσια συζήτηση, ακόμη και αν Βουλευτής Νέας Δημοκρατίας δημόσια κάνει πρόταση θεσμικής εκτροπής.

Αυτές τις μέρες το έχετε κορυφώσει, παντού και σε όλα. Δεν αφήνετε τίποτα. Τα αλωνίζετε όλα. Πιάνετε τις πένες και τα παπαγαλάκια σας. Φτιάχνετε και στήνετε πάνελ ομιλητών δήθεν, και μπροστά ολοφάνερα κρατάνε οι Βουλευτές σας τα non paper με τα οποία τοποθετούνται δήθεν επί παντός του επιστητού και επί των καυτών θεμάτων, για τα οποία, όμως, δεν έχετε ιδέα. Βλέπετε τα μισά, τα λίγα, αυτά που σας συμφέρουν. Η αλήθεια είναι ο φόβος σας, γιατί ζούμε στην εποχή του ψεύδους.

Όμως συνάδελφοι δεν είναι η στιγμή αυτή για φόβο. Είναι η στιγμή του χρέους, του χρέους απέναντι στη δημοκρατία που δεν είναι δεδομένη, του χρέους απέναντι στο κράτος δικαίου που δεν είναι δεδομένο, του χρέους απέναντι στους θεσμούς που υφίσταται υπονόμευση όχι μόνο από τα πρόσωπα αλλά και από μεθοδεύσεις. Σε αυτήν την ώρα οι Βουλευτές του ελληνικού Κοινοβουλίου, όλων των παρατάξεων, δεν σωπαίνουμε. Στεκόμαστε όρθιοι, γιατί αυτός είναι ο ρόλος μας, όχι να επιβιώνουμε πολιτικά ατσαλάκωτοι και μοιραίοι, συμβιβασμένοι με το λίγο ή το ελάχιστο, αλλά οφείλουμε να υπηρετούμε τη δημοκρατία με συνέπεια ακόμη και όταν αυτό κοστίζει. Αυτήν την ορκωμοσία δεν κάναμε όταν μπήκαμε σε αυτό το κτίριο, σ’ αυτήν την Αίθουσα; Δεν ορκιστήκαμε πίστη στο Σύνταγμα και στους νόμους όλοι μας και οι τριακόσιοι;

Όσοι, λοιπόν, νομίζουν ότι με λάσπη στον ανεμιστήρα θα φιμώσουν αυτούς που τολμούν και μιλούν, ξεχνούν ότι η δημοκρατία δεν φιμώνεται ποτέ. Αντιστέκεται, έχει φωνή και έχει και πρόσωπα από τα οποία υπηρετείται. Και είναι χρέος εκείνοι οι οποίοι διαδραμάτισαν στην ιστορία ρόλο σημαντικό για τον εκδημοκρατισμό της χώρας, εδώ στα σπλάχνα του ΠΑΣΟΚ, στα σπλάχνα της μεγάλης δημοκρατικής παράταξης που καλούνται να διαφυλάξουν αρχές και αξίες, να διαφυλάξουν την ίδια τη δημοκρατία μας η οποία μας κοιτάζει απορημένη. Και είναι απορημένη γιατί σήμερα καλούμαστε να πάρουμε θέση σε μία ακόμη fast track διαδικασία του Κοινοβουλίου. Ακόμη ένα ξέπλυμα, ακόμη μια συγκάλυψη, ακόμη μια διαδικασία στην οποία φαντάζομαι ότι σε ένα μελλοντικό διάγγελμα του κ. Μητσοτάκη θα ήταν μια ατυχής στιγμή, ένα άτυχο πράγμα το οποίο προέκυψε από έναν ατυχή χειρισμό -δεν είναι εδώ και ο κ. Μαρκόπουλος- από μια ατυχή ομάδα Βουλευτών που δεν έκαναν σωστά τα πράγματα κ.ο.κ..

Βαλλόμαστε πανταχόθεν από άτυχες στιγμές, αλλά δεν υπάρχουν τυχερά ή άτυχα στη Βουλή. Είναι συνειδητές επιλογές. Είναι η συνειδητή επιλογή της Νέας Δημοκρατίας να αθωώσει τους Υπουργούς της από τις βαριές δικογραφίες. Δεν είναι τύχη ή ατυχία αυτό. Αυτό είναι επιλογή. Η συνεχής επανάληψη καταστρατήγησης των θεσμών δεν είναι επιλογή; Οι διαδικασίες που μπορούν να βοηθήσουν τα δικαστικά συμβούλια να πάνε περαιτέρω δεν είναι συνειδητή επιλογή και κυνικά μάλιστα επιλέγεται από τη Νέα Δημοκρατία;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Είναι η σκανδαλολογία των τελευταίων ημερών, μηνών και χρόνων της Νέας Δημοκρατίας, του βίου και της πολιτείας σας αποτέλεσμα των κομμάτων της Αντιπολίτευσης; Δεν είναι υπαρκτά τα σκάνδαλά σας; Φαρδιά, πλατιά δεν φέρουν την υπογραφή του κ. Μητσοτάκη και τη δική σας υπογραφή που θα την βάλετε και σήμερα στην κάλπη;

Η χώρα καθημερινά βυθίζεται κάτω από τα βρώμικα νερά μίας πρωτοφανούς πολιτικής εξαθλίωσης. Έχει αρχίσει να φέρνει έντονη οσμή και αποφορά αυταρχισμού, συναδέλφισσες και συνάδελφοι. Ας το βάλουμε καθαρά στο μυαλό μας. Έχουμε, δυστυχώς, φαινόμενο καθεστωτισμού στηριγμένο στα αμίμητα συνθήματα εκείνα του 41%. «Εμείς, είμαστε εμείς». «Θα κάνουμε κουμάντο», όπως είπε και ο λαλίστατος Υπουργός σας τις τελευταίες ημέρες, ότι «Απαγορεύουμε στην Ευρωπαϊκή Εισαγγελία, δεν έχει δικαίωμα να μας πει αν θεωρεί ένοχο τον Βορίδη ή τον Αυγενάκη». Αυτά είπε ο κύριος Υπουργός, για να λάβει, βέβαια, τις κατάλληλες απαντήσεις.

Είναι ένα ακόμη σκάνδαλο το οποίο το πάτε στις καλένδες από το μακρινό 1998. Και εμείς λέμε, ναι, να τα εξετάσουμε όλα, γιατί είδα τα παπαγαλάκια σας χθες που βγήκαν και είπαν ότι δεν θέλει το ΠΑΣΟΚ την εξεταστική επιτροπή. Όχι, την θέλει και την παραθέλει, λοιπόν, μαζί με την προανακριτική, όμως. Και δεν θα ρίξουμε στον κάλαθο των αχρήστων τη δικογραφία που ήρθε στη Βουλή και αφορά την Κυβέρνησή σας και τους Υπουργούς. Άλλα θα πούμε, άλλα θα κάνετε, αλλά εμείς θα επιμείνουμε σ’ αυτά γιατί αυτό είναι το σωστό.

Μέσα σε αυτόν τον πολιτικό ζόφο, λοιπόν, το σημερινό θέμα, η απαλλαγή, η οριστική αμνηστία του κ. Καραμανλή. Ρίξατε την μπάλα στην κερκίδα, όχι απλά αλλά με έναν τρόπο ευρηματικό, θα τολμήσω να πω. Τι κάνατε; Επειδή δεν μπορούσατε να ακουμπήσετε πουθενά σ’ αυτή τη δικογραφία, εσείς κάνατε μία ωραία εφεύρεση κατηγορητηρίου, που δεν υπάρχει μέσα στη δικογραφία. Και φτιάξατε μία κατηγορία, για να μας καταλαβαίνουν και οι πολίτες που μας ακούνε τώρα, για τον κ. Καραμανλή που τον μαλώνετε, διότι δεν ήταν καλός Υπουργός, γιατί δεν κατάφερε να εξασφαλίσει τα κονδύλια και να κάνει εξωραϊσμό του ΟΣΕ και να κάνει καλύτερη την επιχείρηση του ΟΣΕ και να προσλάβει και να κάνει διάφορα.

Απίστευτα πράγματα! Οι ποινικές ευθύνες περιορίστηκαν σε αυτό το πλημμέλημα το οποίο δεν υπάρχει στη δικογραφία. Και σε αυτόν τον χορό της παραζάλης, της παρακμής και της τρέλας, θέλετε όλοι να συρθούμε και να πούμε ναι σε αυτό το κατηγορητήριο που εσείς φτιάξατε κομμάτι-κομμάτι για να αθωώσετε τον κ. Καραμανλή, ο οποίος ωρυόταν πριν από λίγο καιρό στο έδρανο που κάθεστε κύριε Υπουργέ, λέγοντας: «Ντροπή σας! Ντροπή σας!» στους ανθρώπους της Αντιπολίτευσης, που τον ρωτούσαν για την κατάσταση του σιδηροδρόμου.

Τελειώνω, λέγοντας το εξής με το χέρι στην καρδιά, κυρίες και κύριοι της Νέας Δημοκρατίας. Κυρίες και κύριοι συνάδελφοι, το βάρος πέφτει σε εσάς. Δεν θα ήθελα ποτέ να ήμουν στη θέση σας, αλλά νομίζω ότι θα τολμούσα να αποστασιοποιηθώ απ’ αυτό το άγος. Διότι τώρα δεν έχετε αντιμέτωπη την Αντιπολίτευση ή κάποιον ο οποίος σας κουνάει το δάκτυλο. Ούτε το δάκτυλο κουνάμε ούτε τίποτα κάνουμε. Έχετε, όμως, τη συνείδησή σας και έχετε ορκιστεί στο Σύνταγμα και στους νόμους. Έχετε μία ποινική δικογραφία και με τα δακτυλάκια σας και τα νυχάκια σας σκάβετε μαζί με την Κυβέρνηση τον τάφο για να τη θάψετε. Και θάβετε μέσα σε αυτό και τις ευθύνες όλων όσων πέρασαν και δημιούργησαν αυτό το πρόβλημα για το οποίο, δυστυχώς, χάθηκαν ανθρώπινες ζωές.

Αυτό, λοιπόν, η δημοκρατία δεν το ανέχεται, δεν το δέχεται. Θα είστε μόνοι σας στην ψηφοφορία, αλλά θα είστε μόνοι σας και στις εκλογές. Κυρίως, όμως, μετά τις εκλογές. Εκεί θα είστε κατάμονοι!

Ευχαριστώ.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα έχει ο Πρόεδρος της Νέας Αριστεράς, ο κ. Αλέξης Χαρίτσης. Θα ακολουθήσει παρέμβαση της κ. Ζωής Κωνσταντοπούλου και θα συνεχίσουμε με τους ομιλητές.

**ΝΟΤΗΣ ΜΗΤΑΡΑΚΗΣ:** Κυρία Πρόεδρε, δεν θα ήταν καλύτερο να μιλάει εναλλάξ ένας Πρόεδρος, ένας ομιλητής;

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε. Σε παρέμβαση Προέδρου στον αριθμό που δικαιούται, προφανώς προηγείται, εκ του Κανονισμού εννοώ. Επομένως, θα γίνει η παρέμβαση, σύντομη θα είναι και θα συνεχίσουμε.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κυρίες και κύριοι συνάδελφοι, στα δημοσιεύματα των τελευταίων ημερών που αφορούν στη συγκεκριμένη υπόθεση και στο ζήτημα της προανακριτικής για τον κ. Καραμανλή βλέπουμε να επαναλαμβάνεται ένας τίτλος. Δεν ξέρω εάν είναι τυχαίο όλα τα δημοσιεύματα, τα περισσότερα τουλάχιστον, να έχουν τον ίδιο τίτλο. Ποιος είναι αυτός τίτλος; «Αυλαία για την προανακριτική Καραμανλή».

Και νομίζω ότι αυτός ο τίτλος είναι εύστοχος. Είναι πραγματικά εύστοχος, γιατί το αυλαία, το οποίο χρησιμοποιείται από τους δημοσιογράφους είναι ακριβές. Γιατί πραγματικά αυτό το οποίο ζούμε, αυτό το οποίο ζήσαμε το προηγούμενο διάστημα και το οποίο ζούμε ακόμα και σήμερα εδώ σ’ αυτήν την Αίθουσα είναι, δυστυχώς, κυρίες και κύριοι συνάδελφοι, μία άθλια παράσταση την οποία έδωσε και δίνει η Κυβέρνηση, έδωσε και δίνει η Κοινοβουλευτική Πλειοψηφία της Νέας Δημοκρατίας, την οποία προσπαθεί σήμερα στο άψε σβήσε να την τελειώσει, να τελειώσει τουλάχιστον την πρώτη σεζόν αυτής της παράστασης, να δούμε τι θα γίνει και στη συνέχεια.

Έχουμε, δυστυχώς, γιατί τα πράγματα είναι πάρα πολύ σοβαρά, μία θεσμική φάρσα, μια πλήρη καταρράκωση των θεσμών, έναν ευτελισμό της κοινοβουλευτικής διαδικασίας. Σήμερα, για να το πω με μία φράση πέφτει τελικά η αυλαία της ντροπής, γιατί είναι ντροπή αυτό το οποίο έχει συμβεί όλο το τελευταίο διάστημα.

(Χειροκροτήματα από την πτέρυγα της Νέας Αριστεράς)

Και δεν άξιζε και δεν αξίζει αυτό το κακοπαιγμένο θέατρο σε μια εθνική τραγωδία, σε μια εθνική τραγωδία πενήντα επτά νεκρών. Είναι ύβρις στη μνήμη τους αυτό το οποίο συμβαίνει.

Η Νέα Δημοκρατία δεν συμπεριφέρθηκε ως κυβερνώσα δύναμη με σεβασμό στο κράτος δικαίου, συμπεριφέρθηκε ως ένας κακός θίασος που μετέτρεψε τις κοινοβουλευτικές διαδικασίες σε θέατρο σκιών σε ένα ακόμα έργο συγκάλυψης. Η τραγωδία αυτή η οποία συγκλόνισε την ελληνική κοινωνία και εξακολουθεί να συγκλονίζει την ελληνική κοινωνία, είναι μια υπόθεση η οποία αγγίζει βαθιά το κοινό αίσθημα, τη συλλογική συνείδηση, την αξιοπρέπεια ενός ολόκληρου λαού, αλλά και τη θεσμική μας αξιοπιστία, τη θεσμική αξιοπιστία του πολιτικού συστήματος και της Βουλής.

Και, δυστυχώς, κυρίες και κύριοι συνάδελφοι, ο τρόπος με τον οποίο χειρίστηκε η Κυβέρνηση αυτήν την υπόθεση εξαφάνισε και το τελευταίο ψήγμα αξιοπιστίας της ίδιας Κυβέρνησης και του περιώνυμου επιτελικού της κράτους, έπεσαν οι μάσκες και αναδύθηκε, δυστυχώς, στην επιφάνεια η αλλεργία αυτής της Κυβέρνησης για την ανάληψη οποιασδήποτε ευθύνης. Αναδύθηκε, όμως και κάτι άλλο. Αναδύθηκε και η χυδαιότητα της Κυβέρνησης, που ομνύει κατά τα άλλα στην ασφάλεια και βλέπει νέους ανθρώπους, νέα παιδιά ως αναλώσιμους.

Με το έγκλημα των Τεμπών έχουμε την πλήρη διάρρηξη της εμπιστοσύνης των πολιτών προς το κράτος, προς την ελληνική πολιτεία. Και αυτό είναι μια πάρα πολύ άσχημη ιστορική παρακαταθήκη που θα κουβαλάει η Κυβέρνηση Μητσοτάκη και στο μέλλον όταν με το καλό φύγει από τη διακυβέρνηση της χώρας.

(Χειροκροτήματα από την πτέρυγα της Νέας Αριστεράς)

Γιατί, βεβαίως, μετά από τη φονική σύγκρουση των δύο τρένων, που επί δώδεκα ολόκληρα λεπτά κινούνταν στην ίδια γραμμή σε αντίθετη φορά, μετά το ξεχαρβάλωμα του σιδηροδρομικού δικτύου με την κίνηση σε κόκκινους σηματοδότες να έχει γίνει ο κανόνας, μετά τα τεράστια κενά στο προσωπικό τα οποία καλύπτονταν με τις μετατάξεις ρουσφέτια, όπως αποκαλύφθηκε και για τον συγκεκριμένο σταθμάρχη, στη συνέχεια μετά από όλο αυτό το έγκλημα είχαμε κι άλλο ένα έγκλημα, ένα προμελετημένο έγκλημα που ήταν το έγκλημα της συγκάλυψης, το οποίο ξεκίνησε από τις πρώτες πρωινές ώρες της σύγκρουσης. Ήταν ένα έγκλημα το οποίο το ενορχήστρωσε και το υλοποίησε ο ίδιος ο Πρωθυπουργός, ο οποίος έσπευσε να μιλήσει για τον σταθμάρχη, να μιλήσει για το ανθρώπινο λάθος και τελειώσαμε. Εκεί περιορίζονται οι ευθύνες. Και μετά ακολούθησε άλλη μια ντροπιαστική στιγμή εδώ στο Ελληνικό Κοινοβούλιο αυτήν τη φορά.

Μια εξεταστική επιτροπή που είπαμε εμείς ότι είναι παρωδία αλλά τελικά δεν ήταν απλώς και μόνο παρωδία αλλά ήταν μια εξεταστική επιτροπή η οποία κατέστησε τη Βουλή των Ελλήνων εκτελεστικό όργανο στο έγκλημα της συγκάλυψης. Αυτό έγινε με την εξεταστική.

Αν κάποια στιγμή στο μέλλον, όμως, κάποιος ιστορικός διαβάσει τα Πρακτικά της Βουλής, από το τι έχει συμβεί και το τι έχει λεχθεί αυτά τα δύο χρόνια, μετά την 28η Φεβρουαρίου του 2023, θα διαβάσει αδιανόητα πράγματα τα οποία έχουν ειπωθεί από κυβερνητικά χείλη. Από το «όσοι μιλάνε για μπάζωμα, είναι για τα μπάζα» φτάσαμε στο «τέρμα οι κλάψες για τα Τέμπη». Αυτά τόλμησαν να εκστομίσουν Υπουργοί της Κυβέρνησης Μητσοτάκη μετά από όλο αυτό το έγκλημα.

Κυρίες και κύριοι συνάδελφοι, το περίφημο -πλέον έχει γίνει όρος- μοντέλο Τριαντόπουλου, αυτή η κατασκευή της Κυβέρνησης που επέλεξε ο ίδιος ο κ. Μητσοτάκης, δείχνει ακριβώς πόσο προμελετημένη είναι η με κάθε τρόπο συγκάλυψη κάθε ευθύνης κάθε κυβερνητικού στελέχους, γιατί το ίδιο ακριβώς μοντέλο εφαρμόζεται και εδώ και στην περίπτωση του κ. Καραμανλή, του Υπουργού των Τεμπών, που από το περίφημο που έλεγε από εκείνα εκεί τα έδρανα τα υπουργικά προς τους Βουλευτές της Αντιπολίτευσης, «είναι ντροπή να θέτετε ζήτημα ασφάλειας στα τρένα», λίγες μόλις ημέρες πριν συμβεί το δυστύχημα των Τεμπών, έφτασε τελικά ο ίδιος κ. Καραμανλής να μας λέει ότι «εγώ δεν έχω ευθύνη για την ασφάλεια». Δεν έχει ευθύνη για την ασφάλεια ο αρμόδιος Υπουργός, λες και ήταν περαστικός από το υπουργείο. Είδε φως και μπήκε, δεν ξέρει ακριβώς ποια ήταν η κατάσταση του σιδηροδρόμου επί ημερών του!

Βεβαίως, ο κ. Μητσοτάκης μας απέδειξε για άλλη μια φορά πόσο αδίστακτος είναι, να δηλώνει από τη μία ότι δεν θα σταθεί εμπόδιο -έλεγε ο ίδιος σε τηλεοπτική του συνέντευξη- για την πλήρη διαλεύκανση της υπόθεσης, για την πλήρη διερεύνηση όλων των ενδεχόμενων ευθυνών, ακόμη και για τον κ. Καραμανλή και από την άλλη να εφευρίσκει μοντέλα Τριαντόπουλου, για να μπορέσει να βγάλει λάδι ακόμα και τον κ. Καραμανλή, με κατασκευασμένα πλημμελήματα παράβασης καθήκοντος που προσδιορίζονται τόσο στενά, έτσι ώστε ακριβώς να μπορούν να στρώσουν τον δρόμο για την πλήρη απαλλαγή στη συνέχεια στο δικαστικό συμβούλιο. Ο κ. Μητσοτάκης επέλεξε μια διαδικασία, δήθεν, ελεγχόμενης εκτόνωσης. Επέλεξε ουσιαστικά μια παραπομπή για τα μάτια του κόσμου και μόνο.

Κυρίες και κύριοι συνάδελφοι, εμείς από την πρώτη στιγμή ως Κοινοβουλευτική Ομάδα της Νέας Αριστεράς είπαμε το εξής απλό αλλά κρίσιμο: Δεν θα μπούμε στο παιχνίδι της κομματικής πλειοδοσίας, δεν θα προσφέρουμε άλλοθι στη Νέα Δημοκρατία να κλείσει την υπόθεση μέσω της καταψήφισης και της απόρριψης των προτάσεων της Αντιπολίτευσης, δεν θα συμμετέχουμε στη διαμόρφωση μη αναστρέψιμων καταστάσεων και οιονεί δεδικασμένων, δεν θα συμμετέχουμε στη μεθόδευση μετατροπής της Βουλής σε θεσμικό εργαλείο αμνήστευσης και παγίωσης της ατιμωρησίας.

Προσπαθήσαμε να κρατήσουμε την υπόθεση αυτή ανοιχτή. Αυτό καλέσαμε και τις άλλες δυνάμεις της Αντιπολίτευσης να κάνουν, έτσι ώστε σε μια επόμενη Βουλή με άλλους συσχετισμούς, να μπορέσουμε να ρίξουμε φως στο σκοτάδι της συγκάλυψης και να αποδοθεί, επιτέλους, δικαιοσύνη. Δυστυχώς, δεν εισακουστήκαμε και σήμερα ο κ. Καραμανλής παραπέμπεται μόνο για ένα πλημμέλημα. Γι’ αυτό παραπέμπεται ο κ. Καραμανλής. Και όλα επιβεβαιώνουν, αυτό το οποίο λέγαμε εξαρχής, ότι οδεύουμε σε μια διαδικασία κατά την οποία η δικαιοσύνη και η απόδοση ευθυνών, δεν είναι -δυστυχώς- το ζητούμενο.

Η κυβερνητική πλειοψηφία απέρριψε όλες τις προτάσεις που κατατέθηκαν για διερεύνηση σοβαρότερων αδικημάτων -κακουργημάτων, δηλαδή- κι αν αυτό ακούγεται σαν προετοιμασία της συγκάλυψης, και ακούγεται και είναι προετοιμασία συγκάλυψης αυτό το οποίο έκανε η Κυβέρνηση της Νέας Δημοκρατίας.

(Χειροκροτήματα από την πτέρυγα της Νέας Αριστεράς)

Συστάθηκε μια επιτροπή -υποτίθεται για τη διενέργεια προκαταρκτικής εξέτασης- που δεν έκανε ούτε μισή πράξη προκαταρκτικής εξέτασης. Για ποια επιτροπή προκαταρκτικής εξέτασης μπορούμε να μιλάμε; Κάλεσε μόνο τον κ. Καραμανλή -εάν μπορούσε, θα το είχε αποφύγει ακόμα κι αυτό- δεν εξέτασε κανέναν μάρτυρα, αρνήθηκε να καλέσει μάρτυρες, δεν χορήγησε καν στα μέλη της ίδιας της επιτροπής τη δικογραφία και ο ελεγχόμενος -ο πρώην Υπουργός, ο κ. Καραμανλής- κατέθεσε ένα υπόμνημα και καθάρισε. Και καθάρισε!

Τι υπόμνημα; Ένα σημειωματάκι εκατόν τριάντα λέξεων με το οποίο αρνείται κάθε ευθύνη και, ταυτόχρονα, ζητάει να του ασκηθεί ποινική δίωξη. Και όλα αυτά κάτω από τον τίτλο -γιατί δεν υπάρχει όριο στο θράσος, δεν υπάρχει όριο στο θράσος!- «Ζητώ πλήρη διαλεύκανση». Ζητώ πλήρη διαλεύκανση! Για ποια πλήρη διαλεύκανση μιλάμε; Για ποιο πράγμα ζητάει πλήρη διαλεύκανση; Όχι για τις ευθύνες που αφορούν την ασφάλεια των σιδηροδρόμων, όχι για την κατάσταση στον ΟΣΕ, όχι για την κατάσταση του σιδηροδρομικού δικτύου, της υποδομής πάνω στην οποία κυκλοφορούσαν τα τρένα που οδηγήθηκαν σε αυτή τη φονική σύγκρουση. Πλήρη διαλεύκανση μόνο γι’ αυτά τα οποία η ίδια η κοινοβουλευτική Πλειοψηφία της Νέας Δημοκρατίας αποφάσισε και επέλεξε να ελεγχθούν.

Και αναρωτιέμαι, ειλικρινά αναρωτιέμαι και απευθύνομαι και στους συναδέλφους της Συμπολίτευσης. Ας προσπαθήσουμε να σκεφτούμε με βάση την κοινή λογική. Είναι θέμα διάθεσης του καθενός το ποια ποινική διαδικασία θα ακολουθηθεί, πώς θα ελεγχθεί, γιατί ακριβώς θα ελεγχθεί; Ο καθένας μπορεί να βγαίνει και να λέει ότι εγώ θέλω να ελεγχθώ από αυτόν και γι’ αυτό και μόνο το αδίκημα; Μπορεί να φανταστεί κανείς ότι θα πήγαινε ένας απλός πολίτης ενώπιον του εισαγγελέα και του ανακριτή και θα έλεγε «κοιτάξτε, εγώ είμαι αθώος». Εγώ είμαι αθώος δεν έχω κάνει τίποτα αλλά δεν θέλω να γίνει προκαταρκτική εξέταση. Θέλω να μου ασκήσετε απευθείας δίωξη και να πάω να απολογηθώ όχι σε εσάς, κάπου αλλού. Θα το έκανε αυτό ο απλός πολίτης;

Δηλαδή, ο καθένας επιλέγει ό,τι θέλει; Είμαστε σοβαροί πια; Πόσο θράσος μπορεί να έχεις, για να ζητάς τέτοια πράγματα, όπως έκανε ο πρώην Υπουργός σας, ο Βουλευτής σας, ο κ. Καραμανλής; Δεν σέβεστε τίποτα και εσείς έρχεστε σήμερα εδώ και υιοθετείτε αυτήν τη λογική Καραμανλή; Δεν σέβεστε ούτε τους πενήντα επτά νεκρούς; Πώς επιτρέπετε στους εαυτούς σας -απευθύνομαι και πάλι στους Βουλευτές της κοινοβουλευτικής πλειοψηφίας- να μετατρέπετε τη Βουλή σε όργανο αμνήστευσης;

Περί αυτού πρόκειται. Δύο φορές μάλιστα. Η μία ήταν με την κακοστημένη παράσταση που στήθηκε πριν από λίγο καιρό για τον κ. Τριαντόπουλο. Ή αυτή ήταν μάλλον η πρόβα τζενεράλε, γιατί η κανονική παράσταση είναι αυτή σήμερα, είναι η παραπομπή του κ. Καραμανλή, του Υπουργού των Τεμπών.

Θα πάει, λέτε, ο κ. Καραμανλής στον φυσικό του δικαστή. Θα πάει στον φυσικό δικαστή χωρίς να τον έχει ελέγξει πρώτα ο φυσικός εισαγγελέας, που είναι η Βουλή σε αυτήν τη φάση. Και, μάλιστα, ο φυσικός εισαγγελέας που έχει υποχρέωση να ελέγξει, λέει «δεν προκύπτουν ενδείξεις». Έτσι λέει η πλειοψηφία της προανακριτικής και της Βουλής. Ζούμε τον απόλυτο παραλογισμό. Δεν προκύπτουν ενδείξεις, είναι αθώος, αλλά θα του ασκήσουμε ποινική δίωξη! Και θα του ασκήσουμε ποινική δίωξη για το πλημμέλημα, βεβαίως, για την παράβαση καθήκοντος και μόνο.

Ειλικρινά, δεν υπάρχουν λέξεις να περιγράψεις το μέγεθος του θεσμικού διασυρμού. Είναι ντροπή αυτό το οποίο συμβαίνει. Είναι ντροπή αυτό το οποίο συμβαίνει και είναι ντροπή όχι για εμάς, όχι απέναντι στις δυνάμεις της Αντιπολίτευσης. Είναι ντροπή απέναντι σε αυτούς οι οποίοι επέζησαν από το δυστύχημα και οι οποίοι παλεύουν με τα τραύματά τους και με τους εφιάλτες τους όλα αυτά τα χρόνια. Είναι ντροπή απέναντι στους συγγενείς, οι οποίοι έχουν δώσει αυτόν τον μεγαλειώδη αγώνα όλα αυτά τα χρόνια, για να αποδοθεί δικαιοσύνη. Είναι ντροπή απέναντι σε έναν ολόκληρο λαό, ο οποίος βγήκε μαζικά, βγήκε καθολικά στους δρόμους, απαιτώντας οξυγόνο και δικαιοσύνη.

Κι αν νομίζετε, κυρίες και κύριοι της Κυβέρνησης, ότι οι πολίτες είναι χρυσόψαρα και ότι, εντάξει, εδώ κλείνει η ιστορία, το κουκουλώνουμε, τελειώσαμε, πάμε παρακάτω, νομίζω ότι κάνετε ένα πάρα πολύ μεγάλο λάθος. Οι πολίτες έχουν μνήμη. Οι πολίτες έχουν μνήμη και δεν ξεχνούν. Δεν ξεχνούν ούτε αυτόν τον τερατώδη μηχανισμό συγκάλυψης, ο οποίος στήθηκε για την υπόθεση των Τεμπών που έχει προκαλέσει τόσα πλήγματα στο κράτος δικαίου στη χώρα μας, και πέρα από τα Τέμπη δεν ξεχνούν οι πολίτες όλο τον μηχανισμό της παραγωγής εγκλημάτων και συγκάλυψης. Δεν ξεχνούν τις υποκλοπές, δεν ξεχνούν την Πύλο, δεν ξεχνούν τον ΟΠΕΚΕΠΕ βεβαίως, δεν ξεχνούν ότι για τους μεγαλόσχημους της Κυβέρνησης και τους ισχυρούς φίλους τους επικρατεί η ατιμωρησία.

Επικρατεί η ατιμωρησία για όλα τα εγκλήματα που έχουν γίνει όλα αυτά τα χρόνια, την ίδια στιγμή βεβαίως που ένας φτωχοδιάβολος που χρωστάει λίγα ευρώ στις ληστρικές τράπεζες, μπορεί να βρεθεί στη φυλακή ή την ίδια στιγμή που βρίσκεται προφυλακισμένος ο Νίκος Ρωμανός -για ένα αποτύπωμα βρίσκεται στη φυλακή- αλλά για τους μεγάλους ατιμωρησία!

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, σήμερα η Βουλή των Ελλήνων -διά της πλειοψηφίας της και κατ’ εντολή προφανώς της Κυβέρνησης και του κ. Μητσοτάκη προσωπικά- παραβιάζει το Σύνταγμα, παραβιάζει το Σύνταγμα της χώρας, παραβιάζει τον Κανονισμό της Βουλής, παραβιάζει τον Κώδικα Ποινικής Δικονομίας. Όμως, το Σύνταγμα -να μην το ξεχνάμε αυτό- θωρακίζει και κάθε Βουλευτή και κάθε Βουλεύτρια. Γιατί τι λέει το Σύνταγμα; Το Σύνταγμα λέει ότι ο Βουλευτής πρέπει να αποφασίζει και να ψηφίζει βάσει της συνείδησής του.

Ας αναμετρηθεί λοιπόν ο καθένας και η καθεμία σήμερα με τη συνείδησή του και τη συνείδησή της. Ας κοιταχθούμε όλοι και ο καθένας ξεχωριστά σε έναν καθρέφτη και ας αποφασίσουμε αν συμφωνούμε με τη μετατροπή της Βουλής, για μία ακόμη φορά, από θεσμικό εγγυητή της δημοκρατίας σε ένα πλυντήριο ξεπλύματος ποινικών ευθυνών, σε έναν μηχανισμό πλήρους απορρύθμισης του κράτους δικαίου και συγκάλυψης ενός κρατικού εγκλήματος με πενήντα επτά νεκρούς!

Ιδού λοιπόν η Ρόδος, ιδού και το πήδημα, κυρίες και κύριοι συνάδελφοι. Οι Βουλευτές της κυβερνητικής παράταξης έχετε μεγάλη ευθύνη απέναντι στη χώρα, απέναντι στους θεσμούς, απέναντι στη δημοκρατική νομιμότητα.

Εμείς ως Κοινοβουλευτική Ομάδα της Νέας Αριστεράς δεν πρόκειται να νομιμοποιήσουμε μια διαδικασία τόσο ωμά, τόσο κατάφωρα αντισυνταγματική, αντιθεσμική και εντέλει ανήθικη. Δεν θα συμμετάσχουμε στην υποκριτική ολοκλήρωση αυτής της μεθόδευσης. Αποχωρούμε από την παρούσα συνεδρίαση…

(Χειροκροτήματα από την πτέρυγα της Νέας Αριστεράς)

…ως πράξη ευθύνης απέναντι στη δημοκρατία και τους θεσμούς, ως ένδειξη σεβασμού στη μνήμη των θυμάτων, ως δήλωση ότι δεν θα σιωπήσουμε απέναντι στην κατακρεούργησε της δικαιοσύνης.

Αυτό επιβάλλει η συνείδησή μας, αυτό επιβάλλει η ευθύνη μας απέναντι στον ελληνικό λαό και αφήνουμε τους Βουλευτές της κυβερνητικής Πλειοψηφίας να αναμετρηθούν με τη δική τους συνείδηση, με τη δική τους ευθύνη. Όμως, ας έχουν κάτι πάντα στο μυαλό τους. Ας έχουν στο μυαλό τους ότι τα συστήματα εξουσίας, ότι τα καθεστώτα της διαφθοράς, της διαπλοκής, της κοινωνικής αδικίας τελικά πάντοτε πέφτουν -πάντα!- και πέφτουν και με κρότο.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

(Στο σημείο αυτό οι Βουλευτές της Κοινοβουλευτικής Ομάδας της Νέας Αριστεράς αποχωρούν από την Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Ανακοινώνω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Παρεμβάσεις στον Κώδικα Πολιτικής Δικονομίας – Τροποποιήσεις σχετικά με τη δημοσίευση διαθηκών – Τροποποιήσεις στο ρυθμιστικό πλαίσιο των ανακοπών και της αναγκαστικής εκτέλεσης με σκοπό την επιτάχυνση της εκδίκασης – Λοιπές διατάξεις αρμοδιότητας του Υπουργείου Δικαιοσύνης».

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 23 Ιουλίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1231/21-7-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Να παρθούν μέτρα στήριξης για τους πληγέντες από την πυρκαγιά στην περιοχή της Ιεράπετρας Λασιθίου και για την αντιπυρική θωράκιση της περιοχής».

2. Η με αριθμό 1216/16-7-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Δύο χρόνια από την καταστροφική πυρκαγιά στον Νομό Έβρου και ακόμα οι ελαιοπαραγωγοί δεν έχουν αποζημιωθεί».

3. Η με αριθμό 1221/17-7-2025 επίκαιρη ερώτηση του ανεξάρτητου Βουλευτή Β΄ Θεσσαλονίκης κ. Νικόλαου Παπαδόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Ηθική ανταμοιβή επίλεκτου αξιωματικού του Πυροσβεστικού Σώματος».

4. Η με αριθμό 1225/18-7-2024 επίκαιρη ερώτηση του ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών με θέμα: «Ανεπάρκεια του Υπουργείου Εξωτερικών απέναντι στη νέα τουρκική NAVTEX μεταξύ Λήμνου - Σαμοθράκης και στις τουρκικές προκλήσεις στο Αιγαίο: Πού είναι η αποτρεπτική διπλωματία και τι σχεδιάζεται για αποτροπή στο πεδίο;»

Τον λόγο έχει η Πρόεδρος της Πλεύσης Ελευθερίας.

Παρέμβαση είπατε, κυρία Κωνσταντοπούλου; Όχι ομιλία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρέμβαση, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Θα ήθελα να καταγραφεί στα Πρακτικά, πρώτον, ότι ήδη έχουν αποχωρήσει από την Αίθουσα ένα, δύο, τρία τέσσερα κόμματα της Αντιπολίτευσης.

Θα ήθελα, επίσης, να καταγραφεί στα Πρακτικά ότι την κυβερνητική Πλειοψηφία, τη Νέα Δημοκρατία, εκπροσωπούσαν δέκα Βουλευτές το πρωί στις 9.00΄ και εκπροσωπούν πέντε Βουλευτές τώρα, ώρα 14.25΄.

Θα ήθελα να καταγραφεί, επίσης, στα Πρακτικά ότι την Κυβέρνηση εκπροσωπεί ο Υφυπουργός, αφού ο Υπουργός Φλωρίδης απεχώρησε εν όψει του ότι ζήτησα τον λόγο και ήξερε πολύ καλά ότι θα τον έφερνα προ των ευθυνών του και προ των ευθυνών της Κυβέρνησης Μητσοτάκη για τις οργιώδεις παρεμβάσεις που γίνονται αυτήν τη στιγμή στον Άρειο Πάγο, στο Συμβούλιο της Επικρατείας, στο Ελεγκτικό Συνέδριο και μέσα σε όλα αυτά, την ώρα που η Κυβέρνηση έχει επιτύχει να εξοβελίσει ένα μεγάλο κομμάτι της Αντιπολίτευσης, την ώρα που έχει με άλλους τρόπους ελέγξει Αντιπροέδρους της Βουλής.

Γιατί αυτόν το οποίο έπραξε ο Αντιπρόεδρος Λαμπρούλης από το ΚΚΕ, που παρέμεινε στην Έδρα, ενώ αποχώρησε το κόμμα του, και αντιπαρατέθηκε χυδαία με Αρχηγό κόμματος της Αντιπολίτευσης, με εμένα, για να εξυπηρετήσει τη Νέα Δημοκρατία, είναι πράγματι ένα επίτευγμα της Κυβέρνησης. Το να παρεισφρέεις με αυτόν τον τρόπο και να ελέγχεις πρόσωπα της Αντιπολίτευσης, για να σου κάνουν τη βρώμικη δουλειά, είναι ένα επίτευγμα.

Το να λέει ο Αντιπρόεδρος της Βουλής που προέρχεται από το ΚΚΕ, που είναι κατά της αστικής δημοκρατίας, να με ψέγει, να παίρνει τον λόγο από την εξουσία και την ευκολία της Έδρας του Προέδρου και από τα προνόμια -γιατί είναι δέκα χρόνια Αντιπρόεδρος της Βουλής ο κ. Λαμπρούλης, Βουλευτής Λάρισας- το να παίρνει, λοιπόν, τον λόγο από την εξουσία της θέσης του Προεδρεύοντος για να με κατηγορήσει ότι μίλησα άσχημα -ακούστε-, «δεν μιλάμε έτσι, απαγορεύεται να μιλάτε έτσι για τον Πρόεδρο της Δημοκρατίας» -είπε ο Αντιπρόεδρος της Βουλής Λαμπρούλης από το ΚΚΕ, μου απαγορεύει ο κ. Λαμπρούλης να προσβάλω τον κ. Τασούλα- αυτό έχετε επιτύχει.

Και μάλιστα ο κ. Λαμπρούλης δίνει είναι πάντα τον λόγο στους Υπουργούς, ιδίως στον κ. Γεωργιάδη που είναι Υπουργός Υγείας -γιατρός ων ο κ. Λαμπρούλης- και ιδίως στους Βουλευτές της Νέας Δημοκρατίας. Όταν έψεξα τον εισηγητή της Νέας Δημοκρατίας, τον κ. Κελέτση, ότι είναι άφαντος μέσα στη Βουλή, του έδωσε ασμένως το λόγο: «Βεβαίως! Για προσωπικό, βεβαίως!». Και όταν ζήτησα, Αρχηγός κόμματος, να πάρω το λόγο, μου αρνείτο τον λόγο!

Και έφτασε να καταγγέλλει από την Έδρα, να λέει «σας παραδίδω στη χλεύη», να τον χειροκροτά η Νέα Δημοκρατία -μα τι ντροπή, πόση ντροπή!- να τον καταχειροκροτά η Νέα Δημοκρατία τον Αντιπροεδρεύοντα από το ΚΚΕ και να αποχωρεί με χειρονομίες και με ύβρεις! Πέντε λεπτά καθόταν εκεί στα σκαλιά σαν τσαμπουκάς δείχνοντας, χειρονομώντας. Τα είδατε όσοι ήσασταν εδώ.

Και αντί μετά από αυτό, να καταγγελθεί η βαρύτατα αντικοινοβουλευτική συμπεριφορά του κ. Λαμπρούλη, που προσέβαλε και το Κοινοβούλιο και την Έδρα του Προέδρου της Βουλής, ήρθε ο κ. Κακλαμάνης και είπε πόσο στηρίζει τον κ. Λαμπρούλη.

Αυτά, κύριοι, απλώς αποκαλύπτουν πιστά και τι ακριβώς συμβαίνει. Θα διαβιβάσετε τα Πρακτικά της Βουλής για να με ελέγξει εμένα η Επιτροπή Δεοντολογίας, γιατί ασκώ αντιπολίτευση; Και προσβάλλεστε που σας λέμε φασίστες; Την Αντιπολίτευση θέλετε να εξοβελίσετε. Την Αντιπολίτευση θέλετε να καταργήσετε, όπως έχετε καταργήσει μια σειρά από ελεγκτικούς μηχανισμούς, όπως έχετε καταργήσει την ανεξαρτησία μιας σειράς αρχών που ήταν προορισμένες να είναι ανεξάρτητες, όπως έχετε κατατρομοκρατήσει, παρακολουθήσει, εκβιάσει εαυτούς και αλλήλους. Είστε μια Κυβέρνηση βουτηγμένη στα σκάνδαλα, στα κακουργήματα και στα εγκλήματα που την ενοχλεί αυτή η φωνή εδώ. Εμείς την ενοχλούμε. Εμάς δεν αντέχετε και θέλετε με κάθε τρόπο να μας συνθλίψετε, αλλά δεν θα σας κάνουμε το χατίρι, όπως δεν θα σας κάνουμε το χατίρι να φύγουμε.

Αυτό το οποίο συνέβη προηγουμένως, κυρία Πρόεδρε, ήταν μία βαρύτατα αντικοινοβουλευτική συμπεριφορά Αντιπροέδρου Βουλής, του κ. Λαμπρούλη. Και επαναλαμβάνω ότι κάποια κόμματα δέχθηκαν να ψηφίσουν νεοδημοκράτες Αντιπροέδρους της Βουλής και κάποια και τον κ. Τασούλα ακόμα για να έχουν Αντιπρόεδρο στην Έδρα.

Εμείς δεν το δεχθήκαμε αυτό. Δεν ανταλλάξαμε την ψήφο μας. Δεν έχουμε το προνόμιο του Αντιπροέδρου στην Έδρα. Αλλά έχουμε τα χέρια μας καθαρά και τη συνείδησή μας ήσυχη. Και όταν βάλλεται οποιοσδήποτε από όποιο κόμμα και ιδίως γυναίκες που βάλλονται συνεχώς απ’ όλα τα κόμματα, εγώ είμαι εδώ και τις υπερασπίζομαι πάντα. Γιατί η δικαιοσύνη απαιτεί ακριβώς αυτό, να είσαι δίκαιος. Και η υπόθεση, η όποια κρίνεται αυτήν τη στιγμή, βοά ότι εσείς δεν θέλετε δικαιοσύνη, δεν θέλετε αλήθεια, δεν θέλετε δημοσίευση και δημοσιοποίηση των στοιχείων που σας επιβαρύνουν. Έχετε Αντιπρόεδρο της Βουλής τον κ. Γεωργαντά εμπλεκόμενο στην υπόθεση του ΟΠΕΚΕΠΕ -είναι πρώην Υπουργός Αγροτικής Ανάπτυξης- και Πρόεδρο της επιτροπής για τα αδικήματα Καραμανλή έναν πρώην Υπουργό Αγροτικής Ανάπτυξης, τον κ. Κελέτση. Ποιον κοροϊδεύετε;

Δεν ξέρετε ποιος θα πρωτοκουκουλώσει ποιον. Δεν ξέρετε ποιος θα πρωτοκαλύψει ποιον. Δεν ξέρετε ποιος πρωτοσυγκαλύψει τι. Και να ξέρετε -γιατί αυτό πρέπει να το ξέρετε- ότι αυτά που κάνετε, ο κόσμος τα βλέπει. Αυτά που κάνετε οι συνειδήσεις του λαού και της κοινωνίας τα καταδικάζουν.

Κύριε Μπούγα, ακόμα δεν έχετε απαντήσει αν ορίσατε ή δεν ορίσατε Αντιπροέδρους.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Έχω ζητήσει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε ζητήσει. Το θυμηθήκατε μετά από μιάμιση ώρα, αφού σας διευκόλυναν. Θα περιμένουμε τις απαντήσεις σας λοιπόν, αν ορίσατε ή δεν ορίσατε και ποιους Αντιπροέδρους του Αρείου Πάγου, του Ελεγκτικού Συνεδρίου και του Συμβουλίου Επικρατείας. Αν έγινε ή δεν έγινε διά περιφοράς Υπουργικό Συμβούλιο την Παρασκευή και το κρύβετε μέχρι την Τρίτη, ακριβώς γιατί ποντάρετε στο τι θα γίνει και στα δικαστικά συμβούλια στην υπόθεση των Τεμπών. Εάν τελικά έχει όριο η ασυδοσία σας και οι παρεμβάσεις σας στη δικαιοσύνη και αν αληθεύει ή δεν αληθεύει ότι παραλείψατε εκείνους τους δικαστές που βγήκαν πρώτοι σε ψήφους αλλά είχαν κάνει εισηγήσεις υπέρ των δανειοληπτών, υπέρ των πολιτών, υπέρ των ανθρώπων που τους παίρνετε τα σπίτια με ηλεκτρονικούς πλειστηριασμούς και αν προαγάγατε και στο Δικαστικό Σώμα τα δικά σας παιδιά και τα δικά σας φερέφωνα, όπως καταγγέλλεται από αρθρογραφία και δημοσιεύματα και όπως τελικώς βλέπει όλος ο κόσμος.

Θα περιμένω τις απαντήσεις σας και να μην περιμένετε εμείς να σας αδειάσουμε τη γωνιά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε παρέμβαση ο Υφυπουργός Δικαιοσύνης, ο κ. Μπούγας και μετά έχει παρέμβαση ο κ. Μηταράκης.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κυρία Πρόεδρε.

Συνηθίζω πάντα να απαντώ σε ερωτήσεις που απευθύνονται στη Βουλή από συναδέλφους. Βεβαίως δεν συνηθίζω να απαντώ με νεύματα, όπως ζήτησε να κάνω η κυρία Πρόεδρος λίγο πριν την διακοπή. Θέλω να παίρνω τον λόγο και εμπεριστατωμένα να δίδω τις αρμόζουσες απαντήσεις, πολύ περισσότερο όταν αυτές αφορούν στην θεσμική οργάνωση της δικαιοσύνης.

Ξέρετε, η Κυβέρνηση, κυρία Πρόεδρε, σέβεται απόλυτα την ανεξαρτησία της δικαιοσύνης και εγγυάται επίσης κατά τρόπο απόλυτο τις διαδικασίες ανάδειξης ηγεσίας των ανωτάτων δικαστηρίων.

Σας υπενθυμίζω ότι μέχρι το 2024 υπήρχαν δύο στάδια επιλογής της ηγεσίας των ανωτάτων δικαστηρίων της δικαιοσύνης. Το στάδιο της Βουλής όπου η Διάσκεψη των Προέδρων με μυστική ψηφοφορία γνωμοδοτούσε για τα κατάλληλα πρόσωπα στη θέση Προέδρων και Αντιπροέδρων των ανωτάτων δικαστηρίων και η απόφαση-πρόταση προς τον Πρόεδρο της Δημοκρατίας από το Υπουργικό Συμβούλιο.

Με τον ν.5123/2024 και συγκεκριμένα με το άρθρο 27 η Κυβέρνηση της Νέας Δημοκρατίας πρότεινε και η Βουλή αποφάσισε ένα επίσης στάδιο, που είναι η μυστική ψηφοφορία των ολομελειών των ανωτάτων δικαστηρίων. Πρώτη φορά εφαρμογή του άρθρου 27 του ν.5123/2024 έγινε τον περασμένο Ιούνιο, όπου σε μυστική ψηφοφορία οι ολομέλειες των ανωτάτων δικαστηρίων υπέδειξαν τα πρόσωπα για πρόεδρο και αντιπρόεδρο των ανωτάτων δικαστηρίων.

Διαβιβάστηκαν τα Πρακτικά στη Βουλή, όπως γνωρίζετε. Και αποφάσισε επίσης η Διάσκεψη των Προέδρων, όπως γίνεται αδιαλείπτως από το 2010, επίσης με μυστική ψηφοφορία. Ασφαλώς ο Υπουργός Δικαιοσύνης στην πρότασή του προς το Υπουργικό Συμβούλιο δέχθηκε εν μέρει τις προτάσεις των ανωτάτων δικαστηρίων. Δεν αγνόησε, όμως, και τις προτάσεις του νομοθετικού σώματος. Υπέβαλε την πρότασή του στο Υπουργικό Συμβούλιο και το Υπουργικό Συμβούλιο αποφάσισε. Ήδη εστάλη η πρόταση του Υπουργικού Συμβουλίου στον Πρόεδρο της Δημοκρατίας και εντός της ημέρας θα δημοσιευθεί -ενδεχομένως να έχει ήδη δημοσιευθεί, πάντως αν δεν έχει δημοσιευθεί, εντός της ημέρας θα δημοσιευτεί- και το προεδρικό διάταγμα, στο οποίο θα αναφέρονται τα ονόματα των Αντιπροέδρων.

Αυτά όλα σε μια δημοκρατία γίνονται κατά τρόπο διαφανή. Δεν υπήρξε κανένα στάδιο, το οποίο να έγινε εν κρυπτώ. Και οι διαδικασίες ενώπιον των ανωτάτων δικαστηρίων έγιναν γνωστές και το αποτέλεσμά τους και η διαδικασία ενώπιον του Κοινοβουλίου επίσης και το αποτέλεσμά της έγινε γνωστή, όπως επίσης εσείς αναγνώσατε δημοσιεύματα στον Τύπο για τη συνεδρίαση του Υπουργικού Συμβουλίου.

Άρα, προς τι όλη αυτή η συσκότιση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ισχύουν τα δημοσιεύματα;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μα, σας εξήγησα ότι θα έχουμε εντός της ημέρας, αν δεν έχει ήδη δημοσιευθεί ήδη, το ΦΕΚ. Τι με ρωτάτε αν ισχύουν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τότε, γιατί το λέτε;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ασφαλώς έχει ήδη ληφθεί απόφαση από το Υπουργικό Συμβούλιο. Έχει διαβιβαστεί στην Προεδρία της Δημοκρατίας και θα έχουμε και την περίληψη δημοσιευμένη εντός της ημέρας -επαναλαμβάνω- αν δεν έχει ήδη δημοσιευθεί.

Όλα λοιπόν αυτά, κυρία Πρόεδρε, έγιναν με απόλυτη διαφάνεια. Αυτά λοιπόν εσείς είτε τα γνωρίζατε και τα αποκρύψατε ή προσπαθήσατε να τα συσκοτίσετε και να παραπληροφορήσετε και το Κοινοβούλιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε τα ονόματα.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Και κάτι ακόμα. Αναφερθήκατε στον κ. Λυμπερόπουλο. Ο κ. Λυμπερόπουλος είναι Εκπρόσωπος Τύπου του Ανωτάτου Δικαστηρίου, του Αρείου Πάγου και έχει οριστεί όχι από την Κυβέρνηση, όχι από το Υπουργείο Δικαιοσύνης, αλλά από το δικαστήριο. Χθες λοιπόν εξέδωσε δελτίο Τύπου με το οποίο κατηγορηματικά διαψεύδει αυτό που εσείς λίγο πριν είπατε, επιμένοντας, ότι δηλαδή δεν έχει γίνει διάσκεψη για την υπόθεση στην οποία αναφερθήκατε και δεν υπάρχει καμία διαρροή -διότι δεν μπορεί να γίνει και διαρροή, είναι μυστική και η διάσκεψη αλλά και η εισήγηση- για την υπόθεση αυτή της εισήγησης του δικαστή, ο οποίος έχει αναλάβει την εισήγηση.

Εσείς πώς το ξέρετε ότι υπάρχει εισήγηση, αφού δεν έχει γίνει καν διάσκεψη; Εξηγήστε, ποια πληροφορία έχετε που σας δίδει το δικαίωμα είτε να λέτε αυτά που λέτε είτε να ψεύδεστε στην Αίθουσα του Κοινοβουλίου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, ζητώ τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχουν προσωπικά πια. Θα συνεχιστεί η διαδικασία, παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μην ζητάτε τον λόγο επί προσωπικού διότι εδώ δεν υπάρχει προσωπικό. Ή έχετε κάποια πληροφορία αντίθετη προς όσα αναφέρει ο κ. Λυμπερόπουλος στο επίσημο δελτίο Τύπου ή, αν δεν έχετε τέτοια πληροφορία, δεν υπάρχει καμία άλλη περίπτωση από το να λέτε αναλήθειες ενώπιον του Κοινοβουλίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον εσείς έχετε άλλες πληροφορίες.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, ολοκληρώνω σε μισό λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαστρέφει αυτά που λέω και ζητώ τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Δεν διαστρέφω τίποτα. Απλώς αποδεικνύω τη δική σας διαστροφή και τη δική σας κακοπιστία.

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε τώρα, εδώ τα προσωπικά δίνουν και παίρνουν με μέθοδο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Εγώ δεν έκανα προσωπική αναφορά. Αναφέρομαι όμως στα πραγματικά περιστατικά.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα υπάρξουν συζητήσεις επί προσωπικού. Προχωράμε τη διαδικασία.

Ολοκληρώστε, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αναφέρομαι στα πραγματικά περιστατικά όχι όπως τα αντιλαμβάνομαι εγώ, αλλά όπως προκύπτουν από επίσημα δελτία Τύπου.

Ο κ. Λυμπερόπουλος λοιπόν στον οποίο κάνατε υποτιμητική αναφορά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον κάνατε Αντιπρόεδρο;

**ΠΡΟΕΔΡΕΥΟΥΣΑ (Όλγα Γεροβασίλη):** Τα υπόλοιπα σε άλλη συζήτηση, παρακαλώ. Είμαστε εκτός θέματος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ο κ. Λυμπερόπουλος δεν ήταν συνεργάτης του κ. Αθανασίου. Ήταν δικαστής αποσπασμένος, όπως προβλέπεται, στη Νομική Υπηρεσία του Υπουργείου Δικαιοσύνης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν συνδικαλιστής της Νέας Δημοκρατίας, κύριε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η απόσπαση αυτή γίνεται με απόφαση του Ανωτάτου Δικαστικού Συμβουλίου, όχι με επιλογή του Υπουργού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι «βαμμένος» κομματικά δικαστής. Το ξέρει όλος ο κόσμος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό λοιπόν το οποίο κάνατε, προσπαθώντας να συνδέσετε τον κ. Λυμπερόπουλο με τον κ. Αθανασίου, είναι θεσμικό ατόπημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι «βαμμένος»!

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, παρακαλώ.

Κύριε Μπούγα, ολοκληρώστε και μην μπούμε σε κύκλο χαρακτηρισμών, παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Όπως και τώρα συστηματικά με όσα είπατε και σήμερα επιχειρείτε να κλονίσετε, και το κάνετε συνειδητά, την εμπιστοσύνη των Ελλήνων πολιτών στη δικαιοσύνη. Διότι σκόπιμα παραπληροφορείτε και θέλετε να καπηλευθείτε αυτό το αίσθημα για δικαιοσύνη. Όμως δεν θα τα καταφέρετε. Η Κυβέρνηση εγγυάται και την ανεξαρτησία της δικαιοσύνης, και την καλή λειτουργία των θεσμών, και κυρίως εγγυάται ένα περιβάλλον στο οποίο θα επιτρέψει στους Έλληνες δικαστές χωρίς εκβιασμούς, χωρίς απειλές, χωρίς λοιδορίες και μάλιστα στο ίδιο το Κοινοβούλιο να εκφράζουν ελεύθερα με βάση τη συνείδησή τους και το νόμο τις αποφάσεις τους.

Ευχαριστώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με πέντε Βουλευτές.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μηταράκη, έχετε τον λόγο, για τρία λεπτά.

**ΝΟΤΗΣ ΜΗΤΑΡΑΚΗΣ:** Είναι η πρώτη μου παρέμβαση.

**ΠΡΟΕΔΡΕΥΟΥΣΑ (Όλγα Γεροβασίλη):** Τρία λεπτά είναι και η πρώτη.

**ΝΟΤΗΣ ΜΗΤΑΡΑΚΗΣ:** Εντάξει, κανένα πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι η πρώτη;

**ΠΡΟΕΔΡΕΥΟΥΣΑ (Όλγα Γεροβασίλη):** Είναι η πρώτη παρέμβαση ως Κοινοβουλευτικός.

**ΝΟΤΗΣ ΜΗΤΑΡΑΚΗΣ:** Κυρίες και κύριοι συνάδελφοι, ο σεβασμός στους θεσμούς είναι βασικό χαρακτηριστικό του πολιτεύματος της δημοκρατίας και ειδικά στη χώρα μας που είναι Προεδρευόμενη Κοινοβουλευτική Δημοκρατία ο σεβασμός όλων των πολιτικών δυνάμεων στον εκάστοτε Πρόεδρο της Ελληνικής Δημοκρατίας από τη Μεταπολίτευση έως σήμερα είναι δεδομένος. Γι’ αυτό είναι απρεπέστατες οι δηλώσεις της Προέδρου της Πλεύσης Ελευθερίας και πολύ ορθά αντέδρασε ο Προεδρεύων της Βουλής, ο Αντιπρόεδρος ο οποίος εκείνη τη στιγμή είχε βάρδια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Βάρδια», σαν τον σταθμάρχη είχε βάρδια.

**ΠΡΟΕΔΡΕΥΟΥΣΑ (Όλγα Γεροβασίλη):** Μην διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Βάρδια»!

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε ο καθένας έχει την ευθύνη των λόγων του και κρίνεται γι’ αυτό, όχι από εμάς εδώ κατ’ ανάγκην, αλλά απ’ αυτούς που ακούν, εν πάση περιπτώσει. Από τους πολίτες κρίνεται κατά κύριο λόγο.

Επομένως, ολοκληρώστε, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Με τον κ. Λαμπρούλη προφανώς είμαστε από διαφορετικές Κοινοβουλευτικές Ομάδες, πολιτικά μας χωρίζει μια τεράστια απόσταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι και τόσο.

**ΝΟΤΗΣ ΜΗΤΑΡΑΚΗΣ:** Σεβόμαστε όμως το ήθος και τον χαρακτήρα του ως Αντιπροέδρου της Βουλής.

Ο θεσμός του Προέδρου της Βουλής είναι ομοίως σεβαστός, όπως του Προέδρου της Δημοκρατίας. Γι’ αυτό τα τελευταία χρόνια στις προηγούμενες περιόδους οι Πρόεδροι της Βουλής έχουν εκλεγεί με πολύ αυξημένες πλειοψηφίες.

Η κ. Κωνσταντοπούλου από το πρωί έχει επιλέξει με μια αισθητική που μου θυμίζει καταδότη της Κατοχής με την κουκούλα…

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα αρχίζετε εσείς, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Προφανώς, έχω τα τρία μου λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα υπάρξουν προσωπικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς δεν υπάρχει όταν λέει αυτά;

**ΠΡΟΕΔΡΕΥΟΥΣΑ (Όλγα Γεροβασίλη):** Θα αφαιρεθούν όλες οι εκφράσεις από τα Πρακτικά, όσες...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συναινώ να αφαιρεθούν.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, θα απαντήσετε στην ομιλία σας αργότερα. Δεν θα γίνουν άλλες παρεμβάσεις. Θα συνεχίσουμε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί παίζετε το παιχνίδι τους;

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσω όταν θα μπορέσω, κυρία Κωνσταντοπούλου. Αλλά το ποιος παίζει παιχνίδια και τέτοια είναι μια μεγάλη συζήτηση.

**ΝΟΤΗΣ ΜΗΤΑΡΑΚΗΣ:** Είπα πολύ προσεκτικά «με αισθητική καταδότη της Κατοχής».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ έχω ζητήσει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Λοιπόν, δεν θα τον πάρετε επ’ αυτού. Θα κλείσει αυτός ο κύκλος εδώ. Πήρατε τον λόγο, μιλήσατε οκτώ ή εννιά λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω το δικαίωμα;

**ΠΡΟΕΔΡΕΥΟΥΣΑ (Όλγα Γεροβασίλη):** Μετά θα έχετε τον λόγο.

**ΝΟΤΗΣ ΜΗΤΑΡΑΚΗΣ:** Από το πρωί έχει στοχοποιήσει τον κ. Λαμπρούλη, τον κ. Γεωργαντά, την κ. Γεροβασίλη, τον κ. Κελέτση.

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε, κύριε Μηταράκη. Δεν χρειάζεται κανένας υπεράσπιση. Προχωρήστε σε αυτά που έχετε να πείτε.

**ΝΟΤΗΣ ΜΗΤΑΡΑΚΗΣ:** Θέλω να τονίσω σε απάντηση αυτού που είπε πριν ότι, κυρία Κωνσταντοπούλου, δεν μας ενοχλεί η φωνή σας. Η σοβαρότητα των απόψεων και των προτάσεών σας έχει κριθεί στην πράξη το 2015. Αυτό που ενοχλεί είναι το ήθος σας και ο τρόπος με τον οποίο εκφράζεστε στην Ολομέλεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι αυτό προσωπικό;

**ΝΟΤΗΣ ΜΗΤΑΡΑΚΗΣ:** Είναι σαφές, κυρία Κωνσταντοπούλου, ότι έχετε απομονωθεί από όλες τις πολιτικές δυνάμεις της Βουλής, και της Συμπολίτευσης και της Αντιπολίτευσης, που ενώ ασκούν δριμύτατη κριτική στην Κυβέρνηση, σε καμία περίπτωση δεν ακολουθούν την απαράδεκτη αισθητική σας.

Κυρία Πρόεδρε, παρά τις διακοπές, ήμουν εντός χρόνου.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα συνεισφέρω σε σχετικοποίηση εννοιών οι οποίες βλάπτουν το πολιτικό σύστημα οριζόντια.

Κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα επιλέξω να μην αναπαράξω τα επιχειρήματα στα οποία άλλωστε αναφέρθηκαν με τον καλύτερο δυνατό τρόπο και με τη μέγιστη δυνατή επάρκεια και ο Πρόεδρός μας, ο Σωκράτης Φάμελλος, αλλά και ο εισηγητής μας, ο Θεόφιλος Ξανθόπουλος. Θα επιλέξω όμως να σταθώ σε τρία σημεία ουσίας τα οποία, κατά την προσωπική μου γνώμη, απορρίπτουν, κατεδαφίζουν, ολοκληρωτικά και κατηγορηματικά το κυβερνητικό αφήγημα σε σχέση με τη σημερινή συζήτηση.

Σημείο πρώτο: Γιατί μας έλεγε εδώ, στη Βουλή, ο κ. Καραμανλής πως είναι ντροπή και θα έπρεπε να ντρεπόμαστε που θέτουμε ζητήματα ασφαλείας για τα τρένα λίγες μέρες πριν το τραγικό δυστύχημα των Τεμπών; Διότι, όπως ο ίδιος υποστήριξε με στόμφο -όλη η Ελλάδα το θυμάται- η ασφάλεια διασφαλίζεται, επειδή υπάρχουν οι ΥΔΥ. Τι είναι οι ΥΔΥ; Είναι οι Υποχρεώσεις Δημόσιας Υπηρεσίας. Τι μας είπε δηλαδή ο Υπουργός εδώ, στη Βουλή, στη διαδικασία των επίκαιρων ερωτήσεων, δηλαδή σε μια θεσμική διαδικασία της Βουλής; Ότι επειδή υπήρχε σύμβαση υποχρέωσης δημόσιας υπηρεσίας μεταξύ Υπουργείου και παρόχου -ποιος είναι ο πάροχος; Η Hellenic Train- άρα, υπάρχει και ασφάλεια, ασφάλεια στο δίκτυο, ασφάλεια στα τρένα, ασφάλεια στις μεταφορές.

Τι μας λέτε σήμερα -μέσα στο πόρισμα το λέτε αυτό- δύο χρόνια μετά; Ότι τελικά την αρμοδιότητα για την ασφάλεια δεν την έχουν οι ΥΔΥ, δηλαδή το Υπουργείο Μεταφορών, αλλά η ΡΑΣ. Μα, εμείς ξέρουμε ότι η ΡΑΣ έχει την πιστοποίηση και την εποπτεία του συστήματος διαχείρισης της ασφάλειας, όπως την έχουν άλλωστε όλες οι ευρωπαϊκές αρχές ασφάλειας σε όλη την Ευρώπη. Άρα, ποιος είναι ο βασικός σας ισχυρισμός; Ότι τότε ήταν αρμόδιος ο Υπουργός για την ασφάλεια και σήμερα δεν είναι; Σήμερα κάνετε δηλαδή πως δεν ξέρετε; Σήμερα ο Υπουργός έχει μόνο διοικητική αρμοδιότητα;

Σημείο δεύτερο: Δεν θα χρησιμοποιήσω -ειλικρινά σας μιλάω- ξανά σήμερα ως επιχείρημα τις διαρκείς προειδοποιήσεις των εργαζομένων στον σιδηρόδρομο προς τον Υπουργό Μεταφορών πολύ πριν τα Τέμπη. Και δεν θα το παραθέσω -να εξηγηθώ- γιατί πολλοί από τη Νέα Δημοκρατία χυδαία, κατά την προσωπική μου γνώμη, αρέσκονται στο να το υποτιμούν, παρουσιάζοντας τις προειδοποιητικές επιστολές ως μια πράξη με συνδικαλιστική υφή, με συνδικαλιστική προδιάθεση.

Αν λοιπόν οι συνδικαλιστές είχαν κάποια σκοπιμότητα και ο Υπουργός τους αγνοούσε, τα δύο κορυφαία διοικητικά στελέχη, διοικητικά πρόσωπα στον σιδηρόδρομο, δηλαδή ο κ. Τσαλίδης και ο κ. Σπηλιόπουλος είχαν και αυτοί σκοπιμότητα;

Και το λέω αυτό διότι από το 2021, κύριε Υπουργέ, και ο κ. Τσαλίδης και ο κ. Σπηλιόπουλος με επίσημα έγγραφα καταγγέλλουν προς την Κυβέρνηση, που τους εποπτεύει βάσει και του νόμου του επιτελικού κράτους, αλλά και βάσει όλης της σιδηροδρομικής νομοθεσίας, εθνικής και ευρωπαϊκής, καταγγέλλουν τις τεράστιες αντιξοότητες του σιδηροδρομικού δικτύου σε επίπεδο υποδομής. Για τις οποίες τι λένε; Απαιτούνταν στρατηγικός σχεδιασμός και προγραμματισμός για την επίλυσή τους.

Δηλαδή, για να εξηγούμαστε και να συνεννοούμαστε, να το θέσω πάρα πολύ απλά, ο Υπουργός Μεταφορών έγραψε στα παλαιότερα των υποδημάτων του προειδοποιήσεις κορυφαίων διοικητικών στελεχών σε οργανισμούς που εποπτεύει άμεσα το ίδιο το Υπουργείο.

Σημείο τρίτο. Έρχομαι στο βασικό επιχείρημα της Κυβέρνησης ότι στα ζητήματα της ασφάλειας στο σιδηροδρομικό δίκτυο το Υπουργείο ασκεί, λέτε, μόνο διοικητική εποπτεία.

Πάμε λοιπόν να δούμε ποια είναι η πραγματική αρμοδιότητα που κατέχει ο Υπουργός Μεταφορών, για να καταλάβουμε ότι δεν είναι διοικητική εποπτεία, αλλά πραγματική εκτελεστική δράση μέσω εγκρίσεων, κυρίες και κύριοι συνάδελφοι, και μέσω αποφάσεων.

Καταθέτω, λοιπόν, ξανά στα Πρακτικά της Βουλής το π. δ. 79/1993, το οποίο δεν έχει καταργηθεί και ισχύει ως έχει και προβλέπει τι; Ότι ο Υπουργός Μεταφορών έχει πλήρη αρμοδιότητα να εγκρίνει όλες τις αποφάσεις των διοικητικών συμβουλίων των σιδηροδρομικών φορέων, δηλαδή και του ΟΣΕ, και να ασκεί πλήρη εποπτεία ιεραρχική επί των προγραμμάτων και κανονισμών και να ελέγχει, κυρίες και κύριοι συνάδελφοι της Νέας Δημοκρατίας, όλες τις ενέργειές τους. Κοινώς -θα το πούμε απλά-, μας κοροϊδεύετε, όχι μόνο εμάς, αλλά ολόκληρη την ελληνική κοινωνία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Καραμανλής λοιπόν τότε, ο κ. Σταϊκούρας έπειτα και ο κ. Κυρανάκης σήμερα και όλοι οι Υπουργοί Υποδομών είχαν και έχουν την αρμοδιότητα και κανονιστικές αποφάσεις να θεσπίζουν για τα θέματα του διαχειριστή υποδομής, δηλαδή του ΟΣΕ -αυτό είναι σαφές-, αλλά εκτός αυτού, έχουν και όλοι την αρμοδιότητα για να εποπτεύουν και να ελέγχουν τις πράξεις τους, αλλά και τις παραλείψεις τους. Και αυτό δεν είναι μόνο διοικητική εποπτεία, που αναφέρεται στο πόρισμά σας, κυρίες και κύριοι της Νέας Δημοκρατίας. Αυτή είναι η αλήθεια.

Κυρίες και κύριοι συνάδελφοι, ο ρόλος του κάθε Βουλευτή σε αυτήν την υπόθεση, κατά τη γνώμη μου πάντα, δεν είναι να ακολουθήσει -θα το πω τόσο απλά- την κομματική γραμμή, αλλά να ακολουθήσει τη συνείδησή του, η οποία έχει να κάνει στην περίπτωση αυτή με τη δικαιοσύνη. Η δικαιοσύνη είναι τυφλή όντως. Και δεν είναι τυφλή τυχαία. Δεν μπορεί και δεν πρέπει να έχει κομματικές προεκτάσεις ούτε να είναι κομματικά εξαρτώμενη.

Σας ζητώ λοιπόν, κυρίες και κύριοι της Νέας Δημοκρατίας, το αυτονόητο, να λειτουργήσετε ως αυθεντικοί και αντικειμενικοί λειτουργικοί και εκφραστές της δικαιοσύνης, όπως ορίζει ο νόμος, το Σύνταγμα και ο Κανονισμός της Βουλής.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Κωνσταντίνα Καραμπατσώλη Βουλευτής της Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά ο κ. Καζαμίας, κυρία Πρόεδρε.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κυρία Πρόεδρε, κύριε Υπουργέ, κυρίες και κύριοι συνάδελφοι, στεκόμαστε σήμερα εδώ ενώπιον μιας ιστορικής και ηθικής πρόκλησης. Η τραγωδία των Τεμπών δεν είναι απλώς μια θλιβερή στιγμή της εθνικής μας ιστορίας, είναι μια βαθιά πληγή στο σώμα της ελληνικής κοινωνίας, μια κραυγή δικαίου, που δεν μπορεί και δεν πρέπει να σιγήσει.

Εκείνη τη νύχτα πενήντα επτά συνάνθρωποί μας, νέοι άνθρωποι, φοιτητές, οικογενειάρχες, χάθηκαν άδικα. Ο πόνος των οικογενειών τους δεν μετριέται με λέξεις. Η οδύνη τους δεν προσφέρεται για πολιτική εκμετάλλευση, αντιθέτως επιβάλλει σιωπή, σεβασμό και πράξη ευθύνης. Γι’ αυτό και η δικαιοσύνη πρέπει να έχει τον πρώτο και τον τελευταίο λόγο, χωρίς παρεμβάσεις, χωρίς πολιτικά προσχήματα, χωρίς διαβλητές σκοπιμότητες.

Και είναι χρέος μας, κυρίες και κύριοι, σε αυτό το Κοινοβούλιο να σταθούμε στο ύψος των περιστάσεων,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε).

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** …να κάνουμε αυτό που οφείλουμε ως εκπρόσωποι του λαού,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγκάλυψη! Συγκάλυψη!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** …να συμβάλουμε στην απονομή της δικαιοσύνης, όχι για να ικανοποιήσουμε πολιτικές επιδιώξεις, αλλά για να αποδώσουμε τιμή σε όσους χάθηκαν και ασφάλεια σε όσους θα έρθουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή!

**ΝΟΤΗΣ ΜΗΤΑΡΑΚΗΣ:** Σταματήστε!

**ΠΡΟΕΔΡΕΥΟΥΣΑ (Όλγα Γεροβασίλη):** Προεδρεύω εγώ, κύριε Μηταράκη. Παρακαλώ!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Σε αυτό το πλαίσιο τίθεται σήμερα σε συζήτηση και ψήφιση το πόρισμα της Ειδικής Κοινοβουλευτικής Επιτροπής Προκαταρκτικής Εξέτασης, στην οποία είχα την τιμή και την ευθύνη να διατελέσω Αντιπρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε).

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, παρακαλώ αφήστε τη να μιλήσει. Όταν έρθει η ώρα να μιλήσετε, θα τα πείτε όλα. Θα έχετε αργότερα τον λόγο πάλι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η εισηγήτρια για τον Τριαντόπουλο!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα τον λόγο…

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κυρία Καραμπατσώλη.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Σκοπός της δεν είναι να εκδώσει καταδίκες, αλλά ακριβώς να αξιολογήσει αν στοιχειοθετούνται απλές ενδείξεις ενοχής, όπως προβλέπει το άρθρο 86 του Συντάγματος για τον πρώην Υπουργό Υποδομών και Μεταφορών κ. Κώστα Καραμανλή για το αδίκημα της παράβασης καθήκοντος.

Η διαδικασία ακολούθησε με ακρίβεια το συνταγματικό και θεσμικό της πλαίσιο, με διαφάνεια, με νομική τεκμηρίωση, με βάση το σύνολο της δικογραφίας που διαβίβασε το Ανακριτικό Συμβούλιο.

Δεν υπήρξαν υπαινιγμοί, δεν ακούστηκαν υποθέσεις, μόνο στοιχεία. Και τα στοιχεία αυτά οδήγησαν την επιτροπή στο να κρίνει ότι πληρούνται οι προϋποθέσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συνεδρίασε η επιτροπή.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** …για να παραπεμφθεί η υπόθεση στον φυσικό δικαστή.

Εδώ θέλω να υπογραμμίσω το εξής. Ο ίδιος ο κ. Καραμανλής, παρά το ότι αρνείται την κατηγορία, ζήτησε με δική του πρωτοβουλία την απευθείας παραπομπή του στο Δικαστικό Συμβούλιο,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γενναίος!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** …μια επιλογή ακριβώς που δείχνει εμπιστοσύνη στους θεσμούς και γενναιότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και αθώος!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Και είναι λυπηρό που αυτή η στάση ειρωνεύτηκε από την Αντιπολίτευση. Διότι όταν ζητάς την άρση κάθε σκιάς, δεν το κάνεις απλά για να δικαιωθείς πολιτικά, το κάνεις γιατί γνωρίζεις ότι η εμπιστοσύνη των πολιτών στους θεσμούς χτίζεται με πράξεις διαφάνειας, κυρίες και κύριοι συνάδελφοι, και όχι με επικοινωνιακά τεχνάσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μέσα στον «φραπέ» και τον «χασάπη»!

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Ας θυμηθούμε όλοι. Η Νέα Δημοκρατία είναι το μόνο κόμμα της ιστορίας της Μεταπολίτευσης που έχει παραπέμψει Υπουργούς της στη δικαιοσύνη, όχι μία, αλλά δύο φορές, πρώτα στην περίπτωση του κ. Τριαντόπουλου και σήμερα με την υπόθεση του κ. Καραμανλή. Και αυτό δεν είναι πολιτικός τακτικισμός, είναι στάση ευθύνης.

Τα δεδομένα της δικογραφίας μιλούν από μόνα τους. Οι δύο υπηρεσιακοί παράγοντες του Υπουργείου Υποδομών με τις απολογίες και τα υπομνήματά τους παρουσίασαν τεκμηριωμένα την ερμηνεία ότι η πολιτική ηγεσία δεν είχε θεσμική ευθύνη στη διαχείριση της ασφάλειας των σιδηροδρόμων βάσει της ισχύουσας νομοθεσίας. Και από τη συνολική μελέτη των εγγράφων δεν προκύπτει πρόθεση ούτε δόλος εκ μέρους της πολιτικής ηγεσίας να προκαλέσει βλάβη ή να παραμελήσει την ασφάλεια.

Ωστόσο, εκεί που υπάρχουν απλές ενδείξεις οφείλουμε να τις κρίνει το αρμόδιο δικαστικό όργανο. Αυτό και κάναμε, όχι για να κλείσουμε την υπόθεση, όπως ισχυρίζεστε, αλλά για να την αφήσουμε εκεί που πρέπει, στα χέρια της ανεξάρτητης δικαιοσύνης.

Είμαστε εδώ, για να πούμε τέλος στα σκιώδη αφηγήματα, τέλος στην εκμετάλλευση του πόνου για μικροπολιτικό όφελος. Γιατί ο σεβασμός στη μνήμη των θυμάτων απαιτεί πράξεις αλήθειας και όχι κραυγές ενοχής. Απαιτεί την αντιμετώπιση των αιτίων, όχι μόνο τον καταλογισμό ευθυνών. Και απαιτεί πάνω από όλα να μην ξαναζήσουμε τέτοια τραγωδία.

Η Νέα Δημοκρατία δεν κρύφτηκε πίσω από την κοινοβουλευτική της πλειοψηφία. Επέτρεψε στα θεσμικά όργανα να κάνουν τη δουλειά τους. Εμπιστεύτηκε τη δικαιοσύνη. Και αυτή η στάση της είναι το πραγματικό δίδαγμα που οφείλουμε να κρατήσουμε.

Η αλήθεια θα λάμψει, η δικαιοσύνη θα αποδοθεί, όχι από κόμματα, όχι από τηλεοπτικά πάνελ, αλλά από εκεί απ’ όπου πρέπει, από τους ανεξάρτητους φυσικούς δικαστές της χώρας. Και τότε, μόνο τότε, θα έχουμε σταθεί στο ύψος της εμπιστοσύνης που μας έδωσε ο ελληνικός λαός, γιατί μόνο τότε θα μπορούμε να πούμε στους συγγενείς των θυμάτων: Κάναμε ό,τι μπορούσαμε, όχι για να καλύψουμε, αλλά για να φωτίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, έχετε τον λόγο.

Παρέμβαση ή ομιλία μού είπατε;

**ΑΛΕΞΑΝΔΡΟΣ ΚΑΖΑΜΙΑΣ:** Παρέμβαση για τρία λεπτά θα ήθελα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Πρόεδρε, βλέπουμε από το πρωί, αλλά και λίγο πριν με την παρέμβαση του κ. Μηταράκη, μία απεγνωσμένη προσπάθεια εκ μέρους της κυβερνητικής Πλειοψηφίας να λογοκρίνει την Πλεύση Ελευθερίας. Και δυστυχώς, αυτό το φαινόμενο υποστηρίζεται και από απορρίψεις εκ μέρους του Προεδρείου να αφήσει τη Ζωή Κωνσταντοπούλου να θέσει θέμα επί προσωπικού.

Ο Κανονισμός λέει ότι ο Βουλευτής έχει τουλάχιστον -μπορεί να έχει και παραπάνω- ένα λεπτό να το θέσει αυτό το θέμα. Και γίνονται σαφείς προσωπικές αναφορές.

Ο κ. Μηταράκης βέβαια δεν διακρίνεται για τη βαθιά γνώση του αναφορικά με την ελληνική ιστορία. Έκανε, όμως, αναφορά στο γεγονός…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Πώς το τεκμαίρετε αυτό;

**ΑΛΕΞΑΝΔΡΟΣ ΚΑΖΑΜΙΑΣ:** Με το ότι είμαι διδάκτορας Ιστορίας, κύριε Μαρκόπουλε. Και καλά θα κάνετε να σωπαίνετε, όταν δεν ξέρετε γιατί μιλάτε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είσαι αστείος.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ!

**ΑΛΕΞΑΝΔΡΟΣ ΚΑΖΑΜΙΑΣ:** Το γελοίο πρόσωπο της Βουλής, ο τραμπούκος κ. Μαρκόπουλος…

**ΠΡΟΕΔΡΕΥΟΥΣΑ (Όλγα Γεροβασίλη):** Οι χαρακτηρισμοί…

**ΑΛΕΞΑΝΔΡΟΣ ΚΑΖΑΜΙΑΣ:** … μας λέει τι είναι αστείο και τι δεν είναι αστείο.

**ΠΡΟΕΔΡΕΥΟΥΣΑ (Όλγα Γεροβασίλη):** Συγγνώμη, κύριε Καζαμία. Ένα λεπτό.

Οι χαρακτηρισμοί έρχονται από πολλές πλευρές. Εάν ξεκινήσουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην συμψηφίζετε! Είναι την ώρα που μιλάει! Μην συμψηφίζετε!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Πρόεδρε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσύ τι κάνεις τόση ώρα;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαρκόπουλε, δεν μπορείτε να το κάνετε αυτό. Δεν μπορείτε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν περνάνε απειλές σε εμάς! Αλλού αυτά!

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καζαμία, συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Πρόεδρε, ο κ. Μαρκόπουλος είναι γνωστός και για τη χυδαιότητά του και για τις γελοίες διακοπές που κάνει και για το γεγονός ότι δρα ως τραμπούκος υπέρ της κυβερνητικής Πλειοψηφίας. Ποτέ δεν τον έδιωξε κανένας από την Αίθουσα, ενώ θα έπρεπε να είχε διωχτεί πάρα πολλές φορές και το ξέρουμε.

Σε κάθε περίπτωση, ήθελα να αναφερθώ στην τοξική αναφορά του κ. Μηταράκη, του Κοινοβουλευτικού Εκπροσώπου της Νέας Δημοκρατίας, ο οποίος ξέρει να δίνει διαλέξεις για τοξικότητα της Αντιπολίτευσης, αλλά η τοξικότητα στάζει από το στόμα σας.

Όταν είπατε ότι η κ. Κωνσταντοπούλου μιλάει με αισθητική καταδότη της Εθνικής Αντίστασης, κύριε Μηταράκη, αυτό δεν είναι τοξικό; Και βεβαίως πάει πολύ για την παράταξη που αρνήθηκε το 1982 να ψηφίσει τον νόμο υπέρ της αναγνώρισης της Εθνικής Αντίστασης, να δίνει μαθήματα στην Αντιπολίτευση για το τι έκαναν οι καταδότες. Αυτούς τους ξέρετε εσείς πάρα πολύ καλά, αλλά οι καταδότες δεν βρίσκονται εδώ. Και βεβαίως νωρίτερα, επειδή ο κ. Μηταράκης και η Νέα Δημοκρατία έχουν μπλέξει εντελώς τις έννοιες της αντίστασης και της κατοχής, θυμήθηκε και το 2015 και στην αρχή της συνεδρίασης έλεγε στην κ. Κωνσταντοπούλου ότι εκείνη -λέει- έφερε το τρίτο μνημόνιο, το οποίο βεβαίως καταψήφισε η ίδια.

**ΝΟΤΗΣ ΜΗΤΑΡΑΚΗΣ:** To έφερε.

**ΑΛΕΞΑΝΔΡΟΣ ΚΑΖΑΜΙΑΣ:** Το έφερε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αντιστάθηκα στο να έλθει και εν τέλει εσείς το ψηφίσατε μαζί και σας καλύπτει και η κ. Γεροβασίλη!

**ΠΡΟΕΔΡΕΥΟΥΣΑ (Όλγα Γεροβασίλη):** Μα, τι λέτε τώρα, κυρία Κωνσταντοπούλου; Υπάρχει μια διαδικασία. Σας παρακαλώ! Εντάξει τώρα!

**ΑΛΕΞΑΝΔΡΟΣ ΚΑΖΑΜΙΑΣ:** Όλη η Νέα Δημοκρατία, κυρία Πρόεδρε, ψήφισε το τρίτο μνημόνιο, αλλά δυστυχώς αυτούς που αντιστέκονται δεν ξέρει να τους διαχωρίζει απ’ αυτούς που υποκύπτουν με την τρόικα, με την κατοχή και με τις ξένες δυνάμεις που δυναστεύουν τη χώρα. Όλα τα αναποδογυρίζουν! Την αντίσταση την κάνουν υποταγή και τη δική τους υποταγή προσπαθούν να την παραστήσουν ως αντίσταση. Αυτή είναι η τοξική συμπεριφορά, αλλά βεβαίως και η απαράδεκτη προσπάθεια εκ μέρους τη κ. Μηταράκη να διαστρέψει τα πάντα.

Η ουσία του προβλήματος, όμως, κυρία Πρόεδρε, είναι ότι υπάρχει μια συντονισμένη προσπάθεια να λογοκριθεί η Πλεύση Ελευθερίας, να παραποιούνται συστηματικά αυτά που λέμε. Μάλιστα, κάποια στιγμή ο κ. Μηταράκης νόμιζα ότι σας έκανε και τον δικηγόρο και προσπάθησε να σας υπερασπιστεί απ’ αυτά που σας έλεγε η κ. Κωνσταντοπούλου κι εσείς σωστά αρνηθήκατε, γιατί διαστρέφει την πραγματικότητα.

Με αυτούς τους όρους η συζήτηση δεν μπορεί να συνεχιστεί. Θα πρέπει να πάψει να υπάρχει αυτή η προσπάθεια λογοκρισίας της Πλεύσης Ελευθερίας. Έχουμε μια διαδικασία που παραβιάζει κατάφωρα το Σύνταγμα. Πρόκειται για μια διαδικασία που θα καταλήξει με ψήφο που θα δώσει πλήρες «ξέπλυμα» ευθυνών για τον Καραμανλή αναφορικά με το έγκλημα των Τεμπών. Η κυβερνητική Πλειοψηφία είναι εμφανώς εκνευρισμένη και προσφεύγει σε απαράδεκτες μεθόδους. Αυτό πρέπει να σταματήσει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε παρέμβαση ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

Έχετε τον λόγο, κύριε Καραθανασόπουλε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είχε αποχωρήσει;

**ΠΡΟΕΔΡΕΥΟΥΣΑ (Όλγα Γεροβασίλη):** Επανήλθε.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Η κ. Κωνσταντοπούλου ξεπέρασε κάθε όριο συκοφαντίας και βουλιάζει όλο και πιο πολύ στον βούρκο του αντικομμουνισμού. Μίλησε για συναλλαγές, ότι γίνονται για την εκλογή Αντιπροέδρου της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον λόγο επί προσωπικού, κυρία Πρόεδρε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μήπως έβλεπε εκείνη την ώρα τον εαυτό της στον καθρέφτη; Αν δεν κάνουμε λάθος, το 2015 εκλέχθηκε Πρόεδρος της Βουλής με τις ψήφους της Νέας Δημοκρατίας, του ΠΑΣΟΚ και του Ποταμιού, του μνημονιακού τόξου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τις ζήτησα, ούτε τις αντάλλαξα, κύριε Καραθανασόπουλε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Υπήρξαν τότε ζητήματα συνδιαλλαγής -ερώτημα θέτουμε- για να κρίνει εξ ιδίων τα αλλότρια;

Δεύτερον: To KKE αντιπαλεύει με συνέπεια την κυβερνητική πολιτική τόσο μέσα στη Βουλή, αλλά και πολύ περισσότερο έξω από τη Βουλή που είναι πιο αποτελεσματική η διαπάλη. Όμως, με επικοινωνιακά σόου η κ. Κωνσταντοπούλου δεν μπορεί να κρύψει τις τεράστιες, τις πολύ μεγάλες της πολιτικές τις αμαρτίες -γιατί αυτές δεν ξεπλένονται με τίποτα- τόσο ως πρώην στέλεχος του ΣΥΡΙΖΑ όσο και ως Προέδρου της Βουλής, αλλά και ως Προέδρου της Πλεύσης Ελευθερίας. Πολλές φορές έχει καταγραφεί εδώ στα Πρακτικά να χαριεντίζεται από το Βήμα της Βουλής με Υπουργούς της Νέας Δημοκρατίας, ψηφίζοντας εμβληματικά νομοσχέδια της Κυβέρνησης, όπως για τα Ωνάσεια Σχολεία που τα έχουν καταδικάσει η εκπαιδευτική κοινότητα, η νεολαία και ο λαός στην πράξη. Μάλλον τη χαρακτηρίζει η πολιτική ανηθικότητα.

Εμείς το λέμε καθαρά. Δεν θεωρούμε ότι απάντηση σ’ αυτόν τον κατήφορο είναι η προσφυγή στην Επιτροπή Δεοντολογίας. Το ζήτημα είναι πολιτικό και με πολιτικά μέσα θα δοθεί η απάντηση σε τέτοιου είδους κατήφορο.

Ευχαριστώ πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού, κυρία Πρόεδρε!

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καραθανασόπουλε, είναι πολύ ενδιαφέρον ότι το κόμμα σας αποχώρησε από τη Βουλή στη διάρκεια της συζήτησης για τα Τέμπη, διευκολύνοντας τη Νέα Δημοκρατία. Ο Αντιπρόεδρος ο προερχόμενος από το κόμμα σας, ο κ. Λαμπρούλης, Βουλευτής Λάρισας, που στις αρχές του έτους δεν άφηνε να καταθέσουμε στα Πρακτικά τα στοιχεία για το μπάζωμα, παρέμεινε στην Έδρα για να αντιπαρατίθεται μαζί μου, με την Πλεύση Ελευθερίας, με όλα όσα κάνει η Κυβέρνηση με τον ΟΠΕΚΕΠΕ, με τις παρακολουθήσεις, με τα Τέμπη, με το μπάζωμα, με τις παρεμβάσεις στις Ανεξάρτητες Αρχές.

Με όλα όσα κάνει, εσάς σας ενοχλεί η Πλεύση Ελευθερίας και η Ζωή Κωνσταντοπούλου και βρήκατε μέσα στα χαρτάκια που διαβάσατε όλη αυτήν τη χυδαιολογία για να χτυπήσετε ποιον; Τον άνθρωπο που υπερασπίστηκε εσάς και το κόμμα σας και τους Βουλευτές σας κάθε φορά που σας επιτίθενται. Υπερασπίστηκα τη Βουλευτίνα σας, την κ. Κομνηνάκα, όταν την κατέβασε από το Βήμα ο Αντιπρόεδρος Γεωργαντάς, αλλά εσείς δεν βρίσκετε μία λέξη για να υπερασπιστείτε κανέναν και ποτέ, αν δεν έχει κομματική ταυτότητα. Τον άνθρωπο που υπερασπίστηκε τον Βουλευτή σας, τον κ. Δελή, όταν τον δείρανε τα ΜΑΤ, τον άνθρωπο που κάλεσε τους Βουλευτές όλους να στηρίξουν σωστές πρωτοβουλίες, όταν πήρατε τέτοιες, τον άνθρωπο που ανέφερε τις πρωτοβουλίες σας, γιατί εμείς δεν συγκαλύπτουμε. Αν κάνει κάποιος κάτι καλό, το λέμε, κύριοι, δεν πάμε στη ΛΑΡΚΟ να πούμε «και ψήφο»! Λέμε «είμαστε στο πλευρό σας, ό,τι και αν ψηφίσετε» και δεν ερχόμαστε εδώ να χυδαιολογούμε και να κοπροπατάμε όποιον αγωνίζεται, με τον Βουλευτή σας κ. Παφίλη να μου λέει «τι ξέρεις εσύ από αγώνες, δεν έχεις φάει ούτε ένα χαστούκι»;

Έτσι αντιλαμβάνεστε την αγωνιστικότητα; Θα πείτε εσείς για εμένα, που είστε μονίμως απόντες, εισπράττοντας αποζημιώσεις; Όχι εσείς προσωπικά, κύριε Καραθανασόπουλε, γιατί εσείς είστε πράγματι εδώ στη Βουλή. Οι περισσότεροι Βουλευτές σας και ο Γενικός σας Γραμματέας είναι συνήθως απόντες. Ο Αντιπρόεδρός σας κ. Λαμπρούλης για εσάς που υποτίθεται ότι είστε κατά της αστικής δημοκρατίας, πήρε τον λόγο να με μαλώσει ότι προσέβαλα τον Πρόεδρο της Δημοκρατίας, τον Τασούλα.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Ολοκληρώσατε, διότι γίνεται επανάληψη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον Τασούλα της συγκάλυψης, τον Τασούλα που έθαψε τις δικογραφίες, κυρία Γεροβασίλη, αυτές τις δικογραφίες που βγήκατε πρώτη-πρώτη να πείτε ότι εσείς τις έχετε δει.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτές που δεν είχατε διαβάσει, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτές που σπεύσατε να δώσετε συγχωροχάρτι στο Τασούλα που δεν τις είχε ανακοινώσει.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Το «επί προσωπικού» τελείωσε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Πρόεδρε, κι εγώ…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο, κύριε Καραθανασόπουλε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν τελείωσα. Θα ολοκληρώσω την τοποθέτησή μου.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τελειώσει η διαδικασία αυτή επί του προσωπικού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω την τοποθέτησή μου, κυρία Γεροβασίλη.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Ολοκληρώστε. Ανοίγετε προσωπικά και με άλλους, κυρία Κωνσταντοπούλου, τόση ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Γεροβασίλη, εγώ δεν επέτρεψα ποτέ στον εαυτό μου από εκείνη εκεί την Έδρα, την οποίαν εγκατέλειψα όταν εσείς προτιμήσατε υπουργικά αξιώματα, δεν επέτρεψα ποτέ στον εαυτό μου να χρησιμοποιώ την εξουσία της Έδρας για να περιορίσω την όποια αντιπολίτευση.

Ξέρω πάρα πολύ καλά τι σημαίνει εξουσία και την εξουσία αυτή, εγώ δεν την καταχράστηκα ποτέ, ούτε για να ποδοπατήσω…

**ΠΡΟΕΔΡΕΥΟΥΣΑ (Όλγα Γεροβασίλη):** Απλά την διεκδικείτε, κ. Κωνσταντοπούλου για να την καταχραστείτε. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την διεκδικώ για να την καταχραστώ;

**ΠΡΟΕΔΡΕΥΟΥΣΑ (Όλγα Γεροβασίλη):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού το βασίζετε αυτό, κυρία Γεροβασίλη;

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε.

Τον λόγο έχει ο κ. Αμυράς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω ολοκληρώσει, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν έχω ολοκληρώσει. Εσείς καταχράζεστε την εξουσία σας και παίζετε το παιχνίδι…

**ΠΡΟΕΔΡΕΥΟΥΣΑ (Όλγα Γεροβασίλη):** Τελείωσε η συζήτηση αυτή.

Τον λόγο έχει ο κ. Αμυράς.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κυρία Πρόεδρε, είχα ζητήσει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω, αλλά δεν τον έχετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ούτε εγώ;

**ΠΡΟΕΔΡΕΥΟΥΣΑ (Όλγα Γεροβασίλη):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί θα κάνει για εσάς εξαίρεση; Μόνο σε εμένα επιτρέπεται να κόβουν τον λόγο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν υπάρχει προσωπικό για εμένα δηλαδή; Από πού κι ως πού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Γεροβασίλη, είναι απαράδεκτο και εκτίθεστε με αυτό που κάνετε…

**ΠΡΟΕΔΡΕΥΟΥΣΑ (Όλγα Γεροβασίλη):** Έχω την ευθύνη των πράξεων μου και όπου χρειαστεί να απολογηθώ γι’ αυτό, θα απολογηθώ.

Έχετε τον λόγο, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα καλούμαστε να τοποθετηθούμε με την ψήφο μας προς μία και μόνο συγκεκριμένη κατεύθυνση: Την παραπομπή στο Δικαστικό Συμβούλιο του κ. Καραμανλή βάσει της δικογραφίας και όχι των μικροκομματικών επιδιώξεων ή φαντασιώσεων του οποιουδήποτε κόμματος. Να αφήσουμε τον φυσικό δικαστή…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι πενήντα επτά νεκροί είναι φαντασίωση;

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς τώρα τι κάνετε, όταν διακόπτετε συνεχώς;

**ΓΕΩΡΓΙΟΣ ΑΜΥΡΑΣ:** Συμφωνείτε, κυρία Κωνσταντοπούλου; Έχετε εμπιστοσύνη στη δικαιοσύνη ή δεν έχετε;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αμυρά, να μην απευθύνεστε προσωπικά, παρακαλώ.

**ΓΕΩΡΓΙΟΣ ΑΜΥΡΑΣ:** Δεν είναι προσωπικό. Συμφωνείτε; Θέλετε τον δικαστή ή δεν τον θέλετε; Έχετε εμπιστοσύνη στη δικαιοσύνη ή όχι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμία.

**ΓΕΩΡΓΙΟΣ ΑΜΥΡΑΣ:** Καμία; Μπράβο, αυτό ήθελα να ακούσω, κυρία Κωνσταντοπούλου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αμυρά, δεν είναι διαδικασία ερωτήσεων και απαντήσεων η τοποθέτησή σας.

**ΓΕΩΡΓΙΟΣ ΑΜΥΡΑΣ:** Δεν έχετε καμία εμπιστοσύνη στη δικαιοσύνη. Επομένως, θα ήθελα να μας πείτε, κυρία Κωνσταντοπούλου, σε ποιους δικαστές έχετε εμπιστοσύνη; Δώστε μας τα ονόματά τους να προκρίνουμε εκείνους. Να προκρίνουμε εκείνους από δικαστές. Έχετε μια λίστα δικαστών που εμπιστεύεστε, που προτιμάτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στους ενόρκους.

**ΠΡΟΕΔΡΕΥΟΥΣΑ (Όλγα Γεροβασίλη):** Εάν συνεχίσετε, θα διακοπεί η διαδικασία εδώ. Διότι δεν μπορείτε ούτε εσείς, κύριε Αμυρά, να κάνετε ερωτήσεις προς οποιονδήποτε στα έδρανα.

**ΓΕΩΡΓΙΟΣ ΑΜΥΡΑΣ:** Τότε να μην δέχομαι, κυρία Πρόεδρε, καμία ερώτηση από κάτω.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα τορπιλίσετε το κλίμα εδώ μέσα όλοι.

**ΓΕΩΡΓΙΟΣ ΑΜΥΡΑΣ:** Πώς;

**ΠΡΟΕΔΡΕΥΟΥΣΑ (Όλγα Γεροβασίλη):** Τορπιλίζετε το κλίμα και εσείς.

**ΓΕΩΡΓΙΟΣ ΑΜΥΡΑΣ:** Εγώ, καθόλου. Στα δέκα δευτερόλεπτα είχα τις πρώτες διακοπές.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω το δικαίωμα να διατυπώσω την εκτίμησή μου.

Συνεχίστε την τοποθέτησή σας, αλλιώς θα διακοπεί η συνεδρίαση.

**ΓΕΩΡΓΙΟΣ ΑΜΥΡΑΣ:** Κάποιοι δεν συμφωνούν, όμως εμείς αυτό που λέμε και διακηρύσσουμε είναι ότι πρέπει να αφήσουμε τη δικαιοσύνη, τον φυσικό δικαστή να διερευνήσει τις πτυχές αυτής της σιδηροδρομικής τραγωδίας σε ό,τι αφορά και τον κ. Καραμανλή, τον πρώην Υπουργό Μεταφορών και Υποδομών.

Η κοινωνία και πρωτίστως οι συγγενείς όλων των θυμάτων, οι οικογένειές τους, οι φίλοι τους, ο κύκλος τους, όλοι, μαζί, φυσικά με την υπόλοιπη κοινωνία, ζητούν να αποδοθεί δικαιοσύνη στη μνήμη αυτών των ανθρώπων, των πενήντα επτά ψυχών που χάθηκαν εκείνη τη μοιραία νύχτα της 28ης Φεβρουαρίου του 2023. Μακριά από θεωρίες συνωμοσίας που επί μήνες δηλητηρίασαν το κλίμα και μέσα σε αυτήν την Αίθουσα και κυρίως εκτός Αιθούσης.

Δεν ακούσαμε σήμερα τίποτε, ούτε για ξυλόλια, ούτε για χαμένα βαγόνια, ούτε για λαθρεμπορικά φορτία, ούτε για μεταφορές στρατιωτικού υλικού από το ΝΑΤΟ, ούτε για ανεξακρίβωτο αριθμό επιβατών χωρίς εισιτήρια. Διότι αυτοί που τα έλεγαν όλα αυτά και που δυστυχώς, πολλά κόμματα εδώ μέσα τα αναπαρήγαγαν ξανά και ξανά δηλητηριάζοντας, επαναλαμβάνω, τον κόσμο με αυτήν την αδιανόητη τοξικότητα, ήρθαν αντιμέτωποι πλέον με την αλήθεια και με αυτά που έλεγαν.

Η θέση της Νέας Δημοκρατίας είναι σταθερή. Δεν πρόκειται να σταθούμε και ούτε θα επιτρέψουμε να σταθεί κανείς εμπόδιο στη δικαστική έρευνα. Αυτό το αποδείξαμε με την περίπτωση του κ. Τριαντόπουλου, ώστε να μην υπάρχει καμία σκιά συγκάλυψης και αυτό θα κάνουμε και σήμερα και με τον κ. Κώστα Καραμανλή.

Κατά τη διάρκεια των εργασιών της Ειδικής Προκαταρκτικής Εξέτασης, κληθήκαμε να διερευνήσουμε αν ο κ. Καραμανλής παρέλειψε κατά το χρονικό διάστημα της Υπουργίας του, δηλαδή από τον Σεπτέμβριο του 2021 έως τον Φεβρουάριο του 2023, να καθορίσει ένα επαρκές πλαίσιο χρηματοδότησης για τον τομέα του σιδηροδρόμου και να μεριμνήσει για τη διάθεση πόρων στον ΟΣΕ για τις απαραίτητες επενδύσεις και προσλήψεις.

Είχαμε στα χέρια μας το έγγραφο του Εφέτη Ανακριτή Λάρισας, ο οποίος διερευνά την τραγωδία, βεβαίως, και με το όποιο αυτό έγγραφο….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κακούργημα.

**ΓΕΩΡΓΙΟΣ ΑΜΥΡΑΣ:** Βεβαίως, ναι.

Είχαν απαγγελθεί, λοιπόν, κατηγορίες κατά δύο υπαλλήλων του Υπουργείου Υποδομών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για κακουργήματα.

**ΓΕΩΡΓΙΟΣ ΑΜΥΡΑΣ:** Βεβαίως, για κακουργήματα.

Από την εξέταση λοιπόν, της δικογραφίας -και μου κάνει εντύπωση που λέτε ότι δεν είχαμε πρόσβαση, γιατί εγώ σας έχω δει στην Αίθουσα, σας έχω δει στην Αίθουσα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Σταματήστε τη συζήτηση.

**ΓΕΩΡΓΙΟΣ ΑΜΥΡΑΣ:** Εγώ έχω πάει τόσες φορές.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, δεν είναι διαδικασία αυτή. Το ξέρετε καλύτερα από εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς την επιλέξατε.

**ΠΡΟΕΔΡΕΥΟΥΣΑ (Όλγα Γεροβασίλη):** Αντιλαμβάνεστε τι κάνετε τώρα.

**ΓΕΩΡΓΙΟΣ ΑΜΥΡΑΣ:** Από την εξέταση, λοιπόν, της δικογραφίας προκύπτουν κάποια βασικά συμπεράσματα: Πρώτον, οι δύο διευθυντές του Υπουργείου Μεταφορών εξήγησαν στον Εφέτη Ανακριτή Λάρισας ότι η εποπτεία του Υπουργείου για τον ΟΣΕ, δεν αφορά ζητήματα ασφαλούς διεξαγωγής της σιδηροδρομικής συγκοινωνίας. Δεύτερον, από τις απαντήσεις αυτές, αλλά και από τη μελέτη του συνόλου της ποινικής δικογραφίας, βλέπουμε ότι η μόνη εκ του νόμου αρμόδια να εποπτεύει την ασφάλεια στους σιδηροδρόμους, να προβαίνει σε συστάσεις, υποδείξεις, κυρώσεις προς τον ΟΣΕ και σε ανακλήσεις αδειών, ήταν και είναι η Εθνική Αρχή Ασφαλείας, δηλαδή η Ρυθμιστική Αρχή Σιδηροδρόμων. Τρίτον, προέκυψε ότι πριν από την τραγωδία των Τεμπών τόσο η ΡΑΣ όσο και ο Ευρωπαϊκός Οργανισμός Σιδηροδρόμων, είχαν εκδώσει πιστοποιητικά ασφαλείας που κάλυπταν τότε, τόσο τον ΟΣΕ ως διαχειριστή της σιδηροδρομικής υποδομής όσο και την Hellenic Train που εκτελεί το μεταφορικό έργο.

Ωστόσο, από την ανάγνωση των απολογητικών υπομνημάτων αυτών των δύο υπαλλήλων και των εγγράφων της δικογραφίας, προκύπτει ότι τον Σεπτέμβριο του 2021, η Διεύθυνση Σιδηροδρομικών Μεταφορών είχε συντάξει και υποβάλει δύο ενημερωτικά σημειώματα προς την πολιτική ηγεσία του Υπουργείου Υποδομών -τότε προς τον κ. Καραμανλή δηλαδή- θίγοντας ζητήματα υποχρηματοδότησης και υποστελέχωσης του ΟΣΕ. Με αυτά τα σημειώματα, λοιπόν, ζητούσαν αυτές οι διευθύνσεις του Υπουργείου την πρόσληψη διακοσίων ενενήντα ατόμων διαφόρων ειδικοτήτων και την εξεύρεση επιπλέον ποσού για τη χρηματοδότηση του οργανισμού.

Από τα στοιχεία λοιπόν, της ποινικής δικογραφίας δεν καθίσταται σαφές σε ποιες ενέργειες προέβη ο τότε Υπουργός, ο κ. Καραμανλής. Σημειώνουμε εδώ ότι ο ίδιος κληθείς ενώπιον της επιτροπής για να δώσει, να παράσχει τις εξηγήσεις, υπέβαλε ένα σύντομο σημείωμα, με το οποίο αρνείται την κατηγορία, αναφέροντας ότι προτίθεται να προβάλει τους υπερασπιστικούς του ισχυρισμούς στον ανακριτή.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΓΕΩΡΓΙΟΣ ΑΜΥΡΑΣ:** Με βάση αυτά τα στοιχεία κρίναμε, κυρίες και κύριοι, ότι σε αυτό το στάδιο υπάρχουν οι απλές ενδείξεις που απαιτούνται για να διερευνηθεί από τη δικαιοσύνη το τυχόν αδίκημα της παράβασης καθήκοντος του κ. Καραμανλή σε βάρος του ΟΣΕ, όπως περιγράφεται στην πρότασή μας.

Ξαναλέω και το τονίζω: Η λειτουργία του Δικαστικού Συμβουλίου είναι αυτή που εγγυάται την πλήρη και εξονυχιστική διερεύνηση όλων των πτυχών της υπόθεσης από τους πέντε ανώτατους δικαστές. Και μου κάνει εντύπωση που ακούω τους νομικούς εδώ συναδέλφους Βουλευτές να λένε ότι το Δικαστικό Συμβούλιο δεν μπορεί να κάνει τίποτα παραπάνω, μετά από την απόφαση εδώ που θα πάρουμε. Όχι! Μπορεί και να διευρύνει τις κατηγορίες, μπορεί να εμβαθύνει την έρευνα, μπορεί να κάνει πολλά.

Το ερώτημα, όμως, σε πολιτικό επίπεδο -αν μου επιτρέπετε κυρίες και κύριοι συνάδελφοι- είναι άλλο: Εσείς, που αντιδράτε σήμερα με την παραπομπή του κ. Καραμανλή στη δικαιοσύνη, τελικά θα συμφωνήσετε με την τροποποίηση, την κατάργηση -να το πω εγώ έτσι- του άρθρου 86 του Συντάγματος για τις ευθύνες των Υπουργών;

**ΓΕΩΡΓΙΟΣ ΜΟΥΛΚΙΩΤΗΣ:** Πανάσχετο είναι αυτό.

**ΓΕΩΡΓΙΟΣ ΑΜΥΡΑΣ:** Καθόλου. Είναι το πιο σχετικό, αλλά κρύβεστε πίσω από αυτό.

**ΓΕΩΡΓΙΟΣ ΜΟΥΛΚΙΩΤΗΣ:** Καμία σχέση.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ξεπεράσει τον χρόνο, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Εγώ σας θυμίζω, μιας και αντιδράτε εσείς του ΠΑΣΟΚ, πως ο κ. Ανδρουλάκης σε τηλεοπτική του συνέντευξη, ο Αρχηγός σας που θα μιλήσει σε λίγο, στις 16 Ιουλίου είχε πει: «Αρχές Δεκεμβρίου του 2024 είπα στον Πρωθυπουργό να αναθεωρηθεί το άρθρο 86.». Για να σας δω λοιπόν.

Να θυμίσω, λοιπόν, επίσης ότι ο ΣΥΡΙΖΑ με επιστολή του κυρίου Φάμελλου…

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τελειώσει ο χρόνος σας.

**ΓΕΩΡΓΙΟΣ ΑΜΥΡΑΣ:** Τελειώνω, τελειώνω.

Με επιστολή του ο κ. Φάμελλος προς τον Πρόεδρο της Βουλής την 1η Απριλίου ζητούσε να ενεργοποιηθεί η παράγραφος 5 του άρθρου 86, σύμφωνα με το αίτημα του κ. Σπίρτζη και όχι προανακριτική. Δηλαδή, ακούμε αντιφατικά πράγματα από τα κόμματα της Αντιπολίτευσης.

Κυρίες και κύριοι συνάδελφοι, καταλήγοντας και με βάση τα πραγματικά περιστατικά, σας καλούμε να ψηφίσετε την πρόταση της Νέας Δημοκρατίας έτσι ώστε να φύγουμε από τις κομματικές αντιπαραθέσεις και να χυθεί άπλετο φως, που το οφείλουμε στη μνήμη των πενήντα επτά θυμάτων της τραγωδίας των Τεμπών.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο για να κάνει μία παρέμβαση ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης.

Ορίστε, έχετε τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Και λιγότερο, κυρία Πρόεδρε. Δεν θέλω να δυσκολέψω περισσότερο τη διαδικασία, που γίνεται ακόμη πιο δύσκολη όταν ανοίγονται μέτωπα κατά πάντων με αμετροέπεια και πολλές φορές με άδικο τρόπο. Αλλά, επειδή κατέβηκε από το Βήμα πρώην Υπουργός της Κυβέρνησης Μητσοτάκη, παρίσταται Υφυπουργός της Κυβέρνησης Μητσοτάκη και αναφέρθηκε και πριν και από την πτέρυγα του ΠΑΣΟΚ, τι πρέπει να κάνουμε για να σταματήσετε να λέτε ψέματα.

Η Αναθεώρηση του Συντάγματος και του άρθρου 86 υπερψηφίστηκε, όχι από τη Νέα Δημοκρατία, αλλά από την πλειοψηφία των τότε κομμάτων της Βουλής. Και εσείς φέρατε τελευταία στιγμή, για την αποσβεστική χρονική διάρκεια, μία υπουργική απόφαση πριν από λίγες ημέρες. Άρα, πότε θα σταματήσετε να λέτε ψέματα; Πότε πότε θα σταματήσετε να λέτε ψέματα;

Και θέλω να σας παρακαλέσω: Σήμερα, όλοι προσπαθούμε στη μνήμη των θυμάτων, αλλά και στην λαϊκή αντιπολίτευση που σχηματίστηκε γύρω από το έγκλημα των Τεμπών -και το λέμε έγκλημα γιατί γνωρίζατε- να υπάρξει ένα αποτέλεσμα που θα προχωρήσει τα πράγματα. Τίθεται συνεχώς ένα ερώτημα, στο οποίο δεν παίρνουμε απάντηση: Σε αυτό το κοινοβουλευτικό και συνταγματικό πραξικόπημα της μεθόδου και της μανιέρας, με τις προανακριτικές, χωρίς την παρουσία των Βουλευτών, θα επιμείνετε; Έστω και την τελευταία στιγμή, θα αναμετρηθείτε με την ιστορία να απαντήσετε επί της ουσίας στο κύριο ερώτημα; Θα συνεχίσετε να ναρκοθετείτε τον κοινοβουλευτισμό και τη δημοκρατία και την ομαλή λειτουργία αυτού του τόπου; Σε αυτό δεν ακούμε τίποτα: Φληναφήματα, έπεα πτερόεντα, χρηστομάθειες και παχιά λόγια. Ιδού η Ρόδος, ιδού και το πήδημα. Σήμερα μπορείτε να περισώσετε ό,τι δεν καταφέρατε να περισώσετε ως μονάδες ευθύνης, ως Βουλευτές και Βουλεύτριες, από το 2019 μέχρι σήμερα. Κάντε το και απαντήστε. Όλα τα υπόλοιπα δεν θα γραφτούν στην ιστορία.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα ο Πρόεδρος του ΠΑΣΟΚ - Κινήματος Αλλαγής, ο κ. Νικόλαος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, κυρίες και κύριοι συνάδελφοι, είμαστε δυόμισι χρόνια μετά την τραγωδία των Τεμπών και επί της ουσίας δεν υπάρχει καμία λογοδοσία. Καμία. Εδώ μιλάμε για μια μεθοδευμένη προσπάθεια συγκάλυψης που καταλήγει σήμερα σε ένα πόρισμα-παρωδία. Μια παρωδία πάνω σε μία τραγωδία.

Ο Πρωθυπουργός, σε πάρα πολλά ζητήματα, χρησιμοποιεί την Κοινοβουλευτική Ομάδα της Νέας Δημοκρατίας με έναν τρόπο πραγματικά προσβλητικό για την κοινή λογική, για την ποιότητα της δημοκρατίας, για τον σεβασμό στους θεσμούς, γι’ αυτό που αναζητά ο πολίτης, η κοινωνία, μια σοβαρότητα, μια θεσμικότητα και πάνω απ’ όλα διαφάνεια και ουσιαστικό πολιτικό λόγο. Χρησιμοποιεί, πάλι, την Πλειοψηφία της Νέας Δημοκρατίας για να σφραγίσει τη συγκάλυψη, για να σφραγίσει την προστασία πολιτικών στελεχών της Νέας Δημοκρατίας και σε αυτήν την περίπτωση, του κ. Καραμανλή. Αν δεν υπήρχαν χιλιάδες πολίτες στους δρόμους πριν από μερικούς μήνες, πιθανόν να μην την κάναμε αυτήν τη συζήτηση.

Θα μου πείτε, βέβαια, και πού την κάνουμε, ποιο είναι το αποτέλεσμα; Το θράσος τους είναι μνημείο απαξίας. Αλλά εμείς θα είμαστε εδώ σε κάθε περίπτωση -σε κάθε περίπτωση- απέναντι σε μια παράταξη που δεν αγωνιά για τίποτα, παρά μόνο για την εξουσία. Υπηρετείτε τυφλά έναν Πρωθυπουργό που σας εργαλειοποιεί για να συγκαλύψει, να σπιλώσει, να ευτελίσει και εν τέλει, να αποδράσει ο ίδιος από τις πολιτικές του ευθύνες. Και δεν είναι μία και δύο φορές. Είναι πολλές φορές. Το κράτος-λάφυρο. Η Βουλή «πλυντήριο». Οι θεσμοί όταν υπηρετούν τη Νέα Δημοκρατία είναι καλοί, όταν ασκούν κριτική στην εξουσία της Νέας Δημοκρατίας, είναι κακοί. Η Ευρωπαϊκή Εισαγγελία, ένα νέο «εξωτικό φρούτο» για το οποίο δεν θέλετε να ακούτε. Το πόρισμα Μπακαΐμη; Κουρελόχαρτο.

Πού πάει η χώρα λοιπόν; Πού πάει η χώρα στα χέρια σας, κύριοι της Νέας Δημοκρατίας; Πού; Αυτό είναι το μεγάλο ερώτημα. Αλλά πού επενδύετε -για να τα πούμε ωμά τα πράγματα; Κυνικά, επενδύετε στην κόπωση της κοινής γνώμης. Τι λέτε; Σκάνδαλα, συζήτηση, αντιπαράθεση, θα περάσει ο καιρός, θα έρθει η ΔΕΘ, θα ρίξουμε το υπερπλεόνασμα και όλα καλά. Δεν τρέχει τίποτα. Τόσο κυνική είναι η άσκηση της εξουσίας από τον σημερινό Πρωθυπουργό.

Άρα, θέλετε πολίτες χωρίς αντανακλαστικά, κοινωνία ταλαιπωρημένη, ανισότητες υψηλές, πολίτες ευάλωτους. Αυτό είναι το όραμά σας για τη σύγχρονη Ελλάδα.

Τι σχέση, λοιπόν, έχουμε εμείς με όλα αυτά; Αλλά, το σπιράλ της φθοράς και της παρακμής δεν θα καταφέρετε να το προσπεράσετε. Ο κόσμος καταλαβαίνει τι συμβαίνει στη Βουλή των Ελλήνων. Και το λέτε και ευθαρσώς: «Έχουμε πάνω από 151, άρα είμαστε ανεξέλεγκτοι. Δεν μας ελέγχει κανείς, ούτε Μπακαΐμης, ούτε Ευρωπαϊκή Εισαγγελία, ούτε πορίσματα, ούτε Ανεξάρτητες Αρχές. Τίποτα. Γιατί έχουμε πάνω από 151». Και νομίζετε ότι με αυτό το θράσος θα σας ξαναδώσει ο ελληνικός λαός πάνω από 151, κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Τον υποτιμάτε. Τον υποτιμάτε τον ελληνικό λαό. Είστε πρωταγωνιστές σε μεγάλα τραύματα της αξιοπιστίας του πολιτικού κόσμου. Έχετε πληγώσει την εικόνα της χώρας διεθνώς, όχι μία και δύο φορές, αρκετές φορές. Κάθε λεπτό που μένετε στην εξουσία, είναι επιζήμιο για το δημόσιο συμφέρον.

Τι καταφέρατε στην υπόθεση των Τεμπών; Ήρθε το πόρισμα της Ευρωπαϊκής Εισαγγελίας με συγκεκριμένες ευθύνες στο σκέλος του οικονομικού σκανδάλου της μη υλοποίησης της τηλεδιοίκησης, χειροκροτήσατε τον κ. Καραμανλή και τον αθωώσατε και με την ψήφο και με τα παλαμάκια, όταν κατέθεσε πρόταση προανακριτικής το ΠΑΣΟΚ. Έρχεται το πόρισμα Μπακαΐμη και κατασκευάζετε κατηγορία. Πότε ξαναέγινε αυτό; Τι σχέση έχει αυτό που διαβάζουμε, που προτείνετε παραπομπή για τον Καραμανλή, όχι για την ασφάλεια του σιδηροδρόμου, αλλά για οικονομική βλάβη στον ΟΣΕ; Συγκεκριμένα, λέτε: «δεν εξασφάλισε τους απαιτούμενους πόρους και προσωπικό στον ΟΣΕ». Τι σχέση έχει αυτό με τη δικογραφία Μπακαΐμη; Τι σχέση έχει;

Άρα, δεν πάει να ήρθε δικογραφία, στα παλιά σας τα παπούτσια. Είτε ήρθε, είτε δεν ήρθε, ό,τι κι αν λέει, εσείς έχετε έναν στόχο. Παραγραφή-αθώωση, αθώωση-παραγραφή είναι το μότο για όλους τους Υπουργούς της Νέας Δημοκρατίας.

Η κατηγορία, λοιπόν, αγαπητοί συνάδελφοι, είναι κομμένη και ραμμένη για να οδηγηθεί ο κ. Καραμανλής σε αθώωση, περιφρονώντας τους πενήντα επτά νεκρούς και τη μνήμη τους. Με πενήντα επτά νεκρούς κατασκευάζετε κατηγορητήριο. Φανταστείτε παρακμή, ανυποληψία, αθλιότητα.

Το μοντέλο του διακοσμητικού Υπουργού. «Υπουργός ήταν -λέει- δεν είχε καμία ευθύνη. Ευθύνη είχαν οι από κάτω». Ευθύνη έχουν και οι από κάτω, ευθύνη έχουν και οι από πάνω. Τα ΦΕΚ περιγράφουν τις ευθύνες και όχι οι εσωκομματικοί εκβιασμοί της Νέας Δημοκρατίας.

Εδώ, λοιπόν, ουσιαστικά σήμερα ψηφίζετε την αθώωση Καραμανλή, όπως καταψηφίσατε και την πρόταση προανακριτικής του ΠΑΣΟΚ για τη σύμβαση 717. Τότε με καταψήφιση, τώρα με υπερψήφιση ενός κατασκευασμένου αθωωτικού κατηγορητηρίου.

Η δική μας απόφαση, λοιπόν, είναι ότι ειδική προανακριτική επιτροπή-παρωδία για τον κ. Καραμανλή δεν μπορεί να μας έχει συμμέτοχους. Η αποχώρηση για το ΠΑΣΟΚ είναι η μόνη επιλογή πολιτικής, ηθικής και αξιοπρέπειας και αυτή είναι η επιλογή της παράταξής μας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Είναι επιλογή όχι μόνο για το κατασκευασμένο κατηγορητήριο, αλλά και για τις αντισυνταγματικές μεθοδεύσεις. Πότε ξανά έγινε τέτοιου τύπου προανακριτική; Τι σχέση έχει με τις επιταγές του Συντάγματος αυτή η διαδικασία που ακολουθήσατε; Θα μείνετε, λοιπόν, εδώ μόνοι σας, με τα ψέματά σας, γιατί εμείς δεν νομιμοποιούμε τις αντιθεσμικές σας μεθοδεύσεις.

Αρνηθήκατε στη μειοψηφία μέχρι και την πρόσβαση στη δικογραφία. Δεν κλήθηκε ούτε ένας μάρτυρας από όσους πρότεινε η Αντιπολίτευση. Παρακάμφθηκε η νόμιμη διαδικασία που αφορά τον Κανονισμό και το Σύνταγμα. Αναπαράγετε το μοντέλο Τριαντόπουλου, χωρίς έρευνα να κλείσει η υπόθεση εκ των προτέρων. Και καταστρατηγείτε, όπως είπα και πριν, το άρθρο 86 του Συντάγματος. Ένα άρθρο που θέλουμε να αλλάξει και θα αγωνιστούμε για να αλλάξει, για να σταματήσει εδώ η εκάστοτε πλειοψηφία να περιφρονεί έναν λαό, λέγοντάς του «εμείς είμαστε ανεξέλεγκτοι, θα κάνουμε ό,τι θέλουμε, όπως θέλουμε, οι απλοί πολίτες στη δικαιοσύνη κι εμείς πάντα στην ατιμωρησία».

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Η πρόταση του ΠΑΣΟΚ. Τι ζητάμε; Εμείς μιλήσαμε για ειδική κοινοβουλευτική επιτροπή για οκτώ πολιτικά πρόσωπα από δύο κυβερνήσεις. Έρευνα για το άρθρο 291 του Ποινικού Κώδικα που αφορά στη διατάραξη ασφάλειας συγκοινωνιών με ενδεχόμενο δόλο. Αυτό που μας έλεγε ο Πρωθυπουργός και πολλοί από εσάς, ότι -λέει- είναι ένα άρθρο που αφορά στην κλοπή καλωδίων. Πώς είναι δυνατόν ο Μπακαΐμης να διώκει τους υφιστάμενους του κ. Καραμανλή για κλοπή καλωδίων. Θα είχε ενδιαφέρον να μας το εξηγήσετε.

Εμείς, λοιπόν, χωρίς περιστροφές, με καθαρά λόγια, θεωρήσαμε ότι γνώριζαν. Γνώριζαν τον κίνδυνο. Τον γνώριζε και ο κ. Καραμανλής και δεν έπραξε. Πώς τεκμηριώνουμε ότι γνώριζε και δεν έπραξε; Τον Σεπτέμβριο του 2021 επιστολή «ΤΡΑΙΝΟΣΕ» του κ. Τσαλίδη στον ΟΣΕ και στο Υπουργείο. Λέει η επιστολή: «Το δίκτυο είναι κοινώς επικίνδυνο». Αλλά για σας, δεν γνώριζε. Στις 7-9-2021 εξώδικο της Πανελλήνιας Ένωσης Προσωπικού Έλξης: «Τραγική η κατάσταση ασφαλείας». Αλλά για σας, δεν γνώριζε. Στις 14-6-2021 επιστολή σταθμαρχών προς Υπουργείο, ΟΣΕ και Ρυθμιστική Αρχή Σιδηροδρόμων: «Ανησυχία για ασφάλεια συρμών». Αλλά για εσάς, δεν ήξερε. Στις 10-9-2021 έγγραφο του Γενικού Διευθυντή Μεταφορών που λέει: «Η συντήρηση είναι επικίνδυνα ελλιπής. Υπάρχει κίνδυνος για ατυχήματα». Αλλά για εσάς, δεν γνώριζε. Στις 29-10-2021 επιστολή Πανελλήνιας Ένωση Προσωπικού Έλξης: «Οκτώ εκτροχιασμοί σε δεκατέσσερις μήνες». Αλλά για σας, δεν γνώριζε. Στις 13-12-2021 παρέμβαση της ΡΑΣ: «Βαθιά ανησυχία για την ασφάλεια». Αλλά για εσάς, ο κ. Καραμανλής δεν γνώριζε. Στις 24-2-2023, λίγες μέρες πριν την τραγωδία, νέα προειδοποίηση της ΡΑΣ, περιγράφοντας το σενάριο και τα αίτια που οδήγησαν στην τρομερή αυτή σύγκρουση. Αλλά για εσάς, δεν γνώριζε.

Όλα αυτά αποδεικνύουν ότι είχε πλήρη γνώση της επικινδυνότητας. Αποδεικνύουν, όμως, και κάτι άλλο. Αποδεικνύουν ότι είστε επικίνδυνοι, προσβάλλοντας τη νοημοσύνη του λαού, προσβάλλοντας τους θεσμούς, την διαφάνεια και την ίδια τη δικαιοσύνη.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Η Νέα Δημοκρατία επικαλείται ως επιχείρημα ότι το 75% της τηλεδιοίκησης είχε ολοκληρωθεί. Είναι παραπλανητικό. Ό,τι δεν λειτουργεί, δεν προσφέρει ασφάλεια. Άρα, τι επικαλείστε; Δεν ολοκληρώθηκε. Άρα, όπως λέει η τριμελής επιτροπή που διορίσατε, «αν υπήρχε τηλεδιοίκηση ουδέποτε, κι αν είχαν μπει στην ίδια γραμμή, θα συγκρούονταν τα δύο μοιραία τρένα».

Η τηλεδιοίκηση δεν λειτουργούσε. Ο εφέτης ανακριτής επιβεβαιώνει ότι κανένα σύστημα ασφάλειας δεν λειτουργούσε. Όχι μόνο η τηλεδιοίκηση. Κανένα σύστημα ασφάλειας δεν λειτουργούσε. Η Κυβέρνηση, λοιπόν, όφειλε να περιορίσει τα δρομολόγια, να μειώσει ταχύτητες, να πάρει πρωτοβουλίες, να κάνει δράσεις, αλλά δεν το έκανε. Γιατί; Γιατί θα είχε τεράστιο πολιτικό κόστος για τον κ. Καραμανλή να παραδεχθεί το χάος και την επικινδυνότητα και να λάβει άμεσα και δραστικά μέτρα. Αντί, λοιπόν, να λάβει μέτρα, ήρθε εδώ, από αυτό εδώ το Βήμα, και κουνούσε το δάχτυλο στους Βουλευτές της Αντιπολίτευσης. Αλλά για σας, δεν ήξερε. Είναι αθώος.

Η νομική βάση, λοιπόν, της πρότασής μας που είναι το άρθρο 291 και το οποίο αξιοποιεί ο κ. Μπακαΐμης, είναι ότι αρκεί η έκθεση σε κίνδυνο για να στοιχειοθετηθεί κακούργημα. Εδώ είχαμε πενήντα επτά νεκρούς. Η δικαιοσύνη, ήδη, έχει ασκήσει διώξεις με το ίδιο άρθρο τους Γενικούς Διευθυντές του Υπουργείου Μεταφορών.

Η ευθύνη του Πρωθυπουργού; Τεράστια. Ακέραια πολιτική ευθύνη του κ. Μητσοτάκη. Κι αυτός γνώριζε. Γι’ αυτό εμείς κάναμε δύο προτάσεις δυσπιστίας για τα Τέμπη, αλλά και για την παραπλάνηση της κοινής γνώμης. Έχω να πω πολλά γι’ αυτή την παραπλάνηση στο τέλος της ομιλίας μου.

Ο θεσμικός μας αγώνας είναι καθαρός. Προανακριτική για τη σύμβαση 717. Δυσπιστία για τα χαλκευμένα ηχητικά που στείλατε στο φιλικό σας μέσο. Προανακριτική για τον Τριαντόπουλο για την αλλοίωση του τόπου του δυστυχήματος. Δεύτερη δυσπιστία με τα πορίσματα των αρχών που εσείς συγκροτήσατε. Και έλεγε ο Πρωθυπουργός ότι κακώς δεν στηρίξαμε εμείς τη συγκρότησή τους. Μετά τα πορίσματα, όμως, από «ευαγγέλια» έγιναν απόκρυφα.

Και τώρα η αθώωση. Πραγματικά, ένας πολιτικός θίασος πάνω σε μία τραγωδία. Ό,τι είπαμε ήταν τεκμηριωμένο, χωρίς πολιτικές σκοπιμότητες. Η Βουλή, λοιπόν, δεν μπορεί να νομιμοποιήσει τη συγκάλυψη. Όποιος ψηφίσει σήμερα το πόρισμα της Νέας Δημοκρατίας, συναινεί στη διάσωση πολιτικών φίλων, αλλά όχι στη διευκόλυνση της δικαιοσύνης.

Για την αλήθεια και τη μνήμη των θυμάτων έπρεπε να έχετε μία άλλη στάση και μια άλλη συμπεριφορά. Αλλά πλέον είστε όλοι υπόλογοι, γιατί όπως τραγουδάει ο κ. Μητσοτάκης, χορεύετε.

Χρειάζονται αντανακλαστικά στον κοινοβουλευτισμό, όταν η εξουσία γίνεται επικίνδυνη. Και δεν είναι μόνο οι υποκλοπές, τα Τέμπη, είναι και ο ΟΠΕΚΕΠΕ, για να πάω στα σημερινά. Είναι και ο ΟΠΕΚΕΠΕ, ένα ακόμα θέμα που θέλατε, κύριοι της Νέας Δημοκρατίας, να θάψετε.

Έχετε αποφασίσει από ό,τι φαίνεται, παρακολουθώντας όλους εσάς στα κανάλια και τους Υπουργούς σας, να εμποδίσετε την έρευνα της δικαιοσύνης. Ήρθε εδώ η δικογραφία και αντί να διευκολύνετε την Ευρωπαϊκή Εισαγγελία -που δεν καταδικάζει, ζητά έλεγχο των Υπουργών σας, έλεγχο-, εσείς από ό,τι καταλαβαίνω έχετε αποφασίσει να ψηφίσετε ότι εμποδίζετε τον έλεγχο της δικαιοσύνης για τον κ. Αυγενάκη και για τον κ. Βορίδη. Έχετε αποφασίσει από ό,τι φαίνεται να κάνετε στον κ. Βορίδη δώρο την παραγραφή και στον κ. Αυγενάκη δώρο την αμνήστευση.

Και δεν φτάνει αυτό, δεν φτάνει αυτή η προσπάθεια, η παράλογη, η αντιθεσμική, η επικίνδυνη που εκτροχιάζει την εμπιστοσύνη των πολιτών στην πολιτική, θέλετε τώρα να σηκώσετε και άλλο έργο, το έργο του συμψηφισμού. Τις τελευταίες ώρες, λοιπόν, παρακολουθώ εσάς και τους μιντιακούς πράκτορες, τους μιντιακούς «πραιτωριανούς» του κ. Μητσοτάκη, τους πραιτωριανούς του που δεν έχουν μέτρο, που είναι ικανοί να επιτεθούν, να λασπώσουν, να διαστρεβλώσουν. Αλλά τώρα το περιμέναμε. Εδώ ήταν ακόμη η τραγωδία σε εξέλιξη λίγες ώρες μετά και τους στείλατε τα χαλκευμένα και έτρεξαν να τα σηκώσουν για να δυναμώσουν το αφήγημα ότι ένας φταίει, όλοι εμείς δεν έχουμε καμία ευθύνη για την τραγωδία των πενήντα επτά νεκρών. Από αυτούς τι έχουμε να περιμένουμε; Τίποτα. Ξέρουμε τι έχουμε να αντιμετωπίσουμε.

Τι, λοιπόν, προσπαθείτε να συμψηφίσετε μαζί με τους μιντιακούς σας κολλητούς, την εγκληματική οργάνωση όπως την ονοματίζει η δικογραφία. Μια καθετοποιημένη δομή μιας «Καμόρας» που διασπάθισε εκατοντάδες εκατομμύρια ευρώ του ελληνικού λαού και είναι όλοι γαλάζια στελέχη Υπουργείων, Γενικοί Γραμματείς, «δεξιά χέρια» Υπουργών, κορυφαία τοπικά σας στελέχη; Τι προσπαθείτε να συμψηφίσετε, το 1 δισεκατομμύριο ευρώ πρόστιμο; Τι προσπαθείτε να συμψηφίσατε, τις επιστολές Σημανδράκου και τη γνώση του Πρωθυπουργού να ξεμπλοκαριστούν χιλιάδες ΑΦΜ λίγες μέρες πριν τις ευρωεκλογές; Τι προσπαθείτε να συμψηφίσετε, ότι όποιος θέλει να καθαρίσει τον ΟΠΕΚΕΠΕ τον κυνηγούσατε; Τι προσπαθείτε να συμψηφίσετε, τη «γαλάζια» συμμορία για την οποία υπάρχει δικογραφία της Ευρωπαϊκής Εισαγγελίας που έχει κατασκηνώσει στην Αθήνα εις βάρος της Νέας Δημοκρατίας με το ότι πριν από πέντε χρόνια ένα τοπικό στέλεχος του ΠΑΣΟΚ πήρε μια επιδότηση την οποία επέστρεψε και τον οποίο αποπέμψαμε μέσα σε μερικές ώρες; Τι είδους ζυγαριά είναι αυτή; Τι είδους ζυγαριά είναι αυτή που χρησιμοποιείτε για να πέσετε στα μαλακά;

Ακούστε, καταλαβαίνω την προσπάθεια, το έχω βιώσει στο πετσί μου, νωρίς-νωρίς, από τις υποκλοπές, που πήγα και αποκάλυψα ένα σκάνδαλο και αντί να κυνηγούν εσάς και τον κ. Μητσοτάκη και το περιβάλλον του, που έστησαν ένα παρακράτος στο Μαξίμου, ήθελαν κάποιοι να απολογούμαι εγώ, με σενάρια επιστημονικής φαντασίας.

Ακούστε, να τα πάρουμε τα πράγματα με απλό τρόπο, όπως εγώ έχω μάθει να μιλάω. Σε μια συνέντευξή μου πριν από μερικές εβδομάδες είπα όντως -όπως λέει το δελτίο Τύπου της Νέας Δημοκρατίας- ότι δεν γνωρίζω αν εμπλέκεται κάποιο στέλεχος του ΠΑΣΟΚ, αλλά αν εμπλέκεται και έχει τον οποιονδήποτε θεσμικό ρόλο και προσβάλλουν οι πράξεις τους τον αξιακό κώδικα που έχω καθορίσει για το μέλλον της Δημοκρατικής Παράταξης, μέσα σε λίγη ώρα θα είναι παρελθόν για το κόμμα μας. Το είπα; Το έκανα, κύριοι της Νέας Δημοκρατίας. Εγώ, λοιπόν, ό,τι λέω το κάνω.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Θέλω πραγματικά να μας πείτε τι έχετε κάνει εσείς. Γιατί εδώ δεν είμαστε καινούργιοι. Όλοι γνωρίζουμε τις διαδρομές μας. Όλοι ξέρουμε ποιος έχει κοπιάσει, ποιος είναι στο προσκήνιο, ποιος έχει ανέβει στα ασανσέρ της εγχώριας ολιγαρχίας, ποιος είναι γόνος που τα βρήκε όλα έτοιμα, ποιος έχει κάνει το κράτος λάφυρο και ποιος πάει με τον σταυρό. Είναι μικρή η Ελλάδα. Όντως είναι μικρή η Ελλάδα.

Εδώ, λοιπόν, τα πράγματα είναι απλά. Εμείς ό,τι είπαμε το κάναμε και θα το ξανακάνουμε, γιατί επενδύουμε σε μια άλλη σχέση εμπιστοσύνης με τον ελληνικό λαό. Ποιοι μου κουνούν το δάχτυλο; Ποιοι; Ο Πρωθυπουργός της παρακμής; Ο Πρωθυπουργός της διαπλοκής; Ο Πρωθυπουργός της αναξιοπιστίας, που λέει πάντα «φως» και πάντα βρίσκει μεθόδευση για να καλύψει «γαλάζιες συμμορίες» και «γαλάζιους» Υπουργούς; Ποιος μου κουνά το δάχτυλο; Ο Πρωθυπουργός που ετοιμάζεται την άλλη εβδομάδα να παρεμποδίσει την έρευνα της δικαιοσύνης για τους δύο του Υπουργούς; Ο Πρωθυπουργός της ατιμωρησίας, λοιπόν, ή ο Πρωθυπουργός της αδιαφάνειας; Πόση υποκρισία, φαρισαίοι της Νέας Δημοκρατίας! Πόση ξεδιαντροπιά! Για να κάνετε τι; Να πείτε ότι δεν είναι «γαλάζιο» σκάνδαλο, «ε, είναι και από τα υπόλοιπα κόμματα».

Δικογραφία που περιγράφει εγκληματική οργάνωση και στην οποία είναι στελέχη σας με κάλυψη των Υπουργών σας είναι εδώ στη Βουλή. Γι’ αυτό ξανά επαναλαμβάνω ότι το ΠΑΣΟΚ δεν φοβάται και σας λέει να ψηφίσετε την προανακριτική για να μην εμποδίσετε τη δικαιοσύνη να διερευνήσει τις ευθύνες Αυγενάκη και Βορίδη και εμείς ψηφίζουμε εξεταστική και από το 1821, για να δούμε ποιος φοβάται, ποιος υπηρετεί το δημόσιο συμφέρον και ποιος εν τέλει έχει πάγια στρατηγική τη διασπορά ευθυνών και την ατιμωρησία για τα στελέχη του.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Το μήνυμά μου, λοιπόν, απέναντι στον ελληνικό λαό είναι ότι δεν είμαστε όλοι το ίδιο. Όταν εμείς αντιμετωπίζουμε φαινόμενα που προσβάλλουν τους πολίτες, παίρνουμε γρήγορες αποφάσεις, καθαρές αποφάσεις για διαφάνεια.

Όταν εσείς, ως Κυβέρνηση, που διαχειρίζεστε δισεκατομμύρια του Ταμείου Ανάκαμψης, ευρωπαϊκών πόρων, επιδοτήσεων, φόρων του ελληνικού λαού βρίσκεστε στην παραμικρή ευθύνη οποιουδήποτε Υπουργού της Νέας Δημοκρατίας, αντί να επιλέξετε τον δικό μου καθαρό δρόμο, επιλέγετε τον λερωμένο δρόμο του κ. Μητσοτάκη της συγκάλυψης και της ατιμωρησίας και αυτή τη στρατηγική θα την πληρώσετε στις επόμενες εθνικές εκλογές.

(Όρθιοι οι Βουλευτές του ΠΑΣΟΚ-Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η επόμενη ομιλήτρια, η Βουλευτής της Νέας Δημοκρατίας, κ. Αγγελική Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το βράδυ της 28ης Φεβρουαρίου του 2023 πενήντα επτά συνάνθρωποί μας χάθηκαν άδικα σε ένα τραγικό σιδηροδρομικό δυστύχημα. Έκτοτε καθημερινά σκεφτόμαστε αυτούς που έφυγαν, αλλά και τον πόνο των οικείων τους, την απαίτηση εκείνων, αλλά και ολόκληρου του ελληνικού λαού να μην ξαναζήσει η χώρα παρόμοια τραγωδία.

Για τη Νέα Δημοκρατία, για όλες και όλους εμάς τους Βουλευτές της Κοινοβουλευτικής Ομάδας πρωταρχικό μέλημα παραμένει η αναζήτηση των αιτιών που οδήγησαν στο δυστύχημα, η απονομή δικαιοσύνης, η εξάλειψη της παραμικρής σκιάς. Με επικεφαλής τον Πρωθυπουργό μας, Κυριάκο Μητσοτάκη, κινηθήκαμε με μετριοπάθεια, θεσμικά και πάνω απ’ όλα με σεβασμό απέναντι στους συγγενείς στο αίτημα του ελληνικού λαού για απονομή δικαιοσύνης.

Η Νέα Δημοκρατία, η μεγάλη αυτή παράταξη είναι το πρώτο και μόνο κόμμα στα ελληνικά κοινοβουλευτικά χρονικά που παρέπεμψε Υπουργούς της σε προανακριτική επιτροπή. Το είχαν ζητήσει, άλλωστε, και οι ίδιοι οι εγκαλούμενοι, όπως και ο συνάδελφος Κώστας Καραμανλής. Δεν εργαλειοποιήσαμε την Πλειοψηφία που διαθέτουμε στο Κοινοβούλιο. Αφήσαμε στην άκρη τις όποιες προσωπικές απόψεις για το βάσιμο ή μη των αποδιδόμενων κατηγοριών. Προχωρήσαμε στη σύσταση της προανακριτικής επιτροπής με γνώμονα το δόγμα «όλα στο φως». Όλα στο φως μέσα από την μόνη αρμόδια να κρίνει, την ελληνική δικαιοσύνη.

Τα μέλη της επιτροπής -και μιλώ και για τους συναδέλφους μου από τη Νέα Δημοκρατία- μελετήσαμε το σύνολο των σχετικών εγγράφων, των μαρτυρικών καταθέσεων, των υπομνημάτων. Από τα αρχεία της ποινικής δικογραφίας για το δυστύχημα των Τεμπών, που επισυνάφθηκε στο διαβιβαστικό έγγραφο του κυρίου Εφέτη Ανακριτή Λάρισας προς τη Βουλή των Ελλήνων, δεν καθίσταται σαφές σε ποιες ενέργειες προέβη ο Υπουργός Υποδομών και Μεταφορών, κ. Καραμανλής, που συμπεριλαμβανόταν στους παραλήπτες των δύο υπηρεσιακών σημειωμάτων για την αντιμετώπιση των δύο ζητημάτων, που είχαν εγερθεί σε αυτά, δηλαδή της άμεσης στελέχωσης και της πρόσθετης χρηματοδότησης της εταιρείας «ΟΣΕ Α.Ε.».

Τόσο τα υπηρεσιακά στελέχη του Υπουργείου Μεταφορών όσο και ο εγκαλούμενος τότε Υπουργός κατά τη συζήτηση στη Βουλή των επιμέρους προτάσεων περί σύστασης προανακριτικής επιτροπής έκαναν συγκεκριμένες αναφορές σε ενέργειες του Υπουργείου για εξασφάλιση πρόσθετης χρηματοδότησης και για τη στελέχωση της «ΟΣΕ Α.Ε.».

Θα πρέπει να αναφερθεί ότι ο κ. Καραμανλής, κληθείς ενώπιον της επιτροπής για να παράσχει εξηγήσεις, υπέβαλε το από 3 Ιουλίου του 2025 σύντομο σημείωμα, με το οποίο αρνείται την κατηγορία και αναφέρει ότι προτίθεται να προβάλλει τους υπερασπιστικούς του ισχυρισμούς στον ανακριτή, που θα οριστεί από το Δικαστικό Συμβούλιο, κατά το άρθρο 86, παράγραφος 4 του Συντάγματος.

Με βάση το σύνολο των προαναφερόμενων στοιχείων κρίνεται ότι υπάρχουν κατά το παρόν διαδικαστικό στάδιο οι ενδείξεις, που απαιτούνται κατά το άρθρο 157 του Κανονισμού της Βουλής για την κίνηση σε βάρος του Κωνσταντίνου Καραμανλή ποινικής δίωξης για το πλημμέλημα της παράβασης καθήκοντος εις βάρος της εταιρείας «ΟΣΕ Α.Ε.», όπως αυτό περιγράφεται στην πρόταση κατηγορίας των Βουλευτών της Νέας Δημοκρατίας.

Θέλω να επισημάνω, ωστόσο, ότι η συνδρομή των προϋποθέσεων, που απαιτεί ο νόμος για την κίνηση της ποινικής δίωξης δεν ταυτίζονται με τις ενδείξεις ενοχής σε βάρος του ελεγχόμενου για την παραπομπή του στο ακροατήριο. Έχοντας όλα αυτά υπ’ όψιν προτείνεται προς την Ολομέλεια της Βουλής η κίνηση ποινικής δίωξης κατά του Κωνσταντίνου Καραμανλή του Αχιλλέως για την πράξη της παράβασης καθήκοντος σύμφωνα με τα όσα αναλυτικά αναφέρονται και στο πόρισμα της επιτροπής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Νότης Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα τελειώνει η προσπάθεια πολιτικής εκμετάλλευσης ενός τραγικού σιδηροδρομικού δυστυχήματος, που κόστισε τη ζωή σε πενήντα επτά συνανθρώπους μας, νέα παιδιά, που έχασαν τη ζωή τους εκείνη τη μοιραία νύχτα.

Σήμερα, η Βουλή με αίσθημα ευθύνης στέλνει την υπόθεση μετά την άσκηση ποινικής δίωξης στο Δικαστικό Συμβούλιο για την πλήρη διερεύνηση πιθανών ποινικών ευθυνών του αρμόδιου τότε Υπουργού Μεταφορών και Υποδομών. Να είμαστε ξεκάθαροι προς τον ελληνικό λαό που ακούει. Όσοι σήμερα ψηφίσουν «ναι», ψηφίζουν για την άσκηση δίωξης και για την παραπομπή της υπόθεσης στη δικαιοσύνη. Αυτό πράττει η Νέα Δημοκρατία. Όσοι ψηφίσουν «όχι», ζητάνε την αρχειοθέτηση της υπόθεσης, να κλείσει ο φάκελος, να τεθεί στο αρχείο και να μη διερευνηθεί ποινικά ο κ. Κώστας Καραμανλής.

Όπως είχα αναφέρει κατά τη σύσταση της προανακριτικής επιτροπής το άρθρο 86 του Συντάγματος θέτει ιδιαίτερα υψηλές απαιτήσεις από εμάς τους Βουλευτές του Ελληνικού Κοινοβουλίου. Μας ζητά να διαχειριστούμε μία υπόθεση με την αντικειμενικότητα εισαγγελικού λειτουργού.

Σήμερα, εν αντιθέσει ακούσαμε γενικές πολιτικές τοποθετήσεις. Ακούσαμε τοποθετήσεις κομμάτων επί προτάσεων, που έχουν, ήδη, απορριφθεί από την Ολομέλεια. Και είναι ιδιαίτερα σημαντικό να τονίσω ότι οι προτάσεις των κομμάτων της Αντιπολίτευσης, που απερρίφθησαν από την Ολομέλεια, απερρίφθησαν με τις ψήφους των Βουλευτών της Αντιπολίτευσης, οι οποίοι το ένα κόμμα δεν θεώρησε σωστή την πρόταση του άλλου κόμματος.

Επίσης, ακούσαμε τοποθετήσεις επί άλλων υποθέσεων, οι οποίες δεν συνδέονται με την τραγωδία των Τεμπών και δεν νομίζω ότι αυτό αποτίει τιμή στα θύματα ενός τραγικού δυστυχήματος. Προφανώς, την άλλη εβδομάδα στη συζήτηση για τον ΟΠΕΚΕΠΕ θα τοποθετηθούμε όλοι γι’ αυτό το ιδιαίτερα σημαντικό ζήτημα.

Η διαδικασία σήμερα απαιτεί έναν σαφή διαχωρισμό πολιτικών απόψεων και επιδιώξεων από τη νομικού χαρακτήρα διαδικασία. Ως προς τη διαδικασία, επειδή κάποιοι έθεσαν ζητήματα δήθεν συνταγματικότητας, πρέπει να είμαστε σαφείς. Το άρθρο 86 του Συντάγματος είναι πάρα πολύ συγκεκριμένο. Στην παράγραφο 1 λέει ότι μόνο η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη της κυβέρνησης, όπως θα γίνει μετά τη σημερινή ψηφοφορία. Και η διαδικασία περιγράφεται αναλυτικά στην παράγραφο 3, όπου λέει ότι η πρόταση άσκησης δίωξης υποβάλλεται από τριάντα Βουλευτές, όπως έγινε σε αυτή την υπόθεση. Η Βουλή με απόφασή της, που λαμβάνεται με την απόλυτη πλειοψηφία, συγκροτεί ειδική κοινοβουλευτική επιτροπή, όπως έγινε σε αυτήν την υπόθεση. Κατατίθεται πόρισμα, όπως γίνεται σήμερα στην Ολομέλεια κατ’ εφαρμογή του άρθρου 86 και μετά η Βουλή ψηφίζει με μυστική ψηφοφορία για την άσκηση δίωξης. Άρα, το άρθρο 86 του Συντάγματος, κυρίες και κύριοι συνάδελφοι, τηρήθηκε απαρέγκλιτα. Σήμερα είναι ξεκάθαρες οι δύο επιλογές είτε ασκεί δίωξη η Βουλή είτε αρχειοθετεί την υπόθεση.

Άκουσα τον αρχηγό της Αξιωματικής Αντιπολίτευσης, τον κ. Ανδρουλάκη, που αμφισβήτησε κατά κάποιο τρόπο την αρχή της πλειοψηφίας. Θέλω να τονίσω ότι η Κυβέρνηση της Νέας Δημοκρατίας και ο Πρωθυπουργός, Κυριάκος Μητσοτάκης, έχουν ενισχύσει με πολύ ουσιαστικές πρωτοβουλίες τα δικαιώματα της Αντιπολίτευσης.

Πλέον επιτρέπεται στην Αντιπολίτευση να συστήνει εξεταστικές των πραγμάτων επιτροπές με αντίθετη ψήφο της κυβερνητικής πλειοψηφίας, μία πολύ μεγάλη κατάκτηση του κοινοβουλευτισμού μετά από σχεδόν πενήντα χρόνια Μεταπολίτευσης.

Καταργήσαμε την αποσβεστική προθεσμία που υπήρχε στον νόμο περί ευθύνης Υπουργών, που επέτρεπε σε μία πλειοψηφία να προστατεύσει σε ένα πολύ σύντομο χρονικό διάστημα Υπουργούς που ανήκαν στη δική σας Κοινοβουλευτική Ομάδα. Αυτή η Κοινοβουλευτική Ομάδα για δεύτερη φορά ασκεί δίωξη σε βάρος εν ενεργεία Βουλευτών της κοινοβουλευτικής Πλειοψηφίας, το οποίο δείχνει τον σεβασμό που η Νέα Δημοκρατία έχει προς τους θεσμούς.

Είδαμε, επίσης, την προηγούμενη εβδομάδα την πρωτοφανή προσπάθεια ποινικοποίησης της βουλευτικής ψήφου. Υπάρχουν Βουλευτές εδώ μέσα που πιστεύουν ότι πρέπει να φυλακίζονται άλλοι Βουλευτές, γιατί έχουν αντίθετη με αυτούς γνώμη, γιατί ψήφισαν κάτι που αυτοί δεν θεωρούσαν ότι ήταν η ορθή επιλογή. Αυτό είναι παράβαση του Συντάγματος. Φανταστείτε τις επόμενες ημέρες να έρθει κάποιος και να μηνύσει εσάς, τους Βουλευτές της Αντιπολίτευσης, για δήθεν παρακώλυση της δικαιοσύνης, γιατί δεν ψηφίζετε την παραπομπή Καραμανλή στο Δικαστικό Συμβούλιο. Αυτό είναι μια υποκειμενική κρίση που αντιβαίνει το συνταγματικά κατοχυρωμένο δικαίωμα του Βουλευτή στη γνώμη και στην ψήφο.

Κυρίες και κύριοι συνάδελφοι, το δυστύχημα των Τεμπών θα μείνει για δεκαετίες χαραγμένο στη μνήμη μας. Θα μας πληγώνει για πολλά ακόμα χρόνια. Έχω τονίσει στην Ολομέλεια ότι η δικαστική διαλεύκανση αποτελεί κοινή απαίτηση όλων. Είναι απαίτηση της κοινωνίας.

Ως προς τα μη πολιτικά πρόσωπα, φυσικούς και ηθικούς αυτουργούς, η δικαιοσύνη κινείται με αποφασιστικότητα, εξετάζοντας κάθε αίτημα, κάθε λεπτομέρεια αυτής της υπόθεσης, ζητώντας εμπεριστατωμένες μελέτες για την εξακρίβωση κάθε πλευράς του δυστυχήματος.

Η Κυβέρνηση ό,τι μας ζητήθηκε, το Υπουργείο Δικαιοσύνης το νομοθέτησε, για να διευκολύνει την απονομή της δικαιοσύνης. Μακριά από σενάρια συνωμοσίας που κατέρρευσαν, αλλά κάποιοι προσπάθησαν αφενός να χτίσουν καριέρες πάνω στα συντρίμμια του ανθρώπινου πόνου και αφετέρου να διχάσουν την ελληνική κοινωνία, αλλά η αλήθεια πάντα βρίσκει τον δρόμο της.

Όσο για τα πολιτικά πρόσωπα, έχουμε σήμερα το πόρισμα της επιτροπής και σύμφωνα με την πρόσφατη απόφαση σύστασης της Ολομέλειας, η οποία ορθώς απέρριψε την ηθική και πολιτική ακρότητα, στα όρια προσπάθειας αλλοίωσης της λαϊκής κυριαρχίας, την πρόταση της ήσσονος Αντιπολίτευσης. Όπως το 2015 - 2019 η λαϊκιστική Αριστερά αγκαζέ με τη λαϊκιστική Δεξιά προσπάθησαν να εξαφανίσουν τη Νέα Δημοκρατία, στεγνά και απροκάλυπτα, το ίδιο είδαμε πριν από λίγες εβδομάδες.

Επίσης, ορθώς η Ολομέλεια απέρριψε την πρόταση του ΠΑΣΟΚ, πρόταση η οποία στηρίζεται σε μη ορθή ερμηνεία του άρθρου 291 του Ποινικού Κώδικα, το οποίο ανέφερε πριν από λίγο και ο κ. Ανδρουλάκης. Το άρθρο αναφέρει σαφώς τι περιλαμβάνεται στον ορισμό του αδικήματος του 291. Η πρόταση του ΠΑΣΟΚ προσπαθεί να συγκαλύψει και να υποβαθμίσει τις άμεσες και ενεργές αιτίες που οδήγησαν στο τραγικό συμβάν, καθώς ο σταθμάρχης της Λάρισας κατεύθυνε τη μοιραία αμαξοστοιχία στη γραμμή καθόδου.

Παραλείπει η Αντιπολίτευση να πει ότι το δυστύχημα θα είχε αποτραπεί, αν δεν είχε παραβιαστεί ο Γενικός Κανονισμός Κυκλοφορίας, αν δεν είχε παραβιαστεί η από 23-12-2022 έγγραφη εντολή της Διεύθυνσης Κυκλοφορίας του ΟΣΕ. Το σύστημα δεν έπρεπε να επιτρέψει την κίνηση της επιβατικής αμαξοστοιχίας σε γραμμή καθόδου. Υπήρχε πίνακας τηλεδιοίκησης, ο οποίος, όμως, κατέστη αδρανής από σφάλμα του σταθμάρχη, γεγονός που αποδεικνύει ότι οποιοδήποτε σύστημα ασφαλείας μπορεί να αχρηστευτεί -το έχουμε δει σε πολλά δυστυχήματα σε όλο τον πλανήτη- από ανθρώπινη παρέμβαση και λάθος.

Κυρίες και κύριοι συνάδελφοι, αρμοδιότητα της Βουλής να κρίνει σήμερα αν υπάρχουν οι προϋποθέσεις για να ασκηθεί η δίωξη. Αυτό προτείνει σήμερα η αρμόδια Ειδική Κοινοβουλευτική Επιτροπή. Αυτό έχει ζητήσει και με το υπόμνημά του ο Κώστας Καραμανλής.

Να τονίσω ότι στη σχετική δικογραφία υπάρχουν μόνο δύο αναφορές στον πρώην Υπουργό, αναφορικά με ενημερωτικά σημειώματα που είχε λάβει για ζητήματα υποστελέχωσης και υποχρηματοδότησης του ΟΣΕ.

Ως προς το προσωπικό του ΟΣΕ, ενώ τα υπηρεσιακά σημειώματα του Σεπτεμβρίου 2021 ζητούσαν διακόσιες ενενήντα προσλήψεις, δρομολογήθηκαν τετρακόσιες δεκαεπτά προσλήψεις.

Αναφορικά με τη χρηματοδότηση, ενώ επί ΣΥΡΙΖΑ η ετήσια χρηματοδότηση ήταν 45.000.000 ευρώ, η Κυβέρνηση επί Κώστα Καραμανλή αύξησε την ετήσια χρηματοδότηση στα 75.000.000 ευρώ και από το Πρόγραμμα Δημοσίων Επενδύσεων, ενώ επί ΣΥΡΙΖΑ η ετήσια στήριξαν 12.000.000 ευρώ, επί Νέας Δημοκρατίας πενταπλασιάστηκε στα 60.000.000 ευρώ. Προβλέφθηκαν επιπλέον περίπου 400.000.000 ευρώ από τον ΟΣΕ από το Πρόγραμμα Τομεακών Επενδύσεων του Υπουργείου Μεταφορών.

Είναι βεβαίως σημαντικό να τονίσουμε ότι σαφώς δεν στοιχειοθετείται στοιχείο δόλου στις κυβερνητικές πράξεις. Το αντίθετο, μάλιστα, προκύπτει από τις ενέργειες που προανέφερα.

Έγινε η κάθε δυνατή προσπάθεια να βελτιωθεί το σύστημα ασφάλειας με κόστος, το οποίο διερευνά η Ευρωπαϊκή Εισαγγελία, θέμα για το οποίο, όμως, ήδη το Ελεγκτικό Συνέδριο με την απόφαση 539/2024 έχει τοποθετηθεί για τη νομιμότητα των παρατάσεων.

Το πόρισμα της Ειδικής Κοινοβουλευτικής Επιτροπής είναι πλήρες. Επιβεβαιώνει ότι αρμόδια για θέματα ασφαλείας είναι η Ρυθμιστική Αρχή Σιδηροδρόμων, σύμφωνα με τον πιο πρόσφατο ν.4632/2019. Από το πόρισμα επιβεβαιώνεται ότι ο σιδηρόδρομος ήταν πιστοποιημένος και από τη ΡΑΣ και από ευρωπαϊκές αρχές.

Η λειτουργία του σιδηροδρόμου είναι μια νομικά ρυθμιζόμενη δραστηριότητα. Σύμφωνα με τις οδηγίες της Ευρωπαϊκής Ένωσης, οι χώρες πρέπει να εγκαταστήσουν τα πιο σύγχρονα συστήματα μέχρι το 2030. Μέχρι τότε, τα συστήματα που έχει ο ελληνικός σιδηρόδρομος, σύμφωνα με τις αρμόδιες εθνικές και ευρωπαϊκές αρχές, είναι σύμφωνα με τη νομοθεσία.

Επίσης, προκύπτει από το πόρισμα ότι υφιστάμενα όργανα δεν υπέβαλαν συγκεκριμένες εισηγήσεις για πράξεις κατά νόμο αρμοδιότητας στον Υπουργό, ο οποίος αρνήθηκε να τις υπογράψει. Άρα δεν μπορεί ο Καραμανλής να έχει την ίδια ευθύνη με υφισταμένους, που δεν υπέβαλαν συγκεκριμένες πράξεις κατά νόμο αρμοδιότητας για υπογραφή από τον Υπουργό.

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, αυτή είναι περσινή ομιλία. Άλλαξαν τα δεδομένα.

**ΝΟΤΗΣ ΜΗΤΑΡΑΚΗΣ:** Τα δεδομένα είναι αυτά που προκύπτουν από το πόρισμα και σε αυτά τοποθετούμαι πολύ συγκεκριμένα.

**ΧΡΗΣΤΟΣ ΓΙΑΝΝΟΥΛΗΣ:** Ο Τσαλίδης δεν έκανε…

**ΠΡΟΕΔΡΕΥΟΥΣΑ (Όλγα Γεροβασίλη):** Δεν κάνουμε συζήτηση τώρα.

**ΝΟΤΗΣ ΜΗΤΑΡΑΚΗΣ:** Αν διαφωνείτε, είμαι σίγουρος ότι θα πάρετε τον λόγο και θα τοποθετηθείτε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα πάρετε τον λόγο, κύριε Γιαννούλη.

**ΝΟΤΗΣ ΜΗΤΑΡΑΚΗΣ:** Τέθηκαν, λοιπόν, από τους υφισταμένους δύο ζητήματα, για την υποστελέχωση και την υποχρηματοδότηση. Το Δικαστικό Συμβούλιο, με την ψήφο της Νέας Δημοκρατίας, θα κρίνει αν οι πράξεις που έγιναν, οι ενέργειες που ακολουθούσε το Υπουργείο ανταποκρίνονται στα κατά νόμο καθήκοντα του αρμόδιου Υπουργού, με υπευθυνότητα.

Ο σεβασμός στη μνήμη των θυμάτων επιβάλλει να μη γίνουν τα Τέμπη εργαλείο κομματικής αντιπαράθεσης. Ο συνταγματικός νομοθέτης από το 1864 αναγνώρισε τις ιδιαίτερες συνθήκες άσκησης της εκτελεστικής εξουσίας σε μια χώρα με έντονα πολιτικά πάθη, με τη διχόνοια να έχει χαρακτηρίσει και χαράξει βαθιές πληγές στην πολιτική μας ζωή. Είδαμε ομιλίες που συνεχίζουν να σπέρνουν τη διχόνοια στον ελληνικό λαό.

Εμείς, αντίθετα, επιλέγουμε τον δρόμο της ευθύνης. Επιλέγουμε, ψηφίζοντας «ναι», στην άσκηση δίωξης και στην παραπομπή της υπόθεσης στο Δικαστικό Συμβούλιο. Να πέσει άπλετο φως από την ανεξάρτητη ελληνική δικαιοσύνη.

Τελειώνω, όπως ξεκίνησα. Σήμερα τελειώνει η προσπάθεια πολιτικής εκμετάλλευσης του δυστυχήματος των Τεμπών. Τον λόγο τώρα έχει η δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Να ενημερώσω το Σώμα ότι είχαμε αποφασίσει, είχαμε προϋπολογίσει ότι η ψηφοφορία θα γινόταν περίπου στις 21.00΄. Κατόπιν αποχώρησης, όμως, των Κοινοβουλευτικών Ομάδων, η ψηφοφορία προβλέπεται να γίνει στις 19.00΄. Παρακαλώ να ενημερωθούν οι Κοινοβουλευτικές Ομάδες.

Τον λόγο έχει η κ. Τζώρτζια Κεφαλά, η Βουλευτής της Πλεύσης Ελευθερίας και θα ακολουθήσει ο Κοινοβουλευτικός Εκπρόσωπος του ΣΥΡΙΖΑ, ο κ. Γιαννούλης.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κυρία Πρόεδρε.

Τι εμπειρία και η σημερινή! Ανεπανάληπτη!

Ακούσαμε για αυλαίες, για παραστάσεις, όλα αυτά που νόμιζα ότι είναι δική μας υπόθεση, κυρία Χρηστίδου.

Νομίζω πως έχετε καταλάβει όλα τα ταμπούρια. Τα ταμπούρια, εκτός από περιοχή, είναι μια τούρκικη λέξη που σημαίνει οχυρό, σημαίνει κάλυψη. Προφυλάσσεται κανείς μέσα σε αυτά, αλλά έχει και ένα τίμημα. Για να προφυλαχθείς, πρέπει να αποκοπείς από το περιβάλλον σου. Και ξεκάθαρα πιστεύω ότι η κυβερνητική παράταξη έχει πάθει ακριβώς αυτό. Διότι δεν εξηγείται διαφορετικά, μέσα σε όλες αυτές τις ενδείξεις, να υπάρχει αυτή η σιγουριά η δική σας, που δεν φέρνει ούτε καν τη συζήτηση στο προσκήνιο.

Νομίζω ότι είστε λογοκτόνοι, διαλογοκτόνοι, δημοκρατοκτόνοι, ταμπουρεμένοι. Εσείς ταμπουρεμένοι, εκτεθειμένος ο λαός! Είχα πει στην κ. Κωνσταντοπούλου σε κάποια συζήτηση που είχαμε παλιότερα -όχι πολύ παλιότερα, πριν έναν χρόνο περίπου- ότι κορυφή στη δυσκολία των πραγμάτων που έχω κάνει στη ζωή μου ήταν η μητρική μου ιδιότητα και στη συνέχεια, έρχεται η Βουλή, όχι για κάποιον λόγο ειδικών ικανοτήτων και ειδικού ταλέντου, αλλά επειδή δεν υπάρχει αλήθεια σε αυτό το μέρος.

Η αλήθεια για εσάς είναι ένα μπλουζάκι που γράφει «ζήτω το κόμμα». Ποτέ δεν καταλάβαμε με ποια παραταξιακή ηθική και ελαφρά τη καρδία εφαρμόστηκαν όλες αυτές οι κανονικοποιημένες παραβιάσεις στη διαφάνεια, στην έλλειψη πληρότητας της δικογραφίας, στον αποκλεισμό ουσιαστικών μαρτύρων, στις παραβιάσεις του άρθρου 86, που αναφέρει πως η επιτροπή συντάσσει πόρισμα με ουσιαστική έρευνα και αιτιολόγηση.

Αντίθετα, δεν τηρήθηκε η θεσμική υποχρέωση της Βουλής να ενεργοποιήσει πλήρως το Σύνταγμα και τον Κανονισμό της Βουλής και να γίνει μια εις βάθος προκαταρκτική εξέταση. Έτσι, η κατάληξη είναι η εξής, να μιλάμε σήμερα για μια απλή παράβαση καθήκοντος, μια μικρή αμέλεια, σαν όλο αυτό να μην είχε ως αποτέλεσμα τον θάνατο πενήντα επτά ανθρώπων και τον στιγματισμό πολλών περισσότερων.

Μόνοι σας ανακρίνατε όποιον θέλατε, μόνοι σας φέρατε όσα και όποια στοιχεία θέλετε, μόνοι σας αποφασίσατε και γράψατε το πόρισμα που θέλατε και μόνοι σας θα αποφασίσετε αν ασκηθεί ποινική δίωξη ή όχι στον «Κώστα αχ, ένα δάκρυ σου έχει φύγει!».

Αυτή η Πλειοψηφία, εσείς, γερά δεμένοι μεταξύ των μελών σας και με παραταξιακό καθήκον, δεν αντιδράσατε ούτε στην επιβολή του τερματισμού των εργασιών της αρμόδιας επιτροπής.

Γι’ αυτό μιλάμε, κύριε Μηταράκη. Δεν μιλάμε για μια απλή γνώμη Βουλευτών. Αρκεί ένα σημείωμα του κ. Καραμανλή και η προβλεπόμενη από τον νόμο προκαταρκτική εξέταση παρακάμπτεται. Επειδή μπορείτε και θέλετε!

Η Πλεύση Ελευθερίας επέλεξε να μείνει μέχρι τέλους στη διαδικασία και να καταψηφίσει φυσικά και το κυβερνητικό πόρισμα, αλλά και να παλέψει στη σημερινή συγκάλυψη. Δεν θα έπρεπε έστω σε ένα γεγονός τόσο μεγάλο, που αφορά όλους τους πολίτες, όπως περίτρανα έδειξαν την 28η Φεβρουαρίου, να υπάρχει τουλάχιστον ένα ολοκληρωμένο πόρισμα όλων των κομμάτων; Δεν θα έπρεπε ο αθώος κ. Μητσοτάκης να είναι ο πρώτος που θα θέσει τον εαυτό του μπροστά στη δικαιοσύνη; Επτά ανεξάρτητα πορίσματα, εγκρίθηκε το εξής ένα, η έκθεση της Νέας Δημοκρατίας.

Και επειδή στη δική μου δουλειά, η ειλικρίνεια και η αλήθεια είναι το παν, αλλιώς, πας σπίτι σου -εάν δεν είσαι αληθινός, δεν μπορείς να στέκεσαι πουθενά ούτε να τραγουδάς ούτε να συνδιαλέγεσαι με το κοινό- θα ήθελα να σας πω το εξής, κύριε Νικολακόπουλε. Επειδή είπατε ότι ο καθένας θα μπορούσε να είναι μέσα στο τρένο αυτό, εγώ πιστεύω ότι δεν θα μπορούσε ο καθένας να είναι μέσα στο τρένο. Η ελίτ δεν μπορεί να ταξιδεύει με τρένα. Οι άνθρωποι που δεν έχουν λεφτά, οι φοιτητές μας που δεν έχουν λεφτά, αυτοί ταξιδεύουν με τα τρένα.

Αυτοί οι άνθρωποι είναι εξαρτήματα της μηχανής που έχετε στήσει. Υπάρχει και ένα πολύ ωραίο τραγούδι που λέει ο λαός μέσω της κ. Ελένης Βιτάλη. Θα μου επιτρέψετε να σας το τραγουδήσω. Επειδή είναι παράσταση ή αυλαία που κλείνει, ας τραγουδήσω και εγώ μετά από δύο χρόνια. Λέει: «Γεννήθηκα στην Κιβωτό, μαζί με τα άλλα ζώα και τώρα, εδώ, σας τραγουδώ, δαιμόνια και αθώα. Γεννήθηκα και μου ’δωσαν στα χέρια μια μαγκούρα, να τη βαράω με δύναμη στου νου μου την καμπούρα. Γιατί είμαι εξάρτημα εγώ της μηχανής σας και ο γιος μου τ’ ανταλλακτικό, θα ’ναι εντάξει μια ζωή στη δούλεψή σας, είναι από άριστο υλικό».

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Εξαιρετικά!

Τον λόγο έχει ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.

Θυμίζω, κύριε Γιαννούλη, ότι έχετε έξι λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Πες και εσύ ένα τραγούδι, Χρήστο!

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό θα προτιμούσα να αποφευχθεί!

**ΧΡΗΣΤΟΣ ΓΙΑΝΝΟΥΛΗΣ:** Και εγώ!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα συγκρίνω...

**ΧΡΗΣΤΟΣ ΓΙΑΝΝΟΥΛΗΣ:** Οφείλω να ομολογήσω, θεωρώ ότι ήταν εξαιρετική η παρέμβαση της Τζώρτζιας και χειροκροτούμε από μέσα μας με την καρδιά μας για αυτό!

(Χειροκροτήματα από την πτέρυγα της Πλεύσης Ελευθερίας)

Απλώς, προσπαθώ να καταναλώσω λίγο χρόνο, για να νιώσει ασφαλής ο Υπουργός να επιστρέψει στην Αίθουσα, γιατί μάλλον τον κάνατε να νιώσει πολύ άβολα…

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να ενημερωθεί ο κύριος Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Με βάση τον Κανονισμό, υποχρεούμαι να αναζητήσω...

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται να συνεχίσετε, εάν δεν υπάρχει Υπουργός στα έδρανα.

**ΧΡΗΣΤΟΣ ΓΙΑΝΝΟΥΛΗΣ:** Όμως, εν πάση περιπτώσει, είναι καλύτερα να υπάρχει μια Βουλή που συζητά ελεύθερα, έστω και με τις εκπτώσεις της τυπικής διαδικασίας του Κανονισμού, από το να μιλάμε σε άδεια κυβερνητικά έδρανα. Όμως, όταν πρέπει να ειπωθούν ψέματα λέγονται με ταχύτητα πολυβόλου.

Ειλικρινά, οι τραγουδιστικές μου ικανότητες θα σας απογοήτευαν, αν προσπαθούσα να συναγωνιστώ τη Τζώρτζια!

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι! Ένσταση!

**ΧΡΗΣΤΟΣ ΓΙΑΝΝΟΥΛΗΣ:** Ο κ. Φλωρίδης, προφανώς, έχει ευήκοα ώτα μόνο σε ψέματα. Στην αλήθεια έχει μια δυσανεξία. Δεν έρχεται, όχι.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, να ενημερωθεί ο Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Δεν ξέρω, σήμερα είναι ανάδρομος ο Ερμής;

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει…

**ΧΡΗΣΤΟΣ ΓΙΑΝΝΟΥΛΗΣ:** Τέλος πάντων!

**ΠΡΟΕΔΡΕΥΟΥΣΑ (Όλγα Γεροβασίλη):** Μη χαλάτε το ωραίο κλίμα που είχαμε από την κ. Κεφαλά.

**ΧΡΗΣΤΟΣ ΓΙΑΝΝΟΥΛΗΣ:** Ναι, αυτό είναι. Έχουν ειδικότητα στο να διαταράσσουν το ήρεμο κλίμα. Βλέπω ότι έχει απομείνει στην Αίθουσα ο κ. Σιμόπουλος, ο οποίος προσφάτως έθεσε ένα νέο πολιτικό πλαίσιο: Τι χρειάζονται τώρα όλες αυτές οι διαδικασίες; Το κράτος είμαστε εμείς. Η Πλειοψηφία μπορεί να ασκεί τα δικαιώματά της κατά του Συντάγματος, κατά των νόμων, κατά πάντων.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Διαστρεβλώνετε τα λεγόμενά μου!

**ΧΡΗΣΤΟΣ ΓΙΑΝΝΟΥΛΗΣ:** Μπα, δεν έρχεται!

Τζώρτζια, ή θα πρέπει να τραγουδήσεις ξανά, για να έρθει ο κ. Φλωρίδης…

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κύριε Γιαννούλη, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ή θα συνεχίσω, γιατί είναι άδικο για τους υπόλοιπους. Είστε, όμως, αμετανόητοι!

**ΘΕΟΦΙΛΟΣ ΞΑΝΘΟΠΟΥΛΟΣ:** Ορίστε, φαγωθήκατε! Ήρθε ο Υπουργός!

**ΧΡΗΣΤΟΣ ΓΙΑΝΝΟΥΛΗΣ:** Μουσική ακούστηκε, κύριε Υπουργέ! Δεν ήταν ύβρις. Η σεμνοτυφία και η σοβαροφάνεια καμιά φορά βλάπτουν την κοινοβουλευτική διαδικασία.

Γιατί, όμως, είστε αμετανόητοι; Πριν μπω σε όλα τα υπόλοιπα, τι κακό πράγμα είναι η πληροφόρηση; Τι κακό πράγμα είναι η ενημέρωση; Τι κακό είναι η αλήθεια, που βρίσκει πάντα ρωγμή και αναδύεται στην καθημερινότητα;

Σήμερα, η ελληνική πολιτεία -και έχω την τιμή να είναι παρών στην Αίθουσα ο Υπουργός Δικαιοσύνης- στο Πολυμελές Πρωτοδικείο της Αθήνας απορρίφθηκε η αγωγή του Νομικού Συμβουλίου του Κράτους, που διεκδικούσε αποζημίωση από τη Novartis. Υπάρχει σκάνδαλο. Τελικά, δεν ήταν μόνο η σκευωρία η οποία έκρυψε όλα τα υπόλοιπα και το πόσο ζημιώθηκε ο ελληνικός λαός.

Το Νομικό Συμβούλιο του Κράτους διεκδικούσε αποζημίωση από τη Novartis, και το δικαστήριο απεφάνθη ότι η αγωγή διέπεται από αοριστία. Αυτό έχει ως αποτέλεσμα να είμαστε υποχρεωμένοι ως ελληνική πολιτεία -το Νομικό Συμβούλιο του Κράτους, ξαναλέω, ήταν ο ενάγων- να πρέπει, με την πρωτόδικη απόφαση τουλάχιστον, να πληρώσουμε και τα δικαστικά έξοδα, την ίδια ώρα που στις Ηνωμένες Πολιτείες όλοι γνωρίζουμε ότι για αυτό το σκάνδαλο καταβλήθηκαν αποζημιώσεις εκατοντάδων εκατομμυρίων. Αυτό είναι ένα παράδειγμα για το πόσο αμετανόητοι είστε και εθισμένοι στην παραποίηση της πραγματικότητας και του ψέματος.

Θέλουμε να σας δώσουμε μία διαβεβαίωση σαφή: Δεν θα ξεχαστεί! Οι οκτακόσιες εβδομήντα πέντε ημέρες, που περιέγραψε και ο Πρόεδρος του ΣΥΡΙΖΑ - Προοδευτική Συμμαχία, ο Σωκράτης Φάμελλος, δεν θα ξεχαστούν. Έτσι νομίζατε και το 2023, όταν με περισσή αλαζονεία λέγατε: «41%, κρίθηκε το θέμα των Τεμπών, κρίθηκε και δεν υπάρχει θέμα Τεμπών». Έλα, όμως, που τα Τέμπη δεν έκλεισαν.

Έτσι νομίζετε ότι θα ξεχαστεί και ο ΟΠΕΚΕΠΕ, αλλά και παλαιότερες υποθέσεις όπως ιδιωτικό χρέος, Πάτσης, απευθείας αναθέσεις, πανδημία που έγινε εργαλείο να δίνονται απευθείας αναθέσεις ακόμα και για επικοινωνιακή στρατηγική του ΟΑΣΘ που είχε διακόψει τη λειτουργία του.

Είναι ανατριχιαστικό, αν καθίσουμε να φυλλομετρήσουμε στα έξι χρόνια, από το 2016 έως το 2019, πόσο πίσω γυρίσατε την Ελλάδα με τη νομιμοποίηση αυτού που είπα και το πρωί, του «Δούλεψε για να φας και κλέψε για να ζήσεις». Είναι μεγάλο το πλήγμα που έχετε επιφέρει στην κουλτούρα, στον πολιτισμό, στην πολιτική αισθητική των Ελλήνων, που είπε «αμάν» για να ξεφορτωθεί τους παράγοντες, τους «Γκρούεζες», τους «Φραπέδες» και τους «Σουγιάδες». Όλα όσα συνθέτουν τη σημερινή δυσώδη ελληνική πραγματικότητα είναι ψηφίδες πολιτικά, και διερευνούμε αν είναι και ποινικά εγκλήματα με κύριο υπεύθυνο τον Κυριάκο Μητσοτάκη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ξέρετε κάτι; Δεν ξέρω αν πιστεύετε ότι ο κ. Σαλάτας είναι ο γνήσιος και αυθεντικός εκφραστής της παράταξής σας, αλλά μετά από αυτόν, που αμφισβήτησε την Ευρωπαϊκή Εισαγγελία, είστε εσείς οι δεύτεροι οι οποίοι ενοχλείστε με το ότι υπάρχει η ανάγκη διερεύνησης σύστασης και λειτουργίας εγκληματικής οργάνωσης. Θέλω πραγματικά να σας ρωτήσω το εξής. Σας πειράζει να το ακούτε, αλλά όταν τα κάνετε, δεν σας πειράζει;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ενοχλείστε, και δικαίως γιατί υπάρχουν και έντιμοι άνθρωποι στην παράταξή σας, εν αντιθέσει με όλους τους υπόλοιπους, τον εσμό και τη σαβούρα που περιέγραψε ο κ. Μαρκόπουλος ο συνάδελφός σας. Κύριε Υπουργέ, όλη η Ελλάδα είναι μπλε! Τι να κάνουμε δηλαδή; Αλήθεια, τι διαφορετικό θα έκανε μια εγκληματική οργάνωση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με αυτό, κυρία Πρόεδρε. Θα πάρω και τον χρόνο από τις παρεμβάσεις που δικαιούμαι.

Επειδή συνέχεια ακούω τον κ. Μητσοτάκη να λέει: «Το είπαμε, το κάναμε». Μάλιστα! Τι διαφορετικό θα έκανε μια εγκληματική οργάνωση; Υποκλοπές σε όλους, σχεδόν ανεξαιρέτως, αξιωματούχους και λειτουργούς. Δεν το είπατε, το κάνατε όμως. Απευθείας αναθέσεις με πρόσχημα την πανδημία. Δεν το είπατε ποτέ, το κάνατε. Τεκμαρτή φορολόγηση. Αυτό και αν δεν το είπατε ποτέ, αλλά το κάνατε. Παραπλάνηση των συνταξιούχων: «Μην προσφεύγετε στη δικαιοσύνη, εμείς θα κανονίσουμε για όλα». Το είπατε, αλλά δεν κάνατε αυτό που έπρεπε για να είστε έντιμοι απέναντι στους συνταξιούχους.

Και μας ρωτάτε με χρηστομάθειες και με ένα ύφος αλαζονικό: «Εμπιστεύεστε τη δικαιοσύνη;». Εσείς που δεν εφαρμόζετε αποφάσεις της δικαιοσύνης, την εμπιστεύεστε; Συνεχίζω: Πλιάτσικο σε επιδοτήσεις, με άλλα λόγια ΟΠΕΚΕΠΕ, δεν είπατε κουβέντα και το κάνατε. Και αυτό είναι αυθεντικό, ατόφιο σκάνδαλο Κυριάκου Μητσοτάκη. Κερδοσκοπικά πανεπιστήμια, ανασφάλεια, ζούγκλα εργασίας, εγκληματικότητα, ακρίβεια, αισχροκέρδεια. Κατάργηση της μόνιμης δέκατης τρίτης σύνταξης που ψηφίσατε το 2019 επί κυβέρνησης ΣΥΡΙΖΑ.

Και μιλάτε εσείς για κωλοτούμπες; Όχι κωλοτούμπες, πολλαπλό red flag ήταν όταν ήρθατε μετά το 2020 και ξαφνικά αποσύρατε την ψήφο σας και δίνετε τώρα 250 ευρώ στους συνταξιούχους. Από όλα αυτά, τίποτα δεν είπατε έγκαιρα στον ελληνικό λαό και τα κάνατε. Κάνατε και ακόμα χειρότερα.

**ΠΡΟΕΔΡΕΥΟΥΣΑ (Όλγα Γεροβασίλη):** Να συντομεύετε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κυρία Πρόεδρε.

Το χειρότερο από όλα ξέρετε ποιο είναι όμως; Δύο πράγματα είναι αυτά που θα βρείτε μπροστά σας, τη σκληρότητα της αλήθειας και την ευθύνη σας απέναντι στην ιστορία. Διότι τίποτα από αυτά τα οποία περιγράφονται ως κωμικοτραγικά -όλα όσα περιγράφηκαν το πρωί και από τους Βουλευτές του ΣΥΡΙΖΑ και από τον Πρόεδρο και από τους εισηγητές και από όλους μας, και από άλλα κόμματα- δεν θα μείνουν στην ιστορία, παρά μόνο ότι υπήρξατε Κυβέρνηση βουτηγμένη στη διαφθορά, την αδιαφάνεια, τις πελατειακές σχέσεις, την υποκρισία, την έλλειψη γενναιότητας. Και ως πρόσωπα θα μείνετε στην ιστορία ως οι άνθρωποι που δεν αναμετρήθηκαν ποτέ με την ευθύνη τους.

Ολοκληρώνοντας, να πω ότι ο ΣΥΡΙΖΑ - Προοδευτική Συμμαχία με τη σειρά του δεν θα νομιμοποιήσει αυτά τα πολιτικά καραγκιοζιλίκια. Μια έκκληση θα διατυπώσει: Φύγετε όσο γίνεται νωρίτερα γιατί η πτώση σας με την ψήφο του ελληνικού λαού θα έχει κρότο και πόνο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, ζητώ τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, διαστρέβλωσε αυτά που είπα. Είναι η βασική αιτία για να ζητά κάποιος τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Για πείτε μου, κύριε Σιμόπουλε, σε τι συνίσταται το προσωπικό; Σας δίνω ένα λεπτό για να μου πείτε σε τι συνίσταται το προσωπικό. Και μετά, αν εγκριθεί, θα πάρετε άλλο ένα λεπτό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, διαστρέβλωσε αυτά που είπα. Αυτό είναι η βασική αιτία του προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό κατάλαβε, αυτό είπε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Όχι, δεν έχετε δίκιο.

**ΠΡΟΕΔΡΕΥΟΥΣΑ (Όλγα Γεροβασίλη):** Αυτό δεν είναι προσωπικό. Αυτό είναι πολιτική κρίση. Παρακαλώ, κύριε Σιμόπουλε, ας μην αρχίσουμε αυτή τη διαδικασία τώρα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κυρία Πρόεδρε, είναι απολύτως προσωπικό.

**ΠΡΟΕΔΡΕΥΟΥΣΑ (Όλγα Γεροβασίλη):** Τοποθετηθείτε επί της διαστρεβλώσεως λοιπόν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, μετά ζητώ και εγώ να μου δώσετε τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει, κύριε Υπουργέ.

Κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ πολύ.

Είναι γεγονός ότι έχω πει ότι, κατά τη γνώμη μου, το πολιτικό σύστημα έχει ανοίξει την πόρτα του φρενοκομείου με την ιστορία των Τεμπών και την παραπομπή του Κώστα Καραμανλή. Έχω πει ακόμη ότι θα ψηφίσω προφανώς αυτήν την επιλογή της παράταξής μου, αν και διαφωνώ με την παραπομπή.

Γιατί, λοιπόν, όπως έχω πει, πιστεύω ότι ανοίξαμε την πόρτα του φρενοκομείου; Διότι πολιτικοποιούμε πλήρως, μάλλον ποινικοποιούμε, μία πολιτική δράση. Αν δεν υπάρχουν για τα πολιτικά πρόσωπα, κατά τη γνώμη μου, όταν είναι Υπουργοί και κυβερνητικά στελέχη, δείγματα διαφθοράς ή δόλου, δεν μπορούμε με πολύ ελαφρά τη καρδία να τα παραπέμπουμε, διότι τότε συνεχώς…

**ΠΡΟΕΔΡΕΥΟΥΣΑ (Όλγα Γεροβασίλη):** Με συγχωρείτε, αλλά αυτό είναι τοποθέτηση. Πείτε ποια ήταν η στρέβλωση.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Αυτή είναι η στρέβλωση. Μα, η στρέβλωση είναι ότι είπε ότι προσωπικά εγώ έχω πει ότι πρέπει να είναι στο ακαταδίωκτο οι Υπουργοί. Αλλά αυτό, από αυτό που λέω εγώ, έχει τεράστια διαφορά.

Πρέπει το πολιτικό σύστημα, λοιπόν, να προσέξει, γιατί οι Υπουργοί από εδώ και πέρα δεν θα βάζουν την υπογραφή τους, παρά μόνο στην ταυτότητά τους. Είναι θέσεις τις οποίες έχω πει και υπερασπίζομαι, και για αυτό θα πρέπει να προσέξουμε με τον τρόπο με τον οποίον θα αναθεωρήσουμε το άρθρο 86.

Φυσικά και θα ψηφίσω την παραπομπή, γιατί τη θέλει και ο ίδιος και η παράταξή μου.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει να κάνει μια μικρή παρέμβαση ο κύριος Υπουργός.

Κύριε Φλωρίδη, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δυστυχώς έφυγαν, αλλά ήθελα να τους πω το εξής: Δεν ξέρω αν τώρα ο ΣΥΡΙΖΑ που βρίσκεται σε διαδικασία εξαερώσεως άρχισε και λέει μερικές αλήθειες, αλλά εδώ άκουσα τον Κοινοβουλευτικό Εκπρόσωπο να κάνει την εξής διατύπωση: «Τελικά…» -λέει- «… εκτός από την σκευωρία Novartis, υπήρξε και αληθινό σκάνδαλο Novartis».

Ο ΣΥΡΙΖΑ, λοιπόν, ασχολήθηκε να στήσει μόνο την πολιτική σκευωρία Novartis. Με το αληθινό σκάνδαλο Novartis δεν ασχολήθηκε καθόλου. Με το αληθινό σκάνδαλο Novartis ασχολήθηκε αυτή η Κυβέρνηση που έδωσε εντολή να κατατεθεί αγωγή αποζημιώσεως. Ήταν καταπληκτική η στιγμή που ζήσαμε σήμερα με αυτή την ομολογία ότι υπήρξε τελικά σκευωρία Novartis.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Κωνσταντίνος Κεφαλογιάννης, Βουλευτής της Νέας Δημοκρατίας.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ, κυρία Πρόεδρε.

Κύριε Υπουργέ, κύριοι συνάδελφοι, έχουμε μιλήσει πολλές φορές σε αυτή την Αίθουσα για την τραγωδία των Τεμπών, για το πώς θα αντιμετωπίσουμε από εδώ και στο εξής την κατάσταση και κυρίως για το πώς θα κάνουμε τα τρένα μας πιο ασφαλή.

Σήμερα, όμως, καλούμαστε με την ψήφο μας να λάβουμε μία ακόμα σημαντική απόφαση για τη διερεύνηση της τραγωδίας των Τεμπών, για να χυθεί άπλετο φως, για να αποδοθεί δικαιοσύνη. Καλούμαστε να δείξουμε τον χαρακτήρα και το ήθος που απαιτούν οι περιστάσεις. Ακριβώς επειδή τα γεγονότα αφορούν ένα ζήτημα που διαπερνά την καρδιά της κοινωνίας, έχουμε ένα και μοναδικό καθήκον: Με όπλα τη λογική και την απαιτούμενη από τις περιστάσεις σοβαρότητα να αντιταχθούμε στις εύκολες εντυπώσεις και στις κομματικές σκοπιμότητες. Το οφείλουμε πρώτα και πάνω από όλα στους συγγενείς των θυμάτων, αλλά και σε όλους τους συμπολίτες μας που απαιτούν από την πολιτεία τα αυτονόητα: αλήθεια, δικαιοσύνη, διαφάνεια.

Η προανακριτική επιτροπή εξέτασε το σύνολο του αποδεικτικού υλικού που είχε στη διάθεσή της, εφαρμόζοντας τις διατάξεις του Συντάγματος και του Κανονισμού της Βουλής. Ένας πρώην Υπουργός, ο Κώστας Καραμανλής, ζήτησε ο ίδιος να παραπεμφθεί απευθείας στο Δικαστικό Συμβούλιο, να παραπεμφθεί βάσει των στοιχείων που έχουν διαβιβαστεί στη Βουλή και έχουν τεθεί σε γνώση όλων μας.

Τι προβλέπεται να γίνει από εδώ και πέρα; Με την παραπομπή του ο πρώην Υπουργός θα αξιολογηθεί από το πενταμελές Δικαστικό Συμβούλιο, το οποίο απαρτίζεται από ανώτατους δικαστικούς λειτουργούς κατόπιν κλήρωσης και χωρίς κανέναν απολύτως περιορισμό στη δικαιοδοσία τους.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Άρα, σήμερα που μιλάμε έχει γίνει ένα πόρισμα από την προανακριτική επιτροπή με το οποίο προτείνεται στην Ολομέλεια άσκηση ποινικής δίωξης εις βάρος του, όχι απαλλαγή του. Δεν τον κρύβει κανείς, δεν τον προστατεύει κανείς. Άρα, για ποια συγκάλυψη μιλάτε;

Κυρίες και κύριοι συνάδελφοι, μόνο η δικαιοσύνη μπορεί τελικά να ρίξει φως σε αυτή την τραγωδία. Σήμερα που μιλάμε έχει καλλιεργηθεί καχυποψία στην κοινή γνώμη για τον ρόλο της δικαιοσύνης, αλλά πρέπει και να την εμπιστευόμαστε τη δικαιοσύνη και να την ενισχύουμε. Γιατί αν όχι η δικαιοσύνη, ποιος θα δώσει απαντήσεις σε μια δημοκρατία; Τα λαϊκά δικαστήρια, ο επαναστατικός ακτιβισμός ή μήπως οι φωνές του να πάρουμε τον νόμο στα χέρια μας;

Η δυσπιστία και η αμφιβολία είναι το φυτώριο του λαϊκισμού. Έτσι, όμως, δεν ροκανίζεται μόνο η εκλεγμένη κυβέρνηση, υπονομεύεται η ίδια η χώρα. Όλο αυτό το διάστημα επιχειρήθηκε με ακραίες επιθέσεις η στοχοποίηση όχι μόνο της Κυβέρνησης, αλλά και των θεσμών, ώστε να συντηρείται ένα τοξικό αφήγημα που μολύνει την κοινωνία. Κάποιοι προσπάθησαν να στήσουν μια πολιτική σκευωρία εις βάρος της Κυβέρνησης και του Πρωθυπουργού μη διστάζοντας να εκμεταλλευτούν τον ανθρώπινο πόνο της τραγωδίας.

Απέναντι σε όλα αυτά εμείς στεκόμαστε δίπλα στο αίτημα για πλήρη αποκάλυψη της αλήθειας, για απόδοση ευθυνών από τη δικαιοσύνη και όχι από τα κομματικά γραφεία ή τα τηλεοπτικά πάνελ. Δυόμισι χρόνια μετά το τραύμα των Τεμπών όλοι οι Έλληνες βιώνουμε ένα κοινό πένθος, αλλά η απώλεια και ο συλλογικός πόνος θα πρέπει να μας ενώσει.

Η χώρα χρειάζεται μια κυβέρνηση προσηλωμένη στην αλήθεια και στη δικαιοσύνη, μια κυβέρνηση που χτίζει σχέσεις εμπιστοσύνης με την κοινωνία, μια κυβέρνηση που αναγνωρίζει με θάρρος αυτά που έγιναν, αυτά που δεν έγιναν και τα πολύ περισσότερα τα οποία πρέπει να γίνουν, μια κυβέρνηση που τολμά να μιλήσει ανοιχτά για όλα αυτά και αυτή η κυβέρνηση είναι η Κυβέρνηση της Νέας Δημοκρατίας.

Κυρίες και κύριοι συνάδελφοι, την κάθαρση μπορεί τελικά να τη φέρει μόνο η ανεξάρτητη δικαιοσύνη. Ο πρώην Υπουργός έχει ζητήσει ο ίδιος να κριθεί από τον φυσικό δικαστή και μην ξεχνάμε ότι στην ιστορία της Μεταπολίτευσης είναι η πρώτη φορά που κυβερνητική πλειοψηφία εγκρίνει παραπομπή του ίδιου της του Υπουργού στο Δικαστικό Συμβούλιο.

Ας μη δηλητηριάζουμε, λοιπόν, άλλο την κοινή γνώμη. Ας μη μετατραπεί το ανθρώπινο πένθος σε κομματικό πάθος. Είναι καιρός να γυρίσουμε την πλάτη σε όσους επιμένουν να διχάζουν την κοινωνία.

Κυρίες και κύριοι συνάδελφοι, με απόλυτο σεβασμό στον θεσμικό μας ρόλο και στις επιταγές του Συντάγματός σας καλούμε να ψηφίσετε υπέρ της παραπομπής του πρώην Υπουργού στο Δικαστικό Συμβούλιο, ώστε να κριθεί από τους φυσικούς δικαστές και να χυθεί άπλετο φως στην υπόθεση, όπως προστάζουν οι περιστάσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κεφαλογιάννη.

Τον λόγο έχει ο κ. Αλέξανδρος Αυλωνίτης.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Παρακολούθησα από το πρωί σχεδόν όλες τις ομιλίες. Θα παραξενεύεστε που έχω φέρει μαζί μου αυτόν εδώ τον όγκο των εγγράφων. Αυτός ο όγκος των εγγράφων αποτελείται από τριακόσιες πενήντα σελίδες και είναι οι προτάσεις που κάνουμε προς τη Βουλή των Ελλήνων για το αδίκημα των Τεμπών.

Δεν συλλέξαμε φυσικά τις τριάντα υπογραφές που απαιτεί το Σύνταγμα και ο Κανονισμός. Όμως, εμείς αυτές θα τις καταθέσουμε για να μείνουν στην ιστορία, διότι ο λαός που μας ακούει θα πρέπει να αντιληφθεί ποιοι παλεύουν για το δίκιο, ποιοι παλεύουν για το δημόσιο συμφέρον και για την ανθρώπινη ζωή. Εξήντα χιλιάδες σελίδες ήταν η δικογραφία που είχαμε να επεξεργαστούμε, η οποία, μάλιστα, πολλαπλασιάζεται συνεχώς. Επαναλαμβάνω, εξήντα χιλιάδες.

Αυτό εδώ το πόρισμα –προσέξτε- αποτελείται από ελάχιστες σελίδες, εβδομήντα πέντε σελίδες, εκ των οποίων οι εβδομήντα τέσσερις σελίδες που συντάξατε είναι είκοσι τέσσερις λέξεις το κατηγορητήριο, εκ των οποίων τέσσερις είναι αριθμοί. Εξήντα χιλιάδες σελίδες. Τα υπόλοιπα είναι τα κατηγορητήρια των υπόλοιπων κομμάτων.

Εμείς, λοιπόν, καταθέτουμε τριακόσιες πενήντα σελίδες. Τις είχαμε αποστείλει μέρες πολλές πριν κατατεθούν οι δικές σας. Δεν φιλοτιμηθήκατε ούτε καν να τις διαβάσετε, αν και νομίζω ότι τις διαβάσατε.

Κάθε σελίδα της ποινικής δικογραφίας, κάθε κατάθεση, κάθε πραγματογνωμοσύνη μελετήθηκε και έγινε αυτό το πόνημα για τους ιστορικούς του μέλλοντος και τις καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος-Χρήστος Αυλωνίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη Βουλή απέναντί μου βλέπω τέσσερις Βουλευτές της Νέας Δημοκρατίας που εσείς φέρετε και το βάρος. Είναι πέντε. Ναι, έκανα λάθος, διορθώνω. Εσείς, λοιπόν, οι πέντε είστε εκείνοι που ουσιαστικά κρατηθήκατε μέσα σε αυτή την Αίθουσα από το πρωί για να υπερασπίσετε τι; Πείτε μου. Τι να υπερασπίσετε;

Πριν από λίγο, πριν από εμένα, ανέβηκε στο Βήμα ο αγαπητός συνάδελφος, νεότατος συνάδελφος, και παρακολούθησα με θρησκευτική ευλάβεια τα λόγια του, που ήταν ουσιαστικά αντιγραφή των επιχειρημάτων του κόμματός του.

Και τον συμβουλεύω «εάν συνεχίσεις έτσι την πολιτική σου καριέρα, αγαπητέ μου φίλε που γελάς και αποδέχεσαι ό,τι σου σερβίρει το μεγάλο αφεντικό σου, όποιο αφεντικό έχεις, από εδώ και πέρα, τότε νομίζω ότι τα νιάτα σου θα χαθούν».

Εδώ που ήρθες, αγαπητέ μου συνάδελφε, πρέπει κάποτε να καταλάβεις ότι υπηρετούμε το δημόσιο συμφέρον.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ο ελληνικός λαός μάς εξέλεξε!

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ούτε καν γνωρίζεις μία σελίδα από την ποινική δικογραφία! Ούτε καν γνωρίζεις ο εισαγγελέας τι ακριβώς κατηγορίες απέδωσε στους αμέσως κάτω από τον Καραμανλή!

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Εγώ ήμουν μέλος της επιτροπής!

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Και έρχεστε και λέτε ότι φωτίζεται η δικαιοσύνη με άπλετο φως, όταν ούτε σε μία γραμμή εις την ποινική δικογραφία των εξήντα χιλιάδων σελίδων δεν αναφέρεται το κατηγορητήριο που αναφέρουν οι συνάδελφοί σου που συμμετείχαν στην προανακριτική επιτροπή.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Εγώ ήμουν μέλος της επιτροπής!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κατηγορούταν ο κ. Καραμανλής, ακόμα και ο κύριος Πρωθυπουργός και μία σειρά από Βουλευτές, αγαπητέ μου, ξέρετε γιατί; Για σφετερισμό εξουσίας, για ανθρωποκτονία κατά συρροή με ενδεχόμενο δόλο, το ίδιο και για τους τραυματισμούς, για διατάραξη της ασφάλειας των σιδηροδρόμων που είναι κακουργήματα. Και προσέξτε, αναφέρομαι στους Έλληνες πολίτες.

Ακούστε τι βρήκατε εσείς, οι μεγάλοι νομικοί που υπηρετείτε το δημόσιο συμφέρον και χύνετε άπλετο φως στη δικαιοσύνη, ακούστε: «Κατηγορείται σήμερα ο κ. Καραμανλής ότι κατά το χρονικό διάστημα από τον Σεπτέμβρη του 2021 έως τις 28-2-2023 που έγινε το έγκλημα, κατά παράβαση του άρθρου τάδε του ν.4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία ΟΣΕ». Αυτό βρήκατε να κατηγορήσετε και λέτε ότι θα χύσετε άπλετο φως στη δικαιοσύνη; Αυτό είναι το μεγάλο κακούργημα του Καραμανλή και δεν ντρέπεστε; Δεν ντρέπεστε; Πενήντα επτά ανθρώπινες ψυχές χάθηκαν και δεν είπατε μία κουβέντα για αυτές τις ανθρώπινες ψυχές! Και μου λέτε για άπλετο φως; Σκοτάδι μαύρο ρίξατε στη δικαιοσύνη, μαύρο σκοτάδι! Πιο μαύρο δεν γίνεται! Σαράντα χρόνια υπηρετώ την ποινική δικηγορία και αυτό που κάνετε είναι έγκλημα κατά του κράτους δικαίου! Και έχετε την εντύπωση ότι εμείς που ήρθαμε εδώ να υπηρετήσουμε την πατρίδα θα το ανεχτούμε; Αν ήταν άλλες πολιτικές συνθήκες, δεν ξέρω και τι άλλο θα είχε γίνει στην πατρίδα μας.

Πείτε μου, ένα εκατομμύριο διακόσιες χιλιάδες υπογραφές που σας έφερε η κ. Καρυστιανού εις τα γραφεία της Βουλής και στην Κυβέρνηση τις υπολογίσατε; Υπολογίσατε το γεγονός ότι οι γονείς πήραν σπαράγματα από τα παιδιά τους, όταν πήρατε τα χώματα και σκάψατε ενάμισι με δύο μέτρα εκεί που έγινε το έγκλημα και τα πήρατε μακριά; Σπαράγματα! Τι λέτε για αυτά σε αυτό το πόνημα το οποίο συντάξατε; Τι λέτε; Έφταιγε κανένας; Ποιος τα πήρε εκεί; Πείτε μου ποιος τα πήρε να πάω και εγώ να υποστηρίξω την άποψή σας.

Και όταν ένας άνθρωπος δέχεται κατηγορίες για σφετερισμό εξουσίας, για ανθρωποκτονία με πρόθεση, με ενδεχόμενο δόλο, με διατάραξη της ασφάλειας των συγκοινωνιών και άλλα αδικήματα που διώκονται σε βαθμό κακουργήματος και ούτε καν το όνομά του δεν ακούγεται σήμερα, σας παρακαλώ να μου πείτε όταν θα πάει στο σπίτι του αυτός ο άνθρωπος, τι θα πει; Με απάλλαξαν ποιοι; Εγώ θα ήθελα να με απαλλάξει η δικαιοσύνη την οποία εμπιστεύεστε!

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αφού την εμπιστεύεστε τη δικαιοσύνη, λοιπόν, γιατί για αυτά τα αδικήματα, που μερικά εξ αυτών η κυρία εισαγγελέας έχει καταγράψει και ουσιαστικά κατηγορεί τους αμέσως από κάτω σας προϊσταμένους, υπαλλήλους, εσείς δεν έχετε τον ανδρισμό να αποδεχτείτε την ευθύνη ως Υπουργός;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πού είναι ο ανδρισμός ο πολιτικός;

Τέλος πάντων, είχα και πολλά να πω. Το μόνο πράγμα που θα μπορούσα να παρακαλέσω τους Βουλευτές της Νέας Δημοκρατίας είναι να πάρουν αυτό το πόνημα των τριακοσίων πενήντα σελίδων κάποια στιγμή στη ζωή τους και να μου απαντήσουν λέξη με λέξη αν αυτό εκεί το πόνημα, το κατηγορητήριο έχει καμία βάση σε σχέση με την ποινική δικογραφία. Τότε και εγώ θα πω ότι υπηρέτησα ετούτη τη Βουλή και υπήρχαν άνθρωποι που είχαν ευήκοα ώτα, έστω και αν είμαστε σε αντίθετες πολιτικές παρατάξεις.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

Επίσης, ο κ. Κυριάκος Βελόπουλος, Πρόεδρος της Ελληνικής Λύσης, ζητεί άδεια ολιγοήμερης απουσίας στο εξωτερικό από την Πέμπτη 31-7-2025 έως τη Δευτέρα 4-8-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, θα ξεκινήσω την ομιλία μου σήμερα με τον ίδιο τρόπο που είχα ξεκινήσει και την ομιλία μου, όταν συζητούσαμε την υπόθεση Τριαντόπουλου. Έχουμε μπροστά μας ένα πόρισμα - φάντασμα, για να το ψηφίσουμε μέσα από μία διαδικασία - παρωδία. Πρόκειται για μία διαδικασία η οποία ακολουθεί την πατέντα Τριαντόπουλου, δεν πρόκειται για μοντέλο, ή -αν θέλετε πιο σωστά- την κομπίνα Τριαντόπουλου. Έχουμε ένα πόρισμα που παραδόθηκε στην Ολομέλεια, ενώ η προανακριτική επιτροπή που υποτίθεται ότι έπρεπε να είχε συγκληθεί και συνεδριάσει και εξετάσει μάρτυρες για να το καταθέσει παραπέμφθηκε και έχουμε μία διαδικασία η οποία παραβιάζει και το Σύνταγμα και τον Κανονισμό της Βουλής. Η προανακριτική για τον κ. Καραμανλή συνεδρίασε τρεις μόνο φορές, συνεδριάσεις - εξπρές.

Οι Βουλευτές που συνεδρίαζαν στην επιτροπή αυτή, περιλαμβανομένης και της κ. Καραγεωργοπούλου εκ μέρους της Πλεύσης Ελευθερίας, ζήτησαν να έχουν τακτική πρόσβαση στη δικογραφία και αυτή δεν τους δόθηκε.

Επιπλέον, μάρτυρες δεν κλήθηκαν στην προανακριτική κατά παράβαση της διαδικασίας που προβλέπει και το Σύνταγμα και ο Κανονισμός της Βουλής. Η διαδικασία, επίσης, περιέλαβε και ένα γραπτό –αν θέλετε- υπόμνημα, μάλλον ο κ. Καραμανλής το ονόμασε «σημείωμα» προς την επιτροπή εκατό τριάντα λέξεων, με το οποίο έλεγε ότι είναι αθώος και εξηγούσε ότι δεν θα παραστεί.

Εδώ πρέπει να πω ότι μάλλον υπάρχει μία εξέλιξη όσον αφορά την πατέντα Τριαντόπουλου. Ο κ. Τριαντόπουλος υπέβαλε υπομνήματα και αν θυμάμαι καλά, ήταν δύο. Εδώ τώρα έχουμε σημείωμα και ένα. Προς τον πλήρη εξευτελισμό πάει η διαδικασία.

Και θα πρέπει εδώ να δούμε και τι έκρινε, τι αποφάσισε η πλειοψηφία της Νέας Δημοκρατίας μέσα στην προανακριτική επιτροπή, γιατί πραγματικά πρόκειται για μία απόφαση και ένα πόρισμα το οποίο δεν έχει προηγούμενο στην ιστορία του ελληνικού κοινοβουλευτισμού. Λέει το πόρισμα της πλειοψηφίας της Νέας Δημοκρατίας ότι φάνηκε από τις απαντήσεις -και διαβάζω από μέσα- αλλά και από τη μελέτη του συνόλου της ποινικής δικογραφίας και των νομικών διατάξεων ότι η Εθνική Αρχή Ασφάλειας των Σιδηροδρόμων είναι η μόνη εκ του νόμου αρμόδια να εποπτεύει τους σιδηροδρόμους. Άρα, ο κ. Καραμανλής απαλλάχτηκε εντελώς από οποιαδήποτε κατηγορία για τα θέματα ασφάλειας.

Την ίδια στιγμή παραπέμπεται ο κ. Καραμανλής για πλημμέλημα στο Ειδικό Δικαστήριο. Και αλήθεια, φανταστείτε γιατί παραπέμπεται. Παραπέμπεται για δύο πράγματα, γιατί –λέει- δεν κατάφερε να επενδύσει επί υπουργίας του αρκετά χρήματα στους σιδηροδρόμους. Αυτό ήταν το πρόβλημά του, ότι δεν επένδυσε αρκετά. Και διαβάζω: Λέει ότι δεν κατάφερε να μεριμνήσει για τη διασφάλιση διάθεσης προς τον ΟΣΕ των δημοσίων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου.

Δηλαδή, παραπέμπετε τον κ. Καραμανλή, κύριε Υφυπουργέ -και βεβαίως, δύο Βουλεύτριες της Πλειοψηφίας έχουμε εδώ πέρα- γιατί δεν εκσυγχρόνισε αρκετά τους σιδηροδρόμους; Αυτός είναι ο λόγος για τον οποίο τον παραπέμπετε;

Και λίγο μετά λέει ότι το συμπέρασμα που συνάγεται είναι ότι οι κατηγορούμενοι μέσα από όλη αυτή τη δικογραφία αντέκρουσαν με πειστικό τρόπο -με πειστικό τρόπο!- την ύπαρξη αρμοδιότητας του κ. Καραμανλή σε ζητήματα ασφάλειας των σιδηροδρόμων. Καλά, ο εισαγγελέας γιατί δεν βρήκε αυτή τη δικογραφία τόσο πειστική, αυτή που βρήκατε εσείς ότι αντικρούει με πειστικό τρόπο ότι δεν έχει καμία ευθύνη; Ο εισαγγελέας που τη διάβασε και την παρέπεμψε στη Βουλή αναφερόμενος στον κ. Καραμανλή, γιατί δεν πείστηκε από αυτά που εσάς σας έπεισαν τόσο εύκολα; Καταλαβαίνετε βεβαίως ότι όλα αυτά είναι ένας τραγέλαφος και πρόκειται για μία εμφανή προσπάθεια πλήρους ξεπλύματος των ευθυνών του κ. Καραμανλή αναφορικά με το έγκλημα των Τεμπών.

Επιπλέον, έχουμε μία διαδικασία η οποία δεν θα έλεγα πλέον ότι είναι πρωτοφανής, αφού έχουμε και το προηγούμενο Τριαντόπουλου. Ο κατηγορούμενος διαλέγει τον τρόπο με τον οποίο θα παραπεμφθεί στο δικαστήριο και η προανακριτική συμφωνεί με αυτό που θέλει ο κατηγορούμενος. Αυτό δεν έχει βάση σε καμία θεωρία και αντίληψη για τη λειτουργία της δικαιοσύνης. Κι όμως, με βάση αυτό, είναι που αποφάσισε η Πλειοψηφία της Νέας Δημοκρατίας στην προανακριτική.

Παρακάμφθηκε, λοιπόν, η προανακριτική και αυτό σύμφωνα με τη Νέα Δημοκρατία -θυμάμαι την κ. Μπακογιάννη να λέει σε μία Διάσκεψη των Προέδρων ότι είναι δικαίωμα της Νέας Δημοκρατίας να παρακαμφθεί η προανακριτική- είναι δικαίωμα, το οποίο παραχωρεί. Δεν το ασκεί αυτό το δικαίωμα.

Και εδώ θέλω να σας ρωτήσω -και να το πω και για τους πολίτες που μας παρακολουθούν- το εξής: Κύριε Μπούγα και κύριοι της Κυβέρνησης, έχετε την πλειοψηφία σε όλες τις επιτροπές. Η προανακριτική είναι μια ειδική επιτροπή της Βουλής. Αύριο εσείς θα μπορούσατε να αποφασίσετε να παρακάμψετε όλες τις επιτροπές της Βουλής και να φέρνετε τα νομοσχέδια απευθείας στην Ολομέλεια χωρίς συζήτηση στις επιτροπές με το σκεπτικό ότι εδώ είναι η φυσική πλειοψηφία -για να παραφράσω τη φράση του φυσικού δικαστή- και ότι θα συζητηθούν και θα ψηφιστούν εδώ στην Ολομέλεια; Γιατί δεν το κάνετε; Τι είναι αυτό που σας το απαγορεύει; Μήπως υπάρχει κάτι πάνω από την πλειοψηφία, το οποίο είστε υποχρεωμένοι με βάση τον Κανονισμό της Βουλής και το Σύνταγμα να τηρείτε, αλλά εσείς το παραβιάζετε κατάφωρα;

Μάλιστα, έθεσα αυτό το ερώτημα και στον Πρόεδρο της Βουλής, τον κ. Κακλαμάνη, ο οποίος ήρθε λίγο πριν εδώ και επικρότησε όλη την προσπάθεια από το Προεδρείο της Βουλής μέχρι εκείνη τη στιγμή να λογοκριθεί και να φιμωθεί η Πλεύση Ελευθερίας. Τον ρώτησα, λοιπόν, το εξής: Αν, κύριε Κακλαμάνη, ανακαλύψετε ότι μία επιτροπή που συζητά ένα νομοσχέδιο καταργηθεί και δεν συγκληθεί με απόφαση της πλειοψηφίας της Νέας Δημοκρατίας, δεν θα παρέμβετε καθόλου; Η απάντησή του ήταν ότι ο Πρόεδρος της Βουλής δεν παρεμβαίνει στις λειτουργίες των επιτροπών και δεν παρεμβαίνει και στη λειτουργία της προανακριτικής. Επομένως και ο κ. Κακλαμάνης φέρει ευθύνη ως Πρόεδρος της Βουλής γι’ αυτή τη διαδικασία.

Κι εδώ θα πρέπει να τονίσουμε ότι βεβαίως με την πατέντα ή την κομπίνα της προανακριτικής για τον Τριαντόπουλο η Νέα Δημοκρατία αλλάζει πράγματι τακτική. Δεν αλλάζει στόχο, δεν σταματά τη συγκάλυψη, αλλά συγκαλύπτει με διαφορετικό τρόπο. Αν θέλαμε να βάλουμε έναν τίτλο σε αυτό, θα λέγαμε ότι περάσατε από τα χειροκροτήματα της προανακριτικής του Νοεμβρίου του 2023 για τη σύμβαση 717, για την οποία έχει ευθύνες ο κ. Καραμανλής, στις στημένες και αντισυνταγματικές προανακριτικές. Δεν χειροκροτάτε τώρα, αλλά λέτε «ναι, να το στείλουμε στην προανακριτική, αλλά σε μια στημένη προανακριτική, η οποία θα τον ρίξει στα μαλακά».

Και φοβάμαι ότι η όλη διαδικασία έχει έναν και μόνο σκοπό: να αντιμετωπίσει την εξαγριωμένη κοινή γνώμη, η οποία τον Ιανουάριο και τον Φεβρουάριο του 2025 ξεχύθηκε στους δρόμους εκφράζοντας την οργή της και την αηδία της για τον τρόπο με τον οποίο συγκαλύπτεται το έγκλημα των Τεμπών. Και τώρα δεν έχετε πια το θράσος να καταχειροκροτάτε τον κ. Καραμανλή σαν να είναι Πρωθυπουργός και να καταψηφίζετε τις προανακριτικές, αλλά τώρα πρέπει να καλοπιάσετε την εξαγριωμένη κοινή γνώμη. Και τι κάνετε; Στήνετε τις προανακριτικές, στέλνετε προσχηματικά τον κ. Καραμανλή χωρίς χειροκροτήματα στην προανακριτική, για να κριθεί για ένα πλημμέλημα. Αυτό κάνετε! Να φανεί, δηλαδή, στον κόσμο -είναι όλο για τα μάτια του κόσμου- ότι δήθεν κάνετε κάτι για να εξασφαλιστεί δικαιοσύνη. Βεβαίως, όμως, ο κόσμος τα βλέπει όλα αυτά και τα καταλαβαίνει.

Ωστόσο, ακόμα και το ίδιο το πλημμέλημα είναι πραγματικά μία προκλητική απόφαση. Αν διαβάσει κανείς το ψευτοπόρισμα αυτής της προανακριτικής επιτροπής, βλέπει ότι το επίκεντρο της απόφασης που πήρε η πλειοψηφία της Νέας Δημοκρατίας είναι ότι δεν ευθύνεται καθόλου ο κ. Καραμανλής για την ασφάλεια των σιδηροδρόμων. Μάλιστα, ακούσαμε και Βουλευτές της Νέας Δημοκρατίας να λένε ότι αυτό υπάρχει στη δικογραφία. Προφανώς δεν έχουν ανοίξει τη δικογραφία. Εγώ έχω διαβάσει μεγάλο μέρος της δικογραφίας και δεν υπάρχουν μόνο δύο αναφορές στον κ. Καραμανλή, αλλά πάρα πολλές αναφορές.

Μάλιστα, θα σας πω και κάτι άλλο για να αποδείξω ότι τα έχω δει. Ο ανακριτής με στυλό στις σχετικές αναφορές σημείωνε με κόκκινο τικ όλα τα μέρη εκείνα της δικογραφίας τα οποία αφορούσαν πολιτικό πρόσωπο. Και υπάρχουν δεκάδες τέτοιες σημειώσεις σε όλη τη δικογραφία. Οπότε, μην έρχεστε να λέτε τέτοια ψέματα στον κόσμο, επειδή η δικογραφία είναι απόρρητη και δεν μπορεί να τη διαβάσει.

Κι εδώ θέλω να σας ρωτήσω και κάτι άλλο. Το πλημμέλημα που βασίζεται στη θεωρία ότι ο Καραμανλής δεν ευθύνεται για την ασφάλεια των σιδηροδρόμων πώς συνδέεται με τη δήλωσή του οκτώ μέρες πριν το έγκλημα των Τεμπών, όταν είχε πει σε επίκαιρη ερώτηση τα εξής; «Είναι ντροπή…» -είχε πει στον Βουλευτή που τον ρώτησε- «…και ντρέπομαι που θέτετε θέματα ασφαλείας. Να ανακαλέσετε αμέσως. Δεν παίζουμε με την ασφάλεια των επιβατών. Σας εξήγησα και σας το ξαναλέω ότι διασφαλίζουμε την ασφάλεια». Καλά, αν ήταν αναρμόδιος για την ασφάλεια, γιατί μιλούσε τόσο σίγουρα και με τέτοια απόλυτη βεβαιότητα για το γεγονός ότι διασφαλίζει την ασφάλεια, όπως είπε; Είχε ευθύνη για την ασφάλεια και βεβαίως το πόρισμα της προανακριτικής προσπαθεί να τα συγκαλύψει όλα αυτά.

Η κοινωνία είναι εξοργισμένη με αυτά που κάνετε. Επτά με οκτώ στους δέκα Έλληνες -άρα συμπεριλαμβάνονται και ψηφοφόροι του κόμματός σας, ακόμη και με τη χαμηλή υποστήριξη που έχετε, γιατί πρόκειται για μια ντροπιαστική μειοψηφία αυτή που έχετε στις δημοσκοπήσεις- κάποιοι από αυτούς τους ψηφοφόρους, οι δικοί σας ψηφοφόροι, πιστεύουν ότι συγκαλύπτετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει εδώ και μία έρευνα για τις ευθύνες του κ. Καραμανλή. Στο ερώτημα της έρευνας «Πιστεύετε πως ο Κώστας Καραμανλής πρέπει να παραιτηθεί από Βουλευτής για να διευκολύνει τη διαδικασία;», το 89% αυτών, δηλαδή εννέα στους δέκα Έλληνες, πιστεύουν ότι ο κ. Καραμανλής -αυτός που η κ. Δεληκάρη πριν από λίγο αποκάλεσε στην ομιλία της ως «συνάδελφο Καραμανλή»- πρέπει να παραιτηθεί. Τα 2/3 των δικών σας σημερινών λίγων ψηφοφόρων συμφωνούν με αυτό κι εσείς τους πάτε κόντρα, πάτε κόντρα σε όλη τη λογική, πάτε κόντρα σε όλη την κοινωνία και βεβαίως προκαλείτε ακόμη περισσότερο το κοινωνικό αίσθημα περί δικαίου.

Καταθέτω και το σχετικό έγγραφο στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, κύριε Πρόεδρε, πρέπει να υπογραμμίσουμε εκ μέρους της Πλεύσης Ελευθερίας ότι σήμερα παραβιάζεται ξανά το Σύνταγμα. Εμείς θα μείνουμε εδώ στην Αίθουσα για να καταψηφίσουμε την πρόταση της Πλειοψηφίας στη στημένη προανακριτική για τον κ. Καραμανλή. Και μένουμε εδώ για να μην αφήσουμε αφύλακτη τη Βουλή.

Τελικά, όπως λέει το προτελευταίο άρθρο του Συντάγματος, η προστασία του Συντάγματος επαφίεται στον πατριωτισμό των Ελλήνων που δικαιούνται και υποχρεούνται να αντιστέκονται, όταν αυτό παραβιάζεται. Θα ξανασυναντηθούμε στους δρόμους με αυτόν τον κόσμο που είχε διαμαρτυρηθεί εντονότατα απέναντι στη συγκάλυψη του εγκλήματος των Τεμπών από την Κυβέρνησή σας και θα συνεχίσουμε να αγωνιζόμαστε κατά της συγκάλυψης, κατά του κουρελιάσματος του Συντάγματος και υπέρ της αλήθειας και της πλήρους απόδοσης δικαιοσύνης.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχααριστούμε τον κ. Καζαμία.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Ιωάννης Πλακιωτάκης):** Σε τι συνίσταται το προσωπικό; Παρακαλώ.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Κύριε Πρόεδρε, ευχαριστώ.

Ο συνάδελφος ο κ. Αυλωνίτης αναφέρθηκε προηγουμένως ονομαστικά σε μένα μιλώντας για αφεντικά παραγνωρίζοντας το δικαίωμα που έχει ως Βουλευτής να εκφράζει τη γνώμη του στη Βουλή και μη γνωρίζοντας, βέβαια, ότι αφεντικό των Βουλευτών είναι ο ελληνικός λαός, κανένας άλλος! Είναι αυτός που μας εξέλεξε και που μας έδωσε τη δυνατότητα να βρισκόμαστε εδώ. Άρα αυτός είναι το αφεντικό μου, όπως φαντάζομαι και το δικό σας.

Από κει και πέρα, επειδή αναφέρθηκε ότι δεν διάβασα τη δικογραφία, να τον ενημερώσω ότι ήμουν μέλος της προανακριτικής και ότι αυτό που συζητάμε σήμερα είναι το πόρισμα της προανακριτικής. Εσείς αναφερθήκατε στη συζήτηση που είχε γίνει τον προηγούμενο καιρό σχετικά με τη δικογραφία που έχει έρθει στη Βουλή. Επομένως, να σας ενημερώσω ότι έχω διαβάσει πολύ καλά και τη δικογραφία και το πόρισμα που συζητάμε σήμερα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κεφαλογιάννη.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι καταφέρατε, λοιπόν; Τι καταφέρατε; Τι καταφέρατε; Τι καταφέρατε;

Είναι 22 Ιουλίου σήμερα του 2025, δύο χρόνια και πέντε μήνες από τότε που πολλοί συνάνθρωποί μας πήραν το τρένο με την πεποίθηση ότι είναι το πιο ασφαλές μέσο, με την πεποίθηση ότι είναι καλύτερο το τρένο από το αυτοκίνητο, είναι καλύτερο το τρένο από το ΚΤΕΛ, πολλά παιδιά, φοιτητές, με την πεποίθηση και την προτροπή των γονιών τους «καλύτερα πάρε το τρένο».

Έχετε ακούσει την κ. Καρυστιανού να αναδύεται σε αναφιλητά, κυρίες μου, κύριε, κύριε Υφυπουργέ Δικαιοσύνης και να λέει: «Εγώ της έλεγα «Πάρε το τρένο, είναι το πιο ασφαλές μέσο»».

Τώρα σε αυτή τη σιωπή, σε αυτή την άδεια Βουλή, που πετύχατε να φύγουν όλα τα κόμματα της Αντιπολίτευσης εκτός από την Πλεύση Ελευθερίας και δύο ανεξάρτητους Βουλευτές, τι καταφέρατε; Πώς αισθάνεστε; Πιστεύετε ότι θα πνίξετε τον πόνο, την οργή, το πείσμα των γονιών και των συγγενών μέσα σε αυτή τη σιωπή, τη σιωπή νεκροταφείου;

Για ακούστε τώρα! Κανείς δεν μιλάει. Κανείς δεν σας ενοχλεί. Κανείς δεν φωνάζει εδώ για να του λέτε «Δεν έχετε τον λόγο. Σταματήστε. Προσβάλλετε…». Κανείς δεν εμποδίζει να μιλήσουν οι Βουλευτές, αλλά δεν υπάρχουν άλλοι Βουλευτές. Κανείς δεν εμποδίζει κανέναν. Είναι 5 η ώρα το απόγευμα. Είχατε ανακοινώσει ψηφοφορία στις 9 το βράδυ, αναγκαστήκατε να το μεταφέρετε για τις 7 το απόγευμα και σε λίγο δεν θα έχετε να κάνετε.

Κύριε Υφυπουργέ, πώς αισθάνεστε; Γιατί τα διλήμματα, ξέρετε, είναι και προσωπικά. Όλοι κρινόμαστε προσωπικά και εγώ και εσείς και όλοι μας. Και κρινόμαστε από το πώς υπηρετούμε τους πολίτες για τους οποίους βρισκόμαστε εδώ. Είμαστε εδώ για όλους τους πολίτες, τις γυναίκες, τους άνδρες, τους μεγαλύτερους, τα παιδιά, τους νέους και τις νέες.

Πώς αισθάνεστε; Πώς αισθάνεστε; Ικανοποίηση; Καταφέρατε επιτέλους να «σκάσουν» όλοι. Καταφέρατε επιτέλους να το «βουλώσει» η Αντιπολίτευση. Δεν το καταφέρατε εντελώς, γιατί εγώ ακόμα βρίσκομαι εδώ και η Κοινοβουλευτική μας Ομάδα είναι εδώ. Αισθάνεστε ικανοποίηση; Αισθάνεστε ότι επιτεύχθηκε ο στόχος εν απουσία του κυρίαρχου υπαίτιου και υπόλογου, του κ. Μητσοτάκη;

Ο κ. Μητσοτάκης είναι ο πρώτος υπόλογος. Το ξέρετε. Το ξέρετε. Ο κ. Μητσοτάκης είναι εκείνος ο οποίος είχε την προσωπική εμπλοκή, προσωπική συνεννόηση με τον κ. Καραμανλή. Όπως προσωπική συνεννόηση είχε με όλους τους Υπουργούς -το ξέρετε κι αυτό- για κάθε διαδικασία εκταμίευσης κονδυλίων, για κάθε διαδικασία διάθεσης δημοσίου χρήματος. Είχε προσωπική ευθύνη, προσωπική εμπλοκή, τόσο προσωπική που εκείνη την αποφράδα μέρα, Τρίτη 28 Φλεβάρη, ο κ. Μητσοτάκης ανακοίνωνε και το Γραφείο Τύπου του αναρτούσε το πρόγραμμα του Πρωθυπουργού, που ήταν ποιο; Τι πρόγραμμα είχε ο Πρωθυπουργός για την 1η Μαρτίου του 2023 και το ανήρτησε στις 28 Φλεβάρη;

Το ξέρετε, κύριε Μπούγα; Το ξέρετε, κύριε Βεσυρόπουλε, εσείς που αλλάξατε λίγο χαρακτήρα τώρα που πήρατε άλλα αξιώματα; Ήσασταν ευγενής και γίνατε φωνασκών.

Την 1η Μαρτίου του 2023 ο κ. Μητσοτάκης σε προεκλογική περίοδο -σας θυμίζω ότι τότε προετοιμάζονταν εκλογές για 9 Απριλίου, οι οποίες αναβλήθηκαν δεν προκηρύχθηκαν ποτέ- είχε σκοπό να επισκεφθεί, για ακούστε τι: το κέντρο τηλεδιοίκησης - σηματοδότησης σιδηροδρομικού δικτύου βορείου Ελλάδος. Ανακοίνωνε προεκλογικά ότι θα έκανε επίσκεψη σε κέντρο τηλεδιοίκησης και σηματοδότησης στη βόρεια Ελλάδα σε κάτι που δεν υπάρχει, κύριε Μπούγα. Θα διαφήμιζε δηλαδή προεκλογικά -και ακόμα και τη μέρα που πήραν το τρένο οι άνθρωποι, αυτό διαφήμιζε προεκλογικά- ότι υπάρχει τηλεδιοίκηση και σηματοδότηση. Και λίγες μέρες νωρίτερα ο Υπουργός τού απηύθυνε ντροπές -«είναι ντροπή και να ντρέπεστε!»- και κουνούσε και το δάχτυλο. Είδαμε πολλά δάχτυλα με ντροπές να κουνιούνται σήμερα. Και δεν μπερδευόμαστε ποιοι απευθύνουν τις ντροπές και γιατί.

Ποιο κέντρο τηλεδιοίκησης θα επισκεπτόταν ο κ. Μητσοτάκης την 1η Μαρτίου του 2023, κύριοι; Το ανύπαρκτο; Ποιο κέντρο τηλεδιοίκησης θα επισκεπτόταν; Το καταθέτω στα Πρακτικά, όπως καταθέτω και στα Πρακτικά ότι από κοντά του θα ήταν ποιος; Ο περιφερειάρχης βορείου Ελλάδος Τζιτζικώστας. Τι είναι τώρα; Επίτροπος Μεταφορών.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Μητσοτάκης ξέρετε ότι έχει προσωπική εμπλοκή στο έγκλημα των Τεμπών, έχει προσωπική εμπλοκή στη διάθεση και διασπάθιση δημοσίου χρήματος για δήθεν έργα στον σιδηρόδρομο, στην κατασπατάληση και το καταφάγωμα των κονδυλίων της σύμβασης 717, που παρατεινόταν και ξαναπαρατεινόταν επ’ ωφελεία των εταιρειών οι οποίες συνεβλήθησαν με το Ελληνικό Δημόσιο.

Ο κ. Μητσοτάκης ήταν αυτός ο οποίος μαζί με τον κ. Καραμανλή ετοίμαζαν τις προτάσεις για εγκρίσεις προγραμμάτων και κονδυλίων. Δεν το λέω εγώ. Το είπε ο κ. Καραμανλής στην εξεταστική επιτροπή.

Πώς τελειώνει έτσι αυτή η συνεδρίαση; Έτσι παραπέμπετε εσείς στη δικαιοσύνη; Με απόντα τον Πρωθυπουργό και απόντα τον παραπεμπόμενο, που κατά τα άλλα θέλει την αλήθεια και θέλει να λάμψει η αλήθεια και είναι και αθώος; Αθώος ο Καραμανλής, αθώος ο Μητσοτάκης, αθώος ο Τριαντόπουλος, αθώος ο Βορίδης, αθώος ο Αυγενάκης, αθώοι όλοι!

Ξέρετε όμως τι θα σας έλεγε η κοινωνία; Δεν είστε αθώοι. Δεν είστε αθώοι. Δεν είστε αθώοι. Και το ξέρετε. Και ξέρετε ότι η απουσία σας είναι ένοχη. Ξέρετε ότι η σιωπή σας είναι ένοχη. Ξέρετε ότι ποντάρετε στο καλοκαίρι, στην κούραση, στην…

Καταλαβαίνω ότι υπάρχει μία αναστάτωση στις υπηρεσίες γιατί έχει ανακοινωθεί 19.00΄ η ώρα η ψηφοφορία και τώρα πώς θα ροκανιστεί ο χρόνος και τι θα κάνουμε; Να φέρουμε τον Γεωργαντά να μου λέει «μίλα, μίλα»; Να φέρουμε τον Λαμπρούλη να λέει «παρακαλώ επί προσωπικού»; Τι θα κάνουμε τώρα που δώσατε τα ρέστα σας για να φιμωθεί η Αντιπολίτευση και αυτό που καταφέρατε είναι μια «άψε - σβήσε» διαδικασία, στην οποία βεβαίως η αποχώρηση της Αντιπολίτευσης διευκολύνει. Εμείς γι’ αυτό δεν αποχωρούμε. Δεν θα επιτρέψουμε να ανακοινωθεί στο τέλος της διαδικασίας ότι ομόφωνα ψηφίστηκε η πρότασή σας. Δεν θα είναι ομόφωνη η απόφαση. Θα υπάρχουν αυτές οι ενοχλητικές ψήφοι της Πλεύσης Ελευθερίας, που επιμένει να αντιστέκεται που επιμένει να ασκεί αντιπολίτευση μέχρι να ασκήσουμε και άλλες ευθύνες, όταν και εφόσον οι πολίτες μάς εμπιστευθούν. Και όταν αυτό συμβεί και εφόσον συμβεί, οι πολίτες θα είναι στο νου μας, οι πολίτες θα είναι στην κορυφή της ιεράρχησης των σκοπών και των πρωτοβουλιών μας.

Και πρέπει να σας πω, επειδή με πολύ θράσος η Αντιπρόεδρος της Βουλής από την Αντιπολίτευση μου είπε «εσείς διεκδικείτε την εξουσία για να την καταχραστείτε», ότι δεν επιτρέπω σε αυτούς οι οποίοι παραβίασαν τη λαϊκή ετυμηγορία, παραβίασαν το «όχι» του δημοψηφίσματος, που σαν σήμερα, το 2015, ψήφιζαν τον δικό τους, αλλά και δικό σας Κώδικα Πολιτικής Δικονομίας με τους ηλεκτρονικούς πλειστηριασμούς και στρογγυλοκάθισαν σε υπουργικές θέσεις, την ώρα που ο λαός γενναία αντιστεκόταν, να αμφισβητούν και τη δική μου διαδρομή, αλλά και την ανιδιοτέλεια των ανθρώπων που βρίσκονται στην Πλεύση Ελευθερίας και των Βουλευτών μας, που είναι όλοι τους άνθρωποι μέσα από την κοινωνία, άνθρωποι που έχουν σοκαριστεί από τα τερτίπια και τις μεθοδεύσεις και τις κατά συνθήκη αντιπαραθέσεις όσων συγκρούεσθε για τα μάτια και μετά χτυπιέστε στην πλάτη, που έχουν σοκαριστεί από αυτήν την τρομακτική ματαιότητα την οποία εσείς έχετε επιβάλει, γιατί δεν υπάρχει καμία προοπτική στα ζητήματα ειδικά της διαφάνειας, της δικαιοσύνης, των ανθρωπίνων δικαιωμάτων να γίνει οτιδήποτε γόνιμο. Όλα τα μπαζώνετε. Όλα τα κουκουλώνετε.

Τέτοιες μέρες το 2015 ψηφίζατε όλοι μαζί τον Κώδικα Πολιτικής Δικονομίας, που επιτρέπει την ιεράρχηση των τραπεζών πάνω από το Ελληνικό Δημόσιο και πάνω από τους εργαζόμενους στις διαδικασίες κατάσχεσης και εγώ αντιστεκόμουν, δεν κάθισα σε εκείνη την έδρα που κάποιοι την καταχρώνται και τη ζεσταίνουν και αισθάνονται ασφαλείς. Αντιστεκόμουν και μόνη μου πολλές φορές.

Και σαν αύριο το 2018 έγινε ένα άλλο «πλημμέλημα», το έγκλημα στο Μάτι. Πλημμέλημα και το έγκλημα στο Μάτι! Έτσι δικάστηκε. Εκατόν τέσσερις επιβεβαιωμένοι νεκροί και δεκαέξι αταυτοποίητες σοροί σε ομαδικό τάφο χαρακτηρίστηκαν πλημμέλημα. Η κ. Δούρου τότε έλεγε «έκατσε η στραβή στη βάρδια», σήμερα ακούσαμε τον Κοινοβουλευτικό Εκπρόσωπο της Νέας Δημοκρατίας να μας λέει ήταν ο τάδε Αντιπρόεδρος στη βάρδια, για τον σταθμάρχη μας λέτε για τη βάρδια. Όλα ίσιωμα, όλα πλημμέλημα. Πλημμέλημα και οι υποκλοπές τέτοιες μέρες πέρσι, με φιρμάνι της διορισμένης από εσάς εισαγγελέως του Αρείου Πάγου.

Ένα εκατομμύριο τριακόσιες εβδομήντα χιλιάδες υπογραφές μαζεύτηκαν για να σταματήσει το καθεστώς της ασυλίας που έχετε επιβάλει. Ένα εκατομμύριο τριακόσιες εβδομήντα χιλιάδες υπογραφές μαζεύτηκαν για να σταματήσει το καθεστώς της ατιμωρησίας που έχετε επιβάλει. Εκατομμύρια μαζεύτηκαν στους δρόμους και συγκεντρώθηκαν στις πλατείες φέτος στις 26 Γενάρη και φέτος στις 28 Φλεβάρη, ανήμερα του εγκλήματος που εμμένετε και επιμένετε να το αποκαλείτε δυστύχημα.

Είναι ύβρις η στάση σας. Είναι ύβρις να ανεβαίνετε ο ένας μετά τον άλλον και η μία μετά την άλλη Βουλευτές, που έχετε κατά τα κοινοβουλευτικά δεδομένα ελάχιστη παρουσία στο Κοινοβούλιο, να ξεπλύνετε σήμερα τον Καραμανλή, ο οποίος δεν έχει έρθει ούτε για να υποστηρίξει τον εαυτό του. Αμφιταλαντεύεστε τι θα γίνει κάθε φορά. Θα τον χειροκροτάτε όρθιοι ενθουσιωδώς σαν να είναι Πρωθυπουργός; Δεν θα τον χειροκροτάτε; Θα απουσιάζετε; Θα σηκώνεστε όρθιοι και θα φωνάζετε;

Θα χαμογελάει ευχαριστημένος που τον καλύπτετε και θα επιχαίρει ο Μητσοτάκης που σας χρησιμοποιεί και σας εργαλειοποιεί, παρασύροντας ένα ολόκληρο κόμμα που σίγουρα το έχουν ψηφίσει και άνθρωποι με άλλες προσδοκίες, άλλη κουλτούρα, άλλες αναφορές και τραβάνε τα μαλλιά τους, όπως τραβάνε τα μαλλιά τους τα στελέχη σας, βλέποντας τις πομπές σας στην υπόθεση του ΟΠΕΚΕΠΕ και λένε «Πόσα ακόμα θα φάνε;».

«Είναι συκοφαντίες», μου είπε χτες ο κ. Θεοδωρικάκος, «Είναι λάσπη στον ανεμιστήρα να λέτε πόσα ακόμα θα φάνε». Ποιον κοροϊδεύετε; Ποιον κοροϊδεύετε; Σας έχει καταλάβει η κοινωνία. Ο βασιλιάς είναι γυμνός. Ο βασιλιάς είναι γυμνός και κοκορεύεται και κομπορρημονεί. Τον γιουχάρει όλη η κοινωνία και νομίζει ότι τον χειροκροτεί.

Σε αυτήν την άδεια Βουλή και καθώς απέτυχε η σιωπή που τόσο αγαπάτε, θα ήθελα να θυμίσω για ποιους γίνεται η σημερινή διαδικασία και ποιων τους θανάτους χαρακτηρίζετε εσείς ανύπαρκτο αδίκημα που δεν το βλέπετε, ενώ ο Εφέτης Ειδικός Ανακριτής έχει ασκήσει ποινικές διώξεις για κακουργήματα αφαίρεσης ανθρώπινης ζωής, για διατάραξη της ασφάλειας των συγκοινωνιών με αφαίρεση πενήντα επτά ανθρώπινων ζωών και με διακύβευση πολλών άλλων.

Παναγιώτης Μπουρνάζης, 14 ετών, θα γινόταν 15.

Αναστασία Παπαγγελή, 19 ετών.

Χρυσή Πλακιά, 19 ετών.

Θώμη Πλακιά, 19 ετών.

Αναστασία - Μαρία Πλακιά, 19 ετών.

Μαρία - Θωμαή (Μάρθη) Ψαροπούλου, 19 ετών.

Φραντζέσκα Μπέζα, 20 ετών. Είναι η κοπέλα που λέει «Δεν έχω οξυγόνο». Πλημμέλημα; Πλημμέλημα; «Θα πεθάνουμε», λέει. Είναι πλημμέλημα; Είναι πλημμέλημα;

Κλαούντια - Αλεξάνδρα Λάτα, 20 ετών.

Ελένη Τσίντζα, 20 ετών.

Τάσος Κουτσόπουλος, 21 ετών.

Αφροδίτη Τσιωμά, 22 ετών.

Ιφιγένεια Μήτσκα, 22 ετών.

Ιορδάνης Αδαμάκης, 23 ετών.

Εριέττα Μόλχο, 23 ετών. Δεν βρέθηκε ίχνος της. Δεν βρέθηκε ίχνος της!

«Όποιος μιλάει για μπάζωμα», είπε ο πολύς κ. Φλωρίδης που απήλθε, «είναι για τα μπάζα». Είναι για τα μπάζα το κορίτσι αυτό που δεν βρέθηκε ίχνος του; Γιατί η λογική λέει ότι όταν υπάρχουν θύματα, νεκροί και αγνοούμενοι, δεν παρεμβαίνεις στον χώρο, δεν πηγαίνει το δεξί χέρι του Πρωθυπουργού, ο Τριαντόπουλος, να επιβλέψει πώς θα αλλοιωθεί ο χώρος, δεν παίρνουν οστά και προσωπικά αντικείμενα νεκρών ανθρώπων να τα μεταφέρουν στα κρυφά. Αυτό λέει η λογική. Το λέει και η ηθική από την εποχή της Αντιγόνης. Η Εριέττα δεν έχει βρεθεί. Δεν έχει βρεθεί ίχνος της. Ένα κορίτσι 23 ετών είναι για τα μπάζα; Είναι για τα μπάζα ένα κορίτσι 23 ετών; Ας έρθει ο μάγκας ο κ. Φλωρίδης να μας απαντήσει.

Γεώργιος Παπάζογλου, 23 ετών.

Ντένις Ρούτσι, 23 ετών.

Αγάπη Τσακλίδου, 23 ετών.

Κυπριανός Παπαϊωάννου, 23 ετών.

Νικήτας Καραθεοδώρου, 24 ετών.

Άγγελος Τηλκερίδης, 23 ετών.

Καλλιόπη - Κέλλυ Πορφυρίδου, 23 ετών.

Αναστασία Αδαμίδη, 25 ετών.

Δήμητρα - Ευαγγελία Καπετάνιου, 25 ετών.

Ελισάβετ Χατζηβασιλείου, 27 ετών.

Δημήτρης Ασλανίδης, 27 ετών.

Σωτήρης Καραγεωργίου, 28 ετών.

Είναι πλημμέλημα, κύριοι; Επιμένετε; Επιμένετε ότι είστε αθώοι; Επιμένετε ότι είναι αθώος ο κ. Καραμανλής;

Δημήτριος Οικού, 28 ετών.

Ιωάννης Καρασάββας, 28 ετών.

Νικόλαος Ναλμπάντης, 29 ετών.

Ελπίδα Χούπα, 29 ετών.

Παναγιώτης Χατζηχαραλάμπους, 29 ετών.

Δημήτρης Μασσαλής, 30 ετών.

Σοφία - Ειρήνη Ταχμαζίδου, 32 ετών.

Βάιος Βλάχος, 34 ετών.

Μία Μοχάμεντ Εντρίς, 34 ετών.

Αθηνά Κατσάρα, 35 ετών.

Σπυρίδων Βούλγαρης, 35 ετών.

Κουέλα Ιονέλ, 35 ετών.

Έλενα Δουρμίκα, 36 ετών, με δύο παιδιά.

Ιμπραχήμ Μάσρι, 42 ετών.

Βάια Μπλέκα Καρακώστα, 43 ετών.

Ιωάννης Βουτσινάς, 49 ετών.

Βασίλειος - Κυριάκος Κωττάς, 50 ετών.

Μαρία Μουρτζάκη, 52 ετών.

Βαγγέλης Μπουρνάζης, 54 ετών.

Βασιλική Χλωρού, 55 ετών. Ο σύζυγός της έχει καταθέσει δήλωση παράστασης για την υποστήριξη της κατηγορίας. Τι συνέβη με αυτήν; Γιατί δεν αναφέρεται στο πόρισμα; Τι συνέβη;

Χρυσή Κουκαριώτου, 55 ετών.

Μαρία Εγούτ, 56 ετών.

Ιωάννης Τζοβάρας, 56 ετών.

Μαρία Μιάρη, 56 ετών.

Γεώργιος Φωτόπουλος, 57 ετών.

Γεώργιος Κουτσούμπας, 59 ετών.

Μπόζο Παβλίνι, 62 ετών.

Ιωάννης Καριώτης, 63 ετών.

Ευαγγελία Ντος Σάντος Σίλβα Κουκαριώτη, 63 ετών.

Γεώργιος Κυριακίδης, 67 ετών.

Πλημμέλημα; Πλημμέλημα;

Έχετε μετέλθει κάθε διαδικασία, κάθε μεθόδευση. Μέσα στην τελευταία διετία έχουμε δει τα πάντα. Έχουμε δει τον κ. Μητσοτάκη να ζητάει συγγνώμες και να αναφέρεται στο ανθρώπινο λάθος. Έχουμε δει τον κ. Γεραπετρίτη να μπαίνει στο τρένο να δείξει ότι λειτουργεί. Έχουμε δει την κ. Αλεξοπούλου, πρώην Υφυπουργό, αυτή που βγήκε εκτός εαυτού -δεν μπορούσε να με ακούει πριν από κάποιες μέρες- πρώην Υφυπουργό Μεταφορών και Υποδομών να παίρνει το τρένο, 16 Ιουλίου 2023 -το καταθέτω στα Πρακτικά- για να δείξει πόσο ασφαλές είναι. Έχουμε 2025 πια και δεν είναι ασφαλή τα τρένα.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε ακούσει τον κ. Γεωργιάδη, τον πολύ κ. Γεωργιάδη, αυτόν που έχει υπογράψει πολλά, αυτόν που δεν εμφανίζεται τώρα. Έχουμε ακούσει λοιπόν τον κ. Γεωργιάδη να λέει «Αν ο Καραμανλής έλεγε ότι υπάρχει πρόβλημα ασφαλείας δεν θα έμπαινε άνθρωπος στο τρένο».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε ακούσει τον ίδιο κ. Γεωργιάδη -μαζί κυβερνάτε, κύριε Μπούγα- «Κανείς Έλληνας δεν ενδιαφέρεται για τα Τέμπη, ούτε για εξεταστική ούτε για προανακριτική», Νοέμβριος του 2023. Το καταθέτω κι αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια στη βάρδια του κ. Γεωργιάδη ως Υπουργού Ανάπτυξης υπογράφτηκε η απόφαση για το πάγωμα του τόπου του εγκλήματος με εκταμίευση 647.000 ευρώ από το δημόσιο ταμείο, από το ταμείο που θα έπρεπε να αναφέρεται στα έργα ανάπτυξης και ανάκαμψης, αλλά ξέρετε εσείς από τον ΟΠΕΚΕΠΕ πώς διατίθενται τα κονδύλια του δημόσιου ταμείου.

Έχουμε δει φοβερές δηλώσεις, «Η Ευρωπαία Εισαγγελέας να κοιτάει τα του οίκου της και να μην παρεμβαίνει», πάλι ο κ. Γεωργιάδης. «Όποιος μιλάει για κακούργημα το κάνει για οικονομικούς λόγους», πάλι ο κ. Γεωργιάδης.

Έχουμε δει μεθοδεύσεις πώς θα εξαιρέσετε εμένα από την εξεταστική επιτροπή. Έχουμε δει έναν πρόεδρο εξεταστικής επιτροπής να λέει ότι είναι «γουρλίδικη», γιατί προάγονται τα μέλη της. Έχουμε δει έναν πρόεδρο εξεταστικής επιτροπής να λέει ότι περνάει καλά και διασκεδάζει. Έχουμε δει έναν Πρωθυπουργό να λέει ότι ήταν ατυχής στιγμή, δεν ήταν η καλύτερη στιγμή της Βουλής η εξεταστική επιτροπή, αλλά τώρα θέλει εξεταστική επιτροπή γιατί δεν θέλει προανακριτική επιτροπή.

Έχουμε δει συγγενείς να καταγγέλλουν ότι προσπαθούν να τους κλείσουν το στόμα ακόμη και ανώτατοι δικαστικοί και εισαγγελικοί λειτουργοί. Έχουμε δει την κ. Αδειλίνη να απαντάει με δελτία Τύπου και με ομιλίες δημόσιες, η διορισμένη Εισαγγελέας του Αρείου Πάγου να απαντάει στους συγγενείς.

Έχουμε δει δελτία Τύπου ξανά και ξανά. Θα αναφερθώ σε άλλη ομιλία, δεν θα αναλώσω τώρα χρόνο στο πόσα δελτία Τύπου έχουν βγει κατά παραγγελία σας, κύριε Υφυπουργέ –τι ντροπή!- από δικαστές και εισαγγελείς για μένα. Τι ντροπή! Και για εσάς να εργαλειοποιείτε δικαστές και οι εισαγγελείς να βγάζουν εκείνοι δελτία Τύπου, μπας και εκείνοι με περιορίσουν, αλλά και για εκείνους να δέχονται αυτές τις άλλες αναίσχυντες οδηγίες, την ώρα που διαπραγματεύονται μαζί σας πολλά και διάφορα, από τις διατάξεις του Κώδικα Πολιτικής Δικονομίας μέχρι τις θέσεις αντιπροέδρων στα ανώτατα δικαστήρια. Τι ντροπή!

Θέλω να σας πω -γιατί επέλεξα να μιλήσω προσωπικά- ότι σε όλη μου τη ζωή και σε όλη μου τη διαδρομή έπραξα με βάση τη συνείδησή μου και ως δικηγόρος, με αυτή μου την ιδιότητα, είδα πάρα πολλές φορές κυκλώματα να προσπαθούν να τυλίξουν σε μια κόλλα χαρτί έναν άνθρωπο, έναν πολίτη, ένα θύμα που ζητούσε να ασκήσει τα δικαιώματά του.

Εσείς προσπαθείτε να τυλίξετε σε μια κόλλα χαρτί ολόκληρη την κοινωνία. Προσπαθείτε να τυλίξετε σε μια κόλλα χαρτί ολόκληρη τη δημοκρατία. Προσπαθείτε να τυλίξετε σε μια κόλλα χαρτί τη δικαιοσύνη. Προσπαθείτε να τυλίξετε σε μια κόλλα χαρτί την αλήθεια. Προσπαθείτε να τυλίξετε σε μια κόλλα χαρτί αυτό που όλος, μα όλος ο κόσμος καταλαβαίνει.

Θέλω να καταθέσω στα Πρακτικά τα πρακτικά της Ειδικής Κοινοβουλευτικής Επιτροπής προς διενέργεια προκαταρκτικής εξέτασης για να φαίνεται ότι οι Βουλευτές σας, μέλη της δεν άνοιξαν καν το στόμα τους, παρά υλοποίησαν αυτά τα οποία είχατε προαποφασίσει.

Θέλω επίσης να καταθέσω στα Πρακτικά αυτήν την εξουσιοδότηση, «Ο δηλών Κωνσταντίνος Καραμανλής», μιας και δεν θα έρθει, «έδωσε εξουσιοδότηση στους δικηγόρους Αθηνών Γεώργιο Τριανταφύλλου του Νικολάου και Παντελή Γιαννακούρα του Θεοδώρου, Βουκουρεστίου 21, όπως ενεργώντας από κοινού ή ο καθένας χωριστά στην ποινική υπόθεση που αφορά στην με αριθμό πρωτοκόλλου…κλήση της Ειδικής Κοινοβουλευτικής Επιτροπής, δυνάμει της οποίας καλούμαι για παροχή εξηγήσεων στο πλαίσιο προκαταρκτικής εξέτασης, για την ενδεχόμενη τέλεση παράβασης καθήκοντος σε βάρος της ανώνυμης εταιρείας με την επωνυμία «Οργανισμός Σιδηροδρόμων Ελλάδος», κατά το χρονικό διάστημα από τον Σεπτέμβριο του 2021 έως 28-2-2023, α) καταθέσουν το από 3-7-2025 σημείωμά μου, που απευθύνεται στην Ειδική Κοινοβουλευτική Επιτροπή και β) διορίσουν και άλλους πληρεξούσιους δικηγόρους…».

Το καταθέτω στα Πρακτικά.

Καταθέτω επίσης στα Πρακτικά το -μοναδικής πραγματικά περιφρόνησης για το βάθος και το βάρος των κακουργημάτων που έχουν διαπραχθεί- σημείωμα, δεν είναι καν παροχή εξηγήσεων, υπόμνημα, υπερασπιστικό, τίποτα, είναι ένα σημείωμα, ένα σημείωμα, ένα σημείωμα, που μας το πετάει ο κ. Καραμανλής. Και τι λέει; «Με το παρόν σημείωμά μου αρνούμαι ότι έχω τελέσει τη διερευνώμενη πράξη της παράβασης καθήκοντος ή και οποιαδήποτε άλλη αξιόποινη πράξη κατά το προαναφερόμενο διάστημα ή οποτεδήποτε άλλοτε.» Ποτέ. Είναι αθώος.

«Δηλώνω όμως ότι επιθυμώ, προς πλήρη διαλεύκανση της υπόθεσης και απόδειξη της αθωότητάς μου, την κίνηση ποινικής δίωξης από την Ολομέλεια της Βουλής, προκειμένου να διενεργηθεί ανάκριση από ανακριτή που θα οριστεί από το δικαστικό συμβούλιο, σύμφωνα με το άρθρο 86», και το στέλνει με το επιστολόχαρτό του, Κώστας Καραμανλής, και τη διεύθυνσή του, Κωνσταντίνου Καραμανλή 2, τη διεύθυνση του γραφείου του που είναι στην οδό την ονομασμένη από τον συγγενή του Κωνσταντίνο Καραμανλή.

Το καταθέτω στα Πρακτικά, για να υπάρχει ως μνημείο περιφρόνησης της αξίωσης των ανθρώπων για οξυγόνο, της αξίωσης της πολιτείας και της κοινωνίας για δικαιοσύνη και για λογοδοσία.

Ο καθένας προσπαθεί να διαχειριστεί αυτό που βιώνουμε. Οι καλλιτέχνες μας προσπαθούν με κάθε τρόπο να το μεταβολίσουν. Η Τζώρτζια έδωσε μια δική της προσέγγιση.

Θα κλείσω, λοιπόν, κι εγώ αυτή μου την τοποθέτηση με ένα ποίημα.

**ΓΕΩΡΓΙΟΣ ΑΜΥΡΑΣ:** Με ένα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ένα ποίημα. Ξέρουμε ότι ενοχλούν τα ποιήματα.

**ΓΕΩΡΓΙΟΣ ΑΜΥΡΑΣ:** Όχι δα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι εσάς.

Αλλά ενεργοποιούν τα ποιήματα. Επειδή ξέρω ότι υπάρχει και στην κοινωνία πολύ μεγάλη κούραση, η κοινωνία πρέπει να ξέρει ότι εσείς ποντάρετε σε αυτή την κούραση. Φυσικά και εμείς και οι Βουλευτές μας είμαστε εδώ καθημερινά και καταβάλλουμε μεγάλο κόπο με όλη μας την καρδιά και χωρίς να δυσανασχετούμε γιατί ξέρουμε ότι υπηρετούμε τους πολίτες και ότι είμαστε εδώ για αυτούς. Θέλετε να κουράσετε και να εξοντώσετε την κοινωνία και θέλετε να την κάνετε να παραιτηθεί. Θέλετε να παραιτηθεί και να απόσχει για να μην σας εμποδίζει πια. Και τότε αν το πετύχετε, όπως το πετύχατε το 2015 με το τρίτο μνημόνιο, τότε θα αλώσετε το σύμπαν. Τότε η κοινωνία παραιτήθηκε. Δεν παραιτήθηκε ακριβώς αλλά σοκαρίστηκε και αποσύρθηκε για πολύ καιρό. Και τώρα είναι μετά από πολύ καιρό στις επάλξεις και θέλετε ξανά να την απογοητεύσετε και να την παραιτήσετε. Θέλετε ξανά να την οδηγήσετε στο περιθώριο, στην απόσυρση, στην αποχή.

Εγώ, λοιπόν, θα διαβάσω για τους πολίτες ένα ποίημα του Μπέρτολτ Μπρεχτ, ιδίως για τους ανθρώπους που αγωνίζονται καιρό και αισθάνονται το βάρος αυτής της κούρασης του να αγωνίζεσαι. «Ακούμε, δεν θέλεις πια να δουλέψεις μαζί μας. Γονάτισες. Δεν μπορείς άλλο να τρέχεις. Κουράστηκες. Δεν μπορείς πια να μαθαίνεις καινούργια. Ξόφλησες. Κανείς δεν μπορεί να σου ζητήσει να κάνεις πια τίποτα. Μάθε, λοιπόν, εμείς τους ζητάμε. Σαν κουραστείς και αποκοιμηθείς κανείς δε θα σε ξυπνήσει πια να πει «σήκω, το φαΐ είναι έτοιμο». Γιατί να υπάρχει έτοιμο φαΐ; Σα δεν μπορείς άλλο να τρέχεις, θα μείνεις ξαπλωμένος. Κανείς δεν θα σε ψάξει για να πει «έγινε επανάσταση, τα εργοστάσια σε περιμένουν». Γιατί να έχει γίνει επανάσταση; Όταν πεθάνεις θα σε θάψουν είτε φταις που πέθανες, είτε όχι». Βέβαια στα Τέμπη δεν έγινε ούτε αυτό. «Λες πολύ καιρό αγωνίστηκες, δεν μπορείς άλλο πια να αγωνιστείς. Άκου, λοιπόν, είτε φταις είτε όχι, σα δεν μπορείς άλλο να παλέψεις, θα πεθάνεις. Λες, πολύ καιρό ήλπιζες. Δεν μπορείς άλλο πια να ελπίζεις. Ήλπιζες σε τι; Πως ο αγώνας θα είναι εύκολος; Δεν είναι έτσι. Η θέση μας είναι χειρότερη από όσο νόμιζες. Είναι τέτοια που αν δεν καταφέρουμε το αδύνατο δεν έχουμε ελπίδα. Αν δεν κάνουμε αυτό που κανείς δεν μπορεί να μας ζητήσει θα χαθούμε. Οι εχθροί μας περιμένουν να κουραστούμε και να αποχωρήσουμε. Όταν αγώνας είναι στην πιο σκληρή καμπή. Οι αγωνιστές έχουν την πιο μεγάλη κούραση».

Οι κουρασμένοι χάνουν τη μάχη. Εμείς, λοιπόν, λέμε στην κοινωνία ότι είμαστε εδώ και κάνουμε αυτά που κανείς δεν μπορεί να μας ζητήσει. Είμαστε εδώ και ακούραστα θα συνεχίσουμε να αντιστεκόμαστε σε αυτό που εσείς προσπαθείτε. Είμαστε εδώ με απόλυτη αισιοδοξία και με γνώση και επίγνωση, κύριοι, ότι μετά από αυτές τις μαύρες μέρες του σκότους και της σιωπής, της αντιδημοκρατικής κατάλυσης της Βουλής και αχρήστευσής της, της ασφυκτικής μέγγενης που έχετε επιβάλει στη δικαιοσύνη, μετά από αυτό το σκότος, θα έρθει το φως. Θα έρθει η κοινωνία στο επίκεντρο. Θα έρθει πραγματικός αληθινός κόσμος με αγάπη για αυτήν την χώρα εδώ μέσα στη Βουλή. Θα έρθει η μέρα αυτή. Θα είναι μέρα μεσημέρι και η δικαιοσύνη θα αποδοθεί.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Πρόεδρο.

Θα κλείσουμε τη σημερινή συζήτηση με την παρέμβαση του Υφυπουργού Δικαιοσύνης κ. Μπούγα.

Παρακαλώ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Η κυρία Πρόεδρος λίγο πριν μας ρώτησε πώς αισθανόμαστε από την εξέλιξη της σημερινής συζήτησης. Ήρθε η σειρά μου να ρωτήσω κι εγώ εσάς, κυρία Πρόεδρε. Αλήθεια, πώς αισθάνεστε που λίγους μήνες πριν, αρχές Απριλίου 2025 από το Βήμα της Βουλής αναφέρατε ότι το υλικό που μετέφερε η αμαξοστοιχία ήταν παράνομο και εύφλεκτο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ καλά αισθάνομαι και το υποστηρίζω.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Και μένει να αποδειχθεί αν ήταν για στρατιωτικούς σκοπούς ή αν επρόκειτο να χρησιμοποιηθεί για στρατιωτικές επιχειρήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ζητήσω παρέμβαση μετά. Έχω δικαίωμα. Θα σας απαντήσω.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αλήθεια πώς αισθάνεστε όταν κατηγορήσατε τον νεκρό οδηγό της εμπορικής αμαξοστοιχίας ότι μετέφερε παράνομο φορτίο; Πώς αισθάνεστε όταν στρέψατε τις οικογένειες του ενός νεκρού σε βάρος των άλλων;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Μπούγα; Στα ψέματα εθιστήκατε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πώς αισθάνεστε όταν δηλητηριάσατε την κοινή γνώμη με όλες αυτές τις θεωρίες συνωμοσίας για τα παράνομα, τα εύφλεκτα φορτία, τα ξυλόλια και όλα τα υπόλοιπα για να κερδίσετε, παραπλανώντας τη Βουλή και τη δικαιοσύνη, πρόσκαιρα δημοσκοπικά οφέλη; Δεν μας είπατε ποτέ, εσείς και οι Βουλευτές σας πώς αισθάνονται άραγε.

Και για να είμαστε απολύτως ξεκάθαροι η Νέα Δημοκρατία, η κυβερνητική πλειοψηφία στέκεται με απόλυτο σεβασμό στη μνήμη των αδικοχαμένων παιδιών και στον πόνο των οικογενειών τους. Διεξάγεται η κύρια ανάκριση. Ολοκληρώνεται σε λίγο καιρό και θα ξεκινήσει η αποδεικτική διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε και πού βρίσκεται η ανάκριση;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η αποδεικτική διαδικασία θα είναι δημόσια. Εκεί ο Έλληνας πολίτης θα πληροφορηθεί τα πάντα τα πάντα με μια διαφανή ζώσα διαδικασία, με τις εγγυήσεις του ελληνικού Συντάγματος και της Ευρωπαϊκής Σύμβασης για τα Δικαιώματα του Ανθρώπου. Εκεί, λοιπόν, θα δοθούν οι απαντήσεις. Και σήμερα όποιος Έλληνας Βουλευτής θα ήθελε να είναι συνεπής προς τον όρκο του και όποιος πιστεύει πραγματικά ότι πρέπει να αναδειχθεί η αλήθεια και για τα πολιτικά πρόσωπα που ενδεχομένως εμπλέκονται στην υπόθεση πρέπει να υπερψηφίσει την πρόταση της Κοινοβουλευτικής Ομάδας της Νέας Δημοκρατίας για να προχωρήσει η υπόθεση στο δικαστικό συμβούλιο. Γιατί γνωρίζετε πολύ καλά και εσείς και οι Βουλευτές του κόμματός σας, όπως επίσης γνωρίζουν όλοι οι Βουλευτές της Αντιπολίτευσης, ότι με την κίνηση της ποινικής δίωξης από τη Βουλή ξεκινά ο δρόμος της κύριας ανάκρισης. Κατά τη διάρκεια της κύριας ανάκρισης οφείλετε επίσης να γνωρίζετε ότι ο ανακριτής και το δικαστικό συμβούλιο έχει πλήρη ελευθερία να διενεργήσει όλες τις ανακριτικές πράξεις. Σε περίπτωση, δε, που υπάρξουν στοιχεία τα οποία αναβαθμίζουν την κατηγορία ή δημιουργούν ενδείξεις για τέλεση άλλων αδικημάτων οφείλει να στείλει τη δικογραφία στη Βουλή προκειμένου η Βουλή να εκτιμήσει αν πρέπει να ασκηθεί δίωξη και για άλλα αδικήματα.

Αυτό γίνεται για πρώτη φορά ακριβώς επειδή η Κυβέρνηση της Νέας Δημοκρατίας και η Κοινοβουλευτική Ομάδα θέλουν στη μνήμη των ανθρώπων που έχασαν τη ζωή τους από αυτό το τραγικό δυστύχημα των Τεμπών να αποδοθεί δικαιοσύνη.

Αυτό γίνεται για πρώτη φορά, ακριβώς επειδή η Κυβέρνηση της Νέας Δημοκρατίας και η Κοινοβουλευτική Ομάδα θέλουν στη μνήμη των ανθρώπων που έχασαν τη ζωή τους από αυτό το τραγικό δυστύχημα των Τεμπών να αποδοθεί δικαιοσύνη.

Ξέρετε, η δικαιοσύνη, η απονομή της δικαιοσύνης είναι ζητούμενο για κάθε ευνομούμενη πολιτεία, αλλά δεν απονέμεται με εισαγγελικό και καταγγελτικό λόγο από το Βήμα της Βουλής. Απονέμεται με νηφάλιο λόγο και με δικανική πεποίθηση στα δικαστήρια. Αυτό είναι μια κατάκτηση του νομικού μας πολιτισμού, την οποία σεβόμαστε και αναμένουμε την κρίση της δικαιοσύνης για όλα.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, κηρύσσεται περαιωμένη η συζήτηση επί του διανεμηθέντος πορίσματος της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σχετικά με το «τραγικό δυστύχημα που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργό Υποδομών και Μεταφορών, του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και 28.2.2023, κατά παράβαση του άρθρου 40 παρ. 3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία “ΟΡΓΑΝΙΣΜΟΣ ΣΙΔΗΡΟΔΡΟΜΩΝ ΕΛΛΑΔΟΣ ΑΕ” και σύμφωνα με τα διαλαμβανόμενα στην πρόταση» περί αποδοχής ή μη της πρότασης για την άσκηση δίωξης κατά του ως άνω πρώην Υπουργού και λήψης απόφασης με μυστική ψηφοφορία επί της προτάσεως της Επιτροπής για την καταγγελλόμενη πράξη για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμά της, σύμφωνα με τις διατάξεις των άρθρων 86 του Συντάγματος, 153 επ. του Κανονισμού της Βουλής και του ν.3126/ 2003 «Ποινική Ευθύνη των Υπουργών», όπως ισχύουν.

Στο σημείο αυτό θα διακόψουμε τη συνεδρίαση και θα επανέλθουμε στις 19.00΄ για τη μυστική ψηφοφορία επί της προτάσεως της επιτροπής.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Επαναλαμβάνεται η διακοπείσα συνεδρίαση.

Θα ακολουθήσει μυστική ψηφοφορία επί της προτάσεως της Επιτροπής για την καταγγελλόμενη πράξη της παράβασης καθήκοντος (άρθρο 259 Ποινικού Κώδικα), για την οποία ζητείται άσκηση δίωξης, όπως αυτή καθορίζεται και εξειδικεύεται στο πόρισμα της ως άνω επιτροπής και λήψη απόφασης για την άσκηση ή μη δίωξης κατά του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως.

Σύμφωνα με τις διατάξεις της παραγράφου 3 του άρθρου 157 και του άρθρου 73 του Κανονισμού της Βουλής, η διεξαγωγή της ψηφοφορίας θα γίνει με εκφώνηση του καταλόγου από δύο συναδέλφους Βουλευτές, έναν από τη Συμπολίτευση και έναν από την Αντιπολίτευση. Για τη διεξαγωγή της μυστικής ψηφοφορίας θα σας διανεμηθεί ένας φάκελος που θα περιέχει ψηφοδέλτιο στο οποίο αναγράφεται η καταγγελλόμενη πράξη για την οποία ζητείται η άσκηση ποινικής δίωξης, σύμφωνα με την πρόταση της επιτροπής και ένας μικρός φάκελος, λευκός, εντός του οποίου θα τοποθετηθεί το ψηφοδέλτιο.

Παραπλεύρως της καταγγελλόμενης πράξης για την οποία ζητείται η άσκηση δίωξης σημειώνονται οι λέξεις: «ΝΑΙ», «ΟΧΙ» «ΠΑΡΩΝ».

Όσοι συνάδελφοι επιθυμούν να ψηφίσουν υπέρ της πρότασης άσκησης δίωξης του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως, θα σημειώνουν με σταυρό την προτίμησή τους κάτω από τη λέξη «ΝΑΙ» για την καταγγελλόμενη πράξη.

Όσοι συνάδελφοι επιθυμούν να ψηφίσουν κατά της πρότασης άσκησης δίωξης του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως, θα σημειώνουν με σταυρό την προτίμησή τους κάτω από τη λέξη «ΟΧΙ» για την καταγγελλόμενη πράξη.

Όσοι συνάδελφοι επιθυμούν να ψηφίσουν «ΠΑΡΩΝ», θα σημειώνουν με σταυρό την προτίμησή τους κάτω από τη λέξη «ΠΑΡΩΝ» για την καταγγελλόμενη πράξη.

Οποιοδήποτε άλλο σύμβολο, «Χ» ή «V», τo οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, γίνεται επίσης αποδεκτό.

Σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας, η εφορευτική επιτροπή θα προχωρήσει στη διαλογή και καταμέτρηση των ψήφων.

Το ψηφοδέλτιο να καταχωριστεί στα Πρακτικά της σημερινής συνεδρίασης.

(Το δείγμα του ψηφοδελτίου καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 355)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Με την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί στο τέλος της εκφώνησης των ονομάτων των Βουλευτών, για λόγους εύρυθμης λειτουργίας της διαδικασίας.

Στην ψηφοφορία επαναλαμβάνω ότι δεν μετέχει εκείνος κατά του οποίου στρέφεται η πρόταση άσκησης δίωξης, αν είναι Βουλευτής, σύμφωνα με το άρθρο 155 παράγραφος 8 του Κανονισμού της Βουλής.

Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στη μυστική ψηφοφορία, σύμφωνα με το άρθρο 70Α του Κανονισμού της Βουλής, όπως ισχύει.

Όταν εκφωνείται συνάδελφος Βουλευτής που ψηφίζει με επιστολική ψήφο, ο φάκελος θα παραδίδεται στην εφορευτική επιτροπή, ώστε να εναποτίθεται η ψήφος στην κάλπη και οι ψηφολέκτες θα επιβεβαιώνουν την ψήφιση. Οι ψήφοι αυτές θα συνυπολογιστούν στην καταμέτρηση που θα ακολουθήσει. Τα ψηφοδέλτιά τους βρίσκονται μέσα σε σφραγισμένους λευκούς φακέλους. Ο κάθε φάκελος εσωκλείεται σε έναν μεγαλύτερο φάκελο -επίσης, κλειστό- ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε κατά πλειοψηφία.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 357α – 356)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Καλούνται επί του καταλόγου ο Βουλευτής της Νέας Δημοκρατίας κ. Βασίλειος Γιόγιακας και η Βουλευτής από την Πλεύση Ελευθερίας κ. Ελένη Καραγεωργοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν θα συμπράξει η Πλεύση Ελευθερίας.

**ΠΡΟΕΔΡΕΥΩΝ (Αθανάσιος Μπούρας):** Καλείται ο ανεξάρτητος Βουλευτής κ. Δημήτριος Κυριαζίδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο! Έτσι!

**ΠΡΟΕΔΡΕΥΩΝ (Αθανάσιος Μπούρας):** Καλούνται, επίσης, ως ψηφολέκτες ο Βουλευτής Ηρακλείου της Νέας Δημοκρατίας, ο κ. Κωνσταντίνος Κεφαλογιάννης και ο ανεξάρτητος Βουλευτής κ. Χαράλαμπος Κατσιβαρδάς.

Πρόεδρος της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο κ. Γεώργιος Γεωργαντάς, Β΄ Αντιπρόεδρος της Βουλής και Γραμματέας ο κ. Σπυρίδων Κουλκουδίνας.

Παρακαλώ τις κυρίες και τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αθανάσιος Μπούρας):** Υπάρχει συνάδελφος, ο οποίος δεν άκουσε τον όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ - ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας.

Ψήφισαν συνολικά 164 Βουλευτές.

Βρέθηκαν στην κάλπη 164 ψηφοδέλτια.

Έγκυρα 163 ψηφοδέλτια.

Άκυρο 1 ψηφοδέλτιο.

Λευκό κανένα.

Ειδικότερα, για την καταγγελλόμενη πράξη «Παράβαση καθήκοντος, 259 ΠΚ», ψήφισαν

«ΝΑΙ», για την παραπομπή, 157.

«ΟΧΙ», για τη μη παραπομπή, 6.

«ΠΑΡΩΝ», 0 συνάδελφοι.

Κατόπιν του αποτελέσματος της διεξαχθείσης μυστικής ψηφοφορίας σύμφωνα τις διατάξεις των άρθρων 86 του Συντάγματος, το άρθρο 153 επ. του Κανονισμού της Βουλής και του ν.3126/2003 «Ποινική Ευθύνη των Υπουργών», όπως ισχύουν, η Βουλή αποδεχόμενη το πόρισμα και την πρόταση για άσκηση δίωξης της «Ειδικής Κοινοβουλευτικής Επιτροπής προς διενέργεια προκαταρκτικής εξέτασης σχετικά με το «τραγικό δυστύχημα που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργό Υποδομών και Μεταφορών του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ. 3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία “Οργανισμός Σιδηροδρόμων Ελλάδος ΑΕ”» κατά την άσκηση των καθηκόντων του αποφάσισε την άσκηση ποινικής δίωξης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποφάσισε κατά πλειοψηφία, κύριε Πρόεδρε!

**ΠΡΟΕΔΡΕΥΩΝ (Αθανάσιος Μπούρας):** Φαίνεται αυτό από τα αποτελέσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρέπει να το εκφωνήσετε.

**ΠΡΟΕΔΡΕΥΩΝ (Αθανάσιος Μπούρας):** Αποφάσισε λοιπόν κατά πλειοψηφία την άσκηση ποινικής δίωξης για την αξιόποινη πράξη, όπως αυτή περιγράφεται στο ως άνω πόρισμα, το οποίο καταχωρίστηκε στα Πρακτικά της Ολομέλειας της Βουλής της συνεδρίασης της 17-7-2025 και αποτελεί αναπόσπαστο μέρος της απόφασης αυτής, καθώς και στα Πρακτικά της σημερινής συνεδρίασης.

Ειδικότερα, η Ολομέλεια της Βουλής αποφασίζει την άσκηση ποινικής δίωξης κατά του πρώην Υπουργού Υποδομών και Μεταφορών κ. Καραμανλή Κωνσταντίνου του Αχιλλέως για το χρονικό διάστημα από τον Σεπτέμβριο 2021 έως και τις 28-2-2023, για την ακόλουθη αξιόποινη πράξη: Παράβαση καθήκοντος, άρθρο 259 Ποινικού Κώδικα.

Κυρίες και κύριοι συνάδελφοι, κατόπιν του αποτελέσματος αυτού, σας ενημερώνω ότι σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και το άρθρο 8 του ν.3126/2003 «Ποινική Ευθύνη των Υπουργών», θα προχωρήσουμε στη διαδικασία που προβλέπουν οι ανωτέρω διατάξεις για τη συγκρότηση του Δικαστικού Συμβουλίου.

Ο Πρόεδρος της Βουλής θα απευθύνει επιστολή προς τον Υπουργό Δικαιοσύνης κ. Γεώργιο Φλωρίδη για να αποστείλει κατάλογο των μελών του Αρείου Πάγου, της Εισαγγελίας του Αρείου Πάγου και του Συμβουλίου της Επικρατείας, που έχουν τα νόμιμα προσόντα, προκειμένου σε προσεχή συνεδρίαση της Ολομέλειας να αναδειχθούν διά κληρώσεως τα πέντε τακτικά και τα τρία αναπληρωματικά μέλη του Δικαστικού Συμβουλίου, καθώς και ο ασκών καθήκοντα εισαγγελέα με τον αναπληρωτή του.

Το προαναφερθέν πόρισμα, που βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, θα καταχωριστεί στα Πρακτικά της σημερινής συνεδρίασης.

[Πόρισμα\_17.07.2025.pdf](https://www.hellenicparliament.gr/UserFiles/510129c4-d278-40e7-8009-e77fc230adef/%CE%A0%CF%8C%CF%81%CE%B9%CF%83%CE%BC%CE%B1_17.07.2025.pdf)

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατά πλειοψηφία.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 20.34΄ λύεται η συνεδρίαση για τη Τετάρτη 23 Ιουλίου 2025 με αντικείμενο εργασιών του Σώματος: α) ώρα 9.00΄, κοινοβουλευτικός έλεγχος, συζήτηση επικαίρων ερωτήσεων, β) ώρα 10.00΄, νομοθετική εργασία, σύμφωνα με την ημερήσια διάταξη που έχει διανεμηθεί, και γ) ώρα 12.00΄, αιτήσεις άρσης ασυλίας Βουλευτών.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**